Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Ι. Κύρωση της Συμφωνίας για την Ασιατική Τράπεζα Υποδομών και Επενδύσεων, ΙΙ. Εναρμόνιση του Κώδικα Φ.Π.Α. με την Οδηγία (ΕΕ) 2016/1065, ΙΙΙ. Ενσωμάτωση των σημείων 1, 2, 4 και 5 του άρθρου 2 και των άρθρων 4, 6, 7 και 8 της Οδηγίας 1164/2016, IV. Τροποποίηση του ν. 2971/2001 και άλλες διατάξεις». Πέραν από τις γνωστές τρεις υπουργικές τροπολογίες, ενημερώθηκα ότι κατατέθηκε και μία τέταρτη τροπολογία. Η Διάσκεψη των Προέδρων αποφάσισε στη συνεδρίασή της στις 11 Απριλίου 2019, τη συζήτηση του νομοσχεδίου σε μια συνεδρίαση ενιαία επί της αρχής, των άρθρων και των τροπολογιών. Το Σώμα συμφωνεί;
Το Σώμα συνεφώνησε ομοφώνως. Η εγγραφή για όσους συναδέλφους θέλουν να μιλήσουν θα γίνει κανονικά, ηλεκτρονικά, με την κάρτα. Το σύστημα θα ανοίξει, μόλις ανέβη στο Βήμα ο κ. Παυλίδης και θα κλείσει, μόλις κατέβη από το Βήμα ο κ. Βεσυρόπουλος. Επειδή είναι μεγάλο το νομοσχέδιο, σε όλους τους εισηγητές και τους αγορητές θα δίνω μία ανοχή στον χρόνο, για να μην πάρετε και τον χρόνο της δευτερολογίας σας, γιατί μπορεί να θέλετε να τη χρησιμοποιήσετε ενδεχομένως για τις τροπολογίες. Άρα θα δείξω μια ανοχή στους εισηγητές και τους αγορητές. Κύριε Παυλίδη, έχετε τον λόγο.
Ευχαριστώ, κύριε Πρόεδρε, και για την ανοχή, γιατί είναι πραγματικά ένα μεγάλο νομοσχέδιο. Το πρώτο μέρος του νομοσχεδίου αφορά την Κύρωση της Συμφωνίας για την Ασιατική Τράπεζα Υποδομών και Επενδύσεων, μια Τράπεζα η οποία ξεκίνησε κατόπιν μιας κινεζικής πρωτοβουλίας και του ομίλου των BRICS, συνιστώντας στην ουσία τον τραπεζικό βραχίονα της πρωτοβουλίας «Belt and Road» για τον Δρόμο του Μεταξιού και των προϊόντων από τη Νοτιοανατολική Ασία προς την Ευρώπη. Είναι μία επενδυτική τράπεζα, στην οποία συμμετέχουν ήδη εβδομήντα χώρες. Είναι δεκαοκτώ ευρωπαϊκές χώρες και άλλες είκοσι τρεις χώρες που είναι σε φάση υποψηφιότητας. Είναι μια τράπεζα, η οποία ιδιαίτερα για τη χώρα μας, που είναι πύλη εισόδου προς την Ευρώπη με τα δυο της λιμάνια του Πειραιά και της Θεσσαλονίκης, δημιουργεί τους πιο ευνοϊκούς όρους για συνδεσιμότητα των υποδομών μεταξύ Ασίας και Ευρώπης, για την περιφερειακή συνεργασία, για αναπτυξιακές συνέργειες και διακρατικές επενδύσεις. Είναι πολύ σημαντική η παρουσία της χώρας και με το μετοχικό της κεφάλαιο σ' αυτήν την τράπεζα, ανεξαρτήτως του ύψους της. Το δεύτερο μέρος του νομοσχεδίου, τα άρθρα 8 έως 11, αφορούν την εναρμόνιση του Κώδικα ΦΠΑ. Τα άρθρα 11 έως 22- τα λέω σύντομα, γιατί δεν ενέχουν ζητήματα, τα οποία μπορεί να απασχολήσουν ιδιαίτερα το Κοινοβούλιο σε σχέση με διάφορες αντιπαραθέσεις - αφορούν ζητήματα του Κώδικα Φορολογίας Εισοδήματος και τον ορισμό και τον τρόπο φορολόγησης της ελεγχόμενης αλλοδαπής εταιρείας. Επίσης, τα άρθρα 15 έως 18 αφορούν εφαρμοστικά μέτρα του Κανονισμού 345/2013 και τα άρθρα 19 έως 22 εφαρμοστικά μέτρα του Κανονισμού 346/2013. Περνώ προς το παρόν το τέταρτο μέρος του νομοσχεδίου, με το οποίο θα ασχοληθώ μετά, γιατί είναι το πιο σημαντικό και αφορά τις ρυθμίσεις περί αιγιαλού. Το Μέρος Πέμπτο, τα άρθρα 43 έως 66 αφορούν ζητήματα διαδικασιών του Νομικού Συμβουλίου του Κράτους με την πρόβλεψη έκδοσης πράξης Τριμελούς Επιτροπής του Νομικού Συμβουλίου του Κράτους και τη θεσμοθέτηση του Γραφείου Επιθεώρησης στην κεντρική υπηρεσία του Νομικού Συμβουλίου, όπου καθήκον θα έχει κυρίως τον καθορισμό ποσοτικών και ποιοτικών στόχων των υπηρεσιακών μονάδων του Νομικού Συμβουλίου, την παρακολούθηση, τον έλεγχο και την αξιολόγηση του έργου των υπηρεσιακών μονάδων και τη διενέργεια έκτακτης και τακτικής επιθεώρησης των λειτουργών του Νομικού Συμβουλίου. Το άρθρο 45 αναφέρεται στο επιτόκιο οφειλών του δημοσίου και τον καθορισμό του υπολογισμού των τόκων. Δύο σημαντικά άρθρα που αφορούν τις τοπικές κοινωνίες και της Καλαμάτας και της Κοζάνης σχετίζονται με την παραχώρηση δημοσίων ακινήτων στον Δήμο της Καλαμάτας στη θέση Κορδία και στον Δήμο της Κοζάνης στο πρώην Στρατόπεδο Ψυχογιού. Επίσης, πολύ σημαντικό είναι το άρθρο 48 που αφορά τη συνέχιση και για το έτος 2019 της χορήγησης απαλλαγής του ΕΝΦΙΑ για τους πληγέντες από τις καταστροφικές πυρκαγιές του Ιουλίου του 2018. Η ίδια απαλλαγή θα ισχύσει και για φέτος, όπως ίσχυσε και πέρυσι. Ακόμη, στο άρθρο 56 είναι η κύρωση του νέου Συνυποσχετικού μεταξύ του ελληνικού δημοσίου και της ναυτιλιακής κοινότητας με τη θεσμοθέτηση ως μόνιμης για πρώτη φορά της καταβολής του 10% των εισαγόμενων μερισμάτων από τα πλοία που τελούν υπό ελληνική ή ξένη σημαία. Τέλος, είναι η επιχορήγηση του μουσείου ολοκαυτώματος για την ανέγερση του κτιρίου στη Θεσσαλονίκη για τη λειτουργία του μουσείου ολοκαυτώματος. Διέτρεξα γρήγορα όλα τα προηγούμενα άρθρα, επειδή καταλαβαίνουμε όλοι ότι κυρίως απασχολεί το Κοινοβούλιο το τέταρτο μέρος του νομοσχεδίου, που είναι οι ρυθμίσεις περί αιγιαλού. Η κοινοχρησία του αιγιαλού λειτουργεί πλέον με πιο αυστηροποιημένο πλαίσιο, στην κατεύθυνση της διεύρυνσης της κοινοχρησίας, της αποφυγής νέων αυθαιρεσιών από εδώ και πέρα και ταυτόχρονα, αναγνωρίζοντας όμως και τα προβλήματα από το παρελθόν, γιατί λειτουργούμε και νομοθετούμε ήδη σε ένα ναρκοθετημένο έδαφος, με συγκεκριμένες αβλεψίες, αυθαιρεσίες, αστοχίες και θεσμικές στρεβλώσεις και ανεπάρκειες του παρελθόντος. Για τη σύνταξη του προτεινόμενου νομοσχεδίου υπήρξε ένας εποικοδομητικός διάλογος και συνεργασία με τα συναρμόδια Υπουργεία και ελήφθησαν υπ' όψιν η νομολογία ελληνικών και ευρωπαϊκών δικαστηρίων, όλες οι προτάσεις των συναρμόδιων Υπουργείων, καθώς και οι προτάσεις και παρατηρήσεις διαφόρων φορέων. Και στη διαβούλευση που έγινε στην αρμόδια επιτροπή υιοθετήθηκαν αρκετές προτάσεις και από παραγωγικούς φορείς και από περιβαλλοντικές οργανώσεις, όπως κυρίαρχα οι προτάσεις και οι παρατηρήσεις του Υπουργείου Περιβάλλοντος, οι οποίες συμπεριλήφθησαν στο συγκεκριμένο νομοσχέδιο. Ξεκινώ την παρουσίαση σε συγκεκριμένα πεδία. Στο άρθρο 23 καθορίζονται οι ορισμοί του αιγιαλού, της παραλίας, του παλιού αιγιαλού και των λιμενικών έργων. Υπήρχε ο καθορισμός του μέγιστου πλάτους της παραλίας στα πενήντα μέτρα. Δεν υπήρχε ο καθορισμός του ελάχιστου ορίου, το οποίο με βάση το άρθρο 23 καθορίζεται στα τριάντα μέτρα, σαφέστατα, όμως, παίρνοντας υπ' όψιν και τα ειδικά γεωμορφολογικά στοιχεία και τα τοπικά χωρικά σχέδια για πρώτη φορά. Πλέον τα τοπικά χωρικά σχέδια οφείλουν να αναπτύσσονται και να σχεδιάζονται με βάση και τον χαρακτηρισμό του ελάχιστου ορίου των τριάντα μέτρων, αλλά παράλληλα και τα τριάντα μέτρα δεν είναι δεσμευτικός παράγοντας, δεν είναι δεσμευτικός αριθμός με δεδομένο ότι μπορεί το τοπικό χωρικό σχέδιο να υπερβεί αυτό και να διαμορφώσει άλλες δυνατότητες. Στην τροποποίηση του άρθρου 2, ο παλιός αιγιαλός και η παλιά όχθη ανήκουν πλέον από εδώ και πέρα στη δημόσια κτήση και όχι στην ιδιωτική περιουσία του δημοσίου και δεν θίγονται ήδη κτηθέντα ιδιοκτησιακά δικαιώματα και ισχύουσες συμβάσεις παραχώρησης. Επίσης, πολύ σημαντικό είναι το γεγονός ότι ρυθμίζεται ότι σε περίπτωση που μεταξύ του αιγιαλού και της δημόσιας οδού παρεμβάλλεται ιδιωτικό ακίνητο, πρέπει να υπάρχει αναγκαστικά ελεύθερη δίοδος για την ακώλυτη και ασφαλή πρόσβαση στον αιγιαλό από τον δημόσιο δρόμο, σύμφωνα πάντα όμως με την πολεοδομική νομοθεσία. Στα άρθρα 25, 26 και 27 συστήνεται στο Υπουργείο Οικονομικών δευτεροβάθμια επιτροπή χάραξης των ορίων του αιγιαλού, της παραλίας και του παλιού αιγιαλού με σκοπό την εξέταση των ενδικοφανών προσφυγών στις περιπτώσεις επανακαθορισμού τους. Το άρθρο 28 αναφέρεται στη διατήρηση έργων και εγκαταστάσεων που έχουν κατασκευαστεί στον αιγιαλό με σύμβαση τρίτων, με ιδιώτες δηλαδή και με σύμπραξη με το δημόσιο, με τον ΕΟΤ, με τη Γενική Γραμματεία Αθλητισμού ή με τους δήμους, με τους ΟΤΑ, με βάση αναπτυξιακούς νόμους. Εισάγεται ολοκληρωμένη και αποτελεσματική ρύθμιση της διαδικασίας διατήρησης των υφιστάμενων σε κοινόχρηστους χώρους προστατευομένων από τον ν.2971/2001 και των νόμιμων έργων που έχουν γίνει καθ' υπέρβαση ειδικής άδειας. Το αντιμετωπίσαμε και στη δημόσια διαβούλευση στην αρμόδια επιτροπή, το γεγονός ότι υπήρξαν έργα από συγκεκριμένες επιχειρήσεις στο παρελθόν που είχαν ενταχθεί οι βιομηχανικοί κλάδοι ή και άλλοι κλάδοι, οι οποίοι είχαν ενταχθεί σε αναπτυξιακούς νόμους. Πήραν τις απαραίτητες εγκρίσεις και παρ' όλα αυτά δεν μπορούσε με τη νέα νομοθεσία πλέον το Υπουργείο Οικονομικών να δώσει παραχώρηση χρήσης του αιγιαλού. Πλέον αυτό μπορεί να γίνει με δυο προϋποθέσεις: Πρώτον, να τηρούνται όλες οι νόμιμες προϋποθέσεις, να λειτουργούν δηλαδή νόμιμα αυτά τα έργα και ταυτόχρονα να υπάρχουν όλες οι εγκεκριμένες περιβαλλοντικές προϋποθέσεις. Στην ουσία δηλαδή έργα τα οποία μπορεί να τα εκτέλεσε ο ΟΤΑ ή οποιοσδήποτε άλλος φορέας και τα οποία ήταν εκτός διαδικασιών που θα μπορούσε το Υπουργείο Οικονομικών να δώσει παραχώρηση, αν αυτά νομιμοποιούνται έστω και σήμερα, αν εκτελούνταν δηλαδή, να μπορέσουν να εκτελεστούν με τις νόμιμες προϋποθέσεις. Έτσι, λοιπόν, θα μπορούν να παραχωρηθούν και σε σχέση με το παρελθόν. Άρα είναι μια διαδικασία η οποία στην ουσία τελειώνει αρκετές εκκρεμότητες θεσμικού χαρακτήρα του παρελθόντος που και αντιαναπτυξιακές είναι από τη μια και στην ουσία οδήγησαν σε αντιπεριβαλλοντικές στρεβλώσεις αρκετούς παραγωγικούς κλάδους. Το άρθρο 29 αφορά αντιδιαβρωτικά έργα στον αιγιαλό, τα οποία καθορίζονται καθώς και η διαδικασία με την οποία οφείλουν να γίνουν είτε από το δημόσιο είτε από τον ιδιώτη. Επίσης, πολύ σημαντικές είναι οι ρυθμίσεις σχετικά με τα επείγοντα έργα του αιγιαλού, όπου για πρώτη φορά δεν υπήρχε σχετική πρόβλεψη με αποτέλεσμα το δημόσιο να μην μπορεί εύκολα να παρεμβαίνει σε έργα βελτίωσης ή άμεσης αποκατάστασης από φυσικές καταστροφές. Πλέον, μπορεί μια περιοχή η οποία έχει κηρυχθεί σε κατάσταση έκτακτης ανάγκης ή πολιτικής προστασίας, να μπορέσει με πολύ γρήγορο θεσμικό τρόπο να τρέξουν οι διαδικασίες οι απαραίτητες αποκατάστασης των οποιωνδήποτε ζημιών. Το άρθρο 31 αφορά την παραχώρηση ή απλή χρήση αιγιαλού και συγκεκριμένα για ομπρέλες, ξαπλώστρες, καντίνες. Αντιμετωπίζει και το νέο επενδυτικό φαινόμενο των φουσκωτών θαλάσσιων παιδικών χαρών, το οποίο μέχρι τώρα θεσμικά ήταν ορφανό. Πλέον βάζει συγκεκριμένες ρυθμίσεις και προβλέψεις γι' αυτό. Ταυτόχρονα, θα υπάρξει και η ανάλογη ΚΥΑ, η οποία θα ρυθμίζει λεπτομέρειες που αφορούν και τον καθορισμό της τιμής γιατί πλέον θα υπάρχει ένας αντικειμενικός τρόπος υπολογισμού της τιμής παραχώρησης, όπως και διάφορα άλλα αιτήματα που αφορούν την περιοδικότητα στην παραχώρηση, αν θα είναι δηλαδή εξάμηνο ή παραπάνω από έξι μήνες αυτή η παραχώρηση σε συγκεκριμένους συμβασιούχους. Ταυτόχρονα, θα ρυθμίζει και διάφορα άλλα αιτήματα των κλάδων, τα οποία συζητήθηκαν στην επιτροπή. Όλα αυτά θα καθοριστούν με την ανάλογη ΚΥΑ που θα έρθει. Θεωρώ σημαντικό το γεγονός ότι υποχρεώνονται πλέον οι δήμοι να έχουν πάντα και να προβλέπουν μια παραλία για χρήση ατόμων ΑΜΕΑ. Κάθε δήμος πλέον οφείλει να έχει μια παραλία εντός των ορίων του, στην οποία θα υπάρχει ελεύθερη πρόσβαση για τα ΑΜΕΑ. Ταυτόχρονα, θα υπάρχει η υποχρέωση των ΟΤΑ, το 10% της παραχωρούμενης έκτασης να δίνεται πλέον με κοινωνικά κριτήρια και σε επιχειρήσεις μορφών κοινωνικής οικονομίας. Νομίζω ότι είναι μια πάρα πολύ σημαντική καινοτομία, η οποία θα βοηθήσει ιδιαίτερα τις τοπικές κοινωνίες και τις μικρές συλλογικότητες. Ταυτόχρονα, έχει και ένα κοινωνικό αποτύπωμα αρκετά σημαντικό γι' αυτές τις μικρές τοπικές κοινωνίες. Το άρθρο 34, το οποίο είναι το επίμαχο άρθρο και το έχουμε κουβεντιάσει αρκετές φορές στις προηγούμενες συνεδριάσεις της αρμόδιας επιτροπής, προβλέπει τη δυνατότητα παραχώρησης του αιγιαλού σε δημόσιους ή μη φορείς για την εκτέλεση έργων που λόγω της φύσης τους δεν μπορούν να λειτουργήσουν χρήση αιγιαλού. Υπάρχουν επιχειρήσεις οι οποίες απαιτούν την πρόσβαση στον αιγιαλό για να μπορούν να λειτουργήσουν σε ό,τι έχει να κάνει στη σχέση τους με τη θάλασσα και τη μεταφορά των προϊόντων τους. Και αυτές ρυθμίζονται φυσικά με πολύ συγκεκριμένους περιβαλλοντικούς και άλλους όρους αδειοδότησης. Ταυτόχρονα, ρυθμίζουμε σε σχέση με το καθεστώς παραχώρησης ό,τι έχει κατασκευαστεί μέχρι τις 28-7-2011, με βάση και τη νομολογία από το Συμβούλιο της Επικρατείας πάλι με πολύ συγκεκριμένους όρους σε έργα που αφορούν κυρίαρχα αναπτυξιακού χαρακτήρα, εθνικής άμυνας και ασφάλειας, ζητήματα έργων και δικτύων κοινής ωφέλειας, συμπεριλαμβανομένων και των ΑΠΕ, έργα που έχει εκτελέσει η Τοπική Αυτοδιοίκηση και τα οποία σαφέστατα έχουν δυο προϋποθέσεις: Πρώτον, την περιβαλλοντική αδειοδότηση και δεύτερον, τη νομιμότητα αυτών των έργων. Δηλαδή είναι έργα, στα οποία προηγείται η περιβαλλοντική άδεια και κατά δεύτερον, είναι έργα τα οποία και σήμερα αν εκτελούνταν, θα μπορούσαν να έχουν όλες αυτές τις απαραίτητες προϋποθέσεις για να μπορούν να εκτελεστούν. Απλώς στο παρελθόν για χίλιους δυο λόγους, είτε γραφειοκρατικούς είτε για άλλους, οι ΟΤΑ ή οι διάφοροι άλλοι φορείς δεν έκαναν τις απαραίτητες προβλέψεις και εγκρίσεις γύρω απ' αυτό. Αν είναι τέτοιου είδους χαρακτήρα έργα, θα μπορέσουν να νομιμοποιηθούν, στην ουσία να παραχωρηθεί η χρήση τους από το Υπουργείο Οικονομικών. Εξαιρούνται σαφέστατα απ' αυτό ξενοδοχειακές μονάδες και σπίτια, ξενοδοχεία, πισίνες, βίλλες, κάμπινγκ κι όλα αυτά. Το μόνο που μπορεί να ενταχθεί σε αυτό, στην παραχώρηση χρήσης από το Υπουργείο Οικονομικών, αφορά μόνο ξενοδοχειακές μονάδες οι οποίες έγιναν από το δημόσιο, από τον ΕΟΤ ή για λογαριασμό του δημοσίου ή του ΕΟΤ, όπως για παράδειγμα τα ξενοδοχεία «ΞΕΝΙΑ», τα οποία ανήκουν στον ΕΟΤ. Ό,τι απ' όλα αυτά δεν μπορεί να αδειοδοτηθεί ή δεν μπορεί να εξαιρεθεί από τη συγκεκριμένη ρύθμιση θεωρείται αυθαίρετο και κατεδαφιστέο εντός εξαμήνου. Θεωρώ πολύ σημαντικό και το γεγονός ότι πλέον ρυθμίζεται απόλυτα το γεγονός της ελεύθερης χρήσης πλέον των παραλιών και με ενισχυμένα ποσοστά στα οποία υπάρχει αυτό. Και συγκεκριμένα στο γεγονός ότι το ποσοστό του 60% οφείλει να είναι καθαρό όχι στις μη προσβάσιμες περιοχές, αλλά στις περιοχές που έχουν απόλυτη πρόσβαση από το κοινό. Ταυτόχρονα, υπάρχει η δυνατότητα παραχώρησης χρήσης σε έργα τα οποία έχουν γίνει εντός του αιγιαλού μέχρι τις 28-7-2011- επαναλαμβάνω - και αφορούν συγκεκριμένες δραστηριότητες είτε είναι ναυταθλητικές είτε ενέργειας είτε ανάπτυξης της εθνικής οικονομίας ή άλλα τέτοιου είδους ζητήματα. Τέλος, στο άρθρο 39 έχουμε την πρόβλεψη έκδοσης πρωτοκόλλου διοικητικής αποβολής, πρωτοκόλλου καθορισμού αποζημίωσης της αυθαίρετης χρήσης και πρωτοκόλλου κατεδάφισης κατά των αυθαιρέτων κατόχων αιγιαλού, παραλίας και κοινόχρηστων χώρων. Υπάρχει η προθεσμία έξι μηνών για την κατεδάφιση των αυθαίρετων κατασκευών που εμποδίζουν την ελεύθερη πρόσβαση στον αιγιαλό και στην παραλία και τα οποία δεν μπορούν εκ του νόμου πλέον που συζητάμε σήμερα να πάρουν τις απαραίτητες παραχωρήσεις - χρήσεις. Συμπερασματικά, κυρίες και κύριοι συνάδελφοι, θεωρώ ότι η διαχείριση του αιγιαλού αντιμετωπίζεται ως μέγιστο κεφάλαιο φυσικής ομορφιάς, πάντα με την αρμόζουσα συνταγματική προστασία, κατοχυρώνοντας και διευρύνοντας τα δικαιώματα του δημοσίου, την αποτροπή των αυθαιρεσιών από εδώ και πέρα, αλλά και ταυτόχρονα την επίλυση χρόνιων παθογενειών του παρελθόντος που λειτούργησαν τόσο αντιπεριβαλλοντικά όσο και αντιαναπτυξιακά. Νομίζω ότι η συζήτηση που έγινε στην αρμόδια Κοινοβουλευτική Επιτροπή έδωσε πλείστα τέτοια παραδείγματα αυθαιρεσιών ή παρεμβάσεων που υπήρξαν στον αιγιαλό, τα οποία και το προϋπάρχουν θεσμικό πλαίσιο δεν τα κατοχύρωνε συγκεκριμένα και γεννούσαν χίλιες δύο στρεβλώσεις, είτε αφορούσαν το δημόσιο στην παρέμβαση και στη δυνατότητα συντήρησης αυτών των έργων στον αιγιαλό, είτε αφορούν αφαλατώσεις είτε βιολογικούς είτε οδικό δίκτυο εντός του αιγιαλού, το οποίο πνεύμα με αυτές τις ρυθμίσεις ορίζεται απόλυτα, είτε αφορά επιχειρήσεις και ιδιωτικές επεμβάσεις, οι οποίες όμως έχουν πολύ συγκεκριμένα χαρακτηριστικά. Και πάντα - και το λέω ξεκάθαρα, γιατί θεωρώ ότι η κουβέντα προς τα εκεί θα τείνει και εκεί έτεινε και στην αρμόδια επιτροπή - αφορά δύο προϋποθέσεις: πρώτον, τη νόμιμη άδεια αυτών των εγκαταστάσεων και, δεύτερον, την απαραίτητη έγκριση περιβαλλοντικών όρων. Ευχαριστώ πάρα πολύ.
Κι εγώ ευχαριστώ. Πριν πάρει τον λόγο ο κ. Βεσυρόπουλος θα κάνω μία ανακοίνωση. Ο Υπουργός Εθνικής Άμυνας, ο Αντιπρόεδρος της Κυβέρνησης - Υπουργός Οικονομίας και Ανάπτυξης, οι Υπουργοί Εσωτερικών, Ψηφιακής Πολιτικής, Τηλεπικοινωνιών και Ενημέρωσης, Παιδείας, Έρευνας και Θρησκευμάτων, Εργασίας, Κοινωνικής Αλληλεγγύης, Εξωτερικών, Προστασίας του Πολίτη, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Υγείας, Διοικητικής Ανασυγκρότησης, Υποδομών και Μεταφορών, Ναυτιλίας και Νησιωτικής Πολιτικής και Αγροτικής Ανάπτυξης και Τροφίμων, οι Αναπληρωτές Υπουργοί Οικονομίας και Ανάπτυξης, Εθνικής Άμυνας, Οικονομικών και Υγείας, καθώς και οι Υφυπουργοί Εργασίας, Κοινωνικής Ασφάλισης και Αλληλεγγύης και Οικονομικών κατέθεσαν στις 12-4-19 σχέδιο νόμου, με τίτλο: «Ρυθμίσεις μέριμνας προσωπικού Ενόπλων Δυνάμεων, Στρατολογίας, Στρατιωτικής Δικαιοσύνης και άλλες διατάξεις». Παραπέμπεται στην αρμόδια Διαρκή Επιτροπή. Επίσης, η κ. Χαρά Κεφαλίδου, Βουλευτής του Νομού Δράμας από τη Δημοκρατική Συμπαράταξη, ζητεί ολιγοήμερη άδεια απουσίας στο εξωτερικό. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κύριε Βεσυρόπουλε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, επιβεβαιώνεται για μία ακόμη φορά η προχειρότητα και η αταξία, τα δύο κυρίαρχα στοιχεία που χαρακτηρίζουν την κοινοβουλευτική και νομοθετική λειτουργία της Κυβέρνησης. Πέρα από την κύρωση της συμφωνίας για την Ασιατική Τράπεζα Υποδομών και Επενδύσεων, έχουμε την ενσωμάτωση δύο ευρωπαϊκών οδηγιών στην εθνική νομοθεσία, που θα έπρεπε ήδη να έχουν ενσωματωθεί και έρχονται με σημαντική καθυστέρηση, την οποία η Κυβέρνηση δεν μπορεί να δικαιολογήσει. Έχουμε επίσης τροποποιητικές διατάξεις στον ν.2971/2001 περί αιγιαλού και παραλίας αλλά και διάσπαρτες αποσπασματικές διατάξεις αρμοδιότητας του Υπουργείου Οικονομικών. Γενικά, υπάρχει μία εικόνα που απέχει πολύ από την έννοια της ορθής νομοθέτησης. Είναι δεδομένη η συμφωνία μας ως προς το πρώτο μέρος του νομοσχεδίου, με το οποίο κυρώνεται η συμφωνία για την Ασιατική Τράπεζα Υποδομών και Επενδύσεων και θεσπίζονται οι αναγκαίες ρυθμίσεις, προκειμένου η χώρα μας να καταστεί πλήρες μέλος της συγκεκριμένης τράπεζας, στην οποία συμμετέχουν ήδη και τα περισσότερα κράτη μέλη της Ευρωπαϊκής Ένωσης. Η συμμετοχή της χώρας μας στη συγκεκριμένη τράπεζα έχει αναπτυξιακή προοπτική και στόχευση, με τη διαφορά όμως ότι θα πρέπει να υπάρχει στη χώρα και μία κυβέρνηση που θα σχεδιάζει και θα υλοποιεί αναπτυξιακές πολιτικές και θα στηρίζει την επιχειρηματικότητα. Κι αυτή θα είναι η κυβέρνηση της Νέας Δημοκρατίας που πολύ σύντομα θα κληθεί από την πλειοψηφία του ελληνικού λαού να αναλάβει τις ευθύνες της διακυβέρνησης της χώρας. Το νομοσχέδιο προβλέπει την καθυστερημένη ενσωμάτωση δύο ευρωπαϊκών οδηγιών, καθυστέρηση για την οποία ευθύνεται η Κυβέρνηση, αφού δεν υπάρχει προγραμματισμός αλλά και ορθολογισμός στο νομοθετικό έργο. Η Κυβέρνηση είχε δύο ολόκληρα χρόνια στη διάθεσή της για να φέρει εγκαίρως και όχι εκπρόθεσμα τις ρυθμίσεις για την ενσωμάτωση των δύο οδηγιών. Η πρώτη είναι η ευρωπαϊκή οδηγία ΕΕ 2016/1065 του Συμβουλίου, σχετικά με τις διατάξεις για την αντιμετώπιση των κουπονιών ως μέσων ανταλλάγματος με συναλλαγές που πραγματοποιούνται για παράδοση αγαθών ή παροχή υπηρεσιών. Υπενθυμίζω ότι είναι μία οδηγία που περιλαμβάνει διατάξεις, οι οποίες θα έπρεπε να ενσωματωθούν και να ισχύσουν από την 1η Ιανουαρίου 2019. Η Κυβέρνηση όμως τις φέρνει για να ψηφιστούν τέσσερις και πλέον μήνες μετά και τους δίνει αναδρομική ισχύ. Με τη συγκεκριμένη οδηγία ορίζεται ρητά η φορολογητέα αξία της παράδοσης αγαθών ή της παροχής υπηρεσιών, που πραγματοποιείται έναντι κουπονιών πολλαπλών σκοπών. Επιπρόσθετα, επέρχεται διαχωρισμός σε κουπόνια συγκεκριμένου σκοπού και σε κουπόνια πολλαπλών σκοπών αλλά και διατάξεις για τους κανόνες σχετικά με την παράδοση αγαθών ή την παροχή υπηρεσιών και το απαιτητό του φόρου. Η ίδια καθυστέρηση ως προς την ενσωμάτωση στην εθνική νομοθεσία παρατηρείται και με την οδηγία 2016/1164/ΕΕ για τη θέσπιση κανόνων κατά πρακτικών φοροδιαφυγής, που έχουν άμεση επίπτωση στην εσωτερική αγορά. Παράλληλα, θεσπίζονται και μέτρα για την εφαρμογή των Κανονισμών 345 και 346/2013/ΕΕ που αφορούν στις ευρωπαϊκές εταιρείες επιχειρηματικού κεφαλαίου και στα ευρωπαϊκά ταμεία κοινωνικής επιχειρηματικότητας αντίστοιχα. Εμείς, όπως είχα την ευκαιρία να επισημάνω και στην Επιτροπή Οικονομικών Υποθέσεων, αντιμετωπίζουμε θετικά τις διατάξεις για την εφαρμογή του Κανονισμού 345/2013 του Ευρωπαϊκού Κοινοβουλίου και του συμβουλίου στα άρθρα 12 έως 18 του νομοσχεδίου, σχετικά με τις ευρωπαϊκές εταιρείες επιχειρηματικού κεφαλαίου, αφού διαμορφώνουν ένα πλαίσιο ελέγχου αλλά και διαφάνειας, με ενίσχυση των αρμοδιοτήτων και δυνατοτήτων εποπτείας και ελέγχου της Επιτροπής Κεφαλαιαγοράς. Στην ίδια κατεύθυνση κινούνται και τα άρθρα 19 έως 22 του νομοσχεδίου, με τα οποία λαμβάνονται τα απαραίτητα μέτρα για την εφαρμογή του Κανονισμού 346/2013 του Ευρωπαϊκού Κοινοβουλίου και του Συμβουλίου, σχετικά με τα ευρωπαϊκά ταμεία κοινωνικής επιχειρηματικότητας, με την εποπτεία να περνάει στην Επιτροπή Κεφαλαιαγοράς. Κυρίες και κύριοι συνάδελφοι, έρχομαι στις ρυθμίσεις με τις οποίες επέρχονται τροποποιήσεις στον ν.2971/2001 για τον αιγιαλό και την παραλία. Κατ' αρχάς είναι απορίας άξιο γιατί η Κυβέρνηση περίμενε να περάσουν τέσσερα και πλέον χρόνια και φέρνει τις συγκεκριμένες ρυθμίσεις τις τελευταίες ημέρες της θητείας της. Κάποιες από αυτές τις ρυθμίσεις είναι εύλογες, όπως για παράδειγμα στο άρθρο 24 που προβλέπεται υποχρεωτική δίοδος, σε περίπτωση που μεταξύ του αιγιαλού και της δημοσίας οδού περιλαμβάνεται ιδιωτικό ακίνητο. Στην αιτιολογική έκθεση μάλιστα γίνεται και μια έμμεση αναφορά στα τραγικά γεγονότα του περασμένου καλοκαιριού στο Μάτι, με τη διαφορά όμως ότι το μέγεθος της τραγωδίας στο Μάτι και οι εκατό νεκροί δεν οφείλονται τόσο στην απουσία διόδων, σε κάποιες περιπτώσεις, προς την παραλία όσο στην παράλυση και στην ανεπάρκεια του κυβερνητικού μηχανισμού πολιτικής προστασίας. Στο άρθρο 24 ζητήσαμε να υπάρξει νομοτεχνική βελτίωση ως προς τη διάταξη που προβλέπει την κατ' εξαίρεση δυνατότητα εκτέλεσης έργων εντός των προστατευόμενων περιοχών, με τη διατύπωση την οποία επαναλαμβάνω επακριβώς: «για την επιδίωξη των σκοπών τους οποίους προβλέπει ο παρών νόμος». Πιστεύω, κυρία Υπουργέ, ότι πρέπει να υπάρξει διευκρίνιση για να μην αιωρούνται σκιές ως προς αυτούς τους σκοπούς. Επίσης, με αφορμή το άρθρο 24 παράγραφος 5, θα πρέπει να υπάρξει πρόβλεψη στο νομοσχέδιο, προκειμένου να ισχύσουν για τον παλαιό αιγιαλό όσα ισχύουν για τη δυνατότητα παραχώρησης με αντάλλαγμα του αιγιαλού και της παραλίας. Θετική μπορεί να κριθεί και η διάταξη σύμφωνα με την οποία θα συσταθεί εντός του Υπουργείου Οικονομικών δευτεροβάθμια Επιτροπή Χάραξης των ορίων του αιγιαλού, της παραλίας και του παλαιού αιγιαλού. Προφανώς, η στόχευση είναι να μειωθεί ο φόρτος και η επιβάρυνση του Συμβουλίου της Επικρατείας από τις συγκεκριμένες προσφυγές για τα συγκεκριμένα ζητήματα. Το ζήτημα όμως των ενδικοφανών προσφυγών κατά της διοικητικής δράσης απαιτεί συνολικότερη αντιμετώπιση. Στο ίδιο άρθρο προβλέπεται η διαδικασία ενδικοφανούς προσφυγής κατά της απόφασης επανακαθορισμού της οριογραμμής αιγιαλού παραλίας και παλαιού αιγιαλού, ενώπιον της δευτεροβάθμιας επιτροπής του άρθρου 25. Θα έπρεπε όμως να υπάρχει αναφορά για τις συνέπειες, στην περίπτωση που δεν τηρηθεί η προθεσμία που προβλέπεται για την έκδοση απόφασης επί της ενδικοφανούς προσφυγής. Η διάταξη του άρθρου 31 στοχεύει να δώσει λύση σε ένα πρόβλημα που αντιμετωπίζουν οι τουριστικοί δήμοι. Αναφέρομαι στην τροποποίηση του θεσμικού πλαισίου σχετικά με την παραχώρηση της χρήσης αιγιαλού και άλλων κοινόχρηστων εκτάσεων, μια τροποποίηση που προβλέπει ως προϋπόθεση για την παραχώρηση την ύπαρξη ελεύθερης έκτασης ποσοστού τουλάχιστον 60% του συνολικού εμβαδού του αιγιαλού. Πρόκειται για μια εύλογη ρύθμιση, αφού η προηγούμενη που ίσχυε προέβλεπε την υποχρέωση διατήρησης απόστασής εκατό μέτρων μεταξύ περισσότερων παραχωρήσεων, κάτι που ήταν ανέφικτο σε μικρές παραλίες. Με το άρθρο 32 αλλάζει ο τρόπος αδειοδότησης των πλωτών εξεδρών. Ναι μεν η αρμοδιότητα θα παραμένει στον Γενικό Γραμματέα Λιμένων, Λιμενικής Πολιτικής και Ναυτιλιακών Επενδύσεων για τις πλωτές εξέδρες εντός ζώνης λιμένα, αλλά η αρμοδιότητα για τη θαλάσσια ζώνη εκτός ζώνης λιμένα μεταφέρεται στο Υπουργείο Οικονομικών. Το ζήτημα το οποίο θα πρέπει να εξετάσει ο Υπουργός είναι αν θα μπορέσουν να ανταποκριθούν οι υπηρεσίες του Υπουργείου Οικονομικών στη διεκπεραίωση αυτών των νέων αρμοδιοτήτων, με δεδομένο ότι προστίθεται νέο σημαντικό διοικητικό βάρος. Διάβασα πολύ προσεκτικά, κυρίες και κύριοι συνάδελφοι, την έκθεση του Επιστημονικού Συμβουλίου της Βουλής, που θέτει ζητήματα συνταγματικότητας για κάποιες διατάξεις και θα ήθελα να αναφερθώ στο άρθρο 28, που περιέχει διατάξεις σχετικά με υφιστάμενα έργα και εγκαταστάσεις με βάση αναπτυξιακούς νόμους και συμβάσεις που έληξαν. Με αυτή τη διάταξη δίνει τη δυνατότητα διατήρησης των έργων της συγκεκριμένης κατηγορίας, διατήρησης δηλαδή έργων και εγκαταστάσεων που στερούνται της αναγκαίας άδειας, εφόσον αυτά έχουν κατασκευαστεί έως τις 28-7-2011 και έχει υποβληθεί, εντός αποκλειστικής προθεσμίας δύο μηνών, αίτηση αδειοδότησης ή εξαίρεσης από την κατεδάφιση. Να υπενθυμίσουμε ότι ανάλογη ρύθμιση είχε θεσπιστεί με τον ν.4223/2013, τον οποίο ο ΣΥΡΙΖΑ είχε καταψηφίσει. Η συγκεκριμένη διάταξη, όμως, ενδέχεται να ενέχει ζητήματα συνταγματικότητας, αφού προβλέπεται η ιδιοκτησία του δημοσίου για όλα τα έργα και τις εγκαταστάσεις επί των προστατευόμενων εκτάσεων του ν.2971/2001, με αποτέλεσμα να είναι οποτεδήποτε δυνατή η κατάργηση ή η μετατροπή τους για λόγους δημοσίου συμφέροντος, χωρίς υποχρέωση αποζημίωσης του παραχωρησιούχου. Θα ήθελα να καταθέσω και μια παρατήρηση, σχετικά με τις διατάξεις του άρθρου 33, για την παραχώρηση χρήσης επί του αιγιαλού και άλλων κοινόχρηστων πραγμάτων για την εκτέλεση έργων. Ενώ μέχρι σήμερα ο αιτών υπέβαλε αίτηση και τα αρμόδια δικαιολογητικά συγκεντρώνονταν από τις αρμόδιες υπηρεσίες, τώρα απαιτείται η υποβολή πλήρους φακέλου από τον ίδιο. Πόσο εφικτό είναι, όμως, αυτό λόγω της γραφειοκρατίας; Άρα θα πρέπει η στόχευση να είναι η διευκόλυνση της διαδικασίας συγκέντρωσης δικαιολογητικών και όχι απλά να ζητείται από τον ενδιαφερόμενο να τα συγκεντρώσει και να υποβάλλει πλήρη φάκελο. Θέλω να εκφράσω, επίσης, την ικανοποίηση μου για το γεγονός ότι η Κυβέρνηση προχώρησε σε αλλαγές στο άρθρο 36, σύμφωνα με τις επισημάνσεις που κάναμε κατά τη συζήτηση του νομοσχεδίου στην επιτροπή. Κυρίες και κύριοι συνάδελφοι, κλείνω με κάποιες αναφορές στα άρθρα του τελευταίου μέρους του νομοσχεδίου που συνιστούν αποσπασματικές και άσχετες μεταξύ τους διατάξεις. Με το άρθρο 44 δημιουργείται μια νέα θέση Αντιπροέδρου στο Νομικό Συμβούλιο του Κράτους, για την οποία η Κυβέρνηση είχε αδυναμία να αιτιολογήσει την αναγκαιότητά της. Κρίνουμε, όμως, ως θετική τη διάταξη, με την οποία δημιουργείται Γραφείο Επιθεώρησης στο Νομικό Συμβούλιο του Κράτους, στο οποίο ανατίθενται καθήκοντα αξιολόγησης. Είναι δεδομένο ότι έχουμε διαφορετική προσέγγιση στη διάταξη του άρθρου με την οποία μειώνεται το επιτόκιο οφειλών του δημοσίου από το 6% που είναι σήμερα, στο επιτόκιο των πράξεων κύριας αναχρηματοδότησης της Ευρωπαϊκής Κεντρικής Τράπεζας που ισχύει κατά την ημερομηνία άσκησης του ενδίκου βοηθήματος πλέον τριών ποσοστιαίων μονάδων ετησίως. Δηλαδή, το επιτόκιο για τις οφειλές του δημοσίου θα είναι 3%, ενώ για τις οφειλές των πολιτών προς το δημόσιο είναι το τριπλάσιο. Είχε αναρωτηθεί ο Υπουργός Οικονομικών τι μήνυμα περνάει στους πολίτες και στην κοινωνία με αυτή τη διάταξη; Ουσιαστικά, φέρνετε μια ρύθμιση που προβλέπει μείωση στο 3% από το 6% που είναι σήμερα, στο επιτόκιο με το οποίο επιβαρύνεται το κράτος για οφειλές προς τους ιδιώτες όταν τις καθυστερεί και στο τέλος υποχρεώνεται να τις πληρώσει. Όπως προκύπτει και από την έκθεση της Επιστημονικής Υπηρεσίας της Βουλής, υφίστανται σοβαρότατες επιφυλάξεις ως προς τη συμβατότητα της προτεινόμενης ρύθμισης προς το Σύνταγμα, όσο και προς την Ευρωπαϊκή Σύμβαση Δικαιωμάτων του Ανθρώπου. Μετά από νομολογιακές αμφιταλαντεύσεις η πρόβλεψη επιτοκίου μόλις 6% για τις οφειλές του δημοσίου είχε κριθεί νόμιμη, λόγω της οικονομικής κρίσης. Ενώ υποστηρίζετε ότι η χώρα εξήλθε της μνημονιακής εποχής, αντί να αποκαταστήσετε την αρχή της ίσης μεταχείρισης μεταξύ δημοσίου και ιδιωτών, επιτείνετε ακόμη περισσότερο τη μεταξύ τους ανισότητα. Αν θέλατε να μειώσετε το οφειλόμενο επιτόκιο, εμείς θα συμφωνούσαμε υπό την προϋπόθεση, όμως, πρόβλεψης και αντίστοιχης μείωσης του επιτοκίου για τις οφειλές των ιδιωτών προς το δημόσιο. Αντίθετα, έρχεστε τώρα με τη συγκεκριμένη διάταξη και ουσιαστικά κουρεύετε τις συνολικές οφειλές του δημοσίου, μειώνοντας ακόμη περισσότερο το επιτόκιο, χωρίς να κάνετε καμμία αλλαγή ως προς το οφειλόμενο επιτόκιο εκ μέρους των ιδιωτών. Είναι μια ρύθμιση που παραπέμπει σε ένα κράτος που χάνει και τα τελευταία ψήγματα εμπιστοσύνης απέναντι στους πολίτες του. Έρχομαι στο άρθρο 56, το οποίο προβλέπει καταβολή ποσοστού 10% επί των εισαγομένων στην Ελλάδα ποσών που προέρχονται από τα εισοδήματα εκ μερισμάτων υπό την προϋπόθεση διαχείρισης των πλοίων από την Ελλάδα και το οποίο ανέρχεται κατ' ελάχιστον στο ποσό των 40.000.000 ευρώ σε ετήσια βάση. Είναι ουσιαστικά η συνέχεια του Συνυποσχετικού συμφώνου οικειοθελούς εισφοράς προς το ελληνικό δημόσιο, ώστε η ναυτιλιακή κοινότητα να συνδράμει στην εθνική προσπάθεια για τη σταθεροποίηση της οικονομίας. Το πρώτο συνυποσχετικό είχε γίνει από τον πρώην Πρωθυπουργό κ. Σαμαρά και την Ένωση Ελλήνων Εφοπλιστών το 2013. Ξεκινάμε με τις πιο ήπιες παρατηρήσεις: Κατά πρώτον, το δελτίο Τύπου με το οποίο ανακοινώθηκε η συνάντηση του κ. Τσίπρα με την Ένωση Ελλήνων Εφοπλιστών, το οποίο εξέδωσε το Μέγαρο Μαξίμου, προέβλεπε έσοδα για το ελληνικό δημόσιο ύψους κατ' ελάχιστο 75 εκατομμυρίων ευρώ ετησίως. Στις διατάξεις, όμως, του άρθρου 56, τα έσοδα περιορίζονται σε 40 εκατομμύρια ευρώ και η Κυβέρνηση οφείλει να δώσει εξηγήσεις. Καταθέτω για τα Πρακτικά το δελτίο Τύπου του Πρωθυπουργού που εκδόθηκε στις 27 Φεβρουαρίου 2019. Σε λιγότερο από δυο μήνες, τα 75 εκατομμύρια έγιναν 40. [[Στο σημείο αυτό ο Βουλευτής κ. Απόστολος Βεσυρόπουλος καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κατά δεύτερο λόγο, αν ανατρέξουμε πίσω σε εκείνη την περίοδο που υπεγράφη το πρώτο συμφωνητικό από την κυβέρνηση Σαμαρά με την Ένωση Εφοπλιστών, το μόνο που έχει μείνει είναι οι φωνές του ΣΥΡΙΖΑ, που σήμερα έχει καταπιεί τη γλώσσα του. Γιατί τότε, λίγο μετά την υπογραφή του συνυποσχετικού, Βουλευτές του ΣΥΡΙΖΑ είχαν καταθέσει ερώτηση στη Βουλή, καταγγέλλοντας τη διαδικασία της εθελοντικής προσφοράς των εφοπλιστών με αυτό το συνυποσχετικό. Καταθέτω στα Πρακτικά, αντίγραφο της συγκεκριμένης ερώτησης που είχαν συνυπογράψει, μεταξύ των άλλων, οι κ.κ. Τσακαλώτος, Σταθάκης, Κουρουμπλής, Δραγασάκης, Δρίτσας, Παπαδημούλης. Ορισμένοι εξ αυτών, όσοι βρίσκονται σε αυτήν την Αίθουσα, θα ψηφίσουν σε λίγο αυτό που είχαν καταγγείλει το 2013. Για να μην θυμηθούμε και τις εξαγγελίες του κ. Τσίπρα στα Γιάννενα για φορολόγηση των εφοπλιστών και των τεσσάρων χιλιάδων ελληνόκτητων πλοίων, από την οποία θα παίρνατε 2 δισεκατομμύρια ευρώ. [[Στο σημείο αυτό ο Βουλευτής κ. Απόστολος Βεσυρόπουλος καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Με αυτές τις πρακτικές, που χαρακτηρίζουν την Κυβέρνηση και τον ΣΥΡΙΖΑ, γίνονται ακόμα πιο δυσδιάκριτα τα όρια μεταξύ της αυταπάτης και της πολιτικής απάτης. Γιατί είναι βέβαιο ότι αυταπάτες δεν είχατε. Το μόνο που έχετε είναι εξάρτηση και εμμονή με την καρέκλα. Για την καρέκλα είστε ικανοί για όλα. Για την καρέκλα και μόνο είστε ικανοί να ψηφίσετε τα πάντα. Ολοκληρώνω με μια αναφορά στο άρθρο 58, που αποτελεί ένα ακόμα δείγμα κυβερνητικής ασυνέπειας και προχειρότητας. Η Κυβέρνηση παρατείνει την προθεσμία με την οποία το Ελεγκτικό Συνέδριο θα εξακολουθεί να ασκεί προληπτικό έλεγχο στις δαπάνες των Οργανισμών Τοπικής Αυτοδιοίκησης μέχρι 31-12-2019. Για ποιο λόγο γίνεται αυτή η παράταση; Για τον απλούστατο λόγο ότι η Κυβέρνηση δεν έκανε τίποτα για να θεσμοθετηθούν και να ενεργοποιηθούν οι υπηρεσίες εσωτερικού ελέγχου στους ΟΤΑ. Οι ουσιαστικές μεταρρυθμίσεις στην αυτοδιοίκηση και τα πραγματικά προβλήματα της αυτοδιοίκησης δεν ενδιαφέρουν την Κυβέρνηση. Οι παρεμβάσεις της εξαντλούνται μόνο στο εκλογικό σύστημα, προκειμένου να δημιουργηθούν διαλυτικές καταστάσεις και προϋποθέσεις ακυβερνησίας στους δήμους. Εφόσον ο ΣΥΡΙΖΑ δεν έχει δυνάμεις στην αυτοδιοίκηση και οι υποψήφιοί του καταποντίζονται, τότε η επιλογή του ΣΥΡΙΖΑ είναι να διαλύσει τους δήμους με το συγκεκριμένο εκλογικό σύστημα. Η Νέα Δημοκρατία, όπως όλοι διαπιστώνετε, προσέγγισε το νομοσχέδιο με υπευθυνότητα και συνθετική αντίληψη. Κυρίες και κύριοι συνάδελφοι, η Κυβέρνηση αυτή μετράει μέρες. Μπροστά μας είναι μια εκλογική αναμέτρηση στην οποία οι πολίτες θα της δείξουν την έξοδο. Το εκλογικό αποτέλεσμα και το μήνυμα των πολιτών θα είναι τόσο ηχηρό, που θα σας αναγκάσει να προσγειωθείτε στην πραγματικότητα. Η αποδοκιμασία της Κυβέρνησης είναι καθολική, όπως και η εκλογική στρατηγική ήττα που θα υποστεί. Το ζητούμενο, όμως, είναι η επόμενη μέρα. Στην επόμενη μέρα η Νέα Δημοκρατία διεκδικεί μια ψήφο ενότητας και εμπιστοσύνης από όλους τους Έλληνες, για να ξημερώσει μια νέα μέρα για τη χώρα, με αλήθεια και ελπίδα. Σας ευχαριστώ.
Ευχαριστούμε, κύριε Βεσυρόπουλε. Κυρία Υφυπουργέ, καλό θα ήταν, μέχρι να τελειώσουν οι αγορητές, επειδή άκουσα από προχθές ότι έχετε νομοθετικές βελτιώσεις, να τις έχουμε όχι στο τέλος, ούτως ώστε τουλάχιστον οι Κοινοβουλευτικοί Εκπρόσωποι να τις γνωρίζουν.
Έρχονται σε λίγο, κύριε Πρόεδρε.
Εντάξει. Προχωρούμε με τον ειδικό αγορητή από τη Δημοκρατική Συμπαράταξη, τον κ. Γιάννη Κουτσούκο. Να κλείσει ο κατάλογος για την εγγραφή συναδέλφων. Ορίστε, κύριε Κουτσούκο, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, συζητούμε ένα νομοσχέδιο μεγάλων αντιφάσεων. Από τη μια μεριά αυτό το νομοσχέδιο νομιμοποιεί αυθαιρεσίες και από την άλλη, αυθαιρετεί σε βάρος νόμιμων συμφερόντων και δραστηριοτήτων των πολιτών. Είναι μια αντίφαση στην οποία θα αναφερθώ όταν έρθω στα άρθρα που αφορούν τον αιγιαλό και την παραλία. Είναι, όμως, να σου προξενεί εντύπωση ότι ένα νομοσχέδιο διατρέχεται από τόσο μεγάλες αντιφάσεις; Πιστεύω όχι, διότι όλοι έχουμε αντιληφθεί ότι ζούμε σε μία περίοδο που η πολιτική της Κυβέρνησης διαπερνάται από αυτές τις μεγάλες αντιφάσεις στο σύνολό της. Θα σας πω δύο, τρία παραδείγματα, έτσι, για να εμπλουτίσουμε τη συζήτηση. Η Κυβέρνηση καταγγέλλει, για παράδειγμα, την ακροδεξιά και συγκυβερνά με την ακροδεξιά. Καταγγέλλει η Κυβέρνηση τον λαϊκισμό και ο λαϊκισμός είναι στο DNA του ΣΥΡΙΖΑ. Καταγγέλλει η Κυβέρνηση τα μεγάλα συμφέροντα και τα βάζει στα ψηφοδέλτιά της, με όνομα και επώνυμο. Καταγγέλλει η Κυβέρνηση ή λέει μάλλον ότι εμείς χρεώσαμε τη χώρα, ενώ θα εξοφλήσει το Διεθνές Νομισματικό Ταμείο και το χρέος μεγαλώνει. Λέει η Κυβέρνηση ότι βγήκαμε από τα μνημόνια και υπακούει στα κελεύσματα των δανειστών σε όλες τις εκφάνσεις της πολιτικής της. Για παράδειγμα, λέει ο κ. Τσακαλώτος ότι ήρθε η ανάπτυξη και, όπως έδειξαν τα στοιχεία της ΑΔΑΕ που δημοσιεύτηκαν πρόσφατα, μειώθηκαν τα εισοδήματα των φορολογουμένων μισθωτών, συνταξιούχων, ελεύθερων επαγγελματιών και αγροτών. Ποιων αυξήθηκαν; Των επιχειρηματιών. Ανέφερα μερικές από τις μεγάλες αντιφάσεις. Αυτό το νομοσχέδιο, λοιπόν, έχει πολύ ενδιαφέρουσες διατάξεις και στο πρώτο μέρος που αφορά την κύρωση της συμφωνίας για την αναπτυξιακή τράπεζα και στο δεύτερο που αφορά την εναρμόνιση οδηγιών και κανονισμών και στο τρίτο και στο πέμπτο μέρος που είναι οι διάσπαρτες διατάξεις του Υπουργείου Οικονομικών. Σε αυτές θα αναφερθώ όταν έρθει η ώρα. Κυρίες και κύριοι συνάδελφοι, εγώ θέλω κατά κύριο λόγο, όπως έκαναν και οι άλλοι συνάδελφοι εισηγητές των κομμάτων, να αναφερθώ ειδικά σε αυτό που θα έπρεπε να είναι ξεχωριστή νομοθετική πρωτοβουλία της Κυβέρνησης, μέσα από ένα συστηματικό διάλογο και διαβούλευση, διότι τα ζητήματα της προστασίας του αιγιαλού και της παραλίας είναι ζητήματα που ο νομοθέτης οφείλει να τα εντάσσει στις συνταγματικές επιταγές του άρθρου 24 για την προστασία του περιβάλλοντος, οι οποίες έχουν ερμηνευθεί πολλαπλώς από το Συμβούλιο της Επικρατείας και πρέπει να λαμβάνουμε υπ' όψιν όλες αυτές τις ερμηνείες. Γιατί είπα, λοιπόν, ότι αυτό το νομοσχέδιο από τη μία μεριά νομιμοποιεί αυθαιρεσίες και από την άλλη παρεμβαίνει αυθαίρετα σε νόμιμες δραστηριότητες; Δείτε το άρθρο 28 σε συνδυασμό με το άρθρο 34 και το άρθρο 23 σε συνδυασμό με το άρθρο 24. Στο άρθρο 23 ο αιγιαλός και η παραλία που ήταν με βάση την παλιά νομοθεσία από 0 έως 50 μέτρα, γίνεται τώρα μίνιμουμ 30, μάξιμουμ 50. Αυτό σημαίνει ότι οι δραστηριότητες οι οποίες θα μπορούσαν με τις παλιές ρυθμίσεις να είναι νόμιμες, ενδεχομένως από εδώ και πέρα με τις καινούργιες χαράξεις δεν θα είναι νόμιμες.
Το υποστηρίζετε ή όχι αυτό, δηλαδή το ελάχιστο;
Εγώ νομίζω ότι πρέπει να αλλάξει, κύριε Μαντά, και το εξήγησα, διότι έχουμε τις ιδιαίτερες συνθήκες κάθε περιοχής. Εξάλλου το νομοσχέδιο προβλέπει επιτροπή για να εξετάζει αυτές τις ιδιαίτερες συνθήκες. Δείτε τώρα το άρθρο 24. Το άρθρο 24- δεν ξέρω αν το έχετε αντιληφθεί, αλλά κάποιος συνάδελφος, που είναι και έγκριτος νομικός, από τον ΣΥΡΙΖΑ το ανέδειξε - αλλάζει τον χαρακτηρισμό του παλαιού αιγιαλού. Αυτό γίνεται στην παράγραφο 5 του άρθρου 24, που σημαίνει ότι ο παλιός αιγιαλός από ιδιωτική περιουσία του δημοσίου γίνεται πλέον κοινόχρηστη περιουσία. Αυτό σημαίνει ότι μια σειρά δραστηριότητες επιχειρήσεων που γειτνιάζουν με τον αιγιαλό και την παραλία, δεν μπορεί πλέον να έχουν τη σχέση με τον αιγιαλό και την παραλία και μια σειρά δραστηριότητες μικρομεσαίων επιχειρήσεων, ιδίως της εστίασης, που είτε ενοικίαζαν είτε είχαν δικαιώματα ιδιοκτησίας, παύουν πλέον να υπάρχουν. Είναι αυτό που σας είπα κατά τη συζήτηση στην επιτροπή, που με πήρε τηλέφωνο και έστειλε τελικά υπόμνημα και ο Πρόεδρος της ΓΣΕΒΕΕ και το επισημάνει και ο ΣΕΒ στο σχετικό του υπόμνημα. Άρα, αυθαιρετείτε. Και τώρα πώς νομιμοποιείτε τις αυθαιρεσίες; Έρχεστε με το άρθρο 28 και το άρθρο 34 να νομιμοποιήσετε μια γενιά αυθαιρεσιών από το 2001 μέχρι το 2011. Γιατί από το 2001 μέχρι το 2011; Διότι ο νόμος για τον αιγιαλό και την παραλία του 2001 που ήταν αυτοτελής νόμος, έδωσε τη δυνατότητα ρύθμισης αυθαιρεσιών με διατάξεις του ιδίου του νόμου οι οποίες επεκτάθηκαν μέχρι το 2011 σταδιακά. Από εκεί και πέρα, δεν υπήρχε η δυνατότητα τακτοποίησης αυθαιρεσιών γεγενημένων μετά τον ν.2971/2001. Έρχεστε τώρα εσείς και στο άρθρο 28 κάνετε την ερμηνεία των συνδεδεμένων λειτουργικά δραστηριοτήτων με τις επιχειρήσεις που είχαν υπαχθεί στους αναπτυξιακούς νόμους. Στο άρθρο 34 επίσης έχετε, δε, την κατάπτυστη παράγραφο 1β., όπου ο Υπουργός Οικονομικών ως τσάρος της οικονομίας θα μπορεί να νομιμοποιεί τέτοιες δραστηριότητες. Σας είπαμε, κυρία Υπουργέ, ανεξάρτητα από το τι θα κάνουμε με τις άλλες δυνατότητες, τουλάχιστον αυτό αφαιρέστε το, διότι δίνει την υπόνοια της συναλλαγής. Εμείς - για να είμαστε πολύ συνεννοημένοι - θα θέλαμε μία συζήτηση να επικαιροποιήσουμε με βάση και τις γνωμοδοτήσεις των δικαστηρίων της χώρας και των άλλων φορέων που ασχολούνται με το περιβάλλον και έχουν τις δικές τους ευαισθησίες, το υφιστάμενο νομοθέτημα. Αυτό εσείς πήγατε να το περάσετε χωρίς να γίνει καμμία συζήτηση. Αν δεν υπήρχε η δικιά μας παρέμβαση στην αρμόδια επιτροπή της Βουλής, δεν θα είχαμε τη δυνατότητα να ακούσουμε καν τους φορείς. Ήρθε η WWF, ήρθαν οι τοπογράφοι μηχανικοί, μας έστειλαν εκ των υστέρων υπόμνημα η ΓΣΕΒΕΕ, ο ΣΕΒ κ.ο.κ. και έχουν επισημανθεί αυτά τα προβλήματα. Κατά τη διαδικασία αυτή, κυρίες και κύριοι συνάδελφοι, έγινε αντιληπτό ότι η Κυβέρνησή σας έχει κάνει μία μεγάλη πολιτική παράλειψη. Ποια είναι η πολιτική παράλειψη; Η πολιτική παράλειψη είναι αυτό που σας είπα και στην επιτροπή, ότι ο κ. Μανιάτης, ως αρμόδιος Υπουργός, έδωσε στις κτηματικές υπηρεσίες του δημοσίου μια ολοκληρωμένη ηλεκτρονική πλατφόρμα με τα γεωχωρικά για να βάλουν πάνω τη χάραξη της γραμμής του αιγιαλού και της παραλίας, εκεί που υπάρχει, για να δούμε πού δεν υπάρχει και να πάρετε παράλληλα τα μέτρα, ώστε να ολοκληρωθεί αυτή η διαδικασία της χάραξης του αιγιαλού και της παραλίας, η οποία εμείς θεωρούμε ότι είναι αυτή που πρέπει να γίνει και τα υπόλοιπα περιττεύουν. Είστε πέντε χρόνια Κυβέρνηση και έμειναν τα πράγματα εκεί που έμειναν. Αυτό δεν είναι μια πολιτική ευθύνη, κυρίες και κύριοι συνάδελφοι; Εσείς δεν είστε που κατηγορείτε εμάς ότι είμαστε το παλιό, που με τις αυθαιρεσίες στα δάση και τις παραλίες δώσαμε τη δυνατότητα να γίνουν αυτές οι καταστροφές, για να πάρετε πάνω από την πλάτη της κ. Δούρου και της Κυβέρνησης τις ευθύνες σας, για την απώλεια τόσων ανθρώπινων ζωών; Και μας λέτε γι' αυτά, την ώρα που έρχεστε να τα νομιμοποιήσετε. Κατά συνέπεια, με αυτήν την τοποθέτηση θα περιμένουμε και τις νομοτεχνικές βελτιώσεις που μας έχει υποσχεθεί η κ. Παπανάτσιου. Πιστεύω να πάρει σοβαρά υπ' όψιν όσα έχουν ειπωθεί - όχι μόνο από εμένα, αλλά και από άλλους αγορητές των κομμάτων της Αντιπολίτευσης και από Βουλευτές της Πλειοψηφίας - και να κάνει ουσιαστικές διορθώσεις, όχι φραστικού περιεχομένου, δηλαδή να αλλάξουμε τον τίτλο του άρθρου, αλλά να αλλάξουμε το περιεχόμενο και τη διαδικασία της ίδιας της διάταξης. Εμείς είμαστε μια παράταξη που έχουμε υποστηρίξει με πάρα πολύ μεγάλο κόστος, όταν χρειάστηκε, την παραμονή μας στην Ευρωπαϊκή Ένωση, τη λειτουργία των ευρωπαϊκών οργάνων. Έχουμε υποστηρίξει, κυρίες και κύριοι συνάδελφοι, ότι η χώρα μας δεν έχει άλλο δρόμο και άλλη προοπτική εκτός από την Ευρώπη, την οποία παλεύουμε να αλλάξουμε. Γι' αυτό θα ψηφίσουμε τις εναρμονίσεις των οδηγιών και την ενσωμάτωση των κανονισμών. Δεν συζητάμε περί αυτού. Επίσης, θα ψηφίσουμε και τη διάταξη για την Ασιατική Τράπεζα, παρ' ότι δεν έχει άμεσο πρακτικό αποτέλεσμα για τη χώρα μας. Θέλω, όμως, να σταθώ σε ορισμένες διατάξεις του πέμπτου μέρους τις οποίες θεωρώ ιδιαίτερα σημαντικές, κυρίες και κύριοι συνάδελφοι. Η έκθεση του Επιστημονικού Συμβουλίου της Βουλής αφιερώνει δέκα και πάνω σελίδες για να αναδείξει ότι το άρθρο 45 για την τοκοφορία των οφειλών του δημοσίου είναι μία ευνοϊκή ρύθμιση σε όφελος του δημοσίου. Αναφέρεται σε μία σειρά αποφάσεων και του ΣτΕ και του Ευρωπαϊκού Δικαστηρίου που λένε ότι δεν μπορεί το δημόσιο να νομοθετεί ευνοϊκά για τον εαυτό του. Δηλαδή δεν μπορεί το δημόσιο να δίνει μάξιμουμ 3% επιτόκιο σε αυτούς που χρωστάει και ταυτόχρονα να τους ζητάει 7,25%. Το Επιστημονικό Συμβούλιο της Βουλής αφιέρωσε δέκα σελίδες για να ανατρέψει τη διάταξη του άρθρου 45. Θα έλεγε κανείς ότι ναι, συμφωνούμε με την προσπάθεια να μειώσει το δημόσιο το κόστος της εξυπηρέτησης των υποχρεώσεών του, αν και το δημόσιο δεν δικαιολογείται να έχει ληξιπρόθεσμα την ώρα που παίρνει ειδικά κονδύλια για να εξοφλήσει αυτά τα ληξιπρόθεσμα, αλλά πρέπει να σέβεται και τον πολίτη, διότι ο πολίτης που χρωστάει στο δημόσιο και είναι κάτω από τη δαμόκλεια σπάθη της ΑΔΑΕ και των κατασχέσεων, άλλο επιτόκιο καλείται να πληρώσει στο δημόσιο και άλλο θα λάβει για εκείνα που του χρωστάει το δημόσιο και δεν του τα δίνει, με αποτέλεσμα ο ίδιος να είναι οφειλέτης. Επίσης, ήθελα να αναφερθώ με έναν θετικό τρόπο, αλλά με μια κριτική ματιά, στις διατάξεις του άρθρου 56 για το νέο συνυποσχετικό με τους εφοπλιστές, διότι, κυρίες και κύριοι συνάδελφοι, θέλω απλά να σας θυμίσω με δυο λέξεις τι είχατε πει εσείς το 2013, όταν υπεγράφη αυτό το νέο συνυποσχετικό και τι θεωρίες αναπτύσσατε, και ο κ. Τσίπρας προσωπικά, ότι θα εισέπραττε 2 δισεκατομμύρια ευρώ από τους εφοπλιστές. Ήταν σαν αυτά που θα εισπράττατε από τη λίστα Λαγκάρντ και τις άλλες λίστες και θα απομειώνατε το δημόσιο χρέος. Και τελικά, σας παραγράφονται στα χέρια και βοά ο τόπος πως οφειλές μεγαλόσχημων παραγόντων του δημόσιου βίου παραγράφονται. Λοιπόν, θα ψηφίσουμε τη νέα διάταξη του νέου συνυποσχετικού, όπως θα ψηφίσουμε και τις άλλες διατάξεις με τις οποίες κάνετε ρυθμίσεις των άρθρων 53 και 54 για την εισφορά του άρθρου 25 του ν.27/1975 για τις ναυτιλιακές επιχειρήσεις που είναι εγκατεστημένες στην Ελλάδα. Θα ψηφίσουμε, επίσης, τις διατάξεις που αφορούν την απαλλαγή από τον ΕΝΦΙΑ στις πυρόπληκτες περιοχές και την ολοκλήρωση της φορολογικής υποχρέωσης για όσους πήραν αυτά τα αναδρομικά που πήραν. Θα σταθώ λίγο στο άρθρο 55 για τις κατασχέσεις εις χείρας δημοσίου ως τρίτου. Έχετε αντιληφθεί, κυρίες και κύριοι συνάδελφοι, ότι από αυτές τις εννιακόσιες χιλιάδες περίπου κατασχέσεις που έχει κάνει η ΑΔΑΕ, βάζοντας το μακρύ χέρι στους λογαριασμούς, ένα μεγάλο μέρος αφορά κατασχέσεις εις χείρας του δημοσίου ως τρίτου, όπου το δημόσιο παρεμβαίνει και κατάσχει τα έσοδα μικρών επιχειρήσεων έναντι των πελατών τους; Άρα, δηλαδή, στερεί από μία μικρή επιχείρηση το έσοδο που έχει από την πώληση των προϊόντων και άρα τη δυνατότητα να αγοράσει πρώτες ύλες και να εξυπηρετήσει τις ανάγκες του προσωπικού και των ενοικίων. Άρα την κλείνει. Αυτή η κατάσταση έχει ξεφύγει πλέον και είναι εκτός ελέγχου. Επίσης, θέλω να αναφερθώ στην προβληματική διάταξη του άρθρου 61 για την Επιτροπή Παιγνίων. Αναφέρθηκαν και άλλοι συνάδελφοι σε αυτό κατά τη διαδικασία της επιτροπής. Συνελόντι ειπείν, θα τοποθετηθούμε θετικά και αρνητικά επί των άρθρων των Μερών πρώτου, δεύτερου, τρίτου και πέμπτου και με την τοποθέτησή μου στα άρθρα του Μέρους Τέταρτου, που αφορούν και τους αιγιαλούς και τις παραλίες, πρέπει να γίνει - και έγινε πιστεύω - φανερό ότι όπου μεν γίνονται βελτιώσεις για τα δικαιώματα των πολιτών στην πρόσβαση στην παραλία για να μπουν κάποιοι κανόνες, εμείς δεν έχουμε καμμία αντίρρηση να το ψηφίσουμε. Θα έλεγα ότι έπρεπε να έχει γίνει αυτό. Όμως, εκεί που δίνετε αυτές τις δυνατότητες που σας είπα για να νομιμοποιήσετε μία νέα γενιά αυθαιρεσιών, εμείς δεν πρόκειται να συμφωνήσουμε. Και θα σας καλούσα να δείτε την τεκμηρίωση της Επιστημονικής Επιτροπής της Βουλής πάνω σε αυτό το ζήτημα. Διότι, κυρίες και κύριοι συνάδελφοι, προσφάτως το Συμβούλιο της Επικρατείας απέρριψε το νομικό σας κατασκεύασμα περί των οικιστικών πυκνώσεων. Και με βάση αυτά που λέει η Επιστημονική Επιτροπή της Βουλής, είναι φανερό ότι θα καταρρίψει και τις άλλες κατασκευές των άρθρων 28 και 34, διότι δεν μπορεί ο συνταγματικός νομοθέτης να ανεχτεί ότι στη συνταγματική επιταγή που λέει: «κατεδαφίζουμε το αυθαίρετο στον αιγιαλό και στην παραλία», εμείς βρίσκουμε διάφορους τρόπους να τους εξυπηρετήσουμε. Αυτό προφανώς όπως πάλι επισημαίνει η Επιστημονική Επιτροπή της Βουλής στην τεκμηριωμένη άποψη της, δεν μπορεί να γίνεται με οριζόντιες ρυθμίσεις. Θέλει ειδική τεκμηρίωση και ειδικές διατάξεις κάθε φορά. Από αυτή την άποψη, λοιπόν, πιστεύω ότι αυτό που είπα στην αρχή της τοποθέτησής μου για ένα νομοσχέδιο μεγάλων αντιφάσεων που από τη μία μεριά νομιμοποιεί αυθαιρεσίες και από την άλλη αυθαιρετεί σε βάρος νόμιμων δραστηριοτήτων και δικαιωμάτων των πολιτών, καταδεικνύεται από την τοποθέτησή μου και την αναφορά μου στα συγκεκριμένα άρθρα, με βάση την τεκμηρίωση που έκανα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, τελειώνω σε ένα λεπτό. Οι Βουλευτές της Δημοκρατικής Συμπαράταξης έχουμε καταθέσει μία τροπολογία για την πρόσβαση του Δήμου Χαϊδαρίου στις πρώην εγκαταστάσεις των ναυπηγείων Σκαραμαγκά. Και ο υποφαινόμενος κατέθεσα για πολλοστή φορά, μια και η Κυβέρνηση καλώς κάνει και δίδει ακίνητα του ελληνικού δημοσίου στους δήμους, γιατί αλλιώς θα τα πάρει ο κ. Τσακαλώτος να τα πάει στο υπερταμείο, την τροπολογία για την παραχώρηση της παραλιακής έκτασης του δημοτικού κάμπινγκ στον Δήμο Ήλιδας. Και θα παρακαλούσα την Υπουργό να μην υπεκφεύγει, αλλά να τοποθετηθεί ευθέως πάνω σε αυτές τις τροπολογίες - προτάσεις μας. Ευχαριστώ και για την ανοχή, κύριε Πρόεδρε.
Τώρα θα προχωρήσουμε ως εξής: Θα δώσω τώρα τον λόγο για τρία λεπτά στον Υπουργό κ. Χαρίτση, για να παρουσιάσει την τροπολογία του. Θα ολοκληρώσουν οι τρεις αγορητές. Και για να κανονίσετε τον προγραμματισμό σας, σας ενημερώνω ότι εγγράφηκαν δεκατέσσερις συνάδελφοι στον κατάλογο. Υπολογίστε ότι με μία μικρή ανοχή, κυρίως προς τους συναδέλφους που έχουν μόνο επτά λεπτά, η συνεδρίαση θα ολοκληρωθεί μεταξύ 17.00΄ και 18.00΄. Επίσης, θα λάβουν τον λόγο οι Κοινοβουλευτικοί Εκπρόσωποι. Ο κ. Δένδιας, ο κ. Παππάς έχουν ζητήσει τον λόγο. Ο κ. Μαντάς θα μιλήσει στο τέλος και όποιος άλλος θέλει. Σημειώνω και τον κ. Μανιάτη. Θα λάβουν τον λόγο ανάλογα με το πότε θα μιλήσει η Υπουργός, αλλά δεν είναι απαραίτητο να μιλήσει πρώτα η Υπουργός. Ορίστε, κύριε Χαρίτση, έχετε τον λόγο για τρία λεπτά.
Είναι αρκετά, κύριε Πρόεδρε. Σας ευχαριστώ πολύ. Θα υποστηρίξω την τροπολογία με γενικό αριθμό 2086 και ειδικό 276. Αφορά στην τροποποίηση του άρθρου 25 του ν.4479/2017. Πρόκειται ουσιαστικά για την δυνατότητα την οποία παρέχουμε και για την φετινή χρονιά η κατανομή των πόρων για την κάλυψη δράσεων πυροπροστασίας να γίνεται απευθείας προς τους συνδέσμους ΟΤΑ και να μην χρειάζεται, δηλαδή, να περάσει μέσω των δήμων, αλλά απευθείας στους συνδέσμους, έτσι ώστε να μην παρατηρηθούν φαινόμενα καθυστερήσεων λόγω γραφειοκρατικών διαδικασιών. Η συγκεκριμένη ρύθμιση αποτέλεσε και ένα αίτημα της συντονιστικής επιτροπής των συνδέσμων της Αττικής και θέλω και με αυτήν την ευκαιρία να ευχαριστήσω τους συνδέσμους για τη συνεργασία που είχαμε. Περνάμε, λοιπόν, σε αυτήν τη σημαντική ρύθμιση, έτσι ώστε και για τη φετινή χρονιά να προχωρήσει απρόσκοπτα η διαδικασία καταβολής των πιστώσεων προς τους συνδέσμους, χωρίς την παραμικρή καθυστέρηση για να υπάρξει η κατάλληλη προετοιμασία για την περίοδο της πυροπροστασίας που βεβαίως ξεκινάει πάρα πολύ σύντομα. Και αν μου επιτρέπετε, έρχομαι και σε ένα τελευταίο σχόλιο. Επειδή έχουμε συνεργαστεί με το Υπουργείο Προστασίας του Πολίτη και τη Γενική Γραμματεία Πολιτικής Προστασίας, γνωρίζω ότι προετοιμάζεται ένα σημαντικό νομοσχέδιο συνολικά για τα ζητήματα της πολιτικής προστασίας. Με αυτό θα προχωρήσουμε και σε έναν γενικό ανασχεδιασμό και εξορθολογισμό όλων των πιστώσεων που αφορούν τα ζητήματα της πυροπροστασίας, αλλά και τα ζητήματα αντιμετώπισης φυσικών καταστροφών εν γένει. Νομίζω ότι θα είναι μία πολύ σημαντική ρύθμιση την οποία πολύ σύντομα θα έχουμε την ευκαιρία να συζητήσουμε και εδώ στο Κοινοβούλιο. Ευχαριστώ πολύ, κύριε Πρόεδρε.
Προχωρούμε με τον ειδικό αγορητή από τη Χρυσή Αυγή, τον συνάδελφο κ. Ευάγγελο Καρακώστα. Ορίστε, κύριε Καρακώστα, έχετε τον λόγο.
Ευχαριστώ, κύριε Πρόεδρε. Όπως έχω αναφέρει και κατά τις συνεδριάσεις της αρμόδιας επιτροπής, το υπό ψήφιση σχέδιο νόμου ακολουθεί την πεπατημένη όλων των πρόσφατων νομοθετημάτων της Κυβέρνησης ΣΥΡΙΖΑ. Αποτελείται δηλαδή από πέντε μέρη, καθένα από τα οποία μπορούσε κάλλιστα να αποτελέσει ξεχωριστό νομοσχέδιο, διότι διαπραγματεύονται θέματα εντελώς ασύνδετα μεταξύ τους, οι επιπτώσεις, όμως, των οποίων είναι εξαιρετικά σημαντικές σε ζητήματα οικονομίας, σε ζητήματα ανάπτυξης, αλλά και για την κοινωνία εν γένει. Γι' αυτό θεωρούμε ότι η Κυβέρνηση θα έπρεπε να τα είχε αντιμετωπίσει με πολύ μεγαλύτερη σοβαρότητα. Από το ζήτημα, για παράδειγμα, της ένταξης της χώρας μας στην Ασιατική Τράπεζα Υποδομών και Επενδύσεων, το οποίο, όπως σας είπα και στην επιτροπή, για εμάς αποτελεί μια θετική προοπτική, μέχρι τη θρασύτατη και εξοργιστική απόπειρα της Κυβέρνησης να νομιμοποιήσει τα κατασκευασμένα πάνω στον αιγιαλό αυθαίρετα, η απόσταση είναι χαώδης και προφανώς δεν μπορεί να υπάρξει ούτε ενιαία στάση ούτε, βεβαίως, ενιαία αντιμετώπιση. Εκείνο, συνεπώς, το οποίο εύλογα συμπεραίνει κάποιος είναι ότι η Κυβέρνηση του ΣΥΡΙΖΑ, συναισθανόμενη το τέλος του πολιτικού της βίου και την επικείμενη εκλογική της συντριβή, καταφεύγει σε νομοθετικές πρωτοβουλίες, με τις οποίες εξυπηρετεί συγκεκριμένα συμφέροντα σε μια απέλπιδα προσπάθεια να βρει σανίδα πολιτικής σωτηρίας. Αφού, λοιπόν, με τα νομοθετήματα προηγούμενων μηνών και με πλήθος φωτογραφικών και ρουσφετολογικών διατάξεων προέβη σε προσλήψεις στο δημόσιο μέσω συστάσεων επιτροπών, γραμματειών, συμβουλίων σε κάθε είδος απίθανου φορέα της κρατικής μηχανής, σε χαριστικές μετακινήσεις, αποσπάσεις και ικανοποίηση μισθολογικών αιτημάτων, έρχεται στο παρόν σχέδιο νόμου και ενσωματώνει στο Μέρος Τέταρτο ρυθμίσεις σχετικές με τον αιγιαλό, τροποποιώντας την προγενέστερη νομοθεσία. Εν μέσω, λοιπόν, γενικών ρυθμίσεων και αοριστολογιών εισάγει το άρθρο 34, με το οποίο ανοίγει ο ασκός του Αιόλου όσον αφορά τη δυνατότητα για τη μαζική νομιμοποίηση αυθαιρέτων, κείμενων επί των αιγιαλών με μια απλή υπουργική απόφαση, θέμα για το οποίο θα αναφερθώ και αναλυτικά στη συνέχεια. Όσον αφορά στο Μέρος Πρώτο και τα άρθρα 1 έως 7, ως μια γενική, καταρχήν, θεώρηση έχουμε να πούμε ότι το κίνημα των Ελλήνων εθνικιστών βλέπει οποιαδήποτε ενέργεια της χώρας, που αποσκοπεί στο να απεγκλωβιστεί από τον ασφυκτικό εναγκαλισμό του Διεθνούς Νομισματικού Ταμείου και των λοιπών θεσμών, οι οποίοι τις τελευταίες δεκαετίες ελέγχουν πλήρως την εθνική μας οικονομία, να κινείται σε μια σωστή κατεύθυνση. Δεδομένου, λοιπόν, ότι η Ασιατική Τράπεζα Υποδομών και Επενδύσεων προβάλλει ως αντίβαρο στους ελεγχόμενους από τις Ηνωμένες Πολιτείες φορείς της Παγκόσμιας Τράπεζας και του Διεθνούς Νομισματικού Ταμείου, υπάρχει μια θετική προοπτική στη συμμετοχή της Ελλάδας στον συγκεκριμένο οργανισμό, που μπορεί να λειτουργήσει θετικά προς την κατεύθυνση της άσκησης μιας πολυδιάστατης και απεγκλωβισμένης από δεσμεύσεις του παρελθόντος εξωτερικής πολιτικής σε επίπεδο διεθνών οικονομικών σχέσεων. Η ικανή ωστόσο και αναγκαία συνθήκη, προκειμένου να υπάρχει για την ελληνική οικονομία κάποια θετική προοπτική από τη συγκεκριμένη ένταξη, θα ήταν η ύπαρξη μιας πραγματικά εθνικής διακυβέρνησης στη χώρα, την οποία η μειοδοτική Κυβέρνηση Τσίπρα, αλλά και οι επίδοξοι αντικαταστάτες της - αυτοί του λεγόμενου συνταγματικού τόξου - δεν είναι φυσικά σε θέση να προσφέρουν. Στο Μέρος Δεύτερο και στο Μέρος Τρίτο, στα άρθρα 8 έως 22, ενσωματώνονται στην εγχώρια νομοθεσία οδηγίες της Ευρωπαϊκής Ένωσης επί ειδικότερων φορολογικών θεμάτων, όπως ο υπολογισμός του ΦΠΑ σε διαδικασίες έκδοσης κουπονιών, οι κανόνες για φορολόγηση ελεγχόμενων αλλοδαπών εταιρειών και θέματα αρμοδιοτήτων της Επιτροπής Κεφαλαιαγοράς. Αποτελεί πάγια θέση του Λαϊκού Συνδέσμου - Χρυσή Αυγή η αντίθεση σε κάθε νομοθέτημα με το οποίο ενσωματώνεται στο εθνικό μας δίκαιο, υπερισχύοντας έναντι αυτού, οποιαδήποτε οδηγία, κανονισμός και κάθε είδους νομοθέτημα της Ευρωπαϊκής Ένωσης. Η δυνατότητα και το δικαίωμα της χώρας μας, αλλά και κάθε κράτους, να ασκεί εντελώς αυτεξούσια και ανεξάρτητα τη νομοθετική εξουσία εντός εθνικής επικράτειας αποτελεί για τη Χρυσή Αυγή θέση αδιαπραγμάτευτη και οτιδήποτε λιγότερο αποτελεί για εμάς εκχώρηση εθνικής κυριαρχίας. Το εγχώριο δικαιακό μας σύστημα, αλλά και ο νομικός μας πολιτισμός, είναι σε θέση επαρκώς να ρυθμίζουν τα της εγχώριας νομοθεσίας, χωρίς να έχουμε καμμιά ανάγκη να εκχωρούμε τη συγκεκριμένη εξουσία στους τεχνοκράτες των Βρυξελλών. Στο Μέρος Τέταρτο τού υπό ψήφιση σχεδίου νόμου και με τα άρθρα 23-42 αναθεωρείται το νομοθετικό καθεστώς για τον αιγιαλό και την παραλία και τροποποιείται ο έως τώρα ισχύων νόμος 2971/2001. Στο άρθρο 34, στην πρώτη παράγραφο, αναφέρεται ότι «έργα που έχουν κατασκευαστεί μέχρι την 28-7-2011 στον αιγιαλό, την παραλία, την όχθη, την παρόχθια ζώνη, το υδάτινο στοιχείο, τον πυθμένα και το υπέδαφος του βυθού της θάλασσας, λιμνοθάλασσας, λίμνης και κοίτης πλεύσιμου ποταμού, χωρίς να υφίσταται απόφαση παραχώρησης χρήσης, ανεξαρτήτως έκδοσης πρωτοκόλλου κατεδάφισης μέχρι την έναρξη ισχύος του υπό ψήφιση νομοσχεδίου μπορεί να αδειοδοτηθούν με αιτιολογημένη απόφαση του Υπουργείου Οικονομικών». Το σημείο αυτό, κατά τη δική μας άποψη, αποτελεί την επιτομή του πελατειακού κράτους, το οποίο τάχα θα γκρέμιζε η Κυβέρνηση της Αριστεράς, αλλά το οποίο στην πραγματικότητα όχι μόνο το συντηρεί, αλλά επιπλέον το ενισχύει. Πρόκειται για μια απέλπιδα προσπάθεια της Κυβέρνησης Μειοψηφίας του ΣΥΡΙΖΑ να διασωθεί πολιτικά, προσφέροντας σε εργολάβους, κατασκευαστικές, αλλά και σε ιδιώτες ιδιοκτήτες αυθαιρέτων, ανά την ελληνική επικράτεια, τη δυνατότητα νομιμοποίησης των αυθαιρέτων απλά και μόνο μέσω μιας υπουργικής απόφασης. Γι' αυτό, λοιπόν, εμείς στη Χρυσή Αυγή έχουμε καθήκον έναντι του ελληνικού λαού να καταγγείλουμε το φαινόμενο παροχής και αντιπαροχής, όπου παροχή εκ μέρους της Κυβέρνησης είναι η επαίσχυντη διάταξη του άρθρου 34 και αντιπαροχή εκ μέρους των ευνοούμενων εταιρειών και των πολιτών της Κυβέρνησης προφανώς λογίζεται η πολιτική στήριξη προς την Κυβέρνηση εν όψει των επικείμενων εκλογών. Το εν λόγω άρθρο 34 αποτελεί τον πυρήνα του υπό ψήφιση σχεδίου νόμου στο θέμα του πλαισίου που διέπει τα του αιγιαλού και της παραλίας. Η δε απόπειρα της Κυβέρνησης να δικαιολογήσει τα αδικαιολόγητα, ισχυριζόμενη πως στόχος της είναι η απρόσκοπτη πρόσβαση στον αιγιαλό, δεν κάνει τίποτα άλλο παρά να προκαλεί ακόμη περισσότερο το δημόσιο αίσθημα, καθώς είναι νωπές ακόμα οι μνήμες από την τραγωδία στο Μάτι που στοίχισε τη ζωή σε εκατό και πλέον συνανθρώπους μας, τραγωδία για την οποία η Αριστερά, προκειμένου να αποσείσει τις τεράστιες ευθύνες της, κατήγγειλε τα φαινόμενα της άναρχης δόμησης. Τώρα αυτή η ίδια Κυβέρνηση έρχεται να νομιμοποιήσει όλα όσα πρωτύτερα κατηγορούσε. Η δυνατότητα μαζικής νομιμοποίησης των επί των αιγιαλών κείμενων αυθαιρέτων, την οποία προβλέπει το άρθρο 34, έχει προκαλέσει, βεβαίως, έντονες αντιδράσεις στην κοινωνία, αλλά και σε περιβαλλοντικές οργανώσεις. Αξίζει να επισημάνουμε ότι η γνωστή περιβαλλοντική οργάνωση WWF στηλιτεύει μέσω επιστολής της τις επιδιώξεις της Κυβέρνησης, όπως αυτές περιγράφονται στο άρθρο 34. Διαβάζουμε αυτολεξεί από την επιστολή: «Το υπό συζήτηση σχέδιο νόμου περιλαμβάνει την επί της ουσίας κατάργηση του προστατευτικού καθεστώτος για την παράκτια και παρόχθια ζώνη της χώρας». Συνεχίζει: «Όλο το θεσμικό πλαίσιο τακτοποίησης αυθαιρέτων επιτείνει την ανασφάλεια δικαίου. Όταν είναι τόσο προφανές πως η Βουλή μεριμνά κατά συρροή για την τακτοποίηση όσων προβαίνουν σε αυθαιρεσίες, παραβιάζοντας σημαντικές διατάξεις της νομοθεσίας για τη δόμηση, τη χωροταξία και την προστασία του περιβάλλοντος, πώς μπορούν οι πολίτες να έχουν δικαιολογημένη εμπιστοσύνη σε ένα κράτος δικαίου που η ίδια η νομοθετική εξουσία καταργεί;». Και καταλήγει η επιστολή της WWF: «Αποκορύφωμα της ανισότητας των πολιτών απέναντι στον νόμο αποτελεί το άρθρο 34, ένα από τα χειρότερα επεισόδια κάκιστης νομοθέτησης υπέρ παρανομούντων εις βάρος της κοινής φυσικής κληρονομιάς». Σε μια χρονική περίοδο κατά την οποία έχουν ενταθεί οι τουρκικές προκλήσεις στο Αιγαίο και πέραν αυτού εκτοξεύονται σε καθημερινή βάση από την τουρκική πολιτική και στρατιωτική ηγεσία διαρκείς, σαφείς και ξεκάθαρες πολεμικές απειλές κατά της Ελλάδας, η Κυβέρνηση ΣΥΡΙΖΑ φέρνει προς ψήφιση διάταξη - και συγκεκριμένα το άρθρο 36 του νομοσχεδίου - σύμφωνα με την οποία επιτρέπεται η παραχώρηση της χρήσης νησίδων, βραχονησίδων, υφάλων, σκοπέλων και αβαθών θαλασσίων εκτάσεων, καθώς και του συνεχόμενου αιγιαλού και της παραλίας. Όπως επισημάναμε και κατά την πρώτη συνεδρίαση της αρμόδιας επιτροπής, πρόκειται για ένα ανέλπιστο δώρο των «μπολσεβίκων» της Κυβέρνησης προς τον Οθωμανό «πασά» τους, ο οποίος - σημειωτέον - τους κρατάει γερά στην εξουσία με τις ψήφους των τριών μουσουλμάνων Βουλευτών της Θράκης, τους οποίους ο ίδιος ο Ταγίπ Ερντογάν έχει χαρακτηρίσει, κατά τη διάρκεια επίσκεψής του στην Κομοτηνή, ως δικούς του. Δεν θα χρειαστεί, λοιπόν, να καταλάβει τις βραχονησίδες, τις νησίδες με στρατό. Θα μπορεί να τις νοικιάσει ή και να τις αγοράσει το τουρκικό κράτος μέσω «αχυρανθρώπων», οι οποίοι θα εμφανίζονται ως επιχειρηματίες. Και όταν έρθει η ώρα, οι επιχειρηματίες θα εξαφανιστούν και θα εμφανιστούν οι τουρκικές σημαίες και φυσικά, αξιώσεις πως τα εν λόγω εδάφη αποτελούν μέρος της τουρκικής επικράτειας. Τις θέσεις, βεβαίως, της Αριστεράς στα εθνικά θέματα τις γνωρίζαμε από μακρού χρόνου και καμμία έκπληξη δεν μας προκαλεί η πολιτική του ενδοτισμού, της προδοσίας και του ξεπουλήματος που συνειδητά ακολουθεί. Επί δεκαετίες, όμως, η Αριστερά αυτοπροβαλλόταν ως προστάτιδα των λαϊκών τάξεων και των φτωχών κοινωνικών στρωμάτων. Το άρθρο 45 του υπό ψήφιση νομοσχεδίου καταρρίπτει και αυτόν τον μεταπολιτευτικό μύθο. Με το άρθρο 45, λοιπόν, μεταβάλλεται εις βάρος των ιδιωτών, οι οποίοι έχουν απαιτήσεις έναντι του δημοσίου, ο τρόπος υπολογισμού του οφειλόμενου τόκου - νόμιμου και υπερημερίας - του δημοσίου για οφειλές προς ιδιώτες. Σύμφωνα με τη διάταξη την οποία θα ψηφίσει η Αριστερά των «λαϊκών αγώνων», μειώνεται το ύψος του τόκου που οφείλει το κράτος να καταβάλει προς τους πολίτες στους οποίους χρωστά και από το 6% που ίσχυε μέχρι σήμερα - και επί μία πενταετία - πέφτει τώρα στο 3%. Αντίθετα, οι ιδιώτες με ληξιπρόθεσμες προς το δημόσιο οφειλές βαρύνονται με τόκο από την πρώτη μέρα καθυστέρησης, το ύψος του οποίου ανέρχεται στο διόλου ευκαταφρόνητο 8,76%. Χάρη στην Αριστερά, δηλαδή, το κράτος δεν αρκείται στην καταλήστευση των πολιτών από το 2010 κυρίως και μέχρι σήμερα, αλλά προβαίνει και σε κινήσεις οι οποίες καταδεικνύουν πως δρα ως κατ' εξοχήν τοκογλύφος που ρουφά το αίμα των δύστυχων θυμάτων του. Με θράσος απύθμενο, μάλιστα, επιχειρεί να πείσει τους αφελείς πως η εν λόγω πράξη καθίσταται επιτακτική και αναγκαία, καθώς, όπως σημειώνεται στην αιτιολογική έκθεση του νομοσχεδίου, το ύψος του τόκου κρίνεται ιδιαίτερα υψηλό για τις σημερινές δημοσιονομικές συνθήκες, δεν προσαρμόζεται στο εκάστοτε δημοσιονομικό περιβάλλον, με αποτέλεσμα τη σοβαρή επιβάρυνση του κρατικού προϋπολογισμού. Παρεμπιπτόντως, στο ίδιο νομοσχέδιο και στο άρθρο 66 η Κυβέρνηση της Αριστεράς αποφασίζει και διατάσσει την επιχορήγηση από το κράτος 8 εκατομμυρίων ευρώ για τη δημιουργία μουσείου ολοκαυτώματος στη Θεσσαλονίκη. Βλέπετε, αυτή η δαπάνη, σύμφωνα με το κράτος της Αριστεράς, δεν κρίνεται ιδιαίτερα υψηλή για τις σημερινές δημοσιονομικές συνθήκες και φυσικά, δεν συνιστά σοβαρή επιβάρυνση του κρατικού προϋπολογισμού. Αυτά τα ολίγα για να μην μας παριστάνουν οι πολιτικοί απατεώνες της Αριστεράς τους θεματοφύλακες του κοινωνικού κράτους και της αλληλεγγύης προς τους φτωχούς Έλληνες. Θα αναφερθώ στην τροπολογία 2086/276, την οποίαν θα στηρίξουμε. Θα τη στηρίξουμε, παρ' ότι καχύποπτοι εις ό,τι αφορά τον τρόπο χειρισμού των κονδυλίων, μόνο και μόνο επειδή αφορά ζητήματα πυροπροστασίας. Εις ό,τι αφορά την τροπολογία 2087/277, θα είμαστε αντίθετοι. Η τροπολογία 2089/278 αποτελείται από τρία άρθρα, τα οποία πραγματεύονται θέματα εντελώς άσχετα μεταξύ τους. Αν δεν σπάσει σε επιμέρους άρθρα, θα πρέπει να την αντιμετωπίσουμε αρνητικά. Ειδάλλως, θα στηρίξουμε το πρώτο άρθρο, το οποίο θεωρούμε δίκαιο. Εν κατακλείδι, η Κυβέρνηση της ξενοκρατίας και της εθνικής μειοδοσίας πρέπει να πέσει και η Χρυσή Αυγή θα συμβάλλει τα μέγιστα προς αυτή την κατεύθυνση. Γι' αυτόν τον λόγο καταψηφίζουμε το παρόν σχέδιο νόμου. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ο Ρήγας και η Επανάσταση» που οργανώνει το Ίδρυμα της Βουλής, δεκατέσσερις μαθήτριες και μαθητές και δύο εκπαιδευτικοί από το 2ο Γυμνάσιο Αγίας Βαρβάρας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Προχωρούμε με τον ειδικό αγορητή από το Κομμουνιστικό Κόμμα Ελλάδας κ. Αθανάσιο Βαρδαλή. Ορίστε, κύριε συνάδελφε, έχετε τον λόγο.
Ευχαριστώ, κύριε Πρόεδρε. Μιλάμε για ένα πολυνομοσχέδιο με διάφορα θέματα που αφορούν από την Κύρωση της Συμφωνίας με την Ασιατική Τράπεζα Υποδομών και Επενδύσεων, τον αιγιαλό, τις παραλίες, τις όχθες ποταμών και λιμνών, την ενσωμάτωση οδηγιών της Ευρωπαϊκής Ένωσης και το συνυποσχετικό Σύμφωνο μεταξύ Κυβέρνησης και εφοπλιστών για την εθελοντική τους φορολογία και άλλες διατάξεις, βεβαίως, στο τελευταίο Μέρος Πέμπτο. Σε αυτά τα βασικά ζητήματα η συζήτηση στην επιτροπή, αλλά και η συζήτηση μέχρι τώρα στην Ολομέλεια έδειξε ότι όλα τα άλλα κόμματα συμφωνούν και δεν έχουν ουσιαστικές διαφορές. Τι αποδεικνύεται για μια ακόμη φορά; Αποδεικνύεται ότι όταν πρόκειται για ζητήματα που αφορούν την καπιταλιστική ανάπτυξη, τη διευκόλυνση των επιχειρηματικών ομίλων και των εφοπλιστών με όποια οδηγία της Ευρωπαϊκής Ένωσης έρχεται για κύρωση στο ελληνικό Κοινοβούλιο, τότε όχι μόνο δεν έχετε διαφορετική άποψη, αλλά οι συγκλίσεις μεταξύ σας βγάζουν μάτια. Δίπλα σε αυτή τη συμφωνία και ο Σύνδεσμος Ελλήνων Βιομηχάνων και άλλοι εκπρόσωποι επιχειρηματιών δεν έκρυψαν στην επιτροπή, στη συζήτηση με τους φορείς, την ικανοποίησή τους για αυτή τη νομοθετική πρωτοβουλία της Κυβέρνησης με το συγκεκριμένο περιεχόμενο. Βέβαια, θα αναρωτηθεί κάποιος καλοπροαίρετα, όπως το έκαναν αρκετοί Βουλευτές τόσο της Νέας Δημοκρατίας όσο και της Δημοκρατικής Συμπαράταξης, γιατί είναι κακές οι συγκλίσεις, όταν μάλιστα αυτές αφορούν το καλό του τόπου και της οικονομίας. Ας δούμε, λοιπόν, σε ποιους κάνουν καλό τέτοιου είδους ρυθμίσεις, που προωθεί το συγκεκριμένο νομοσχέδιο που συζητάμε. Πρώτον, με την κύρωση της συμφωνίας με την Ασιατική Τράπεζα η χώρα μας γίνεται μέλος της. Ποιος, όμως, θα κερδίσει από μια τέτοια εξέλιξη; Γιατί πρέπει να γίνει η χώρα μας μέλος της Ασιατικής Τράπεζας; Όλα τα άλλα κόμματα υποστηρίζετε ότι θα χρηματοδοτήσει επενδυτικά σχέδια από τα οποία θα ωφεληθεί γενικώς η ελληνική οικονομία. Πράγματι, σκοπός της συγκεκριμένης τράπεζας είναι η χρηματοδότηση επενδύσεων για την κατασκευή ενεργειακών αγωγών, λιμενικών και αεροπορικών εγκαταστάσεων, τηλεπικοινωνιακών και μεταφορικών δικτύων, που θα δώσουν ώθηση σε επενδύσεις σε διάφορους άλλους κλάδους της οικονομίας, υλοποιώντας τον Δρόμο του Μεταξιού, ενός δρόμου που αντανακλά τις προσπάθειες της Κίνας να ενισχύσει τη θέση και τον ρόλο της στις διεθνείς οικονομικές και όχι μόνο εξελίξεις, στρώνοντας το έδαφος για τον πλουτισμό των δικών της μονοπωλίων που στηρίζει. Ιδιαίτερα στα Βαλκάνια και στη χώρα μας προβλέπεται ένα επενδυτικό κεφάλαιο ύψους 3 δισεκατομμυρίων δολαρίων και μια πιστωτική γραμμή ύψους 10 δισεκατομμυρίων δολαρίων ως μέρος του Δρόμου του Μεταξιού, δηλαδή μιλάμε για μεγάλες μπίζνες. Τέτοιου είδους επενδύσεις συμβάλλουν στην ανάδειξη της χώρας σε κόμβο μεταφοράς και εμπορευμάτων, αλλά και ενεργειακών πόρων. Αυτές τις μπίζνες βλέπουν οι επιχειρηματικοί όμιλοι, μυρίστηκαν κέρδη δηλαδή και τρέχουν να πάρουν θέση στο φαγοπότι. Για τον ίδιο λόγο συμμετέχουν και οι ισχυρές δυτικές δυνάμεις, όπως είναι για παράδειγμα η Γερμανία, η Γαλλία, η Βρετανία, η Ιταλία και άλλες. Στο πλαίσιο αυτών των σχεδιασμών και των επιδιώξεων της αστικής τάξης η ελληνική Κυβέρνηση αποφάσισε τη συμμετοχή της Ελλάδας στο μετοχικό κεφάλαιο της Ασιατικής Τράπεζας, με την προσδοκία να μπορεί αυτή να χρηματοδοτεί έργα που αναπτύσσουν ελληνικές επιχειρήσεις στη Μέση Ανατολή, την Ασία, καθώς και έργα που αναπτύσσονται στην Ελλάδα, αλλά και ευρύτερα στα Βαλκάνια. Αυτούς τους σχεδιασμούς της αστικής τάξης υπηρετεί και η προσχώρηση της Ελλάδας στην «Πρωτοβουλία 17 + 1» χωρών της ανατολικής, νοτιοανατολικής και κεντρικής Ευρώπης και της Κίνας, που ανακοίνωσε προχθές ο Πρωθυπουργός από το Ντουμπρόβνικ. Οι εργαζόμενοι, όμως, τι έχουν να κερδίσουν από αυτές τις εξελίξεις; Το επιχείρημα περί ανάπτυξης, που θα ωφελήσει τους εργαζόμενους, το παράδειγμα της «COSCO», αλλά και κάθε άλλης επένδυσης που έχει γίνει στη χώρα μας, με συμμετοχή ή όχι κινεζικών μονοπωλίων, είναι πεντακάθαρο: Όχι μόνο δεν έχουν να κερδίσουν τίποτα, όχι μόνο θα συνεχίσουν να ματώνουν για να συνεχιστεί να τροφοδοτείται η κερδοφορία των επιχειρηματικών ομίλων, αλλά με την όξυνση των ανταγωνισμών των ομίλων, αλλά και των ιμπεριαλιστικών χωρών, για την υπεράσπιση με κάθε μέσο των συμφερόντων της κάθε πλευράς, προκαλούνται και σοβαροί κίνδυνοι για τους λαούς της περιοχής. Δεύτερο ζήτημα: Αποτελεί πραγματικά πρόκληση και ωμή κοροϊδία για τον λαό το συνυποσχετικό σύμφωνο οικειοθελούς προσφοράς Κυβέρνησης και εφοπλιστών. Με αυτήν την εθελοντική εισφορά έρχεται να καλύψει τα ληστρικά προνόμια, που απολαμβάνει από όλες διαχρονικά τις κυβερνήσεις το εφοπλιστικό κεφάλαιο και τα οποία φορτώνονται τριπλά και τρίδιπλα στις πλάτες του λαού με τη φορολογία και με ένταση της εκμετάλλευσης των ναυτεργατών. Προνόμια, φοροαπαλλαγές και κρατικές ενισχύσεις για τους εφοπλιστές, που όλα τα άλλα κόμματα έχετε φροντίσει να κατοχυρωθούν στο Σύνταγμα, οι οποίοι συγκεντρώνουν αμύθητα πλούτη και από δεκάδες φοροαπαλλαγές από το αστικό κράτος. Μόνο το ΚΚΕ διαχρονικά έχει αντιταχθεί στη συνταγματική κατοχύρωση των εφοπλιστικών προνομίων. Ζητούσε και ζητάει την κατάργησή τους σε όλες τις διαδικασίες συνταγματικής αναθεώρησης από το 1974 μέχρι και την πρόσφατη. Οι εφοπλιστές πληρώνουν όταν θέλουν, αν θέλουν και όσα θέλουν. Την ίδια ώρα κάνετε φοροεπιδρομή στους εργαζόμενους και στις λαϊκές οικογένειες. Άλλωστε αυτόν τον δρόμο της εθελοντικής εισφοράς των εφοπλιστών με μερικά ψωροεκατομμύρια - γύρω στα 40- που συμφώνησαν πρόσφατα με τον ΣΥΡΙΖΑ, είναι «πατέντα», που ανακάλυψε και πρωτοεφάρμοσε η Νέα Δημοκρατία. Προοδευτικό μέτωπο με τους εφοπλιστές, την Ευρωπαϊκή Ένωση και το ΝΑΤΟ! Τύφλα να έχει η συντήρηση! Τρίτο ζήτημα: Με το Μέρος Τέταρτο του νομοσχεδίου, αιγιαλός, λίμνες, ποτάμια, μοναδικά οικοσυστήματα ρίχνονται στα σαγόνια των επιχειρηματικών ομίλων. Για να το πετύχει αυτό ο ΣΥΡΙΖΑ, τι έκανε; Ενσωμάτωσε στο νομοσχέδιο που συζητάμε, μια σειρά αντιδραστικών ρυθμίσεων που είχαν επιχειρήσει να νομοθετήσουν οι προηγούμενες αστικές κυβερνήσεις του ΠΑΣΟΚ και της Νέας Δημοκρατίας από το 2006 μέχρι το 2014- ήταν η τελευταία προσπάθεια - με νομοσχέδια που προωθούσαν τότε, αλλά τελικά για διάφορους λόγους δεν ψηφίστηκαν. Θα σκεφτήκατε μάλλον ότι δεν πρέπει να πάει χαμένη τόση δουλειά που έκανε το παλιό - σε εισαγωγικά, όπως το λέτε, δηλαδή, εσείς - πολιτικό προσωπικό και φέρατε αυτές τις ρυθμίσεις στο συγκεκριμένο νομοσχέδιο. Τι φέρατε δηλαδή; Κατ' αρχάς νομιμοποιούνται αυθαίρετα, ανοίγονται περισσότεροι δρόμοι παρέμβασης και δίνονται μια σειρά διευκολύνσεων στο κεφάλαιο σε σχέση με το τι προβλέπει η ισχύουσα νομοθεσία. Προωθείτε παραπέρα την εμπορευματοποίηση όλων αυτών και όλα αυτά στο όνομα της καπιταλιστικής ανάπτυξης. Στο όνομα της καπιταλιστικής ανάπτυξης, δηλαδή, προχωράτε στην αθρόα τακτοποίηση δημόσιων και ιδιωτικών αυθαίρετων επεμβάσεων στην παράκτια ζώνη. Ανοίγετε κι άλλο δρόμο για παραχωρήσεις ακτών και οχθών ποταμών για έρευνες εξόρυξης πετρελαίου και φυσικού αερίου. Περιορίζετε την πρόσβαση των λαϊκών στρωμάτων στον παράκτιο και παρόχθιο χώρο. Επιτρέπονται πλήθος επιχειρηματικών δραστηριοτήτων που κατονομάζονται συγκεκριμένα στο νομοσχέδιο. Υπό τη δαμόκλειο σπάθη των ρυθμίσεων του νομοσχεδίου προστίθενται και τα υδάτινα στοιχεία. Ξεκαθαρίζετε ότι δεν θίγονται τα δικαιώματα που απέκτησε το κεφάλαιο στον παλιό αιγιαλό, δηλαδή στις εκτάσεις που δημιουργήθηκαν με επιχωματώσεις στις θάλασσες, κυρίως μέσω συμβάσεων παραχώρησης. Στο άρθρο 31 προβλέπεται η δυνατότητα απευθείας παραχώρησης αιγιαλού, παραλίας κ.λπ. στους ΟΤΑ Α΄ βαθμού και στις δημοτικές επιχειρήσεις τους για απλή χρήση, ακόμα και σε περιοχές «NATURA», και αυτοί βεβαίως με τη σειρά τους μπορούν να πουλήσουν τη χρήση σε μεγαλοεπενδυτές για εκμετάλλευση. Στις απλές χρήσεις περιλαμβάνονται τώρα - νέο άρθρο 13Α - και κάθε είδους επιχειρήσεις θαλάσσιων μέσων αναψυχής ή άλλης συναφούς δραστηριότητας. Τα πράγματα γίνονται χειρότερα στο άρθρο 33, με την παραχώρηση στους επιχειρηματικούς ομίλους της χρήσης αιγιαλού, παραλίας και άλλων κοινόχρηστων πραγμάτων για την κατασκευή έργων. Επιτρέπεται πλήθος επιχειρηματικών δραστηριοτήτων, όπως υποδομές για εκτέλεση συγκοινωνιών κάθε μορφής - φράση που υποκρύπτει και τα υδατοδρόμια για τα υδροπλάνα - , εγκαταστάσεις σταθμών παραγωγής ηλεκτρικής ενέργειας από ΑΠΕ και κάθε συνοδό έργο. Γίνεται ειδική αναφορά και για την παραχώρηση χρήσης αιγιαλού και παραλίας, ακόμη και σε βραχονησίδες και για οτιδήποτε άλλο εξυπηρετεί τη διείσδυση των ΑΠΕ. Με το άρθρο 36 επιτρέπεται το ξεπούλημα στο κεφάλαιο της χρήσης νησίδων, βραχονησίδων, υφάλων, σκοπέλων και αβαθών θαλασσίων εκτάσεων, καθώς και του συνεχόμενου αιγιαλού και της παραλίας όλων των ευαίσθητων οικοσυστημάτων για πλήθος έργων, όπως τουριστικά, ενεργειακά, υδατοκαλλιέργειες, ναυταθλητικά κ.ά.. Ειδική χαριστική διάταξη προβλέπεται για τις εγκαταστάσεις υδατοκαλλιεργειών, καθώς τους δίνεται η δυνατότητα για τα χερσαία συνοδά έργα να αναστείλουν την έκδοση και εκτέλεση πρωτοκόλλου διοικητικής αποβολής και πρωτοκόλλου κατεδάφισης, καθώς και της καταβολής του οικείου προστίμου. Στο άρθρο 14Α προβλέπεται η δυνατότητα νομιμοποίησης έργων που έχουν κατασκευαστεί μέχρι τις 28-7-2011 σε αιγιαλό, παραλία κ.λπ. και μεταξύ αυτών - σε εισαγωγικά, όπως λέτε - «έργα εθνικής σημασίας». Στο «εθνικής σημασίας» χωράνε τα πάντα. Νομιμοποιούνται και απαλλάσσονται από κάθε πρόστιμο τα έργα που υλοποιήθηκαν παράνομα ή θα υλοποιηθούν μέχρι την έναρξη ισχύος του νομοσχεδίου και αφορούν την τοποθέτηση υποθαλάσσιων καλωδίων. Τα ποσά που εισπράττει το δημόσιο ή ο δήμος από την παραχώρηση για την απλή χρήση αιγιαλού, παραλίας και άλλων κοινόχρηστων πραγμάτων μοιράζεται σε 60% στους δήμους και σε 40% στο δημόσιο. Κατά τη γνώμη μας πρόκειται στην ουσία για μία αντισταθμιστική παροχή προς τους δήμους, με σκοπό να διευκολυνθεί με τις λιγότερες δυνατές αντιδράσεις σε επίπεδο κοινωνικής αποδοχής, να αποδεχθούν δηλαδή οι δήμοι το μεγάλο ξεπούλημα στους επιχειρηματικούς ομίλους που νομοθετείτε. Από όλα τα παραπάνω, γίνεται περισσότερο από φανερό ότι η Κυβέρνηση ΣΥΡΙΖΑ ούτε θέλει ούτε έχει την πολιτική βούληση να βάλει ένα τέλος στις αυθαιρεσίες με απομάκρυνση των αυθαιρέτων επιχειρηματικού χαρακτήρα επεμβάσεων. Το δικαίωμα της εργατικής τάξης, της λαϊκής οικογένειας για ξεκούραση, για διακοπές, για αναψυχή, που αποτελούν επιτακτική ανάγκη στις μέρες μας, ρίχνεται στον Καιάδα της καπιταλιστικής ανάπτυξης. Η προστασία του αιγιαλού από τη σκοπιά των λαϊκών συμφερόντων απαιτεί πάλη με ένα πλαίσιο, που θα αντιπαλεύει συνολικά την επιχειρηματική δράση των μονοπωλίων, το καπιταλιστικό πλαίσιο της χωρικής ανασυγκρότησης, τμήμα του οποίου είναι και οι νομοθετικές παρεμβάσεις για τον αιγιαλό, την παραλία και άλλα κοινόχρηστα χωρικά στοιχεία, μαζί και το υπό συζήτηση νομοσχέδιο. Η καπιταλιστική ιδιοκτησία στη γη, στα ξενοδοχεία, στα συγκεντρωμένα μέσα παραγωγής είναι ασύμβατη με την ικανοποίηση των αναγκών του λαού για μόνιμη και σταθερή εργασία, για διασφάλιση του δικαιώματος της αναψυχής και της ανάπαυσης, για διευρυμένη ικανοποίηση του συνόλου των λαϊκών αναγκών. Αποτελεί μονόδρομο η εργατική εξουσία με κοινωνικοποιημένη τη γη και τα συγκεντρωμένα μέσα παραγωγής, με επιστημονικό κεντρικό σχεδιασμό και εργατικό έλεγχο. Συμπερασματικά για να σταθεροποιηθεί η καπιταλιστική ανάπτυξη της ελληνικής οικονομίας, να αυγατίσουν τα κέρδη των επιχειρηματικών ομίλων, δημιουργείτε όλες τις αναγκαίες προϋποθέσεις για το κεφάλαιο, διευκολύνετε τη δράση του με μία σειρά μέτρα, το φοροαπαλλάσσετε και το επιδοτείτε. Μοναδικά οικοσυστήματα δίδονται δώρο για χρήση στα αρπακτικά χέρια των μεγάλων επιχειρηματικών ομίλων. Αυτό το σχέδιο που υπηρετεί την καπιταλιστική κερδοφορία είναι σχέδιο για τους λίγους, για τους βιομήχανους, τους εφοπλιστές, τους τραπεζίτες και άλλα τμήματα του κεφαλαίου. Όπως απέδειξε και η συζήτηση σε αυτό το νομοσχέδιο, ανάμεσα στα κόμματα που υπηρετούν το κεφάλαιο σινικά τείχη δεν υπάρχουν. Γι' αυτό οι εργαζόμενοι, ο λαός, πρέπει να αφήσουν πίσω τον δρόμο των συνεχών θυσιών για τα κέρδη των λίγων. Να κάνουν οι ίδιοι την πραγματική διαφορά, για να ανασάνουμε από την μπόχα αυτού του σάπιου συστήματος. Οι εκλογές, βεβαίως, που έχουμε μπροστά μας δεν θα ανατρέψουν αυτό το σάπιο εκμεταλλευτικό σύστημα, αλλά μπορούν να ενισχύσουν το λαϊκό κίνημα σήμερα, βάζοντας φρένο στα χειρότερα και ανοίγοντας τον δρόμο της ανατροπής. Καταψηφίζουμε επί της αρχής το νομοσχέδιο. Ευχαριστώ, κύριε Πρόεδρε.
Και εγώ. Προχωράμε και κλείνουμε το κομμάτι των ειδικών αγορητών με τον συνάδελφο από την Ένωση Κεντρώων κ. Δημήτριο Καβαδέλλα.
Ευχαριστώ, κύριε Πρόεδρε. Κυρίες και κύριοι συνάδελφοι, σήμερα συζητάμε την ενσωμάτωση της ευρωπαϊκής οδηγίας ΕΕ 2016/1065, σχετικά με τη διαχείριση του ζητήματος χρήσεως κουπονιών για την πραγματοποίηση συναλλαγών εμπορικής φύσεως στην παροχή υπηρεσιών ή σε κάποια διαδικασία διακίνησης αγαθών. Επίσης, συζητούμε το ζήτημα της Ασιατικής Τράπεζας Υποδομών και Επενδύσεων, η οποία προέκυψε κατόπιν κινεζικής πρωτοβουλίας και ιδιωτών και που ήδη συμμετέχουν σε αυτήν δεκαοκτώ ευρωπαϊκές χώρες. Η Ένωση Κεντρώων είναι ένα ευρωπαϊκό κόμμα με ευρωπαϊκό προσανατολισμό. Πιστεύουμε σε μία Ευρώπη ενωμένη οικονομικά, πολιτισμικά, σε μία Ευρώπη ισχυρή, ανταγωνιστική, σε μία Ευρώπη που θα χρειαστούν, βεβαίως, πολλά να γίνουν ακόμη για την ομαλή προσέγγιση οικονομικών, πολιτιστικών και πολιτισμικών θέσεων. Είμαστε στην αρχή. Έχουν μπει τα θεμέλια, ο χρόνος θα δικαιώσει τις θέσεις μας. Λέμε ναι, λοιπόν, στην εναρμόνιση νομοθεσίας, αλλά όχι εν λευκώ, με ισότιμη στάση - θέση και ελεγκτική δυνατότητα, το οποίο αποτελεί βεβαίως και υποχρέωση. Τώρα όσον αφορά την Ασιατική Τράπεζα Υποδομών και Επενδύσεων και εδώ είμαστε θετικοί, μιας και η ελληνική συμμετοχική δαπάνη βρίσκεται σε ένα λογικό ποσό των 10 εκατομμυρίων ευρώ. Το ποσό αυτό σχετικά εύκολα μπορεί να βρεθεί από τις δυνατότητες της ελληνικής οικονομίας, μιας και ήδη συμμετέχουν δεκαοκτώ ευρωπαϊκές χώρες και πάει προς ολοκλήρωση, ώστε να μετέχουν όλες κάποια στιγμή. Το νομοσχέδιο αυτό είναι, δυστυχώς, κατά την πρακτική του ΣΥΡΙΖΑ μια συρραφή πάρα πολλών θεμάτων, τα οποία θα μπορούσαν από μόνα τους να αποτελούν ξεχωριστά νομοσχέδια. Υπάρχουν μεταξύ τους και θετικά άρθρα, αλλά και πολλά ανεπαρκώς αιτιολογούμενα, καθώς και πολλά τα οποία είναι τελείως έξω από τη λογική της Ένωσης Κεντρώων. Σαν θετικά θα μπορούσαμε να σημειώσουμε - για να μη λέτε ότι τα βρίσκουμε όλα μαύρα και τα καταδικάζουμε έτσι, χωρίς κρίση - το άρθρο 48 που απαλλάσσει για ακόμη μία χρονιά από τον ΕΝΦΙΑ τους πληγέντες στις περιοχές που επλήγησαν από πυρκαγιές το περασμένο καλοκαίρι. Επίσης, θετική είναι και η επιχορήγηση για τη δημιουργία εκθεσιακού χώρου μνήμης στη Θεσσαλονίκη για τους αδικοχαμένους συμπολίτες μας του εβραϊκού θρησκεύματος οι οποίοι υπέστησαν το ολοκαύτωμα από το στυγερό ναζιστικό καθεστώς. Είναι σημαντικό να κρατάμε ζωντανή τη μνήμη θηριωδιών ως απάντηση στη στροφή της Ευρώπης προς τον ναζισμό, που είναι μια λάθος κατεύθυνση που προέκυψε από κρίση δημοκρατίας, από κρίση οικονομίας, από τους πολέμους, οι οποίοι οδήγησαν εκατομμύρια ανθρώπους στον αγώνα για την επιβίωση και για μία καλύτερη ζωή. Συζητάμε και πολλά άλλα θέματα που είναι, όπως προανέφερα, άσχετα μεταξύ τους σε αυτό το νομοσχέδιο, δίνοντας έτσι τη δυνατότητα σε εμάς να σας κρίνουμε. Εμείς θέλουμε να παρέμβουμε θετικά, να παρέμβουμε με ουσιαστικό λόγο και ελεγκτική πρακτική κατά των «φωτογραφικών» άρθρων, που βεβαίως περιέχονται στο παρόν νομοσχέδιο, όπως και σε πολλά προηγούμενα. Αυτό το νομοσχέδιο ήρθε με καθυστέρηση, με ευθύνη βεβαίως της Κυβέρνησής σας, μιας και η προθεσμία έληγε την 1-1-2019 και ως εκ τούτου δίδεται αναδρομική ισχύς για τα άρθρα που θα ψηφιστούν και επί του παρόντος νομοσχεδίου. Η Κυβέρνηση, όπως συνήθως, με απόλυτη ευθύνη της, φέρνει καθυστερημένα - και κατόπιν της φοβερής καταστροφής που υπέστησαν από φωτιά το καλοκαίρι που μας πέρασε οι συμπολίτες μας, όπου άλλοι έχασαν τη ζωή τους, άλλοι έχασαν την υγεία τους, οι πιο τυχεροί έχασαν την περιουσία τους - τροποποίηση διατάξεων του νόμου 971/2001 για τον αιγιαλό και την παραλία. Και εδώ, όμως, εισχωρούν εξαιρέσεις και «παραθυράκια». Παραδείγματος χάριν, δημιουργούνται συνθήκες νομιμοποίησης αυθαιρέτων, τα οποία εξαιρεί από την κατεδάφιση, ως επίσης και για μελλοντικά αυθαίρετα που κατασκευάστηκαν μετά τις 28 Ιουλίου του 2011, που ήδη αυτή η ημερομηνία αποτελεί προθεσμία λήξης νομιμοποίησης αυθαιρεσιών και πλέον αυτής δεν επιτρέπεται να νομιμοποιείται καμία αυθαίρετη κατασκευή. Επιπλέον, χωρίς επαρκή νομοθετική τεκμηρίωση, μιας και στο άρθρο 24 προβλέπεται η κατ' εξαίρεση εκτέλεση έργων που αφορούν προστατευόμενες περιοχές, με πρωτοφανή αιτιολογία και περίεργη νομική κάλυψη, δημιουργώντας σε εμάς πλήρη σύγχυση. Θα σας διαβάσω καλύτερα μέρος αυτής της αξιοπερίεργης διάταξης, η οποία καλύπτει αυθαιρεσίες. Θα ανοίξω εδώ εισαγωγικά, για να σας διαβάσω ακριβώς πώς το γράφει: «Για την επιδίωξη των σκοπών τους οποίους προβλέπει ο παρών νόμος», εννοώντας ότι καλύπτονται αυθαιρεσίες για την επιδίωξη των σκοπών τους οποίους προβλέπει αυτός ο νόμος. Εδώ, είναι ακατανόητο από εμένα, πώς μπορούμε με κάλυψη αυθαιρεσιών να εξυπηρετούμε έναν νόμο κατά της αυθαιρεσίας. Από την άλλη, στην παράγραφο 5 του άρθρου 24 αποχαρακτηρίζεται ο αιγιαλός από ιδιωτική περιουσία του δημοσίου και μετατρέπεται σε δημόσια περιουσία, όπου πλέον ο κοινόχρηστος χαρακτήρας θα καταστρέψει χιλιάδες επιχειρήσεις και επιχειρηματίες οι οποίοι στεγάζονταν επί του αιγιαλού. Είχαν εγκαταστάσεις. Άλλος νοίκιαζε σκάφη, άλλος νοίκιαζε ομπρέλες. Υπήρχαν και πολλά περίπτερα. Πώς θα λυθεί αυτό το ζήτημα, εφόσον τώρα πλέον αυτόν τον χώρο που θα εγκαταλείψουν οι νομίμως φορολογούμενοι συμπολίτες μας θα τον καλύψουν πλανόδιοι, οι οποίοι θα προσφέρουν σχεδόν τις ίδιες υπηρεσίες; Παντού αυθαιρεσίες. Αυθαιρεσία θεωρούμε και τη διάταξη του άρθρου 45, όπου το κράτος φανερώνει ξεδιάντροπα το τυραννικό του αριστερό πρόσωπο. Και λέω «αριστερό πρόσωπο», γιατί προβάλλει ένα ισχυρότερο δημόσιο κατά της ιδιωτικής πρωτοβουλίας, αδιαφορώντας βεβαίως και για τα νοήματα που δίνει σε όλους αυτούς που θέλουν να επενδύσουν στην Ελλάδα η διάταξη αυτή, όταν το δημόσιο κατά τη διάταξη και για τις οφειλές του δημοσίου προς τρίτους αποδίδει κατά το μέγιστο 3% επιτόκιο, ενώ απαιτεί από τον πολίτη, από τον αγωνιζόμενο συμπολίτη μας, τον επιχειρηματία, περίπου το τριπλάσιο. Ισχύουν δύο μέτρα και δύο σταθμά. Αυτό, εκτός του ότι δεν είναι λογικό, φαντάζομαι ότι δεν είναι και νόμιμο. Μας υποσχεθήκατε λύσεις σε όλα τα ζητήματα. Μεταξύ αυτών είπατε ότι θα πάρετε φόρο και από τους εφοπλιστές. Γνωρίζατε ότι δεν μπορεί να γίνει αυτό το πράγμα, διότι όσον αφορά στη φορολογία των εφοπλιστών, θέλουμε και εμείς να προσφέρουν οι εφοπλιστές. Φαντάζομαι ότι θέλουν και οι ίδιοι, όσοι από αυτούς βεβαίως έχουν εθνική συνείδηση και νομίζω ότι είναι η πλειονότητα των εφοπλιστών. Φαντάζομαι, λοιπόν, ότι θέλουν να προσφέρουν. Βεβαίως, αυτές οι ρυθμίσεις και οι διαδικασίες πρέπει να γίνονται μετά μεγάλης προσοχής, πρέπει να γίνονται με λεπτούς τρόπους οι διαπραγματεύσεις, δεδομένου ότι είναι εύκολο ένα καράβι εν πλω να αλλάξει και σημαία και όνομα. Θέλω να σας υπενθυμίσω ότι η συγκεκριμένη αγορά όσο πάει και στραγγαλίζεται από την ασιατική παρέμβαση. Εδώ, λοιπόν, όσον αφορά στη φορολογία των εφοπλιστών, χρειάζεται, όπως είπαμε, λεπτή διαπραγμάτευση. Ελπίζουμε ότι θα θελήσουν και οι ίδιοι οι εφοπλιστές να προσφέρουν στην εθνική ανασυγκρότηση. Χειριστείτε το με λεπτό τρόπο για να έχουμε αποτέλεσμα υπέρ του ελληνικού δημοσίου. Εν κατακλείδι, επειδή υπάρχουν πάρα πολλά ζητήματα σε αυτό το νομοσχέδιο, τα οποία θα χρειαζόμασταν μέρες να αναπτύξουμε, θα πω μερικά πράγματα τα οποία δείχνουν την εικόνα της θέσης της Ένωσης Κεντρώων. Έχουμε τοποθετηθεί θετικά, πρώτον, σχετικά με την ενσωμάτωση οδηγιών. Όσον αφορά στο ζήτημα της Ασιατικής Τράπεζας και εδώ είμαστε θετικοί και όπως είπαμε, ήδη μετέχουν δεκαοκτώ χώρες της Ευρώπης, οπότε αργά ή γρήγορα θα έπρεπε να συμβεί. Όσον αφορά στη χρήση κουπονιών, έχουμε κάποια ερωτηματικά, κάποιες ψιλοεπιφυλάξεις. Χρειάζεται ίσως περαιτέρω επεξεργασία. Όσον αφορά στην φορολογία των εφοπλιστών, μίλησα πριν από λίγο. Επίσης, εδώ βλέπουμε πολλά «παραθυράκια» υπέρ των αυθαιρεσιών, υπέρ των αυθαιρέτων, υπέρ της αυθαίρετης δόμησης. Εμείς, ως Ένωση Κεντρώων, δεν είμαστε υπέρ της λογικής κατεδάφισης των πάντων, διότι θέλω να σας υπενθυμίσω ότι το ελληνικό κράτος ευθύνεται γι' αυτή την κατάσταση. Οι κανόνες που έπρεπε να τεθούν εξυπαρχής για τη σωστή δόμηση δεν ετέθησαν τότε, όταν έπρεπε. Αναγκάστηκαν, λοιπόν, αυθαίρετα να κτίσουν σπίτια. Τώρα θέλουμε μια ρεαλιστική λύση. Θέλουμε να εξυπηρετείται το κοινό, να έχει ελεύθερη πρόσβαση στις παραλίες, ταυτόχρονα να μπορέσουν και να διατηρήσουν το μέγιστο μέρος της περιουσίας τους και αυτοί που αναγκάστηκαν να αυθαιρετήσουν με ευθύνη, όπως είπα, του ελληνικού δημοσίου. Πάμε τώρα στις βραχονησίδες, σε ένα πολύ σοβαρό ζήτημα, το οποίο μας απασχολεί έντονα. Είναι, από τη μια μεριά, βεβαίως, πολύ θετικό, γιατί κάποιες βραχονησίδες και κάποιες νησίδες που είναι έρημες θα μπορούσαν να αποτελέσουν κάποια στιγμή «γκρίζες» ζώνες και απαιτήσεις από την τουρκική πλευρά, εφόσον βεβαίως δεν κατοικούνται από Έλληνες πολίτες. Θα έπρεπε, όμως, εδώ να έχει κάποια γνώση και κάποια θέση το Γενικό Επιτελείο Στρατού, διότι κάποιες αποτελούν παραμεθόριο περιοχή, έχουν ίσως να παίξουν ρόλο σε περίπτωση στρατιωτικής κρίσεως και επιθυμούμε να μη δοθούν ανεξέλεγκτα σε οποιονδήποτε. Θέλουμε τουλάχιστον το 51% αποδεδειγμένα να ανήκει και όχι ως αχυράνθρωπος να μετέχει Έλληνας πολίτης, Έλληνας επιχειρηματίας. Και βεβαίως, να υπάρχει δυνατότητα ελέγχου όποτε αυτό ζητηθεί και τουλάχιστον μια φορά τον χρόνο από κλιμάκιο του δημοσίου και του Γενικού Επιτελείου Στρατού, για να γνωρίζουμε τι ακριβώς γίνεται από τους ιδιώτες πάνω σε αυτές τις βραχονησίδες, οι οποίες αποτελούν την πληθώρα των «αεροπλανοφόρων» της Ελλάδας. Όσον αφορά στο μουσείο του ολοκαυτώματος και σ' αυτό είμαστε θετικοί. Χρειάζεται να διατηρηθούν οι εικόνες, έστω και αν είναι εικόνες ντροπής, για να μην επαναληφθούν αυτά τα οποία συνέβησαν. Προς το παρόν δηλώνουμε επιφύλαξη, δηλώνουμε «παρών» και θα τοποθετηθούμε επί των άρθρων στην ψηφοφορία. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, σαράντα μαθητές και μαθήτριες και τρεις εκπαιδευτικοί συνοδοί τους από το 3ο Γυμνάσιο της ωραίας Μυτιλήνης. Καλωσορίσατε στη Βουλή! [[Χειροκροτήματα απ' όλες τις πτέρυγες της Βουλής]] Ολοκληρώθηκε ο κατάλογος των εισηγητών και αγορητών. Τον λόγο έχει ο Κοινοβουλευτικός Εκπρόσωπος της Νέας Δημοκρατίας, ο κ. Δένδιας. Μετά ξεκινάμε με τους συναδέλφους, τον κ. Καματερό - ο κ. Γεωργιάδης ειδοποίησε ότι θα καθυστερήσει λίγο - , τον κ. Καρρά, τον κ. Γερμενή, τον κ. Συντυχάκη. Βεβαίως, ενδιαμέσως οι δύο Κοινοβουλευτικοί Εκπρόσωποι της Αντιπολίτευσης που έχουν ζητήσει τον λόγο, ο κ. Μανιάτης και ο κ. Παππάς, ειδοποιούν το Προεδρείο για το πότε θέλουν να μιλήσουν. Ορίστε, κύριε Δένδια, έχετε τον λόγο.
Κύριε Πρόεδρε, σας ευχαριστώ. Είχα την πρόθεση να ξεκινήσω με μια ευρύτερη συζήτηση που αφορά γενικά στην οικονομική κατάσταση στη χώρα και επίσης, με μια συζήτηση που αφορά στα θέματα δημόσιας τάξης, όπως αναδεικνύονται τις τελευταίες μέρες. Η παρουσία μόνο της κυρίας Υφυπουργού με κάνει να μην το πράξω. Έχουμε και αύριο συνεδρίαση. Φαντάζομαι ότι θα μου δοθεί η ευκαιρία να αναφερθώ και σε αυτά. Θα περιοριστώ, λοιπόν, σήμερα, όπως δεν συνηθίζω και δεν συνηθίζει κανένας Κοινοβουλευτικός Εκπρόσωπος, στα θέματα του παρόντος νομοθετήματος. Κυρία Υπουργέ, θα ήθελα να παρατηρήσω ότι αποστέλλεστε εδώ σε αποστολή, όταν υπάρχουν μπελάδες ή όταν υπάρχει υποψία μπελάδων. Και το λέω για τον εξής λόγο. Αυτό το νομοθέτημα αποτελεί παράδειγμα από τα πολλά που θα διδάσκονται - διότι παλιά έλεγαν «θα διδάσκεται», αλλά δυστυχώς ο κατάλογος των διδασκομένων έχει γίνει τόσος πολύς που ένα έτος στο πανεπιστήμιο δεν επαρκεί - τού πώς δεν πρέπει να νομοθετεί κανείς. Κυρίες και κύριοι συνάδελφοι, μου επιτρέπετε να σας διαβάσω. Προσέξτε τι περιέχει αυτό το νομοθέτημα. Περιέχει, κατ' αρχάς, τα θέματα για την Ασιατική Τράπεζα Υποδομών. Ξεκινάει και ο τίτλος με αυτό. Ωραία. Έχουμε, λοιπόν, τη συμμετοχή της χώρας σε μια διεθνή τράπεζα. Το Μέρος Δεύτερο αφορά ενσωμάτωση στο εσωτερικό οδηγίας για την αντιμετώπιση των κουπονιών ως μέσου ανταλλάγματος. Η σχετικότητα των δύο πραγμάτων μού διαφεύγει, αλλά προφανώς σε κάποιον δεν διαφεύγει. Το Μέρος Τρίτο δεν έχει ενιαία ανάγνωση. Έχει τρία διαφορετικά κεφάλαια. Το Κεφάλαιο Α΄ του Μέρους Τρίτου έχει να κάνει με τη θέσπιση κανόνων φοροαποφυγής, δηλαδή τροποποίηση του Κώδικα Φορολογίας Εισοδήματος. Αυτό σε νομοθέτημα για την Ασιατική Τράπεζα. Το Κεφάλαιο Β΄ του Μέρους Τρίτου έχει να κάνει με τις ευρωπαϊκές εταιρείες επιχειρηματικού κεφαλαίου. Το Τρίτο Κεφάλαιο του Μέρους Τρίτου έχει να κάνει με τα Ευρωπαϊκά Ταμεία Κοινωνικής Επιχειρηματικότητας. Σαν να μην έφταναν αυτά, ας πάμε τώρα στο άλλο κεφάλαιο, στο Κεφάλαιο Δ΄ που είναι το πιο χαριτωμένο - θα επανέλθω στο τέλος - , το οποίο αφορά τον αιγιαλό και την παραλία, ενσωματωμένο σε ένα νομοθέτημα που ξεκινά με την Ασιατική Τράπεζα, πηγαίνει στη φοροαπαλλαγή, έχει να κάνει με τα κουπόνια. Δηλαδή, άντε να βρεις άκρη νομοθέτησης εδώ!
Δεν υπάρχει αρμοδιότητα;
Βεβαίως υπάρχει αρμοδιότητα. Δεν διαφωνώ. Όμως, με συγχωρείτε, θέλετε να σας πω μερικές άλλες αρμοδιότητες που έχετε να συννομοθετήσετε στο ίδιο κείμενο, μήπως σας διέφυγε κάτι; Σαν να μην έφτανε, λοιπόν, ο αιγιαλός, πάμε στο Μέρος Πέμπτο, το οποίο ξεκινάει με το Νομικό Συμβούλιο του Κράτους, την τοκοφορία οφειλών του δημοσίου - αυτό είναι το Κεφάλαιο Α΄ του Μέρους Πέμπτου - , πηγαίνει στην παραχώρηση ακινήτων σε δήμους, στο Κεφάλαιο Γ΄ πηγαίνει στον ΕΝΦΙΑ, στο Κεφάλαιο Δ΄ σε συνυποσχετικό με τη ναυτιλιακή κοινότητα - αυτό καλά κρυμμένο μήπως μας ξεφύγει, θα επανέλθω και σε αυτό - και στο Κεφάλαιο Ε΄ που αφορά τους ΟΤΑ και τον προληπτικό έλεγχο. Ειλικρινά, πείτε μου, στον θεό σας δηλαδή - με συγχωρείτε για την έκφραση - είναι δυνατόν αυτά τα πράγματα να γίνονται; Είναι δυνατόν αυτά τα πράγματα να έρχονται συραμμένα, φύρδην - μίγδην, σε ένα νομοθέτημα εξήντα επτά άρθρων; Τι σοβαρή συζήτηση να γίνει σ' αυτό το νομοθέτημα των εξήντα επτά άρθρων, του οποίου ένα πολύ σημαντικό κομμάτι - θα αναφερθώ στον αιγιαλό, όπου θα ξαναέρθω - δεν έχει γίνει καν προϊόν εκτενούς διαβούλευσης ως έδει; Όσο κι αν θέλει ο ευσυνείδητος, ο σοβαρός, ο επιμελής Βουλευτής, ο ευρείας αντίληψης αντιπρόσωπος του έθνους να συζητήσει σ' αυτήν την Αίθουσα το συμφέρον του Έλληνα πολίτη σε ένα τέτοιο νομοθέτημα, πώς μπορεί να μιλήσει; Τι να πει; Από πού να αρχίσει; Πού να τελειώσει; Πού να καταλήξει; Τι να εξετάσει; Τι να μελετήσει; Είναι δυνατόν αυτή η νομοθεσία να έρχεται με αυτόν τον τρόπο; Θα αναφερθώ στο συνυποσχετικό με την εφοπλιστική κοινότητα, το οποίο θα το σχολιάσω μισό δευτερόλεπτο. Αυτό είναι το μόνο που έχει δικαιολογία γιατί ήρθε εδώ. Ήρθε εδώ για να κρυφτεί. Σας θυμίζω πάρα πολύ καλά τα δισεκατομμύρια τα οποία εκτοξεύονταν στην Αίθουσα - ελέχθη και προηγουμένως από συνάδελφο εισηγητή άλλου κόμματος, τον κ. Κουτσούκο - προς είσπραξιν από τον Πρωθυπουργό κ. Τσίπρα. Εδώ νομίζω πως είχε αποφασίσει ότι θα εισπράξει 2-3 δισεκατομμύρια - όσα είχε αποφασίσει ότι θα εισπράξει, κάπου εκεί - και τώρα, λίγο πριν τη λήξη της Κυβέρνησης, σιγά - σιγά κρυμμένο στο Δ΄ Κεφάλαιο του Ε΄ «υπερκεφαλαίου» ενός νομοθετήματος για την Ασιατική Τράπεζα έρχεται «λάου - λάου» η ρυθμισούλα αυτή. Οφείλω να πω ότι αυτά, βεβαίως, στην αρχή μάς ξένιζαν, τώρα απλώς προκαλούν γέλωτα εκτεταμένο. Θα αναφερθώ στο θέμα του αιγιαλού, το οποίο θεωρώ εξαιρετικά σημαντικό. Κατ' αρχάς, είναι προφανές ότι το νομοθέτημα για τον αιγιαλό και την παραλία σε μια χώρα όπως η Ελλάδα - η Ελλάδα έχει ακτογραμμή η οποία είναι περίπου ίση με την ακτογραμμή της Αφρικής, εάν προσθέσουμε και την ακτογραμμή των νήσων - είναι μια τεράστια δύναμη, μία πλουτοπαραγωγική πηγή. Είναι και μια τεράστια απειλή, εάν δεν υπάρχει ορθή, σοβαρή, μελετημένη προστασία του περιβάλλοντος που αποτελεί - να είμαστε ειλικρινείς - το κύριο περιουσιακό στοιχείο το οποίο μας έχουν κληρονομήσει οι προηγούμενες γενιές και το οποίο οφείλουμε προστατεύοντάς το να το παραχωρήσουμε στις επόμενες γενιές. Ερωτώ στα σοβαρά: Τι στις διατάξεις αυτής της ρύθμισης στα άρθρα 23 έως 42 του νομοθετήματος αυτού το οποίο ξεκινά για την Ασιατική Τράπεζα, σας δείχνει, κυρίες και κύριοι συνάδελφοι, ανεξαρτήτως κόμματος, ανεξαρτήτως παρατάξεως, ότι η σοβαρότητα που δείχτηκε εδώ για τις ρυθμίσεις αυτές που τροποποιούν προηγούμενο νόμο είναι ανάλογη της σοβαρότητας του θέματος; Υπάρχει κάτι στα σοβαρά, πέρα από τη σωρεία των παρατηρήσεων της Επιστημονικής Επιτροπής της Βουλής, που να μη σας πείθει για την απόλυτη προχειρότητα, για την απόλυτη ρουσφετολογία, για την απόλυτη αδιαφορία για το περιβάλλον, για την απόλυτη αδιαφορία για την εθνική οικονομία, για την απόλυτη αδιαφορία, τελικά για τη σοβαρότητα όλων ημών που βρισκόμαστε και νομοθετούμε εδώ μέσα; Υπάρχει κάτι; Είναι δυνατόν, πραγματικά, να παίρνει κανείς στα σοβαρά τέτοιες ρυθμίσεις; Πώς ξεκινάει; Αυτό δε το τμήμα του νομοθετήματος ακολουθεί τη συνήθη ΣΥΡΙΖΑϊκή πρακτική. Πρώτον, έρχεται χωρίς εκτεταμένη διαβούλευση. Μην πάμε σε όλη την Ελλάδα, να πάρω την Αττική. Αυτή τη στιγμή στην Αττική εξελίσσεται το σχέδιο ανάπλασης του παραλιακού μετώπου, ναι ή όχι; Αφορά τους δήμους Μοσχάτου, Καλλιθέας, Φαλήρου και στην εξέλιξή του και με το έργο του Ελληνικού αφορά τους δήμους του Ελληνικού, του Αλίμου, της Γλυφάδας και πέραν αυτού του δήμου Βάρης - Βουλιαγμένης. Αυτοί οι δήμαρχοι όλης αυτής της μακράς σειράς - δεν μιλώ για τους υπόλοιπους στην υπόλοιπη Ελλάδα τους οποίους επίσης αφορά και τους οποίους επίσης ενδιαφέρει - εκλήθησαν; Εκλήθη η ΚΕΔΕ την παραμονή και βεβαίως δεν μπόρεσε καν να παραστεί. Όμως, με συγχωρείτε, όλα αυτά εδώ πώς επηρεάζουν; Οι διατάξεις περί παλιού αιγιαλού πώς επηρεάζουν; Πάμε, όμως, στα πέραν αυτού. Το δεύτερο σύνηθες ΣΥΡΙΖΑϊκό πρότυπο είναι να υπάρχουν διατάξεις αυστηρότατες στην πρώτη ανάγνωση και τα ρουσφέτια από κάτω να περνάνε ομαδόν. Αυξάνετε τα τριάντα μέτρα μέχρι τα πενήντα μέτρα. Λέτε ότι το 60% του χώρου που παραχωρείται πρέπει να παραμένει ελεύθερο. Ορίζετε και διαστήματα δύο μέτρων για προσβάσεις, όταν ο χώρος είναι μικρότερος. Αυτά τα διαβάζει κανείς και λέει «Ιδού ένα κόμμα το οποίο πράγματι σκέφτεται το περιβάλλον, έστω και με αντιοικονομικούς όρους, έστω κι αν θέτει στην αμφισβήτηση - διότι το κάνετε - την επιβίωση μια σειράς επαγγελματικών ομάδων, όπως αυτοί που έχουν ομπρέλες, κ.λπ.»; Ελέχθησαν και προηγουμένως. Όμως, προσέξτε. Πίσω απ' αυτά υπάρχει η πλήρης αδιαφορία για το συνταγματικό καθεστώς της χώρας, η πλήρης αδιαφορία για το άρθρο 24. Πλήρης απολύτως! Θα μου επιτρέψετε να πω ότι έχω μία ευαισθησία για το άρθρο 24. Όντας νέος Βουλευτής το 2004, μαζί με ορισμένους άλλους, μαζί και ο τωρινός Πρόεδρος της Νέας Δημοκρατίας, ο κ. Κυριάκος Μητσοτάκης, δημιουργήσαμε ανταρσίες στην προσπάθεια της Νέας Δημοκρατίας τότε να αλλάξει το άρθρο 24. Το υπερασπιστήκαμε πάντοτε με συνέπεια και συνέχεια. Όμως, εδώ, για να συνεννοηθούμε, τι κάνετε; Περνάτε γενικές διατάξεις και όχι εξειδικευμένες, όπως απολύτως απαιτείται από το Σύνταγμα και από την τρέχουσα νομολογία του Συμβουλίου της Επικρατείας, νομιμοποίησης αυθαιρέτων με γενικά κριτήρια. Ναι ή όχι, κυρία Υπουργέ; Είναι ή δεν είναι γενικά τα κριτήρια; Σας είχα προειδοποιήσει - δεν ήσασταν εσείς τότε - το 2016 όταν περνούσατε τα περί οικιστικών πυκνώσεων. Σας έλεγα ότι αυτοί οι καινοφανείς όροι, τους οποίους κατασκευάζετε για να μπορέσετε να κάνετε ρουσφέτια, δεν θα αντέξουν στο Σ.τ.Ε. Κι έρχεται το Σ.τ.Ε. και σας ακυρώνει τις οικιστικές πυκνώσεις. Θα σας τα ακυρώσει και αυτά, διότι αυτά δεν στέκονται. Ελάτε με σοβαρές διατάξεις. Εμείς θέλουμε να βοηθήσουμε, σας το έχω ξαναπεί. Δεν κάνουμε αντιπολίτευση για την αντιπολίτευση. Όμως, ελάτε με σοβαρές διατάξεις να δούμε τι γίνεται. Και δεν φτάνει που περνάτε διάταξη για να νομιμοποιήσετε οτιδήποτε αυθαίρετο υπάρχει με γενικά όρια, κάνετε και κάτι πολύ χειρότερο. Ελάτε στο άρθρο 34, εδάφιο 1β΄. Ακούτε! Αν είναι δυνατόν, κυρίες και κύριοι συνάδελφοι! Μπορεί, λέει, να εξαιρούνται από την κατεδάφιση, κατά παρέκκλιση από κάθε γενική ή ειδική διάταξη, με απόφαση του Υπουργού των Οικονομικών, έργα που κατασκευάστηκαν και μετά την 28η Ιουλίου.
Αφαιρείται. Είναι στις νομοτεχνικές.
Α, το αφαιρείτε αυτό. Με συγχωρείτε, αλλά αν το αφαιρείτε - και οφείλω να σας επαινέσω που το αφαιρείτε - πρέπει να αφαιρέσετε κι αυτόν ο οποίος το εισήγαγε και να τον στείλετε στο σπίτι του.
Στους δήμους;
Αυτό το εισήγαγαν οι δήμοι; Με συγχωρείτε, για να καταλάβω, τα έργα εθνικής σημασίας, άρα όχι τοπικής σημασίας, τα εισήγαγαν οι δήμοι εδώ κι έδωσαν αρμοδιότητα οι δήμοι στον Υπουργό Οικονομικών;
Είναι αιτήματα των δήμων.
Τώρα, κυρία Υπουργέ, με συγχωρείτε, έχουμε όλοι εδώ επαρκή κοινοβουλευτική εμπειρία, για να τα μυρίζουμε τα χοντρά ρουσφέτια από μακριά. Αυτό εδώ είναι χοντρό ρουσφέτι. Αφορά συγκεκριμένες περιπτώσεις. Δίνει αποκλειστική απολύτως αντισυνταγματική αρμοδιότητα στον Υπουργό των Οικονομικών. Δεν ξέρω σε ποια λέξη, πιθανολογώ ότι στα έργα εθνικής σημασίας και στα περί κοινής ωφέλειας και ΑΠΕ, ότι κάπου εδώ κρύβεται το ρουσφέτι, το οποίο βεβαίως δεν θα γίνει υπό την κατακραυγή, αλλά εδώ μιλάμε για χοντρό και αντισυνταγματικό ρουσφέτι. Γι' αυτό, σας παρακαλώ όχι μόνο να βγάλετε τη διάταξη, αλλά να βγάλετε κι αυτόν που εισήγαγε τη διάταξη. Είναι μακράς εξυγίανσης μέτρο αυτό. Κυρίες και κύριοι συνάδελφοι, θέλω να καταλήξω στο εξής: Σας το λέω κάθε φορά, αλλά όχι απλώς δεν με ακούτε, αλλά το χειροτερεύετε το πράγμα. Αυτή η Κυβέρνηση προσεγγίζει τα όρια της συνταγματικής διάρκειας της παρουσίας της στην εξουσία. Αυτό δεν σημαίνει ότι τις τελευταίες ελάχιστες εβδομάδες, θέλετε να σας πω δυο - τρεις μήνες; Να σας πω δυο - τρεις μήνες για να μην στεναχωριέστε οφείλει να επιταχύνει την απίστευτη ρουσφετολογία, την απίστευτη κατασκευή απαραδέκτων νομοθετημάτων, τα οποία έρχονται εδώ και τα οποία το μόνο που κάνουν είναι να αναγκάζουν την Αντιπολίτευση να λέει πράγματα σαν αυτά που λέω εγώ και την κυρία Υπουργό ή όποιον Υπουργό σέβεται τον εαυτό του να τα παίρνει πίσω. Οφείλει αυτή η διαδικασία παραγωγής ρουσφετιών να σταματήσει επιτέλους. Εάν υπάρχουν σοβαρά θέματα προς συζήτηση, φέρτε τα. Κανείς δεν θέλει να ταλαιπωρεί την κοινωνία. Όλοι καταλαβαίνουμε ότι η επιχειρηματικότητα έχει περάσει εξαιρετικά δύσκολες ημέρες μέσα στην κρίση. Όλοι καταλαβαίνουμε ότι οι Έλληνες πολίτες έχουν περάσει εξαιρετικά δύσκολα. Όμως, είναι μια Κυβέρνηση, η οποία, όταν γίνεται μια εθνική καταστροφή με εκατό νεκρούς στο Μάτι, έρχεται και ομολογεί και ονομάζει και υποδεικνύει την αυθαίρετη δόμηση ως αιτία των εκατό θυμάτων, πράγμα απολύτως ψευδές - σας έχω πει ποιος φταίει για τα εκατό θύματα, αλλά δεν είναι αυτό της παρούσης - , χωρίς σεβασμό στη μνήμη τους. Και μετά, έρχεται κάθε λίγο και λιγάκι με σωρεία διατάξεων με την οποία όχι μόνο οι αυθαιρεσίες του παρελθόντος νομιμοποιούνται, αλλά προβλέπονται και οι αυθαιρεσίες του μέλλοντος οι οποίες ανακαλούνται μόνο κατόπιν των κραυγών της Αντιπολίτευσης. Ε, όχι, κυρίες και κύριοι συνάδελφοι, σ' όλα υπάρχουν όρια! Ειλικρινά σας το λέω φοβούμαι ότι τα έχετε κατά πολύ υπερβεί. Ευχαριστώ, κύριε Πρόεδρε, για την ανοχή του ενός λεπτού.
Κατ' αρχάς, κυρία Υπουργέ, θα ήθελα να παρακαλέσω - γιατί ξεκινήσαμε στις 12.00΄ και είναι 14.30΄ - γι' αυτές τις νομοτεχνικές βελτιώσεις. Πότε θα κατατεθούν; Είδατε ότι τώρα προέκυψε θέμα. Ο κ. Δένδιας μίλαγε για κάτι που εσείς το είχατε ήδη αποσύρει. Το ίδιο και οι άλλοι συνάδελφοι που θα ανέβουν στο Βήμα από εδώ κα πέρα. Θα ήθελα, λοιπόν, το συντομότερο να τις καταθέσετε ώστε να τις έχουν υπ' όψιν τους τουλάχιστον από εδώ και πέρα. Εσείς, όποτε θέλετε, ζητάτε τον λόγο. Τον λόγο θα πάρει τώρα ο κ. Καματερός, μετά είναι ο κ. Καρράς, ο κ. Γερμενής, ο κ. Συντυχάκης, ενδιαμέσως ή ο κ. Μανιάτης ή ο κ. Παππάς. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής είκοσι εννέα μαθητές και μαθήτριες και τρεις εκπαιδευτικοί συνοδοί τους από το 6ο Δημοτικό Σχολείο Σταυρούπολης Θεσσαλονίκης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Καματερός.
Ευχαριστώ, κύριε Πρόεδρε. Κύριε Δένδια, ναι, όλοι μας το βλέπουμε ότι το νομοσχέδιο έχει διάφορα κεφάλαια τα οποία μπορεί να μην έχουν άμεση σχέση μεταξύ τους, αλλά είναι βέβαια αρμοδιότητας του ιδίου Υπουργείου. Αναγκαζόμαστε να το κάνουμε και θα το κάνουμε και στη συνέχεια, γιατί έχουμε πάρα πολλά νομοσχέδια να φέρουμε. Έχουμε να καλύψουμε πολλά κενά τα οποία δημιουργήσατε εσείς.
Πάντως υπενθυμίζω, κύριε συνάδελφε, ότι δεκαπέντε ημέρες τώρα η Βουλή δεν είχε έργο στην Ολομέλεια.
Ούτε ένα! Ήμασταν σε διακοπές.
Όλα έχουν την εξήγησή τους, κύριε Πρόεδρε.
Συγγνώμη για τη διακοπή, αλλά μη δίνουμε θάρρος στους όποιους Υπουργούς της όποιας κυβέρνησης. Για όλους το λέω αυτό.
Από εσάς ειδικά οποιαδήποτε παρέμβαση είναι δεκτή. Ήθελα να πω ότι αυτές είναι άμεσες ρυθμίσεις που πρέπει να προλάβουμε μέχρι τον Οκτώβριο. Προσέξτε, μέχρι τον Οκτώβριο τις άμεσες, γιατί μετά τον Οκτώβριο, στη δεύτερη τετραετία, έχουμε πάρα πολλές τομές να περάσουμε. Και, επειδή έχω μία ευθύνη για τη ναυτιλία και τη νησιωτικότητα, περιμένετε να δείτε στη δεύτερη τετραετία τις μεγάλες τομές που έχουν να έρθουν για το ακτοπλοϊκό, τις μεγάλες τομές και στα ζητήματα χωροταξίας, που ξέρετε, δεν είχατε κάνει τίποτα. Και, για να μπω στο θέμα, μιλάνε τώρα αυτοί οι οποίοι δεν είχαν δημιουργήσει κτηματολόγιο, δεν είχαν δημιουργήσει δασολόγιο και είχαν αφήσει τη χώρα μας ξεκρέμαστη. Δεν είχαμε θεσμικό πλαίσιο για να κατοχυρώνει το περιβάλλον και περιμέναμε τις αποφάσεις του Συμβουλίου της Επικρατείας να το προστατέψει. Μιλάνε τώρα για το περιβάλλον! Ξέρετε πώς το βλέπω και πώς το χαρακτηρίζω, αγαπητοί συνάδελφοι; Ότι είναι μέσα στην προσπάθεια της Δεξιάς και άλλων να καταρρίψουν, να χτυπήσουν, αν θέλετε, το ηθικό πλεονέκτημα που έχει η Αριστερά και στο θέμα του περιβάλλοντος. Γιατί όσο ήταν στην αντιπολίτευση και είχε καταξιωθεί η Αριστερά στη συνείδηση του κόσμου ως η δύναμη που υπερασπιζόταν το περιβάλλον, που υπερασπιζόταν την αξιοκρατία, που ήταν ενάντια στη διαφθορά, που ήταν υπέρ της δίκαιης κατανομής του πλούτου, που ήταν υπέρ ενός κοινωνικού κράτους, για όλα αυτά που είχε καταξιωθεί η Αριστερά στη συνείδηση του λαού, αυτοί που κυβερνούσαν ως τότε δεν τους πολυπείραζε γιατί αρκούσε ένας χαρακτηρισμός στην Αριστερά ότι «Μπορεί να είναι καλά αυτά που λένε, αλλά είναι ανεφάρμοστα, δεν πρόκειται να εφαρμοστούν. Δεν ξέρουν να κυβερνούν. Τα λένε γιατί δεν είναι για κυβέρνηση». Όταν η Αριστερά μπήκε στην Κυβέρνηση, τότε ζοριστήκατε, άρχισε άλλο τροπάρι. Ένα - ένα τα πλεονεκτήματα της Αριστεράς προσπαθείτε να τα καταρρίψετε και για το κοινωνικό κράτος, που φάνηκε μέσα σ' αυτές τις δυσκολίες πόσο νοιάστηκε η Κυβέρνηση της Αριστεράς, και στα θέματα υγείας και κοινωνικής πρόνοιας, και για τα παιδιά με τους παιδικούς σταθμούς, και για το κοινωνικό εισόδημα αλληλεγγύης και πολλά που θα μπορούσαμε να αναφέρουμε τώρα, και για τη διαφθορά που προσπαθείτε να πείσετε ότι όλοι ίδιοι είναι. Δεν μπορείτε να αντιμετωπίσετε τις κατηγορίες - κατηγορίες, ναι - για τη διαφθορά και τις ευθύνες που έχετε και τι προσπαθείτε να κάνετε; Συμψηφισμό, να πείτε «να, και εσείς, και η Αριστερά» προσπαθώντας να συμψηφίσετε τι; Πράγματα τα οποία δεν έχουν καμμία σχέση. Αλλά, για να μπω στο νομοσχέδιο, κύριε Πρόεδρε, επειδή πραγματικά είναι πολλά τα κεφάλαια, δεν θα μπορούσε κάποιος να τοποθετηθεί σε όλα και μάλιστα σ' αυτόν τον χρόνο που απομένει. Θα επικεντρωθώ στο ζήτημα που ανέβασε πάρα πολύ η Αντιπολίτευση και το έκανε επίτηδες, όπως είπα και πριν, για να χτυπήσει το πλεονέκτημα της Αριστεράς για το περιβάλλον, το θέμα του αιγιαλού και της παραλίας. Και τι δεν ακούσαμε γι' αυτό το νομοσχέδιο! Βέβαια διαχωρίζουμε τις σοβαρές παρεμβάσεις και τις καλοπροαίρετες, οι οποίες οι περισσότερες, για να μην πω όλες, έγιναν αποδεκτές από την κυρία Υφυπουργό. Έρχονται και νομοτεχνικές και στις επιτροπές έγινε συζήτηση. Ήδη έγιναν αρκετές τροποποιήσεις. Θα μιλήσω μονάχα για τις κακοπροαίρετες. Τι ακούστηκε και πριν από τον κ. Δένδια; Ότι νομιμοποιούνται αυθαίρετα, και διάβασε και εδάφιο του άρθρου 34, που είπε η κυρία Υπουργός ότι τροποποιείται ή αποσύρεται και ο λόγος είναι για να μη δίνονται αφορμές για να λέγονται αυτά που λέγονται. Επί της ουσίας δεν υπήρχε πρόβλημα και ούτε υπάρχει γιατί σαφώς στο ίδιο άρθρο παρακάτω αναφέρεται ότι αυτές οι αδειοδοτήσεις και όχι νομιμοποιήσεις που μπορούν να δοθούν είναι για την παραχώρηση της χρήσης του αιγιαλού, που δεν γινόταν ως τα τώρα, και γι' αυτό όλα όσα γινόντουσαν ήταν αυθαίρετα, όλα τα δίκτυα του δημοσίου, των βιολογικών καθαρισμών ή από τους ιδιώτες των ιχθυοκαλλιεργειών ή από τα ναυπηγεία, γιατί δεν υπήρχε παραχώρηση του αιγιαλού. Έρχεται να βάλει τάξη το νομοσχέδιο και εμείς μιλάμε για νομιμοποίηση αυθαιρέτων και σαφώς, το επαναλαμβάνω, παρακάτω από το εδάφιο που διάβασε το κ. Δένδιας λέει ότι «εξαιρούνται από αυτήν την αδειοδότηση σαφώς ξενοδοχεία, κατοικίες, καταστήματα υγειονομικού ενδιαφέροντος», δηλαδή τα πάντα που αφορούν σε ιδιώτες. Και αδειοδοτούνται μόνο αυτά που είπαμε πριν. Αυτό δεν είναι μία τάξη που μπαίνει; Γιατί δεν υπήρχε ως τα τώρα ασυδοσία και δεν έπαιρνε κανένας άδεια για ό,τι έκανε στον αιγιαλό; Και ενώ το νομοσχέδιο έρχεται να αυστηροποιήσει τους κανόνες και της παραχώρησης χρήσης της παραλίας για διάφορες χρήσεις έρχονται κάποιοι και κατηγορούν το νομοσχέδιο για το αντίθετο. Μέχρι τι είπαν; Ότι μειώνεται, λέει, η απόσταση των οικοδομών από τον αιγιαλό. Έχω κάποιες περιπτώσεις, κυρία Υπουργέ, αρθρογράφων που ακόμα και χάρτες παρουσιάζουν για να μας πείσουν ότι μειώνεται η απόσταση. Και εδώ μέσα ακούσαμε το ανάποδο, βέβαια, ότι αυξάνεται η απόσταση και ότι αυστηροποιούνται οι όροι. Τι ακούσαμε; Ότι μπαζώνονται παραλίες! Το έγραψαν και αυτό. Ότι νομιμοποιούνται ιδιωτικά λιμάνια. Ομπρέλες μέχρι το κύμα! Και βλέπουμε ότι το αντίθετο γίνεται. Και ο κ. Δένδιας παραδέχθηκε στην αρχική του τοποθέτηση ότι είναι αυστηροί αυτοί οι κανόνες που φαίνονται κατ' αρχάς, ότι δηλαδή αυξάνουν οι αποστάσεις από την παραλία των ομπρελών, κατοχυρώνονται αποστάσεις ανάμεσα σε παραχωρήσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σύντομα, κύριε Πρόεδρε.
Έχετε μια μικρή ανοχή, όπως όλοι, ενός - δύο λεπτών.
Τελειώνω αμέσως. Από την άλλη τι μας είπε; Ότι πίσω απ' αυτά κρύβονται ρουσφέτια. Κοιτάξτε ποιοι μιλήσανε για ρουσφέτια! Αυτοί που είχαν αυτό το καθεστώς της ασυδοσίας σκόπιμα για να εξαρτάται το πού θα έχει ομπρέλες κάποιος και πού δεν έχει ή πού θα έχει αυθαίρετο χωρίς να τον πειράζει κανένας ή θα τον πειράζει από τον κάθε νομάρχη, από τον κάθε περιφερειάρχη, από τον κάθε κομματάρχη και τελικά από τον εκάστοτε Υπουργό. Αντίθετα, αυτό που κάνει τώρα το νομοσχέδιο τι είναι; Βάζει κανόνες, ούτως ώστε οποιοδήποτε έργο, οποιαδήποτε δραστηριότητα γίνεται στην παραλία, να καθορίζεται το πώς και κάτω από ποιους όρους θα παίρνει άδειες. Επαναλαμβάνω, κύριε Πρόεδρε, πως εάν μιλά για αδειοδοτήσεις, είναι για έργα δημοσίου συμφέροντος, εθνικού συμφέροντος, τα οποία πρέπει να τακτοποιηθούν, για να μην είναι στον αέρα. Μιλάμε για δίκτυα, ακόμη και για κάποιους δρόμους που έχουν γίνει πάνω στην παραλία. Δεν θα αδειοδοτηθούν όλοι. Λέει τις προϋποθέσεις και κάτω από ποιους όρους. Για άλλη μια φορά, αγαπητοί συνάδελφοι και συναδέλφισσες, πέφτει στο κενό η προσπάθεια της Δεξιάς και όλων των άλλων, των κακοπροαίρετων, που θέλουν να πλήξουν κι αυτό το πλεονέκτημα της Αριστεράς, την πολιτική προστασίας του περιβάλλοντος. Κύριε Πρόεδρε, τελειώνω πολύ σύντομα με το εξής, επειδή έχουμε κάνει μια συζήτηση για τη Δωδεκάνησο, για τη δωδεκάμετρη λωρίδα. Για τον καθορισμό αιγιαλού και παραλίας στη Δωδεκάνησο ισχύει ένας ιταλικός κτηματολογικός κανονισμός, επειδή έχουμε Κτηματολόγιο Ρόδου - Κω - Λέρου, που επιβάλει δώδεκα μέτρα στη γραμμή αιγιαλού και παραλίας. Την αυξάνει, δηλαδή, κατά δώδεκα μέτρα. Αυτό είναι πολύ σωστό, γιατί προστατεύει ακόμα παραπάνω τον αιγιαλό και την παραλία. Όμως, στη γενική του ρύθμιση έχει δημιουργήσει κάποια προβλήματα, ιδιαίτερα σε νόμιμα, πολύ παλιά κτίσματα. Για να σας δώσω ένα χαρακτηριστικό παράδειγμα, θα σας πω ότι υπάρχουν πετρόκτιστοι πύργοι του 14ου και του 15ου αιώνα, οι οποίοι, επειδή είναι πάνω στο κύμα, θεωρούνται ότι είναι αυθαίρετοι και ούτε καν μπορούν να νομιμοποιηθούν. Όμως, ακόμα και να νομιμοποιηθούν, αφού είναι ούτως ή άλλως νόμιμοι, αυτό γιατί να γίνει; Πρέπει, λοιπόν, να υπάρχει μια εξαίρεση, ότι εκεί που υπάρχει Κτηματολόγιο στη Δωδεκάνησο, αυτά τα δώδεκα μέτρα μπορούν να μην ισχύουν ακριβώς στις διαστάσεις που είναι οι μερίδες οικοδομών. Γιατί στο Κτηματολόγιο είναι καταχωρισμένες σαν μερίδες οικοδομών. Ευχαριστώ πολύ, κύριε Πρόεδρε.
Όχι μόνο όπου υπάρχει Κτηματολόγιο στη Δωδεκάνησο, αλλά παντού όπου υπάρχει Κτηματολόγιο υπάρχουν παρόμοια πράγματα. Ένα τέτοιο έχουμε και στην πατρίδα μου, την Άνδρο.
Αλλού δεν ισχύουν τα δώδεκα μέτρα, κύριε Πρόεδρε.
Όχι, ισχύουν και στις Κυκλάδες. Προχωρούμε με τον κ. Καρρά. Μετά έχει ζητήσει τον λόγο ο Κοινοβουλευτικός Εκπρόσωπος της Χρυσής Αυγής, ο κ. Παππάς. Κύριε Καρρά, έχετε τον λόγο για επτά λεπτά, με μια μικρή ανοχή και εσείς.
Κύριε Πρόεδρε, επιτρέψτε μου σήμερα να γυρίσω δέκα χρόνια πίσω, το 2009, όταν τότε ο κ. Τσίπρας ήταν Βουλευτής της Αντιπολίτευσης και ηγωνίζετο για τα δίκαια του λαού. Ποια ήταν τα δίκαια του λαού; Μέσω του κοινοβουλευτικού ελέγχου επιχειρούσε να ικανοποιήσει τοπικά σοβαρά αιτήματα, τα οποία η ανάλγητη τότε Κυβέρνηση δεν ικανοποιούσε. Έτσι, λοιπόν, έχω μπροστά μου μια ερώτηση του κ. Τσίπρα που λέει: «Πρόταση αποκατάστασης ακτής Σκαραμαγκά». Ζητούσε να αποδεσμευτεί ένα τμήμα της έκτασης των Ναυπηγείων Σκαραμαγκά και συγκεκριμένα ο παλαιός αιγιαλός και να αποδοθεί στη χρήση των κατοίκων της δυτικής Αθήνας και στον Δήμο Χαϊδαρίου, όπου διοικητικά εμπίπτει. Έλαβε, λοιπόν, ο νυν Πρωθυπουργός την απάντηση από το Υπουργείο Οικονομικών, επί κυβερνήσεως ΠΑΣΟΚ, οφείλω να πω, ότι το αίτημα απόδοσης της έκτασης σε άλλη χρήση συναρτάται με τη λειτουργία των ναυπηγείων. Τουτέστιν, ότι όσο χρειάζεται στα ναυπηγεία, θα παραμένει στα ναυπηγεία. Λογικό το ακούω. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Ερχόμεθα τώρα, όμως, που με πρωτοβουλία της Κυβέρνησης τα Ναυπηγεία Σκαραμαγκά ετέθησαν υπό καθεστώς ειδικής εκκαθάρισης, βρίσκεται η εκποίηση καθ' οδόν και παράλληλα απεδόθη αυτή η έκταση, ο παλαιός αιγιαλός, στο δημόσιο. Έχω εδώ τα στοιχεία, βάσει των οποίων παρεδόθη στο δημόσιο. Το δημόσιο, λοιπόν, την ανέλαβε και τι έκανε; Την απέδωσε στους κατοίκους, όπως είχε ζητήσει τότε ο σημερινός Πρωθυπουργός; Την απέδωσε στην κοινή χρήση για κοινωφελείς σκοπούς; Όχι. Έκανε το αυτονόητο που έκανε η Κυβέρνηση ΣΥΡΙΖΑ σε όλη τη διάρκεια. Την παρέδωσε στην Εταιρεία Ακινήτων του Δημοσίου, την ενέταξε στην εγγυημένη περιουσία του δημοσίου και από εκεί και πέρα, βεβαίως, η τύχη της αγνοείται, το πώς θα γίνει η διαχείρισή της, εάν θα είναι διαχείριση προς σκοπό μόνο είσπραξης εσόδων ή εάν θα είναι η πώληση. Αυτό δεν το έχουν εξηγήσει ακόμα. Καταθέτω, λοιπόν, κύριε Πρόεδρε, για τα Πρακτικά την ερώτηση του κ. Τσίπρα με τις απαντήσεις των Υπουργείων, την αποδέσμευση από το δημόσιο της εκτάσεως και την απόδοσή της στην Εταιρεία Ακινήτων του Δημοσίου, τουτέστιν στο Υπερταμείο. [[Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Γνωρίζοντας αυτό το ιστορικό, προ τεσσάρων μηνών περίπου, κύριε Πρόεδρε, και γενόμενος δέκτης αιτημάτων των κατοίκων της δυτικής Αθήνας, κατέθεσα προς τον Υπουργό Οικονομικών, τον κ. Τσακαλώτο, μια ερώτηση: Εξακολουθεί να υπάρχει η δέσμευση της Κυβέρνησης για την απόδοση ή εγκαταλείπεται; Θα δοθεί κι αυτή στο Υπερταμείο; Εδώ να κάνω μια παρένθεση, κύριε Πρόεδρε. Δεν χόρτασε το Υπερταμείο ακίνητα; Του αποδόθηκαν δέκα χιλιάδες εκατόν δέκα εννιά ακίνητα τον Ιούνιο του 2018 με μια Πράξη, uno acto που λέμε εμείς οι νομικοί, για τα οποία βεβαίως δεκάδες ερωτήσεις και δικές μου και του κ. Κουτσούκου και του κ. Μανιάτη και όλων των παρατάξεων έχουν γίνει και δεν έχουν απαντηθεί μέχρι σήμερα. Δεν χόρτασε το Υπερταμείο ακίνητα; Δεν χόρτασε εγγυήσεις; Φαίνεται, δεν χόρτασε. Έκανα, λοιπόν, στις 30 Νοεμβρίου 2018 μια ερώτηση μ' αυτό το περιεχόμενο. Την καταθέτω στα Πρακτικά. [[Στο σημείο αυτό ο Βουλευτής κ. Γεώργιο - Δημήτριος Καρράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα δοθεί η έκταση στο Υπερταμείο ή θα δοθεί στους κατοίκους; Κοινή χρήση. Είναι μια έκταση, η οποία ούτε εντάσσεται στη διαδικασία ειδικής εκκαθάρισης των Ναυπηγείων Σκαραμαγκά, για την οποία το δημόσιο έχει προχωρήσει την εκποίηση κατά τμήματα. Δεν εντάσσεται στην περιουσία των ναυπηγείων, για να πούμε ότι αδικούμε μια ιδιωτική εταιρεία στο κάτω - κάτω. Το δημόσιο διεκδίκησε, λοιπόν, αυτήν την έκταση, την κατηγοριοποίησε ως δημόσια έκταση, την ενέγραψε στο κτηματολογικό βιβλίο με αριθμό βιβλίου δημοσίου κτήματος και την απέδωσε στην ΕΤΑΔ. Σας λέω, λοιπόν, σήμερα ότι ζήτησα από τις 30 Νοεμβρίου του 2018 μια απάντηση επ' αυτό. Βεβαίως, θα κάνω και άλλη μια παρένθεση, κύριε Πρόεδρε. Ο κ. Τσακαλώτος σε ανάλογες ερωτήσεις δεν προσέρχεται στη Βουλή. Έχω και άλλη μια ερώτηση, η οποία έχει αναβληθεί δώδεκα φορές λόγω φόρτου εργασίας του Υπουργού. Δώδεκα συνεχείς Δευτέρες αναβάλλεται! Είχε αντικείμενο την απόδοση ενός άλλου κοινόχρηστου χώρου, του γηπέδου των παιδιών της Αγίας Βαρβάρας στο Υπερταμείο, αλλά δεν είναι του παρόντος σήμερα αυτό το θέμα. Αφού βλέπω, λοιπόν, ότι η Κυβέρνηση παραχωρεί σε δήμους, όταν έχει αντίστοιχα αιτήματα - και έχουμε δυο άρθρα σ' αυτό το νομοσχέδιο, για την Καλαμάτα και την Κοζάνη, αν δεν κάνω λάθος - καταθέτω ερώτηση και τι λέω; Κάντε τουλάχιστον εκείνο το οποίο υπήρχε, δηλαδή δέσμευση του τότε Βουλευτή της Αξιωματικής Αντιπολίτευσης και σήμερα Πρωθυπουργού να προχωρήσετε στην παραχώρηση. Μάλιστα, προχωρώ κι ένα βήμα παραπέρα, κύριε Πρόεδρε, και λέγω τούτο: Είναι πολύ απλό να ανακληθεί η παραχώρηση από την ΕΤΑΔ, να επανέλθει στο δημόσιο και δεν ζητώ, όπως έχω και το αίτημα των κατοίκων, να παραδοθεί στην κυριότητα, αλλά ανάλογη ρύθμιση κατά χρήση ή παραχώρηση χωρίς αντάλλαγμα στον Δήμο Χαϊδαρίου. Είναι ένα κοινό αίτημα της δυτικής Αθήνας. Πρέπει να θυμίσω γεωγραφικά - το ξέρει η συνάδελφος - ότι δεν υπάρχει πρόσβαση προς τη θάλασσα σ' αυτό το σημείο. Είναι οι εγκαταστάσεις του Πολεμικού Ναυτικού, είναι και τα ναυπηγεία και έχουμε αποκλεισμούς. Μιλάμε για εσπλανάδες, για το παραλιακό μέτωπο του Φαλήρου κ.λπ.. Αυτοί οι άνθρωποι εκεί δεν έχουν αξία; Δεν πρέπει να τους βοηθήσουμε; Δεν πρέπει να τους δώσουμε εκείνο το οποίο δικαιούνται, την πρόσβαση στη θάλασσα, τη χρήση, για να μπορούν και αυτοί να έχουν μια αναψυχή; Φαίνεται ότι δεν μπορούν. Κατόπιν αυτού, έχω καταθέσει μια σχετική τροπολογία και περιμένω την απάντηση της Κυβέρνησης, εάν θα προχωρήσει στην επάνοδο στο δημόσιο και στην παραχώρηση στον δήμο. Είναι μοναδικό το αίτημα, είναι διαχρονικό, αλλά δυστυχώς, για να το πω χαρακτηριστικά, κύριε Πρόεδρε, σιγή ασυρμάτου. Όπως σε όλες τις περιπτώσεις που μεταβιβάσαμε στο Υπερταμείο εγγυηθήκαμε με τη δημόσια περιουσία τα δάνεια, αλλά έπρεπε να λαμβάνουμε υπόψη και τις ανάγκες των κατοίκων και της κοινωνίας. Να θυμίσω, λοιπόν, όταν η Κυβέρνηση διαπίστωσε ότι είχε παραχωρήσει και αρχαιολογικά ακίνητα, το ανακάλεσε. Θυμίζω την απόφαση του Υπουργού Οικονομικών στις 20 Ιανουαρίου. Επομένως, υπάρχει προηγούμενο, υπάρχει διαδικασία για να ανακληθεί αυτό και να αποδοθεί. Ζητώ, λοιπόν, επίμονα αν θέλετε, κυρία Υπουργέ, να λυθεί αυτό το ζήτημα. Θα δείτε, αν λάβετε γνώση των Πρακτικών που κατέθεσα, τη δέσμευση του κ. Τσίπρα. Εκτός εάν οι δεσμεύσεις που είχαν αναληφθεί από την αντιπολίτευση διεγράφησαν οριστικά και σήμερα η μόνη δέσμευση που έχουμε είναι να εξυπηρετήσουμε το χρέος και τους δανειστές. Κύριε Πρόεδρε, σας ευχαριστώ.
Ευχαριστούμε τον κ. Καρρά. Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Παππάς για δώδεκα λεπτά.
Εισήχθη προς ψήφιση και συζητείται σήμερα στην Ολομέλεια ένα πολυνομοσχέδιο που περιλαμβάνει επιμέρους νομοσχέδια, τα οποία κανονικά θα έπρεπε να έχουν έρθει προς ψήφιση με άλλη διαδικασία και όχι συσσωρευμένα σε ένα πολυνομοσχέδιο. Το νομοσχέδιο που συζητάμε περιλαμβάνει άσχετα μεταξύ τους ζητήματα και αυτή, δυστυχώς, είναι μια πάγια τακτική που ακολουθεί η «πρώτη φορά αριστερά», η Κυβέρνηση ΣΥΡΙΖΑ. Και για να είμαστε δίκαιοι, η Κυβέρνηση ΣΥΡΙΖΑ ακολουθεί την ίδια τακτική που ακολουθούσε η προηγούμενη κυβέρνηση, η κυβέρνηση της Νέας Δημοκρατίας. Και κάνω την πρόβλεψη ότι και με την επόμενη κυβέρνηση τα ίδια θα έχουμε. Κι έτσι, λοιπόν, Νέα Δημοκρατία και ΣΥΡΙΖΑ ή ΣΥΡΙΖΑ και Νέα Δημοκρατία αποδεικνύουν για πολλοστή φορά ότι αυτές οι δύο διαφορετικές εκφάνσεις του «συνταγματικού τόξου» αποτελούν τις δύο διαφορετικές όψεις του αυτού νομίσματος. Στο προκείμενο τώρα, σε ό,τι αφορά στην Ασιατική Τράπεζα Υποδομών και Επενδύσεων που αποτελεί το πρώτο μέρος του πολυνομοσχεδίου, η ανάλυση και ο προβληματισμός μας συνίσταται σε ότι εξυπηρετεί την πατρίδα μας, αν εξυπηρετεί την πατρίδα μας, η συμμετοχή μας και η ένταξη στη συγκεκριμένη τράπεζα. Η ασιατική τράπεζα με «προίκα» κινεζικά κεφάλαια ύψους 50 δισεκατομμυρίων δολαρίων, θεωρείται η ανταγωνίστρια τράπεζα της Παγκόσμιας Τράπεζας και της Ασιατικής Τράπεζας Ανάπτυξης, δηλαδή των δύο μεγαλύτερων διεθνών πιστωτών στην περιοχή της Ασίας. Άρα είναι μία οικονομική δομή, η οποία έρχεται σε ανταγωνισμό με κάποιες άλλες οικονομικές δομές. Είναι, από την άλλη, μία διείσδυση των Κινέζων στην Ευρώπη και ως τέτοια θα πρέπει να αντιμετωπιστεί. Θα πρέπει να αντιμετωπιστεί σαν μία συνολική οικονομική παρέμβαση. Είχε τονιστεί και από κυβερνητικούς παράγοντες στο παρελθόν ότι η συμμετοχή της Ελλάδας στην τράπεζα της δίνει ακόμα ένα χρηματοδοτικό όπλο για πιθανές επενδύσεις που θα έρθουν από την Κίνα και όχι μόνο. Είναι επενδύσεις που μονίμως - θα έλεγα - τις χαρακτηρίζει ένας εργασιακός μεσαίωνας και με ζητούμενο εν τέλει ποια είναι και πόσα είναι τα εθνικά οφέλη. Το θέμα, λοιπόν, δεν είναι τόσο απλό ή απλοϊκό, αν θέλετε. Το θέμα αγγίζει ευρύτερους, γενικότερους γεωστρατηγικούς σχεδιασμούς των οικονομικά και στρατιωτικά ισχυρών χωρών του πλανήτη. Είναι γνωστή η πρόθεση της Κίνας για επέκταση της συνολικής οικονομικής επιρροής. Η Κίνα, ως γνωστόν, είναι η πρώτη σε μέγεθος - μετά τις Ηνωμένες Πολιτείες - οικονομία του πλανήτη και από ό,τι δείχνουν τα πράγματα η συγκεκριμένη τράπεζα εξελίσσεται και θα εξελιχθεί σε κεντρικό μοχλό της κινεζικής οικονομικής διπλωματίας, όχι μόνο στην ευρύτερη περιοχή της Ασίας και του Ειρηνικού, αλλά και ευρύτερα στον ευρωπαϊκό χώρο. Οι Ηνωμένες Πολιτείες, ως γνωστόν, αντιμετωπίζουν την τράπεζα μάλλον αρνητικά, εκφράζοντας διάφορες αμφιβολίες και προβληματισμούς. Επίσης, στο σημείο αυτό να τονιστεί ότι ο Τζορτζ Σόρος και οι γνωστές δομές του δεν αντιμετώπισαν ποτέ θετικά τη δημιουργία της τράπεζας αυτής. Το ίδιο έκανε και το Διεθνές Νομισματικό Ταμείο. Άρα, πέρα από τις όποιες οικονομικές αναλύσεις, αυτές και μόνο οι παράμετροι πρέπει να συνεκτιμηθούν στο πλαίσιο μιας εθνικής εξωτερικής πολιτικής και όχι με τον χαρακτηριστικό αριστερό τρόπο που σας διακρίνει, δηλαδή την προχειρότητα και την κατ' εντολή νομοθέτηση. Όσον αφορά στο δεύτερο μέρος του νομοσχεδίου, έχουμε μία εναρμόνιση του κώδικα ΦΠΑ με την οδηγία της Ευρωπαϊκής Ένωσης 2016/1065. Έχουμε μία ακόμη προσαρμογή σε δεδομένα που στην πράξη συνήθως δεν έχουν κανένα αποτέλεσμα, εκτός από την διόγκωση των οικονομικών προβλημάτων των Ελλήνων. Και μόνο το ότι έχουμε να κάνουμε με μία οδηγία της Ευρωπαϊκής Ένωσης, στην οποία πρέπει να υπακούσουμε ουσιαστικά και μόνο γι' αυτό, είμαστε αρνητικοί και καταψηφίζουμε. Το ίδιο ισχύει και στο τρίτο μέρος, στο οποίο έχουμε αλλαγές στη φορολογία εισοδήματος. Και εδώ έχουμε μία ακόμη προσαρμογή της εσωτερικής νομοθεσίας λόγω ευρωπαϊκών οδηγιών, κάτι το οποίο - επαναλαμβάνω - μας βρίσκει συνολικά αντίθετους. Θα σταθώ, όμως, περισσότερο στο τέταρτο μέρος του νομοσχεδίου, στο οποίο έχουμε ουσιαστικά ένα νομοσχέδιο από μόνο του. Ακόμη μια ανάλυση έχουμε εδώ του «τι είναι αιγιαλός;», του «τι είναι παραλία;», με απώτερο στόχο και σκοπό την νομιμοποίηση αυθαιρέτων στον αιγιαλό και στην παραλία. Το ζήτημα με δυο λέξεις είναι: Η Κυβέρνηση, κατά την προσφιλή τακτική της, εισάγει δύο άρθρα που δυναμιτίζουν την προστασία του περιβάλλοντος και δημιουργούν προβλήματα εθνικής ασφάλειας στο Αιγαίο. Πώς γίνεται αυτό; Το πρόβλημα έχει να κάνει με το άρθρο 34, με το οποίο η Κυβέρνηση προωθεί μαζική νομιμοποίηση αυθαιρέτων στους αιγιαλούς μέσω μιας υπουργικής απόφασης. Είναι προφανές ότι η ρύθμιση αυτή είναι προεκλογική και αποτελεί μία απέλπιδα και χοντροκομμένη, θα έλεγα, προσπάθεια για να τη στηρίξουν στις επερχόμενες εκλογές τα συμφέροντα τα οποία θα ωφεληθούν από το άρθρο αυτό. Όμως, η ενέργεια αυτή αποτελεί και μία επιπλέον «νάρκη» στο περιβάλλον, όπως κατέδειξε και με σχετική επιστολή της στην επιτροπή η οργάνωση WWF, προκειμένου να ενημερώσει τους Βουλευτές για τα σημαντικά προβλήματα που δημιουργεί η κυβερνητική αυθαιρεσία. Στο άρθρο 36, όμως, που εκεί συνίσταται μία, θα έλεγα, επικίνδυνη νομοθέτηση εκ μέρους της αριστερής Κυβέρνησης, έχουμε ότι ορίζει αυτό το άρθρο ότι δεν θα έχει πλέον λόγο το Γενικό Επιτελείο Ναυτικού σχετικά με την παραχώρηση νησίδων και βραχονησίδων σε ιδιώτες για οποιαδήποτε χρήση. Μία τέτοια ενέργεια είναι ακατανόητη, κατ' αρχάς, και η Κυβέρνηση δεν την αιτιολογεί. Εισάγει δε σοβαρότατους και προφανείς κινδύνους για την εθνική ασφάλεια της χώρας. Επί του μείζονος εθνικά και όχι μόνο αυτού ζητήματος, θα τονίσουμε πως έχουμε ανοικτή την πληγή της Μακεδονίας, της προδοσίας της Μακεδονίας μας και ως εκ τούτου θεωρούμε ότι οι εν λόγω διατάξεις είναι μία καλά σχεδιασμένη εμπροσθοφυλακή, για να ανοίξει ο ασκός του Αιόλου και στο Αιγαίο και μετά από αυτό να ξεφύγουν αντεθνικοί άνεμοι. Δεν υπάρχει καμμία δικλείδα ασφαλείας περί του τι είδους επενδύσεις επιτρέπονται και από ποια κεφάλαια, από τι είδους κεφάλαια, αφήνοντας έτσι ανοικτό το ενδεχόμενο μιας οικονομικής εισβολής με απώτερους σκοπούς από τους γνωστούς και συνεχώς εχθρικούς και προκλητικούς Τούρκους. Επίσης, εξίσου σημαντική είναι η οικολογική διάσταση του θέματος. Δεν επιτρέπεται σε σύγχρονο κράτος να μην ορίζονται σε επενδύσεις οι οικολογικοί ρυθμιστικοί κανόνες για την προστασία του περιβάλλοντος, αλλά, αντιθέτως, με το νομοσχέδιο αυτό να καταργούνται. Κυρίες και κύριοι, η Κυβέρνηση δεν μας εκπλήσσει με την ανθελληνική της σχεδίαση και εμμονή. Αλλά, επιτέλους, υπάρχουν και όρια! Προχωρείτε στην περαιτέρω νομιμοποίηση και εξαίρεση από την κατεδάφιση όλων των αυθαιρέτων και αυθαιρέτων που έχουν κατασκευαστεί μετά την 28η Ιουλίου του 2011. Αν αυτά τα φέρνει μια Αριστερή Κυβέρνηση, που υποτίθεται ότι έχει ευαισθησίες για το περιβάλλον, οικολογικές ανησυχίες κ.λπ., τι θα ακολουθήσει στο μέλλον; Το νομοσχέδιο, λοιπόν, για τον αιγιαλό ανοίγει διάπλατα την πόρτα για μαζική νομιμοποίηση κάθε παρανομίας τόσο στην παραλία, όσο και μέσα στη θάλασσα. Χαρίζετε ουσιαστικά σε διάφορα επιχειρηματικά συμφέροντα αιγιαλούς, παραλίες, νομιμοποιείτε αυθαίρετα στους αιγιαλούς, παραχωρείτε ακτές για έρευνα, για εξόρυξη πετρελαίου, φυσικού αερίου, ναυπηγοεπισκευαστικές βάσεις κ.λπ.. Επαναλαμβάνω ότι υπάρχει και αυτή η επικίνδυνη διάταξη που εξαιρεί τη γνώμη που ίσχυε μέχρι τώρα του Γενικού Επιτελείου Ναυτικού. Με όλα αυτά που κάνετε, κυρίες και κύριοι του ΣΥΡΙΖΑ, πού προσβλέπετε; Τι θέλετε; Θέλετε μια νέα Συμφωνία των Πρεσπών και για το Αιγαίο; Αυτό που κάνετε είναι άκρως επικίνδυνο. Θα δημιουργήσει σοβαρά προβλήματα και εθνικούς κινδύνους. Τελειώνοντας, κύριε Πρόεδρε, θέλω να σταθώ για λίγο και στο άρθρο 45. Ξέρετε, είναι αυτό στο οποίο αλλάζει ο τόκος. Το κράτος δεν θα πληρώνει πλέον 6% για τις οφειλές του προς τους ιδιώτες, αλλά 3%. Κουρεύετε, δηλαδή, το χρέος του κράτους προς τους ιδιώτες. Αντιθέτως, η Κυβέρνηση θεωρεί λογικό να δίνει 50% έκπτωση στο κράτος όταν καθυστερεί, αλλά να παραμένει το 8,76%, δηλαδή το τριπλάσιο από όσα δίνει το δημόσιο, την ίδια στιγμή που λεηλατεί μισθούς, συντάξεις, λογαριασμούς της ΔΕΗ, παίρνει τα σπίτια των Ελλήνων. Κουρεύει, ουσιαστικά, τις οφειλές του το δημόσιο προς τους Έλληνες πολίτες, αλλά και τις επιχειρήσεις. Αντί να τα κάνει αυτά η Κυβέρνηση στο Διεθνές Νομισματικό Ταμείο, αντιθέτως προεξοφλεί με αρκετά δισεκατομμύρια το Διεθνές Νομισματικό Ταμείο, της τάξεως των 4 έως 5 δισεκατομμυρίων ευρώ, ευρώ τα οποία τοκίζονται με 5%. Δηλαδή, κύριε Τσακαλώτε, εξαντλείτε με το άρθρο 45 την ψευτομαγκιά σας στους Έλληνες πολίτες. Στο Μέρος Πέμπτο έχουμε παραχώρηση ακινήτων σε δήμους - μιλάμε για τον Δήμο Καλαμάτας και τον Δήμο Κοζάνης - , αλλά έχουμε και θέματα εισφορών σε ναυτιλιακές επιχειρήσεις. Έχουμε το συνυποσχετικό μεταξύ ελληνικού δημοσίου και ναυτιλιακής κοινότητας. Είναι ζητήματα που, επαναλαμβάνω, από μόνα τους θα έπρεπε να αποτελούν μέρος ενός ξεχωριστού νομοσχεδίου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα μου δώσετε ένα λεπτό, παρακαλώ. Τι έχουμε; Από τη μία, με το νέο συνυποσχετικό πλέον καθίσταται μόνιμη η καταβολή ποσού που αντιστοιχεί στο 10% των εισαγόμενων μερισμάτων των μελών της Ένωσης Ελλήνων Εφοπλιστών. Με βάση το ύψος των δηλωθέντων μερισμάτων των τελευταίων ετών, το ποσό που θα εισρέει στα δημόσια ταμεία θα είναι κατ' ελάχιστον 75 εκατομμύρια ευρώ ετησίως. Από την άλλη, οι εφοπλιστές θα προσφέρουν οικειοθελώς και επ' αόριστον το 10% των εισαγόμενων μερισμάτων των φυσικών προσώπων, αλλά δεν μπορεί κάποιος να υπολογίσει σε τι ποσό αντιστοιχεί αυτό το 10%, αλλά και ποια μπορεί να είναι τα φυσικά πρόσωπα, αφού πρόκειται για ανώνυμες εταιρείες. Και τελικά, δεν είναι ξεκάθαρο αν είναι 75 εκατομμύρια ή αν είναι 40 εκατομμύρια. Τα χρήματα, δηλαδή, είναι πολύ λίγα σε σχέση με τα κέρδη των εφοπλιστών και υπάρχει προβληματισμός στο κατά πόσον διασφαλίζεται ότι αυτά τελικά θα καταβληθούν. Θυμόμαστε και την παλαιότερη προαναγγελία του Πρωθυπουργού ότι οι Έλληνες εφοπλιστές θα κατέβαλλαν εισφορά είτε με βάση τα έσοδα τους είτε με βάση τη χωρητικότητα των πλοίων τους. Μάλιστα, είχε υπάρξει συμφωνία κυβέρνησης και εφοπλιστών από τον Ιούλιο του 2013 με έναν υπολογισμό 420 εκατομμυρίων ευρώ σε βάθος τριετίας. Ποτέ, όμως, δεν μάθαμε ποιες εταιρείες συμμετείχαν και τι χρήματα πήρε το ελληνικό δημόσιο. Κλείνοντας, αφού επαναλάβουμε ότι είναι απαράδεκτος ο τρόπος με τον οποίον φέρνετε προς ψήφιση τέτοια ζητήματα, καταψηφίζουμε επί της αρχής. Τονίζουμε ότι η προστασία των ακτών και του αιγιαλού δεν αποτελεί πεδίο πολιτικής αντιπαλότητας και είναι υπόθεση όλων μας, όλων των Ελλήνων πατριωτών, που η Κυβέρνηση της «πρώτη φορά αριστερά» διώκει και λοιδορεί και η Αξιωματική Αντιπολίτευση εμπαίζει με τους απίθανους εθνομηδενιστές υποψηφίους που την πλαισιώνουν, όπως ο ανεκδιήγητος καθηγητής Καιρίδης. Οι θάλασσές μας, οι ακτές μας, το περιβάλλον μας είναι η πατρίδα μας. Αυτήν την πατρίδα, μαζί με τους Έλληνες πατριώτες, υπερασπίζεται και θα υπερασπιστεί μέχρι τέλους το λαϊκό εθνικιστικό κίνημα. Τώρα Χρυσή Αυγή, τώρα εθνική αντίσταση, τώρα θα πάρουμε την πατρίδα μας πίσω. Τελειώνω και λέω: Η Μακεδονία είναι μία και είναι ελληνική!
Ευχαριστούμε τον κ. Παππά. Ο κ. Γερμενής από τον Λαϊκό Σύνδεσμό - Χρυσή Αυγή έχει το λόγο για επτά λεπτά.
Ευχαριστώ, κύριε Πρόεδρε. Ακόμα και στις τελευταίες στιγμές του πολιτικού σας βίου προσπαθείτε με κάθε τρόπο να εξασφαλίσετε την πολιτική σας επιβίωση και να εξοφλήσετε γραμμάτια, φέρνοντας στη Βουλή προς ψήφιση νόμους, τους οποίους δεν προλάβατε τα τελευταία τέσσερα χρόνια να φέρετε. Βασικός σας σκοπός είναι να ικανοποιήσετε συμφέροντα και μέσα από αυτά να κερδίσετε κάποιους ψήφους, να χαριστείτε στα λαμόγια και στους απατεώνες, με αντάλλαγμα τη στήριξή τους. Θέλει η Κυβέρνηση να φανεί χρήσιμη και βολική σε εκείνους τους κουτοπόνηρους συμπολίτες μας, που δυστυχώς δεν είναι λίγοι και οποίοι τα τελευταία πενήντα χρόνια έχτιζαν τα πάντα, όπου μπορούσαν, και κατασκεύαζαν τα σπίτια τους, τις βίλες τους, τα ξενοδοχεία τους και τις επιχειρήσεις τους, όχι απλά πάνω στο κύμα, αλλά ακόμα και μέσα στη θάλασσα. Τώρα, που πλέον η ακίνητη δημόσια περιουσία δεν ανήκει πια στο ελληνικό δημόσιο, αλλά έχει δοθεί προίκα για εκατό και παραπάνω χρόνια στους διεθνείς τοκογλύφους και τα διεθνή κοράκια, η Κυβέρνησή σας έρχεται με το σημερινό νομοσχέδιο και ανοίγει, όχι απλά ένα παραθυράκι, αλλά ολόκληρη πόρτα στη μαζική νομιμοποίηση των αυθαιρέτων, τα οποία για πολλές δεκαετίες χτίζονταν σε αιγιαλούς και σε παραλίες χωρίς κάποιος από τους υπευθύνους να τα ενοχλήσει. Συγκεκριμένα, το άρθρο 34 γράφει: «Έργα που έχουν κατασκευαστεί μέχρι την 28η Αυγούστου 2011 στον αιγιαλό, την παραλία, την όχθη, την παρόχθια ζώνη, το υδάτινο στοιχείο, τον πυθμένα και το υπέδαφος του βυθού της θάλασσας, λιμνοθάλασσας, λίμνης και κοίτης πλεύσιμου ποταμού, χωρίς να υφίσταται απόφαση παραχώρησης της χρήσης, ανεξαρτήτως της έκδοσης πρωτοκόλλου κατεδάφισης μέχρι την έναρξη ισχύος του υπό ψήφιση νομοσχεδίου, μπορεί να αδειοδοτηθούν με αιτιολογημένη απόφαση του Υπουργείου Οικονομικών». Τι λέει αυτό το άρθρο; Ανοίγει, πλέον, τον δρόμο για την καταστροφή των παραλιών μας. Πρόκειται για ένα έγκλημα ανά την επικράτεια, το οποίο θα έχει ανυπολόγιστες συνέπειες, τις οποίες θα δούμε ακριβώς την επόμενη μέρα και τα επόμενα χρόνια. Αυτήν την πρόβλεψη, αυτήν την εκτίμηση δεν την κάνουμε μόνο εμείς οι «κακοί φασίστες», όπως μας αποκαλείτε. Τα ίδια και χειρότερα προβλέπει και καταγγέλλει η WWF, η παγκοσμίου φήμης οργάνωση για την προστασία του περιβάλλοντος, την οποία, φυσικά, δεν μπορεί κάποιος να τη χαρακτηρίσει ούτε ακραία ούτε φασιστική. Αναφέρει, λοιπόν, η WWF ότι «για τρίτη φορά από το 2014 ερχόμαστε αντιμέτωποι με ένα, όπως φαίνεται, προδιαγεγραμμένο έγκλημα ξεπουλήματος του ελληνικού αιγιαλού και των πανέμορφων παραλίων της χώρας μας». Χαρακτηρίζει το νομοσχέδιο επικίνδυνο και απαιτεί την άμεση απόσυρση των απαράδεκτων, όπως τις χαρακτηρίζει, διατάξεων. Και ενώ η Κυβέρνηση με το άρθρο 34 ανοίγει τον ασκό του Αιόλου για τις παραλίες και τις ακτογραμμές, δυστυχώς δεν σταματάει σ' αυτό και καταπιάνεται και με τις βραχονησίδες, δημιουργώντας πλέον ζητήματα που έχουν άμεση σχέση με την εθνική μας ασφάλεια και με την εθνική μας κυριαρχία. Σύμφωνα, λοιπόν, με το άρθρο 36, τι λέτε; Επιτρέπεται η παραχώρηση της χρήσης νησίδων, βραχονησίδων, υφάλων, σκοπέλων και αβαθών θαλάσσιων εκτάσεων, καθώς και του συνεχόμενου αιγιαλού και της παραλίας για την εξυπηρέτηση σκοπών γεωργικών, κτηνοτροφικών, αλιευτικών, υδατοκαλλιέργειας, τουριστικών, ενέργειας κ.λπ.. Σημειωτέον ότι σύμφωνα με το ισχύοντα νόμο περί νομοθετικού καθεστώτος, έπρεπε να δίνει την άδεια και το Γενικό Επιτελείο Ναυτικού. Τώρα, μ' αυτήν την προτεινόμενη διάταξη, το παρακάμπτετε και αυτό. Το σημαντικότερο, όμως, σχετικά με την επικίνδυνη αυτή διάταξη είναι η εθνική μας ασφάλεια και το γεγονός ότι απουσιάζει από αυτό το άρθρο κάποια δικλίδα ασφαλείας, η οποία να αποτρέπει τη συμμετοχή ανθελληνικών συμφερόντων και πιο συγκεκριμένα τη συμμετοχή φιλοτουρκικών ή τουρκικών συμφερόντων στα εταιρικά οχήματα στα οποία θα παραχωρηθεί η χρήση τους, η εκμετάλλευση βραχονησίδων, γιατί κανείς δεν μπορεί να μας εγγυηθεί ότι αυτές οι βραχονησίδες, όταν θα βγουν αύριο, μεθαύριο σε δημοπρασίες για να τις πάρουν ιδιώτες, δεν θα βγουν τούρκικα μουσουλμανικά funds για να τα πάρουν. Δεν πρέπει να ξεχνάμε με κανέναν τρόπο ότι αυτές οι βραχονησίδες αποτελούν ελληνικό έδαφος και ελληνική γη, όσο ακριβώς και το έδαφος επί του οποίου πατούμε αυτήν εδώ τη στιγμή, εδώ, αυτό το μέρος. Και ακριβώς για τον λόγο αυτόν η παντελής έλλειψη οποιασδήποτε σχετικής πρόνοιας και ασφαλιστικών δικλίδων μάς προκαλεί ανησυχία. Πώς να μην έχουμε ανησυχία, όταν υπογράψατε την προδοτική Συμφωνία των Πρεσπών, όταν πουλήσατε ολόκληρη Μακεδονία; [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Θα μου επιτρέψετε και εμένα, κύριε Πρόεδρε, να έχω κάποια λεπτά παραπάνω, όπως ο ομιλητής του ΣΥΡΙΖΑ πριν λίγο που μίλησε δέκα λεπτά. Ξεπουλήσατε ολόκληρη Μακεδονία, στις βραχονησίδες θα κολλήσετε; Απευθυνόμαστε, βέβαια, σε όσους σε αυτήν την Αίθουσα έχουν ακόμα κάποιες εθνικές ανησυχίες, αλλά και στον ελληνικό λαό που μας ακούει. Αλλά, βέβαια, σε ποιους να αναφερθώ; Στους Νεοδημοκράτες - που δεν βλέπω βέβαια κανέναν εδώ πέρα αυτήν τη στιγμή - που έβαλαν στο ευρωψηφοδέλτιό τους κάτι τύπους ανθέλληνες, όπως τον Δημήτρη Καιρίδη, που χαρακτήρισε τους Έλληνες απόγονους των Οθωμανών; Αρνείται, βέβαια, τη γενοκτονία των Ποντίων. Εμείς από αυτό εδώ το Βήμα σας δηλώνουμε ότι είμαστε απόγονοι από αυτούς που έδιωξαν τους Οθωμανούς. Αλήθεια, που βρίσκονται αυτοί οι μακεδονομάχοι της Νέας Δημοκρατίας να τραβήξουν το αυτί σε κάτι τέτοιους περίεργους τύπους, όπως σε αυτόν τον Καιρίδη; Απλά δεν υπάρχετε. Για ψηφαλάκια τα κάνατε όλα αυτά. Μάλιστα, όταν ο Πρόεδρός σας επέλεξε να βάλει στο ευρωψηφοδέλτιό του τέτοια άτομα, κανείς από εσάς τους δήθεν μακεδονομάχους που τρέχατε εδώ έξω στα συλλαλητήρια δεν πήγε να του τραβήξει το αφτί. Κλείνοντας να πω ότι για εμάς τους Έλληνες εθνικιστές της Χρυσής Αυγής η αγάπη μας για την πατρίδα και το συμφέρον του λαού βρίσκεται πάνω από κάθε επένδυση και από κάθε σκοπιμότητα. Ο όρκος των αρχαίων Ελλήνων, χιλιάδες χρόνια μετά, παραμένει επίκαιρος όσο ποτέ και βρίσκεται πάνω από κάθε ελληνικό και επιζήμιο για την πατρίδα μας νομοσχέδιο: «Την πατρίδα ουκ ελάττω παραδώσω».
Τον λόγο έχει ο κ. Συντυχάκης από το Κομμουνιστικό Κόμμα Ελλάδας. Αμέσως μετά θα λάβει τον λόγο η κ. Μεγαλοοικονόμου από τον ΣΥΡΙΖΑ και ο Κοινοβουλευτικός Εκπρόσωπος της Δημοκρατικής Συμπαράταξης κ. Μανιάτης.
Ευχαριστώ, κύριε Πρόεδρε. Η Κυβέρνηση του ΣΥΡΙΖΑ είναι πρόθυμη να ικανοποιήσει μέχρι κεραίας όλους τους αντιλαϊκούς σχεδιασμούς και τις εκκρεμείς υποθέσεις για το μεγάλο τουριστικό, εφοπλιστικό, ενεργειακό κεφάλαιο λίγο πριν από τις εκλογές. Με νωπές ακόμα στη μνήμη μας τις πρόσφατες καταστροφές στη Μάνδρα, στο Μάτι Αττικής, στην Κρήτη, με δεκάδες νεκρούς συνανθρώπους μας, η Κυβέρνηση τολμά με τις ρυθμίσεις του τέταρτου κεφαλαίου του παρόντος σχεδίου νόμου να διαπράξει ένα ακόμα έγκλημα μεγάλων διαστάσεων σε βάρος της φύσης, του περιβάλλοντος και του ίδιου του ανθρώπου. Πριν μπω, όμως, στην ουσία του σχεδίου νόμου, επιτρέψτε μου να τοποθετηθώ για την τροπολογία που κατέθεσαν οι Βουλευτές του ΣΥΡΙΖΑ, η οποία προβλέπει μέτρα ανακούφισης για συζύγους και συγγενείς των πέντε κρητικών που έχασαν τη ζωή τους στις πρόσφατες φονικές πλημμύρες στην Κρήτη. Το ΚΚΕ θα την υπερψηφίσει, όμως οι δικοί τους άνθρωποι δεν πρόκειται να επιστρέψουν. Τα όσα προβλέπει η τροπολογία αποτελούν σταγόνα στον ωκεανό μπροστά σε τέτοιου μεγέθους οικογενειακή τραγωδία και μπροστά στο σύνολο μιας βιβλικής καταστροφής, για την οποία δεν αναφέρει απολύτως τίποτα, αποδεικνύοντας ότι και η Κρήτη είναι ανοχύρωτη από αντιπλημμυρικά έργα. Ήταν θέμα χρόνου να γκρεμιστούν γέφυρες, να χαθούν οι κόποι μιας ζωής και πάνω από όλα οι ανθρώπινες ζωές. Το ξέρατε. Εμείς σαν ΚΚΕ σας είχαμε προειδοποιήσει, εδώ, μέσα στη Βουλή, υποδεικνύοντας τις επικίνδυνες περιοχές της Κρήτης πριν την καταστροφή που τελικά επλήγησαν και μας επιπλήξατε όταν σας το είπαμε. Ήταν έγκλημα αυτό που διαπράξατε και ευθύνεστε όλοι σας. Το έγκλημα είναι διαχρονικό. Σήμερα το διέπραξε ο ΣΥΡΙΖΑ, χθες η Νέα Δημοκρατία και το ΠΑΣΟΚ και αν ο λαός δεν στείλει εσάς και την πολιτική σας, τους περιφερειάρχες και τους δημάρχους που στηρίζετε στο χρονοντούλαπο της ιστορίας, θα υπάρξει και συνέχεια στα εγκλήματα. Δεν είχατε, όμως, καν την ευθιξία να ζητήσετε συγγνώμη. Για να αποφύγετε τις ευθύνες σας, επιρρίψατε ο ένας στον άλλον τις ευθύνες που από κοινού έχετε, εφαρμόζοντας την ίδια πολιτική που βάζει τις ανάγκες του λαού στην άκρη. Γι' αυτό ο λαός πρέπει να σας τιμωρήσει, καταδικάζοντας αυτήν την εγκληματική πολιτική που ακολουθείτε. Από ετούτο εδώ το Βήμα σας καλούμε άμεσα στην αποκατάσταση του συνόλου των ζημιών για όλη την Κρήτη και την αποζημίωση του συνόλου των πληγέντων στο 100% των ζημιών, σε σπίτια, θερμοκήπια, φυτική και ζωική παραγωγή, στα αυτοκίνητα. Δεύτερον, να αποκατασταθεί το σύνολο του οδικού δικτύου, ο βόρειος οδικός άξονας, οι επαρχιακοί και αγροτικοί δρόμοι. Τρίτον, να παγώσουν χρέη σε εφορίες, στον ΟΑΕΕ, στις τράπεζες. Να σταματήσουν άμεσα οι όποιες διαδικασίες κατάσχεσης, να απαλλαγούν από τα δημοτικά τέλη. Να μην υπάρξει καμμία διακοπή νερού, ρεύματος και τηλεφώνου σε εργατικές και λαϊκές οικογένειες που έχουν χρέη. Να εκπονηθούν και να χρηματοδοτηθούν έργα αντιπλημμυρικής, αντιπυρικής και αντισεισμικής προστασίας τώρα, με κατασκευή νέων σύγχρονων τεχνικών έργων που να καλύπτουν το σύνολο των αναγκών με ευθύνη του κράτους, για να μην θρηνήσουμε άλλα θύματα. Όσο θέλεις βρόντα, όμως, στου κουφού την πόρτα. Χωρίς ίχνος δισταγμού η Κυβέρνηση στο παρόν σχέδιο νόμου συνεχίζει, όπως προείπα, το έγκλημα, παραδίδοντας στο πιάτο των επενδυτικών κολοσσών βιομηχανίας, τουρισμού, ανανεώσιμων πηγών ενέργειας, μεταφορών και δικτύων, τους αιγιαλούς, τις παραλίες, ποταμούς, λίμνες, λιμνοθάλασσες, για να προωθηθούν οι μπίζνες και η κερδοφορία τους. Είναι ρυθμίσεις που έρχονται ως συνέχεια του ήδη κατάπτυστου νόμου του ΠΑΣΟΚ του 2001, σχετικά με το νομικό καθεστώς που διέπει τον αιγιαλό και την παραλία, του νόμου και της τροπολογίας που είχε ψηφιστεί τον Απρίλιο του 2017 στο σχέδιο νόμου για τους δασικούς χάρτες, με βάση την οποία παραχωρούσε με διαδικασίες fast track και για τρία χρόνια χρήσεις αιγιαλού, παραλίας, όχθης και παρόχθιας ζώνης, μεγάλων λιμνών και πλεύσιμων ποταμών σε επιχειρηματικούς ομίλους. Τώρα τροποποιεί προς το χειρότερο τους παραπάνω νόμους, κατοχυρώνοντας ακόμα περισσότερο το δικαίωμα των μελλοντικών επενδυτών να χτίζουν κυριολεκτικά πάνω στο κύμα. Κανένα όφελος δεν θα έχουν τα λαϊκά στρώματα. Περιορίζεται ακόμα περισσότερο η πρόσβασή τους στις παραλίες, τις οποίες βέβαια θα τις βλέπουν με το κιάλι. Στην Αττική, στην Κρήτη, σε άλλες τουριστικές περιοχές της χώρας, η προοπτική αξιοποίησης των παραλιακών μετώπων τύπου Ριβιέρας προϋποθέτει πλήθος επιχειρηματικών δραστηριοτήτων ακόμα και εκείνων που έχουν χαρακτηριστεί τουριστικά δημόσια κτήματα σε χώρους φιλέτα, με απευθείας παραχώρηση τη χρήση αιγιαλών και παραλιών. Επιτρέπει το ξεπούλημα νησίδων, βραχονησίδων, αιγιαλών και παραλιών, ευαίσθητων οικοσυστημάτων, ενώ διαγράφει όλες τις παρανομίες και αυθαιρεσίες του κεφαλαίου πάνω στο κύμα και παράλληλα ενισχύει τους δήμους σε ρόλο μεσάζοντα για την πώληση αιγιαλών σε μεγαλοεπενδυτές και νομιμοποιεί αυθαίρετες τουριστικές εγκαταστάσεις πάνω στον παλαιό αιγιαλό. Τι διδάχθηκαν, λοιπόν, οι κυβερνήσεις; Τι διδάχθηκε η σημερινή Κυβέρνηση του ΣΥΡΙΖΑ από τις πρόσφατες καταστροφές, οι αιτίες των οποίων βρίσκονται στην ίδια πολιτική που σήμερα εκχωρεί παραλίες, αιγιαλούς, ποτάμια και λίμνες σε ιδιώτες; Δεν θέλει να διδαχθεί; Αυτούς υπηρετεί το μεγάλο κεφάλαιο. Η δίκαιη ανάπτυξη του ΣΥΡΙΖΑ, η βιώσιμη ανάπτυξη της Νέας Δημοκρατίας, το φιλικό κλίμα στην επιχειρηματικότητα που όλοι σας ασπάζεστε, αφορά τα προνόμια, τις φορολογικές διευκολύνσεις και την απευθείας παράδοση παραλιών και αιγιαλών στους μεγαλοεπιχειρηματίες του τουρισμού. Γι' αυτό, άλλωστε, σας δίνει συγχαρητήρια ο Σύνδεσμος Ελλήνων Βιομηχάνων και σας καλωσορίζει η Νέα Δημοκρατία στον τρόπο που εκείνη σκέπτεται, όπως είπε και η κ. Μπακογιάννη στην επιτροπή. Υπάρχει η λαϊκή προφητική ρήση που λέει «δείξε μου τους φίλους σου, για να σου πω ποιος είσαι». Μόνο τα τελευταία χρόνια, με όλες τις κυβερνήσεις φιλοδωρήθηκαν οι καπιταλιστές του τουρισμού με μέτρα όπως οι ιδιωτικοποιήσεις τουριστικών φιλέτων στο Ελληνικό, στην Αφάντου της Ρόδου, στη Μονή Τοπλού της Σητείας, δεκατέσσερα περιφερειακά αεροδρόμια, δέκα λιμάνια της χώρας, η εκχώρηση φιλέτων όπως τα Ξενία, η ευνοϊκή φορολογία τουριστικών ακινήτων, όπως ο ΕΝΦΙΑ, η προνομιακή αντιμετώπιση αυθαίρετης δόμησης μεγάλων τουριστικών κατασκευών, τα μειωμένα δημοτικά τέλη των τουριστικών εκμεταλλεύσεων και οι πλουσιοπάροχες επιδοτήσεις μέσω των ΕΣΠΑ. Το ΚΚΕ, όπως και οι εκλεγμένοι και τα ψηφοδέλτια της λαϊκής συσπείρωσης σε δήμους και περιφέρειες αγωνίζονται να ακυρωθούν όλοι οι νόμοι που εμπορευματοποιούν και δεσμεύουν παραλίες, αιγιαλούς, ποταμούς, λίμνες, λιμνοθάλασσες, τον υδάτινο πλούτο της χώρας. Τα δάση, οι παραλίες, οι αιγιαλοί, τα βουνά να αποτελούν λαϊκή κρατική περιουσία. Να γίνουν υποδομές, κατασκηνώσεις, δωρεάν κάμπινγκ και να εξασφαλίζουν το δικαίωμα για διακοπές και αναψυχή στον λαό, στους νέους, στα άτομα με ειδικές ανάγκες. Όλα τα παραπάνω είναι μόνο λίγοι λόγοι που έχει ο λαός, αξιοποιώντας τις ερχόμενες εκλογές, για να τους δώσει το κουβαδάκι τους στο χέρι και να τους στείλει σε άλλη παραλία, δυναμώνοντας το ΚΚΕ σε όλες ανεξαιρέτως τις εκλογές. Τελειώνοντας, κύριε Πρόεδρε, επιτρέψτε μου να πω το εξής: Η τροπολογία με γενικό αριθμό 2089 και ειδικό 278 αναφέρεται σε τρία άρθρα. Εάν πάει στο σύνολο των τριών αυτών άρθρων, καταψηφίζουμε. Εξαιρούμε, όμως, εάν έρθει ξεχωριστά το πρώτο άρθρο που αφορά την τροπολογία για την τσικουδιά και το τσίπουρο, όπου ψηφίζουμε παρών. Πρόσφατα η Κυβέρνηση προκάλεσε δικαιολογημένες αντιδράσεις μικρομεσαίων παραγωγών τσικουδιάς και τσίπουρου συνολικά των αμβυκούχων με την εγκύκλιο της ΑΑΔΕ, με την οποία τους εξαναγκάζει μέσα σε ασφυκτικά στενή χρονική περίοδο την τσικουδιά που κρατούν ως αμοιβή κατά τη διαδικασία της απόσταξης. Τώρα έρχεται προεκλογικά να δώσει δήθεν λύση στο πρόβλημα. Η τροπολογία κατατίθεται προεκλογικά και έχει προσωρινό χαρακτήρα, καθώς παρατείνει το καθεστώς διάθεσης των αποθεμάτων μόλις για έναν χρόνο. Έχει αποκλειστικό στόχο να μειώσει τις αντιδράσεις στην πολιτική της Κυβέρνησης που προωθεί την κατεύθυνση της Ευρωπαϊκής Ένωσης και των ποτοβιομηχάνων για εξίσωση της φορολογίας που πληρώνουν οι μικροκαλλιεργητές και οι αμβυκούχοι με αυτήν που πληρώνουν οι ποτοβιομήχανοι. Μια φορολογία που μεταφέρεται στην κατανάλωση και θα οδηγήσει στην εξαφάνιση της παραδοσιακής απόσταξης από τους διήμερους αμβυκούχους και μικροκαλλιεργητές, ενώ θα ευνοήσει τους ποτοβιομήχανους. Το ΚΚΕ ζητά να ισχύσει επ' αόριστον η δυνατότητα διάθεσης των αποθεμάτων, να πάψουν όλα τα εμπόδια που προσπαθεί να βάλει η Κυβέρνηση και να επανέλθει το καθεστώς όπως ήταν πριν τις παρεμβάσεις της Κυβέρνησης που προσπαθούν να βάλουν δυσκολίες. Ευχαριστώ, κύριε Πρόεδρε, για την ανοχή σας.
Ευχαριστούμε τον κ. Συντυχάκη. Η κ. Μεγαλοοικονόμου από την Κοινοβουλευτική Ομάδα του ΣΥΡΙΖΑ έχει τον λόγο για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, το παρόν νομοσχέδιο κινείται στους στόχους που από την αρχή έθεσε η Κυβέρνηση, δηλαδή στη λήψη ουσιαστικών μέτρων για την οικονομία, την ανάπτυξη, την εξάλειψη των παρανομιών και την αντιμετώπιση των χρόνιων προβλημάτων που οδήγησαν στην επανάληψη αυθαιρεσιών. Κατ' αρχήν, κυρώνεται μία σπουδαία συμφωνία που αφορά τη συμμετοχή της Ελλάδος στον διεθνή χρηματοδοτικό Οργανισμό «Ασιατική Τράπεζα Υποδομών και Επενδύσεων», που ανοίγει τον δρόμο για την ανάπτυξη επωφελών συνεργασιών για την ελληνική οικονομία στον τομέα των υποδομών, των τηλεπικοινωνιών και της ενέργειας. Ο συγκεκριμένος οργανισμός αποτελεί μια πολυμερή αναπτυξιακή τράπεζα με σημαντικότατο μετοχικό κεφάλαιο της τάξεως των 100 δισεκατομμυρίων δολαρίων, στην οποία συμμετέχουν ήδη δεκαεννέα χώρες κράτη - μέλη της Ευρωπαϊκής Ένωσης. Αυτή η συνεργασία θα συμβάλει στην προώθηση σχέσεων με άλλους πολυμερείς και διμερείς οργανισμούς και θα αποτελέσει ένα ακόμα χρηματοδοτικό όπλο για την οικονομική στήριξη των επενδυτικών σχεδίων υψηλής προστιθέμενης αξίας στη χώρα μας, αποβλέποντας πάντα στο κύριο ζητούμενο, δηλαδή την ανάκαμψη της οικονομίας μας, μέσω της ανάπτυξης. Αυτή η συμφωνία, σε συνδυασμό με τη δημιουργία αναπτυξιακής τράπεζας, θα ανοίξει τον δρόμο για σημαντικές επενδύσεις και την τόνωση, γενικά, της επιχειρηματικής δραστηριότητας στη χώρα μας. Θέλω επιπλέον να συμπληρώσω ότι με το παρόν νομοσχέδιο επιλύονται χρόνια προβλήματα και αντιμετωπίζονται με αποτελεσματικότερο τρόπο ζητήματα που έχουν να κάνουν με την εφαρμογή της νομοθεσίας για τον αιγιαλό, την παραλία και τα λοιπά κοινόχρηστα και εκτός συναλλαγής πράγματα. Στη χώρα μας, που τα παραπάνω αποτελούν ιδιαίτερο φυσικό κάλος, αλλά και μοχλό ανάπτυξης της εθνικής μας οικονομίας, είναι αναγκαία η εξισορρόπηση μεταξύ της προστασίας και της διατήρησης φυσικού περιβάλλοντος, καθώς και της ανάπτυξης μιας οικονομικής δραστηριότητας, χωρίς να πλήττονται και να περιορίζονται οι πολίτες στην άσκηση του δικαιώματός τους να απολαμβάνουν τα κοινόχρηστα πράγματα. Έτσι, με το παρόν νομοσχέδιο δίδονται οι αναγκαίοι ορισμοί αυτών των κοινόχρηστων πραγμάτων, προκειμένου να μην υπάρχουν πλέον ασάφειες και γίνεται σαφής καθορισμός των χρήσεων, ώστε αφενός να μην υπάρχουν περιθώρια καταστρατηγήσεων και αυθαιρεσιών, οι δυσμενείς επιπτώσεις των οποίων είναι δυστυχώς ορατές, και αφετέρου να μπορούν να αναπτυχθούν ήπιες μορφές οικονομικής δραστηριότητας. Παράλληλα, λύνεται το πρόβλημα της ομορότητας και διευθετείται η παραχώρηση χρήσης με την καθιέρωση ενός αυστηρού πλαισίου, ώστε να εκλείψει το φαινόμενο της υπέρμετρης εκμετάλλευσης και το κοινό να μην παρακωλύεται στη χρήση πολλών από τις ακτές της χώρας μας. Επιπλέον, επιλύονται και άλλα ζητήματα, όπως η πραγματοποίηση αναγκαίων έργων, αλλά και η ανάπτυξη πολλών μορφών οικονομικής δραστηριότητας σε αυτούς τους χώρους, με γνώμονα τη βιώσιμη ανάπτυξη, καθορίζοντας όλες τις αναγκαίες αδειοδοτήσεις με αυστηρότατες προϋποθέσεις και λήψη μέτρων με στόχο την καταπολέμηση των μέχρι τώρα αυθαιρεσιών που επιφέρουν, σε πολλές περιπτώσεις, σημαντικές περιβαλλοντικές επιπτώσεις. Τέλος, η σύσταση δευτεροβάθμιας επιτροπής χάραξης των ορίων του αιγιαλού, της παραλίας και του παλαιού αιγιαλού θα συμβάλει στη γρήγορη επίλυση των σχετικών ζητημάτων που μπορεί να προκύψουν με τη δυνατότητα άσκησης προς αυτήν ενδικοφανών προσφυγών, χωρίς αυτοί να χρειάζεται να προσφύγουν πλέον στο Συμβούλιο της Επικρατείας. Ένα άλλο ιδιαίτερα σημαντικό σημείο του παρόντος νομοσχεδίου αποτελεί η κύρωση του νέου συνυποσχετικού μεταξύ του ελληνικού δημοσίου και της ναυτιλιακής κοινότητας. Με αυτό καθορίζεται το πλαίσιο με το οποίο θα καταβάλλεται εθελουσία παροχή 10% επί των εισαγόμενων στην Ελλάδα ναυτιλιακών μερισμάτων. Η σπουδαιότητα αυτής της συμφωνίας προκύπτει από το ποσοστό συμμετοχικότητας της πλοιοκτησίας, που υπερβαίνει το 96% του ελληνόκτητου διαχειριζόμενου από την Ελλάδα στόλου, με προοπτική απόλυτης και καθολικής κάλυψης αυτού. Το παρόν συνυποσχετικό, σε συνδυασμό με την εισφορά που προβλέπεται για τις ναυτιλιακές επιχειρήσεις, θα συμβάλει σημαντικά στην ελληνική οικονομία, αφού υπολογίζεται ότι θα υπάρξει ετήσιο έσοδο της τάξεως των 40 εκατομμυρίων ευρώ. Τέλος, προβλέπονται περαιτέρω ρυθμίσεις που αποσκοπούν στην αποκομιδή εσόδων προς όφελος του ελληνικού δημοσίου. Μία από αυτές είναι και ο ενιαίος τρόπος υπολογισμού του οφειλόμενου από το δημόσιο τόκο με βάση το εκάστοτε ισχύον επιτόκιο της Ευρωπαϊκής Κεντρικής Τράπεζας. Με αυτόν τον τρόπο θα επιτευχθεί η ομοιόμορφη αντιμετώπιση των οφειλών, διασφαλίζοντας τη σχετική δημοσιονομική ισορροπία σε συμφωνία με το Σύνταγμα, αφού έχει κριθεί ότι η όποια διαφοροποίηση όσον αφορά τους τόκους οφειλών του δημοσίου με αυτές των ιδιωτών δεν αντιβαίνει σε σχετικές διατάξεις του Συντάγματος. Επιδίωξη της παρούσας Κυβέρνησης είναι να θέσει τις βάσεις για τη δημιουργία ενός περιβάλλοντος σταθερότητας στην οικονομία, προκειμένου να επιτευχθεί η πολυπόθητη ανάκαμψη και να αφήσουμε πίσω τη δυσμενέστατη οικονομική συγκυρία, στην οποία οδήγησε η πολιτική όλων των προηγούμενων κυβερνήσεων. Σας ευχαριστώ.
Ευχαριστούμε την κ. Μεγαλοοικονόμου. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε Ολλανδοί μαθητές και τρεις εκπαιδευτικοί συνοδοί από το Christelijk Lyceum Veenendaal. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Μανιάτης, Κοινοβουλευτικός Εκπρόσωπος της Δημοκρατικής Συμπαράταξης, για δώδεκα λεπτά.
Ευχαριστώ πολύ, κύριε Πρόεδρε. Όπως συνηθίζουμε, ο Κοινοβουλευτικός Εκπρόσωπος, συναδέλφισσες και συνάδελφοι, αφιερώνει ένα μεγάλο μέρος της ομιλίας του στην τρέχουσα συγκυρία. Έτσι, λοιπόν, θα ξεκινήσω και εγώ και στο δεύτερο μέρος της ομιλίας μου θα τοποθετηθώ για το άρθρο 34. Σήμερα βρισκόμαστε μπροστά σε ένα νομοθέτημα μιας Κυβέρνησης που βρίσκεται σε κατάρρευση, με κορύφωση των εσωτερικών της αντιφάσεων. Η Κυβέρνηση βρίσκεται σε απελπιστική θέση και ο κ. Τσίπρας βρίσκεται σε απόγνωση μπροστά στη βέβαιη συντριβή του στις επόμενες εκλογές. Απέτυχαν όλα τα αφηγήματα του ΣΥΡΙΖΑ περί δήθεν αναπτυξιακής εκτόξευσης. Απέτυχε κάθε προσπάθεια διάσπασης της Αντιπολίτευσης με τη Συμφωνία των Πρεσπών. Απέτυχε η πολυδιαφημισμένη απόπειρα οικοδόμησης δήθεν προοδευτικών γεφυρών λόγω έλλειψης υλικών, αλλά και λόγω φθαρμένων υλικών. Κάθε προσπάθεια πολιτικής, αλλά και δημοσκοπικής ανάκαμψης βουλιάζει στην ανυποληψία και στην τοξικότητά της. Βρήκατε, λοιπόν, ύστατο καταφύγιο στην πολιτική λάσπης και σπίλωσης των πολιτικών σας αντιπάλων. Αυτή η ύστατη επιλογή ξέρετε τι σημαίνει, αγαπητές και αγαπητοί συνάδελφοι; Σημαίνει ότι έχετε ηττηθεί πολιτικά, ιδεολογικά, ιστορικά, ηθικά και αισθητικά. Έχετε ηττηθεί σε όλα τα επίπεδα. Δεν έχετε επιχειρήματα. Έχουν απομονωθεί οι ιδέες και οι πρακτικές σας και βρίσκεστε σε συνεχή περιθωριοποίηση από τον λαό. Γίνεστε όλο και περισσότερο αναξιόπιστοι πολιτικά και κοινωνικά και δεν είναι καθόλου τυχαίο ότι το βασικό λαϊκό αίσθημα είναι «φύγετε». Σε ό,τι δε αφορά στην πορεία του προοδευτικού χώρου, τον οποίον πάρα πολύ επικαλείστε τώρα τελευταία και εσείς και οι γυρολόγοι συνοδοιπόροι σας, πρέπει να ξέρετε μια πολύ απλή ιστορική αλήθεια: Το βάθος της ζημιάς που κάνατε στην κοινωνία με τα όσα ψευδώς και δημαγωγικά υποσχεθήκατε είναι ευθέως ανάλογο με το βάθος της φθοράς που επιφέρατε συνολικά στην προοδευτική παράταξη. Επικαλεστήκατε τις αξίες και τα οράματά της. Ο Αλέξης Τσίπρας υποδύεται προσωπικά και πολιτικά χωρίς ντροπή την εμβληματική προσωπικότητα του Ανδρέα Παπανδρέου. Μέχρι και πράσινο ΣΥΡΙΖΑ θα δούμε. Έχουμε μία κακόγουστη παντομίμα ενός ασύγγνωστου και απρεπούς δήθεν μηχανικού του Πολυτεχνείου, που όμως δεν γνωρίζει αυτό που γνωρίζουν οι εκατόν τριάντα χιλιάδες Έλληνες μηχανικοί και οι μαθητές του λυκείου. Ο κ. Τσίπρας, δήθεν μηχανικός, δεν γνωρίζει ότι οι τριακόσιες εξήντα μοίρες είναι προς την ίδια κατεύθυνση και όχι προς την αντίθετη που νόμιζε. Έχουμε μία κακοπαιγμένη παράσταση ότι δήθεν είστε οι συνεχιστές της σύγχρονης δημοκρατικής προοδευτικής παράταξης. Αδιαφορείτε που την τραυματίζετε ανεπανόρθωτα και τη διασύρετε ιστορικά και πολιτικά με τις πρακτικές σας. Εμείς, το Κίνημα Αλλαγής, είμαστε περήφανοι για τη συνολική προσφορά του ΠΑΣΟΚ στα είκοσι χρόνια διακυβέρνησης της χώρας. Εσείς, για τα πέντε χρόνια της δικής σας διακυβέρνησης, είστε περήφανοι; Δεν είστε περήφανοι, γιατί ντρέπεστε και κρύβεστε πίσω από τον φερετζέ της δήθεν προοδευτικής συμμαχίας. Προσπαθείτε να κρύψετε τα λάθη σας. Προσπαθείτε με αυτή τη δήθεν προοδευτική συμμαχία να στηριχτείτε στα στελέχη της καραμανλικής δεξιάς, της ακροδεξιάς του Καμμένου και των υπολειμμάτων - στελεχών του Άκη με Πολάκηδες, με Πετσίτηδες, με Ρασπούτιν και με λοιπούς πολιτικούς συγγενείς, οι οποίοι είναι ο πολιτικός, ο φυσικός σύμμαχος και συνεργάτης σας. Με τις Πρέσπες καταστρέψατε όλο το οικοδόμημα του προοδευτικού πατριωτισμού, έναν προοδευτικό πατριωτισμό που με πολύ κόπο έχτισε ο Ανδρέας Παπανδρέου. Την προβάλλετε, μάλιστα, και ως τομή μεταξύ συντηρητισμού και προοδευτισμού. Εμείς, λοιπόν, οι δημοκράτες πολίτες που αντέξαμε στα δύσκολα, που υπερασπιστήκαμε λαό, δημοκρατία και κοινωνία μόνοι μας, όταν από κοινού από τις πάνω και κάτω πλατείες, δήθεν αγανακτισμένοι μαζί με χρυσαυγίτες, μας υβρίζατε, σας λέμε ότι προοδευτικό κίνημα χωρίς πατριωτική διάσταση δεν υπάρχει. Αναρωτιέστε μετά δήθεν γιατί φουντώνει η ακροδεξιά, την οποία, μάλιστα, υποτίθεται ότι θέλετε να καταπολεμήσετε. Όμως, η ακροδεξιά φουντώνει γιατί υποτιμήσατε και καταγγείλατε το εθνικό αίσθημα και το πατριωτικό φρόνημα του λαού μας. Το καταγγείλατε ως ακροδεξιό. Η ακροδεξιά φουντώνει, γιατί εσείς με την πολιτική σας είστε οι χρυσοί χορηγοί της Χρυσής Αυγής. Εμείς, στο Κίνημα Αλλαγής, θα διαχειριστούμε μετά τις εκλογές με πατριωτική υπευθυνότητα την τρίτη διερευνητική εντολή. Μιλάτε για ηθικό πλεονέκτημα, αλλά η παράταξή σας είναι που γεννάει και κρύβει τα σκάνδαλα της ΔΕΠΑ, του Θριάσιου, του Αεροδρομίου. Μιλάτε για σοσιαλισμό και έχετε τακιμιάσει με τον Μαδούρο, που οδηγεί σε λιμοκτονία τον λαό του και που δολοφονεί διαμαρτυρόμενους πολίτες. Μιλάτε για δημοκρατία και η μόνη σας έγνοια είναι πώς θα τη χειραγωγήσετε και πώς θα ελέγξετε τους θεσμούς για να χτυπήσετε τους πολιτικούς σας αντιπάλους και αυτό γίνεται μέσα από τη σταλινική αντίληψη «έχουμε την κυβέρνηση, δεν έχουμε την εξουσία». Αυτός είναι ο σταλινισμός. Βιάζετε καθημερινά τη δικαιοσύνη, προσβάλλετε την κοινή λογική με την ανήθικη γελοιότητα της σκευωρίας «NOVARTIS». Ο Ανδρέας Λοβέρδος και όλοι εμείς μία γροθιά σας λέμε - και βάλτε το καλά στο μυαλό σας - ότι τα εγκλήματά σας κατά του δημοκρατικού πολιτεύματος, κατά του μέλλοντος της πατρίδας, δεν θα επιτρέψουμε να παραγραφούν. Μέσα σε πέντε χρόνια διαλύσατε και διασύρατε πολιτικά και κοινωνικά κάθε έννοια προοδευτισμού, με κορυφαίο παράδειγμα τη στρατηγική και κυβερνητική σας συμμαχία με τον ακροδεξιό λαϊκισμό, τον οποίο σήμερα δήθεν θέλετε να πολεμήσετε, αλλά και από τον οποίον δεν θέλετε να απογαλακτιστείτε. Ο ακροδεξιός Αμβρόσιος, η ακροδεξιά Βασιλική Θάνου, οι ψήφοι της Χρυσής Αυγής, που δεν σας πειράζουν, είναι στηρίγματα σας. Και ξαναπάρτε το είδηση: Η πολιτική ιστορία θα καταγράψει τη διακυβέρνησή σας ως προοδευτικό έκτρωμα, ως προοδευτικό έλλειμμα στη διακυβέρνηση του τόπου, θα σας ταυτίσει με μια κρίσιμη περίοδο πολιτικής φθοράς και ιδεολογικής αναξιοπιστίας του προοδευτικού κινήματος, στις σημερινές δύσκολες συνθήκες για το προοδευτικό κίνημα. Και με τη ραγδαία αντεπίθεση του συντηρητικού χώρου το βαρύ φορτίο ανασύνταξης και ανάκαμψης του νέου προοδευτισμού περνάει μέσα από την εκλογική ενδυνάμωση του Κινήματος Αλλαγής. Για να υπάρξει με αξιώσεις αναβαθμισμένο προοδευτικό κίνημα στη χώρα, πρέπει με συνέπεια και συνέχεια να τρέξουμε τη διαδρομή της στρατηγικής ήττας του ΣΥΡΙΖΑ με ταυτόχρονη στρατηγική νίκη του Κινήματος Αλλαγής. Αυτή είναι σήμερα η μόνη πολιτική προοδευτικής ανασύστασης. Το Κίνημα Αλλαγής αποτελεί γέννημα του ΠΑΣΟΚ που καταξίωσε και έκανε μεγάλη την προοδευτική παράταξη, μία παράταξη που δεν θα επιτρέψουμε να απαξιώσει και να διασύρει ο ΣΥΡΙΖΑ. Ο προοδευτικός κόσμος με την ψήφο του στις επόμενες εκλογές θα κάνει το Κίνημα Αλλαγής πρωταγωνιστή, ανοίγοντας μια καινούργια σελίδα στην πολιτική ιστορία του τόπου. Και δεν θα επιτρέψουμε να κατατίθενται εκτρώματα, όπως αυτό που έχουμε σήμερα μπροστά μας. Πριν, όμως, να σας πω τι κάνετε τώρα, θέλω να σας θυμίσω τι κάνατε από την πρώτη μέρα που αναλάβατε τη διακυβέρνηση της χώρας. Ο Υπουργός Εσωτερικών και Διοικητικής Ανασυγκρότησης, Νίκος Βούτσης, ημερομηνία 27-2-2015- ούτε είκοσι μέρες κυβέρνηση δεν ήσασταν - στέλνει έγγραφο προς όλους: «Προσωρινή αναβολή εντολής κατεδάφισης για τις 18-2» - για την επόμενη μέρα - και λέει ο Υπουργός Εσωτερικών της «πρώτη φορά Αριστεράς»: «Σας παρακαλούμε να αναβάλλετε προσωρινά την κατεδάφιση στην περιοχή Περιβολάκια Ραφήνας, για να εξεταστούν οι ισχυρισμοί του φερόμενου ιδιοκτήτη κυρίου τάδε». Το καταθέτω στα Πρακτικά, για να ξέρουμε ποιος είναι ο καθένας. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και έχουμε και συνέχεια. Τον Νοέμβριο του 2015 έρχεται τροπολογία από τους αρμόδιους Υπουργούς Εσωτερικών, του Παναγιώτη Κουρουμπλή - ο αγαπημένος του ακροδεξιού Αμβρόσιου - και του Αναπληρωτή Περιβάλλοντος Ιωάννη Τσιρώνη για αναστολή κατεδάφισης αυθαιρέτων, ακόμη και μετά από τελεσίδικες δικαστικές αποφάσεις. Παρεμβαίνουμε και μας δηλώνει στη Βουλή ο κ. Τσιρώνης - είναι γραμμένο στα Πρακτικά - ότι την αποσύρει μετά από εντολή του κ. Τσίπρα και με την ίδια εντολή θα την καταθέσει σε επόμενο νομοσχέδιο. Το καταθέτω στα Πρακτικά. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και επειδή δεν είμαστε όλοι ίδιοι, να σας πω τι κάναμε εμείς και ακούστε όλοι οι συνάδελφοί του ΣΥΡΙΖΑ: Τον Ιούνιο του 2014 στον ν.4269 άρθρο 11 παράγραφος 1: «Έως το 2020 ολοκληρώνεται με ευθύνη όλων των αρμόδιων Υπουργείων η ψηφιοποίηση και καταγραφή όλων των θεσμικών γραμμών αρμοδιότητάς τους». Ο αιγιαλός και η παραλία είναι θεσμική γραμμή αρμοδιότητας του Υπουργείου Οικονομικών. Το 2014, λοιπόν, εμείς καταγράψαμε αυτή την απόφαση. Και καταχωρίζονται οι θεσμικές γραμμές σε κεντρική βάση δεδομένων του Υπουργείου Περιβάλλοντος, Ενέργειας και Κλιματικής Αλλαγής. Αυτοί είμαστε εμείς για την προστασία του περιβάλλοντος, του αιγιαλού και της παραλίας. Το καταθέτω στα Πρακτικά. Και δεν φτάνει μόνο αυτό. Δώσαμε και εντολή να γίνει το πρώτο πιλοτικό για το σύστημα ψηφιακών γραμμών όλης της Ελλάδας. Και εδώ είναι ο πρώτος πιλοτικός χάρτης που φτιάχτηκε για δεκαεπτά επίπεδα θεσμικών γραμμών για όλο τον Νομό Κοζάνης. Το καταθέτω στα Πρακτικά. Και τι έρχεται να κάνει ο ΣΥΡΙΖΑ; Στις 23-12-2016 έχουμε το άρθρο 14 του ν.4447: «Με την έναρξη ισχύος του νόμου αυτού καταργούνται τα άρθρα 1 έως 13 του ν.4269». Το άρθρο που σας προανέφερα για την υποχρέωση μέχρι το 2020 να έχουμε όλες τις θεσμικές γραμμές είναι το άρθρο 11. Από το 1, λοιπόν, μέχρι το 13 η Κυβέρνηση ΣΥΡΙΖΑ καταργεί την υποχρέωση όλων των Υπουργείων και όλων των δημοσίων υπηρεσιών να καταχωρίσουν σε ενιαίο σύστημα τις ψηφιακές θεσμικές γραμμές της χώρας. Και η τρόικα επιμένει να κατατεθεί νομοσχέδιο, όπως αυτό που κατατίθεται τώρα. Σας τα είπε ο εισηγητής μας Γιάννης Κουτσούκος.
Κύριε Μανιάτη, ολοκληρώστε.
Και εδώ είναι το επίσημο δελτίο Τύπου που υπέγραψε ως Υπουργός Περιβάλλοντος, αρνούμενος να υπογράψει αυτό που τώρα υπογράφουν Υπουργοί του ΣΥΡΙΖΑ, μεταξύ των οποίων και ο κ. Τσακαλώτος και ο κ. Σταθάκης και πολλοί άλλοι δήθεν ευαίσθητοι προστάτες του περιβάλλοντος. Και λέω στο επίσημο δελτίο Τύπου: «Η περιβαλλοντική προστασία των ελληνικών ακτών δεν απαιτεί κανένα ειδικό νομοσχέδιο για αιγιαλό και παραλία». Το καταθέτω για τα Πρακτικά.
Κύριε Μανιάτη, έχετε φθάσει στα δεκαπέντε λεπτά. Σας παρακαλώ, ολοκληρώστε.
Τελειώνω, κύριε Πρόεδρε. Και τώρα πού βρισκόμαστε; Γιατί αυτό που ζητούμε από τον ΣΥΡΙΖΑ δεν είναι να φτιάξει κάτι καλό. Αυτό έχουμε αποφασίσει ότι δεν πρόκειται ποτέ να γίνει. Το θέμα είναι να μην καταστρέφουν ό,τι καλό έτοιμο βρήκαν. Τι σας παραδώσαμε, λοιπόν, κυρία Υπουργέ, που έχετε την ατυχία να υπερασπίζεστε ένα εκτρωματικό νομοσχέδιο; Σας παραδώσαμε, λοιπόν, για τον αιγιαλό και την παραλία πλήρεις, ακριβείς δορυφορικές εικόνες της Ελλάδας, ενημερωμένες για τα δεκαέξι χιλιάδες χιλιόμετρα των ελληνικών ακτών, με ακρίβεια των δορυφορικών εικόνων είκοσι πέντε εκατοστά και με εντολή στην Εταιρεία Κτηματολογίου να κάνει την προκαταρκτική χάραξη αιγιαλού και παραλίας. Και έγινε και μέσα σε δύο χρόνια απεστάλη αυτός ο χάρτης σε όλες τις κτηματικές υπηρεσίες του δημοσίου, έτοιμη, χαραγμένη προκαταρκτική ακτογραμμή, με βάση τις δορυφορικές εικόνες. Και πότε έπρεπε οι κτηματικές υπηρεσίες να έχουν κάνει τις όποιες διορθώσεις ήθελαν;
Κύριε Μανιάτη, ολοκληρώστε.
Έπρεπε με βάση τον νόμο μέχρι τις 31-6-2018 να έχουν τελειώσει, δηλαδή μέχρι πριν από έναν χρόνο θα έπρεπε όλη η Ελλάδα να έχει με ακρίβεια χαραγμένες τις γραμμές του αιγιαλού και της παραλίας. Και πού είμαστε τώρα;
Κύριε συνάδελφε, τελειώνετε. Έχετε φθάσει στα δεκαεπτά λεπτά.
Τελειώνω, κύριε Πρόεδρε, δεν θα πάρω καθόλου χρόνο από τη δευτερολογία μου. Σε αυτό που λέει ο Σύλλογος Αγρονόμων Τοπογράφων Μηχανικών: «Περιβαλλοντικό έγκλημα στο οποίο ο τεχνικός κόσμος δεν μπορεί να συναινέσει. Η περιβαλλοντική ευαισθησία της Κυβέρνησης σταματάει έξω από τις πόρτες των μεγάλων ξενοδοχείων». Το καταθέτω για τα Πρακτικά. Και θα τελειώσω με αυτό που λέει μία σοβαρή περιβαλλοντική εταιρεία - εκτός από τη WWF και τις άλλες, τις υπόλοιπες - η Ελληνική Εταιρεία Περιβάλλοντος και Πολιτισμού, η οποία λέει σε τρεις γραμμές τα πάντα: «Η νομολογία του Συμβουλίου της Επικρατείας ως προς την αντισυνταγματικότητα της αλλοίωσης του παράκτιου χώρου είναι πάγια, διαυγής και δεν επιδέχεται αμφισβητήσεις. Χαρακτηριστικό επίσης ότι οι αποφάσεις του Αρείου Πάγου χαρακτηρίζουν τις αυθαίρετες επεμβάσεις στον παρόχθιο χώρο ως έγκλημα». Το καταθέτω στα Πρακτικά. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μετά από αυτά αντιλαμβάνεστε, κυρίες και κύριοι συνάδελφοι, ότι θα πρέπει να ξανακοιταχτείτε στον καθρέφτη σας και αν έχετε θάρρος ή θράσος, να ξαναμιλήσετε περί προοδευτισμού και περί του τελευταίου φύλλου συκής - που κατέπεσε και αυτό - περί της δήθεν περιβαλλοντικής σας ευαισθησίας. Ευχαριστώ πολύ.
Ευχαριστούμε τον κ. Μανιάτη. Κύριε συνάδελφε, εξαντλήσατε και τη δευτερολογία σας.
Είκοσι χρόνια εσείς τι κάνατε;
Κύριε Πρόεδρε, μπορώ να έχω τον λόγο για ένα λεπτό;
Ορίστε, κυρία Υπουργέ, έχετε τον λόγο.
Επειδή μου απηύθυνε τον λόγο ο κ. Μανιάτης, διαφορετικά δεν θα παρέμβαινα και θα έκανα αναφορά στην ομιλία μου, έχω να πω τα εξής: Τα ψηφιακά συστήματα που αφήσατε, με τα οποία πραγματικά έγινε η χάραξη του αιγιαλού, έρχονται οι κτηματικές μας σήμερα να τα εξετάσουν και σε πολλές περιπτώσεις ξέρουμε τι προβλήματα υπάρχουν. Θα σας έλεγα ότι σε πάρα πολλές περιπτώσεις η χάραξη του αιγιαλού τυχαίνει να είναι και μέσα στη θάλασσα. Έχουμε πάρα πολλά προβλήματα. Έχετε αποδεκατίσει τις υπηρεσίες. Βρήκαμε πάρα πολύ λίγο προσωπικό στις κτηματικές. Ήδη προσπαθούμε με μετατάξεις, με διάφορους τρόπους να φέρουμε προσωπικό στις κτηματικές και να προχωρήσουμε στην ολοκλήρωση. Επίσης, στο παρόν νομοσχέδιο, απ' ό,τι θα είδατε, υπάρχει δευτεροβάθμια επιτροπή για τη χάραξη του αιγιαλού, για να λύσουμε τα ζητήματα. Αυτήν τη στιγμή η χάραξη του αιγιαλού και η ολοκλήρωση από τις κτηματικές είναι, περίπου, στο 80%. Έχει γίνει μια πάρα πολύ σοβαρή δουλειά, η οποία θα συνεχιστεί και το επόμενο διάστημα. Δεν μπορούμε, όμως, να πούμε ότι όλα αυτά τα ψηφιακά συστήματα, που καλώς ήρθαν και καλά θα κάνουμε να τα βελτιώσουμε από εδώ και πέρα, έδιναν και την καλή εικόνα για τον αιγιαλό που έπρεπε να έχουμε. Και κάτι άλλο. Αναφερθήκατε σε ξενοδοχεία. Έχω πει και στις επιτροπές και το ξέρετε πάρα πολύ καλά ότι με το παρόν νομοσχέδιο σε καμμία περίπτωση δεν γίνεται κάτι για τη χρήση του αιγιαλού από τις ξενοδοχειακές μονάδες. Το μόνο που μπορούν να χρησιμοποιούν οι ξενοδοχειακές μονάδες από τον αιγιαλό είναι οι τουριστικοί λιμένες, κάτι που αφορά άλλο νομοσχέδιο για τον τουρισμό και όχι το συγκεκριμένο νομοσχέδιο. Έχουμε βγάλει από τους σκοπούς τις τουριστικές μονάδες. Το ξέρετε πάρα πολύ καλά. Τα μόνα ξενοδοχεία και ξενοδοχειακά καταλύματα με τα οποία ασχολούμαστε στο συγκεκριμένο νομοσχέδιο, είναι αυτά που είναι του δημοσίου - το έχω ξαναπεί - , είναι του ΕΟΤ, είναι τα «ΞΕΝΙΑ», είναι όλα αυτά που ξέρουμε όλοι μας.
Ευχαριστούμε την κυρία Υπουργό.
Κύριε Πρόεδρε, θα ήθελα τον λόγο.
Κύριε Μανιάτη, δεν θα αρχίσουμε…
Για μισό λεπτό, κύριε Πρόεδρε, ως Κοινοβουλευτικός Εκπρόσωπος έχω τη δυνατότητα να μιλήσω.
Δεν θα αρχίσουμε να έχουμε συζήτηση τώρα.
Ποιος θα απαντήσει στην Υπουργό;
Κάνατε ερώτηση. Απάντησε η Υπουργός. Θα ανοίξουμε διάλογο τώρα;
Είναι Κοινοβουλευτικός Εκπρόσωπος και πρέπει να απαντήσει.
Καθίστε, κύριε Κουτσούκο, σας παρακαλώ πολύ. Τι πετάγεστε τώρα εσείς; Εσείς τι είστε; Δικηγόρος του; Μπορεί να υπερασπιστεί τον λόγο μόνος του.
Με συγχωρείτε, μου λέτε ότι δεν θα μου δώσετε τον λόγο; Αστειεύεστε, κύριε Πρόεδρε;
Δεν αστειεύομαι καθόλου.
Μάλλον αστειεύεστε.
Όχι, δεν αστειεύομαι. Και να μιλάτε καλύτερα, κύριε Μανιάτη.
Μα δεν μου δίνετε τον λόγο να απαντήσω μετά την κυρία Υπουργό ως Κοινοβουλευτικός Εκπρόσωπος;
Αυθαιρετείτε.
Δεν έχει μιλήσει η κυρία Υπουργός ακόμη.
Μίλησε. Παρενέβη.
Θα ανοίξουμε διάλογο τώρα; Κύριε Μανιάτη, ορίστε, έχετε τον λόγο. Σας παρακαλώ πολύ σύντομα. Έχετε ένα λεπτό.
Ναι, κύριε Πρόεδρε, ένα λεπτό. Ακούστε, κυρία Υπουργέ, επειδή σέβομαι τη δύσκολη θέση στην οποία βρίσκεστε, σας ενημερώνω για το εξής εξαιρετικά απλό: Εάν στις δεκαέξι χιλιάδες χιλιόμετρα ακτογραμμής υπήρξαν μία ή δύο - από τις εκατομμύρια περιπτώσεις - περιπτώσεις που υπήρξε κάποιο λάθος, γι' αυτό ακριβώς το δώσαμε στις υπηρεσίες σας, για να το διορθώσετε. Ξέρετε τι ομολογήσατε με αυτό που μου είπατε; Ότι ουσιαστικά επί πέντε χρόνια τα αφήσατε να «κοιμούνται», δεν διορθώσατε τα όποια λάθη και αντί από τα μέσα του 2018 να έχουμε πλήρως χαραγμένη τη γραμμή του αιγιαλού και της παραλίας, μας γυρνάτε πολλά βήματα πίσω. Και επειδή κάνατε και μία αναφορά στην υποστελέχωση των υπηρεσιών, πρέπει να σας πω ότι μετά από πέντε χρόνια Κυβέρνησης ΣΥΡΙΖΑ, μετά από χιλιάδες διορισμούς μετακλητών και διαφόρων άλλων και μόνο το γεγονός…
Πού τους είδατε;
Καλά, πείτε μας ότι δεν έχουμε δει και χιλιάδες διορισμούς από τον ΣΥΡΙΖΑ. Αυτό που έχω να σας πω είναι το εξής: Μετά από πέντε χρόνια οφείλατε να έχετε στελεχώσει στοιχειωδώς τις υπηρεσίες για την προστασία του αιγιαλού και της παραλίας. Θα σας δώσω μόνο ένα παράδειγμα: Στο Σώμα Επιθεωρητών Περιβάλλοντος, όταν αναλάβατε, υπήρχαν είκοσι τέσσερις επιθεωρητές περιβάλλοντος. Σήμερα ξέρετε πόσους έχετε εσείς; Πέντε. Ποιος πρέπει να ντρέπεται γι' αυτό; Αυτοί που κυβέρνησαν πριν από εσάς ή εσείς που κυβερνάτε πέντε χρόνια; Ευχαριστώ πολύ, κύριε Πρόεδρε.
Ευχαριστούμε, κύριε Μανιάτη.
Κύριε Πρόεδρε, παρακαλώ θα ήθελα τον λόγο.
Ορίστε, τώρα πρέπει να απαντήσει και η κυρία Υπουργός. Δεν έχετε παράπονο να μιλήσει η κυρία Υπουργός όμως. Δεν διαμαρτύρεστε τώρα.
Κανένα.
Κυρία Υπουργέ, έχετε τον λόγο.
Δεν είμαστε εμείς εκείνοι που δεχθήκαμε το «ένα προς πέντε». Εμείς το επαναφέραμε και από εδώ και πέρα θα έχουμε όλους τους εργαζόμενους που πρέπει και θα μπορέσουμε να δημιουργήσουμε τις συνθήκες για να εκπληρώσει το δημόσιο τους σκοπούς για τους οποίους λειτουργεί. Δεν είμαστε κατά των ψηφιακών συστημάτων. Το ξέρετε πάρα πολύ καλά. Προσπαθούμε να ψηφιοποιήσουμε όσο περισσότερα πράγματα μπορούμε. Ήδη και στην Κτηματική Υπηρεσία λειτουργούν αντίστοιχα συστήματα. Σε καμμιά περίπτωση, όμως, κύριε Μανιάτη, με την τραγική μείωση του προσωπικού που έφερε η συγκυβέρνηση Σαμαρά - Βενιζέλου και ενώ και σήμερα ακόμα όταν εμείς μιλάμε για «ένα προς ένα» κάποιοι δεν το αποδέχονται και πηγαίνουν στο «ένας προς πέντε», δεν μπορείτε να μας κουνάτε το δάχτυλο.
Τον λόγο έχει ο κ. Γεωργιάδης από την Κοινοβουλευτική Ομάδα της Νέας Δημοκρατίας, για επτά λεπτά.
Ευχαριστώ, κύριε Πρόεδρε. Για να μιλήσει ο κ. Μανιάτης, εγώ κάθομαι και τον ακούω. Δεν με πειράζει. Ήμουν εγγεγραμμένος στον κατάλογο - το λέω για να μην γίνει παρεξήγηση. Απλώς λόγω υποχρεώσεων στην Ένωση Ασφαλιστικών Εταιρειών με τον κ. Πετρόπουλο καθυστερήσαμε και έτσι συνεννοήθηκα με την έδρα για να μιλήσω αργότερα. Κυρίες και κύριοι συνάδελφοι, ήθελα να μιλήσω στο σημερινό νομοσχέδιο για να αναδείξω τρία θέματα, κυρίως διότι τα δύο είναι προς θετική κατεύθυνση - ωριμάζει σιγά σιγά - ο ΣΥΡΙΖΑ και το τρίτο ως προς πολύ αρνητική κατεύθυνση. Τα παίρνω με τη σειρά. Και χαίρομαι που βλέπω και τον κ. Τσιρώνη εδώ, ο οποίος είναι και της οικολογίας. Το 2014, κυρίες και κύριοι συνάδελφοι, ήμουν Κοινοβουλευτικός Εκπρόσωπος - κύριε Γάκη, θα το θυμάστε - της Νέας Δημοκρατίας. Ο τότε Υπουργός ο κ. Γιάννης Στουρνάρας είχε φέρει μία παρόμοια ρύθμιση για την τακτοποίηση του αιγιαλού και των εκκρεμοτήτων στον αιγιαλό. Όταν ήρθε αυτή η ρύθμιση στη Βουλή, έγινε από πλευράς του ΣΥΡΙΖΑ, κυρία Υπουργέ, το «έλα να δεις». Και όχι μόνο μέσα στη Βουλή. Είχατε οργανώσει στους διάφορους δήμους ειδικές συγκεντρώσεις και ομιλίες κατά αυτού του άρθρου που θα κατέστρεφε τον αιγιαλό. Είμαι βέβαιος - δεν το θυμάμαι, αλλά είμαι βέβαιος ότι θα το έχει κάνει - ότι ο κ. Τσιρώνης ως των οικολόγων θα έχει κάνει μύριες όσες ομιλίες κατά αυτής της προσπάθειας τακτοποιήσεως των εκκρεμοτήτων στον αιγιαλό της χώρας. Έγινε ο χαμός! Χρειάστηκε να περάσουν πέντε χρόνια, να φτάσουμε στο 2019, για να γυρίσει ο ΣΥΡΙΖΑ να προτείνει σήμερα στη Βουλή και εσείς να ψηφίζετε αυτό το οποίο θα είχε κάνει η κυβέρνηση Σαμαρά - Βενιζέλου πέντε χρόνια πριν και θα είχαν γλιτώσει άνθρωποι τόσο μεγάλη ταλαιπωρία και θα είχε εισπράξει το δημόσιο έναν σκασμό λεφτά. Δεν το κάνατε λόγω ιδεοληψίας. Βεβαίως, όμως, είναι μία ωρίμανση της ευφυΐας σας και της πολιτικής σας οξύνοιας επί το θετικότερο, επί του σωστού. Κάθε μέρα στην «ΟΜΑΔΑ ΑΛΗΘΕΙΑΣ» στο διαδίκτυο έχουμε τι έλεγε ο Τσίπρας πριν από πέντε χρόνια. Σαν σήμερα ο Τσίπρας έλεγε: «Είστε ή με τον ΣΥΡΙΖΑ ή με το μνημόνιο. Θα καταργήσω το μνημόνιο με έναν νόμο και ένα άρθρο». Είναι ωραίο να το θυμόμαστε, γιατί στην Ελλάδα ξεχνάμε γρήγορα. Με αυτήν ακριβώς την έννοια, ότι τότε θα καταργούσατε το μνημόνιο με έναν νόμο και ένα άρθρο, έρχεστε σήμερα, κύριοι του ΣΥΡΙΖΑ, και ψηφίζετε κάτι το οποίο βρίσκω θετικό. Θα το ήθελα προφανώς και θετικότερο. Δεν πειράζει, όμως. Θα τα λύσει αυτά η επόμενη κυβέρνηση. Εν πάση περιπτώσει, όμως, μην σας πνίξουμε κιόλας.
Και αργήσαμε.
Κάνετε μία τεράστια μεταβολή - εσείς είστε και μηχανικός, κυρία Καρακώστα, τα ξέρετε αυτά - στην ιδεολογία σας, στις διακηρύξεις σας και σε όλα αυτά που λέγατε για την οποία σας συγχαίρω. Το τονίζω: Σας συγχαίρω. Είναι καλό να ξεκινάς ακροαριστερός και σιγά σιγά να έρχεσαι δεξιότερα. Σημαίνει ότι πήζει το κεφάλι. Καλό είναι αυτό. Ωριμάζει. Δεν το λέω για κακό. Γίνεστε δεξιότεροι. Καλό είναι αυτό. Κάποια στιγμή στη ζωή σας μπορεί να γίνετε και δεξιοί και να γίνετε κανονικοί άνθρωποι. Άρα, λοιπόν, επί της ουσίας, τι γίνεται; Δικαιώνει το σημερινό νομοσχέδιο του ΣΥΡΙΖΑ για άλλη μια φορά την ιδεολογική υπεροχή της δικής μας παρατάξεως. Διότι αυτά τα οποία σας λέγαμε εδώ και σαράντα χρόνια, έρχεστε τώρα και τα κάνετε έστω εν μέρει. Τα ολόκληρα θα τα κάνει ο Μητσοτάκης, όταν με το καλό τον εμπιστευτεί ο ελληνικός λαός. Το ίδιο συμβαίνει και ακόμα πιο εμφατικά, κύριε Ξυδάκη, με το δεύτερο που θέλω να θίξω, την εθελοντική εισφορά των εφοπλιστών. Εδώ θα μου επιτρέψετε να κάνω μια αναφορά στον διθύραμβο της εφοπλιστικής πολιτικής του ΣΥΡΙΖΑ, που είναι παράδειγμα που πρέπει να διδάσκεται στο Κολούμπια. Όχι μόνο κωλοτούμπα! Εδώ είναι μοίρες που δεν έχουν τα μαθηματικά. Προσέξτε. Ο ΣΥΡΙΖΑ, πριν έρθει στην εξουσία, είχε υιοθετήσει όλη την ατζέντα του Κομμουνιστικού Κόμματος Ελλάδας, ότι οι εφοπλιστές πίνουν το αίμα του λαού, ότι έχουν προνομιακό φορολογικό καθεστώς, ότι το κράτος τούς βοηθάει για να γλυτώνουν λεφτά κ.λπ., κ.λπ., κ.λπ., σε σημείο που πάρα πολλοί εφοπλιστές - εγώ τους είχα γνωρίσει ως Υπουργός Ναυτιλίας, κύριε Υπουργέ - ανησυχούσαν ότι, αν έρθει ο ΣΥΡΙΖΑ στην εξουσία, θα πρέπει να αλλάξουν σημαία στα καράβια τους και φορολογικές έδρες στα πλοία τους. Όποτε μου το έλεγαν, πάντα τους έλεγα: «Μην τους παίρνετε στα σοβαρά. Τυχοδιώκτες είναι. Όταν έρθουν στην εξουσία, θα τα βρείτε γρήγορα - γρήγορα». Οφείλω, όμως, να ομολογήσω ότι και εγώ, κυρίες και κύριοι συνάδελφοι, που έλεγα αυτό το πράγμα, δεν είχα συνειδητοποιήσει το μέγεθος. Και σας λέω ένα απλό παράδειγμα - κύριε Μανιάτη, θα σας αρέσει - που είναι το εξής: Ήμουν Υπουργός Υγείας και είχα τύχει να φέρω τροπολογία, όταν ο Στουρνάρας νομοθετούσε την εθελοντική εισφορά των εφοπλιστών ύψους 140 εκατομμυρίων. Εγώ θέλω να είμαι ειλικρινής. Ήμουν αντίθετος και τότε. Θεωρούσα υπερβολικά μεγάλη αυτή την εισφορά και η γενική μου άποψη ήταν κατά των φόρων. Η γενική μου άποψη είναι ότι οι εφοπλιστές έχουν λοιδορηθεί πάρα πολύ στην Ελλάδα, φέρνουν πολύ μεγάλο συνάλλαγμα στη χώρα και δεν έπρεπε τότε εμείς να μπούμε στον λαϊκισμό ότι δήθεν αυτοί πίνουν το αίμα του λαού και όλα τα υπόλοιπα και να βάλουμε μια τόσο μεγάλη εισφορά. Εν πάση περιπτώσει, όμως, η κακιά κυβέρνηση των Σαμαρά - Βενιζέλου ψήφισε εθελοντική εισφορά 140 εκατομμύρια. Προ ολίγων ημερών, πενήντα ημερών εν προκειμένω, στο Μέγαρο Μαξίμου συναντήθηκε η Ένωση Εφοπλιστών, ο κ. Βενιάμης με τον κ. Τσίπρα και υπέγραψαν ένα συνυποσχετικό, εις το οποίο συνυποσχετικό κατέβαζαν το ύψος της εθελοντικής εισφοράς Σαμαρά - Βενιζέλου από τα 140 εκατομμύρια στα 70 εκατομμύρια, 75 εκατομμύρια για την ακρίβεια. Δηλαδή, τα πήγαιναν ακριβώς στο μισό. Εγώ, που επαναλαμβάνω ότι ήμουν αντίθετος στην εισφορά από την αρχή, είπα «μπράβο» στον Τσίπρα. Μειώνει την εισφορά έστω κατά 50%. Είδε το φως το αληθινό και κατάλαβε ότι όσα έλεγε ως κομμουνιστής στην ΚΝΕ στα νιάτα του ή ως Συνασπισμός Ριζοσπαστικής Αριστεράς δεν ίσχυαν. Αυτός, ο Συνασπισμός Ριζοσπαστικής Αριστεράς, μάλλον μας τελείωσε, γιατί, από ό,τι κατάλαβα, το νέο σας όνομα είναι «Προοδευτική Συμμαχία», έτσι; Ο ΣΥΡΙΖΑ bye - bye! Λοιπόν, εν πάση περιπτώσει, αυτά θα τα βρείτε μεταξύ σας. Όμως, ο ΣΥΡΙΖΑ, ως «Προοδευτική Συμμαχία», το κατέβασε πλέον στο 50%. Παιδιά, δεν ξέρω πώς τα καταφέρνετε, αλλά είστε πραγματικοί μάγοι! Από το Μέγαρο Μαξίμου προ πενήντα ημερών, όπου έγινε και δελτίο Τύπου, βγήκαν φωτογραφίες και όλα αυτά, και εδώ ήρθε 40 εκατομμύρια η εθελοντική εισφορά. Οφείλω να σας πω ότι εγώ, που ήμουν αντίθετος από την αρχή, χαίρομαι για αυτή τη μεταβολή και θα την υπερψηφίσω. Όμως, ομολογώ ότι με εκπλήττετε! Τι έγιναν, βρε παιδιά, όλα αυτά που λέγατε στα νιάτα σας για τους εφοπλιστές; Κύριε Γάκη, εσείς που τα λέγατε, τώρα πώς το ψηφίζετε αυτό; Σας ρωτάω έτσι από περιέργεια. Μέσα σας δεν υπάρχει κάτι να πείτε «έχω πει πολλές αρλούμπες»; Δεν το αισθάνεστε αυτό; Ειλικρινά, δεν το αισθάνεστε; Από τα 140 εκατομμύρια του κακού Σαμαρά - Βενιζέλου, 40 εκατομμύρια με τον καλό ΣΥΡΙΖΑ, που πολεμάει το κεφάλαιο, γιατί ο Μητσοτάκης είναι το κόμμα των ελίτ, ενώ ο Τσίπρας είναι το κόμμα των φτωχών, με πρώτο φτωχό φυσικά τον Πέτρο Κόκκαλη. Και κλείνω με το απαράδεκτο. Κυρία Υπουργέ, πρέπει να το σκεφτείτε ξανά πολύ σοβαρά. Το να λέει ένα κράτος «όταν εσύ μου χρωστάς, σου βάζω επιτόκιο 8% και όταν εγώ σου χρωστάω, σου δίνω επιτόκιο 3%», είναι πρώτον, ανήθικο και δεύτερον, καταφανώς παράνομο και θα πέσει στο μέλλον στο Συμβούλιο της Επικρατείας. Διότι όλη η λογική του συγχρόνου τρόπου διακυβερνήσεως είναι το κράτος και ο πολίτης να έχουν ίσα δικαιώματα, όχι διαφορετικά δικαιώματα. Αν κάποιος χρωστάει στο κράτος το ίδιο ποσό που του χρωστάει το κράτος, μετά από λίγα χρόνια θα έχει χάσει όλο το δικαίωμα μόνο από τη διαφορά του τόκου. Αυτό είναι απαράδεκτο.
Τώρα τι γίνεται;
Θα πρέπει να πείτε ότι θα είναι ακριβώς ίδιο το επιτόκιο. Ό,τι επιτόκιο θα χρεώνεται στον πολίτη για την καθυστέρηση των χρημάτων από το κράτος, το ίδιο επιτόκιο θα πρέπει να είναι από το κράτος προς τον πολίτη, αλλιώς δεν θα βγάλουμε άκρη και πάντα θα αδικούμε τους συμπολίτες μας. Ευχαριστώ πάρα πολύ και για άλλη μια φορά θερμά συγχαρητήρια. Σας καλωσορίζουμε εις την ωριμότερη πολιτική σκέψη. Μπράβο που βοηθάτε τους εφοπλιστές! Μπράβο για τον αιγιαλό! Αυτός ο ΣΥΡΙΖΑ είναι μια χαρά! Μούρλια!
Ευχαριστούμε τον κ. Γεωργιάδη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και τρεις εκπαιδευτικοί συνοδοί τους από το Δημοτικό Σχολείο Νέας Μαδύτου Θεσσαλονίκης. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κυρία Καρακώστα, έχετε τον λόγο για επτά λεπτά. Αμέσως μετά ακολουθεί ο κ. Γάκης και ο Υπουργός κ. Κουβέλης, ο οποίος έχει ζητήσει τον λόγο.
Από πού να αρχίσεις και πού να τελειώσεις με όσα ακούσαμε σήμερα. Ο κ. Μανιάτης μίλησε δεκαοκτώ λεπτά, εκ των οποίων τα δώδεκα ήταν για να μιλήσει ενάντια στον ΣΥΡΙΖΑ, λες και ο ΣΥΡΙΖΑ κυβερνούσε τα προηγούμενα χρόνια, λες και στην περίοδο του ΣΥΡΙΖΑ και όχι του ΠΑΣΟΚ και της Νέας Δημοκρατίας δημιουργήθηκαν τα χιλιάδες αυθαίρετα, λες και επί ΣΥΡΙΖΑ ξεκίνησε, αν θυμάστε, το Κτηματολόγιο - και δεν τέλειωσε ποτέ επί της δικής σας διακυβέρνησης - που τώρα προχωράει. Ξέρετε, ο κόσμος καταλαβαίνει τι γίνεται, ξέρει πάρα πολύ καλά τι γίνεται στην πράξη. Πέρα από το τι νομοσχέδια περνάμε, σημασία έχει και το τι γίνεται στην πράξη. Ειλικρινά, εγώ δεν θα στηρίξω ότι τα νομοσχέδια που περνάμε είναι τα τέλεια, αλλά είναι βήματα προς το τέλειο. Είναι βήματα κάθε φορά να διορθώσουμε ό,τι έχουμε βρει μπροστά μας από τις δικές σας κυβερνήσεις. Αλήθεια, έχετε ξεχάσει ότι δεν υπήρχε πουθενά κανένας σχεδιασμός και ότι πρώτα γίνονταν οι πόλεις και μετά ερχόταν το σχέδιο; Ξεχάσατε μήπως ότι πέταγε κάποιος μια πέτρα σε μια περιοχή και θεωρούσε ότι ήταν δική του και μετά ερχόταν να κάνει κατάτμηση των οικοπέδων, να σχεδιάσει, να φτιάξει τους δρόμους μόνος του, να έρθει να πουλήσει χωρίς να είναι στο σχέδιο μικρά τεμάχια ως αγροτεμάχια, να πηγαίνει ο πολίτης να χτίζει αυθαίρετα χωρίς άδεια; Δεν θυμάστε ότι όλα αυτά γίνονταν διότι δεν υπήρχε πλαίσιο σχεδιασμού, έτσι ώστε να παρουσιαστούν όλοι αυτοί οι οικισμοί που έχουν παρουσιαστεί και που δεν μπορούσαμε να προχωρήσουμε με τίποτα τους δασικούς χάρτες; Και αναγκαστήκαμε να κάνουμε αυτό, που κατά τη γνώμη μου θεωρώ σωστό, τις οικιστικές πυκνώσεις. Αυτό δεν σημαίνει ότι δεν είναι δασικές περιοχές. Οι δασικές πυκνώσεις, οι οικιστικές πυκνώσεις δεν σημαίνει ότι δεν είναι δασικές περιοχές. Είναι υπό εξέταση περιοχές. Αν εκτιμηθεί, θα έμπαιναν στο σχέδιο, αν δεν εκτιμηθεί, δεν θα έμπαιναν. Όμως, απελευθερώνει τον υπόλοιπο χώρο για να μπορέσουμε να προχωρήσουμε στο Κτηματολόγιο και να μπορέσουμε να τελειώσουμε κάποια πράγματα. Το ίδιο συμβαίνει με τους αιγιαλούς. Πρέπει κάποια στιγμή και στο Κτηματολόγιο να γραφτεί τι είναι δημόσιο, τι δεν είναι δημόσιο. Αυτό έρχεται σαφώς και το καθορίζει αυτό που συζητάμε σήμερα σαν τέταρτο τμήμα αυτού του νομοσχεδίου. Καταγράφει, δηλαδή, ότι οι αιγιαλοί, οι λιμνοθάλασσες, τα παράλια των ποταμών κ.λπ. ανήκουν στο δημόσιο και διευκρινίζει ότι αυτό τα ελέγχει, τα προστατεύει, σύμφωνα βεβαίως με τις αρχές της ελευθερίας και τον χωροταξικό σχεδιασμό. Περιλαμβάνει δηλαδή τον χωροταξικό σχεδιασμό. Διότι πραγματικά αναφέρθηκε προηγούμενα από τον συνάδελφό μου, τον κ. Καματερό, για τα Δωδεκάνησα και το ιδιαίτερο καθεστώς που υπάρχει. Όμως, έχουμε οικισμούς οι οποίοι είναι αξιόλογοι και τουριστικά και διατηρητέοι σε πάρα πολλά νησιά και σε πάρα πολλούς αιγιαλούς, που είναι μέσα στη θάλασσα. Μπορεί να μην το βλέπει αυτό το νομοσχέδιο αυτή τη στιγμή, γιατί είναι γενικό, οφείλει όμως να το δει ένα δεύτερο νομοσχέδιο άλλου Υπουργείου, το οποίο οφείλει να σχεδιάσει διαφορετικά σε κάθε τόπο. Δεν μπορεί να αντιμετωπίζονται τα θέματα με ενιαίο νόμο σε όλη την Ελλάδα, όταν πρόκειται για θέματα χωροταξίας. Και αυτό πρέπει να το καταλάβουμε. Υπάρχει ο γενικός νόμος, αλλά ο σχεδιασμός είναι αυτός που εξειδικεύει τις περιπτώσεις και οφείλουμε βεβαίως να τον προχωρήσουμε όσο το δυνατόν πιο σύντομα. (AD) Έρχονται εδώ, λοιπόν και μας λένε «νομιμοποιείτε τα αυθαίρετα». Δεν σκέφτηκαν ποτέ γιατί έγιναν τα αυθαίρετα και τι πρέπει να κάνουμε με αυτά. Υπάρχουν περιοχές, πραγματικά, οι οποίες έχουν χτιστεί αυθαίρετα μεν, αλλά χαρακτηρίζονται ως τουριστικοί τόποι, ειλικρινά, πρέπει να τις δούμε ως αξιοθέατα. Η Βενετία της Μυκόνου, είναι μέσα στη θάλασσα. Όμως, είναι σε όλες τις «καρτ ποστάλ» όλου του κόσμου. Τι θα πούμε γι' αυτό; Θεωρείτε ότι ήταν στον σχεδιασμό, όταν κατασκευάστηκαν; Εκ των υστέρων μπήκαν στο σχέδιο. Άρα, λοιπόν, αντίστοιχα πρέπει να αντιμετωπιστούν αυτά τα σημεία. Τι έρχεται να κατοχυρώσει το νομοσχέδιο; Έρχεται να αναφερθεί και να διευκρινήσει χρήσεις που ήδη υπάρχουν βεβαίως, έστω και αυθαίρετες, όπως οι ιχθυοκαλλιέργειες που δεν τους φτάνει η θάλασσα, αλλά πρέπει να έχουν πρόσβαση από τη στεριά ή οι ναυτιλιακοί όμιλοι και η λειτουργία τους, τα ναυπηγεία και πολλά άλλα. Έρχεται, λοιπόν, να πει - για να μην τρώω τον χρόνο μου - αν προϋπήρχαν του 2011 και μπορούν να αδειοδοτηθούν, αυτό να γίνει κατόπιν ελέγχου και κατόπιν κρίσεως επιτροπής. Δεν καταλαβαίνουμε γιατί πρέπει να έχουμε ομήρους αυτές τις επιχειρήσεις. Πρέπει να το δούμε. Περιγράφει εξαιρετικα τη διάνοιξη δρόμων εάν ανάμεσα στον αιγιαλό και στον δημόσιο δρόμο υπάρχουν ιδιωτικά ακίνητα, προκειμένου να μην τρέχεις πέντε χιλιόμετρα μπας και βρεις ένα μονοπάτι να κατέβεις στη θάλασσα. Ανοίγει δρόμο κάποιου πλάτους έτσι ώστε ο πεζός, δηλαδή ο πολίτης, να μπορεί να περάσει, να φτάσει στη θάλασσα και να μην τον κόβει η ιδιωτική ιδιοκτησία. Εξαιρετική απόφαση την οποία δεν τόλμησε ποτέ κανείς να πάρει μέχρι σήμερα! [[Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού]] Δεν κατάλαβα πώς κατανάλωσα τον χρόνο. Έχει σημασία, λοιπόν, πώς καθορίζει και αφήνει ελεύθερο χώρο το 60% για τους λουόμενους. Και είναι κι αυτό σημαντικό γιατί στις πολυσύχναστες παραλίες πραγματικά ο πολίτης δεν μπορεί να κολυμπήσει, αν δεν πληρώσει ομπρέλα. Πρέπει να το δούμε και το βλέπει αυτό αυτός ο νόμος. Πρέπει να δει και το πώς θα γίνει ο διαχωρισμός. Διαφυλάττει τις μικρές παραλίες, καθώς δεν δίνει χώρο ενοικιάσεως σε ομπρέλες, τραπεζοκαθίσματα και όλα αυτά, έτσι ώστε να υπάρχει η ελεύθερη πρόσβαση. Δεν θα ασχοληθώ άλλο με τον αιγιαλό, παρά το γεγονός ότι είναι πάρα πολλά αυτά που θα ήθελα να πω. Προσέξτε, όμως, κάτι άλλο. Κατηγορηθήκαμε από τον κ. Μανιάτη ότι χάρη σε μας αναπτύσσεται η Χρυσή Αυγή. Αλήθεια, πότε η Χρυσή Αυγή σήκωσε κεφάλι; Στη δική μας διακυβέρνηση; Το σκέφτηκε αυτό; Εμείς είμαστε αυτοί που τολμάμε και δίνουμε τα 8 εκατομμύρια ευρώ, για τα οποία σήμερα μας κατηγόρησε η Χρυσή Αυγή, προκειμένου να γίνει το μουσείο. Εμείς είμαστε αυτοί που τολμάμε, είτε αρέσει, είτε δεν αρέσει, είτε το θέλουν, είτε δεν το θέλουν. Εμείς τολμάμε να κοιτάξουμε τους επιχειρηματίες της Ελλάδας - και η πλειοψηφία των επιχειρηματιών της Ελλάδας δεν είναι οι μεγάλοι επιχειρηματίες, αλλά η μεσαία τάξη - και να τους πούμε «Ελάτε σε μια πραγματικά σωστή ανάπτυξη, βιώσιμη και δίκαιη σ' αυτή τη χώρα, όλοι να δουλέψετε, όλοι να παράγετε, όλοι να έχετε τον σχεδιασμό σας, όλοι να έχετε τη θέση σας στον χώρο και ειλικρινά όλα αυτά μετά θα βγουν σε καλό όχι μόνο δικό σας, αλλά του συνόλου της χώρας, της οικονομίας της χώρας, του σχεδιασμού και των χρήσεων επί της γης σ' αυτή τη χώρα». Θέλουμε χρόνο, είναι αλήθεια, να τελειώσουμε αυτόν τον σχεδιασμό. Αυτό ο κόσμος, όλοι οι Έλληνες, το κατανοούν και είναι σίγουρο ότι θα μας δώσουν και την επόμενη τετραετία, όσο κι αν φωνάζουν ο Μανιάτης και άλλοι οι διάφοροι της Νέας Δημοκρατίας να πέσει αύριο ο ΣΥΡΙΖΑ. Ευχαριστώ πολύ.
Ευχαριστούμε την κ. Καρακώστα. Ο κ. Γάκης από την Κοινοβουλευτική Ομάδα του ΣΥΡΙΖΑ έχει τον λόγο για επτά λεπτά.
Ευχαριστώ πολύ, κύριε Πρόεδρε. Θα ξεκινήσω από δύο διαπιστώσεις. Πρώτον, θα έπρεπε μερικοί Υπουργοί Περιβάλλοντος των προηγούμενων κυβερνήσεων - για να μην αναφερθώ ονομαστικά - να κάνουν πολιτικό χαρακίρι, όταν έρχονται εδώ και μας εγκαλούν με βάση την εκτίμηση μιας περιβαλλοντικής οργάνωσης ότι σήμερα λειτουργούμε αντισυνταγματικά. Δεύτερη διαπίστωση: Η αλαζονεία, η ειρωνεία και η πολιτική εμπάθεια είναι ο πιο επικίνδυνος συνοδοιπόρος της πολιτικής συμπεριφοράς. Φαίνεται ότι τα στελέχη του Κινήματος Αλλαγής, του ΠΑΣΟΚ δεν το εμπέδωσαν αυτά τα τέσσερα χρόνια στην Αντιπολίτευση. Είναι σίγουρο ότι ο ελληνικός λαός θα τους δώσει πίστωση χρόνου ή θα τους στερήσει αυτή τη δυνατότητα οριστικά και αμετάκλητα. Κυρίες και κύριοι συνάδελφοι, το νομοσχέδιο που συζητάμε σήμερα για τη συμμετοχή της χώρας μας σε έναν διεθνή, χρηματοδοτικό οργανισμό, την Ασιατική Τράπεζα, Υποδομών και Επενδύσεων στοχεύει στην προώθηση της βιώσιμης οικονομικής ανάπτυξης και την περιφερειακή συνεργασία με την Κίνα και άλλους πολυμερείς και διμερείς αναπτυξιακούς οργανισμούς. Το νομοσχέδιο λειτουργεί στο πλαίσιο της εξωστρέφειας που επιζητούμε για την ελληνική οικονομία. Επίσης, περιλαμβάνει ένα σημαντικό θέμα περιβαλλοντικό, κοινωνικό, αναπτυξιακό και εν τέλει, ένα ζήτημα ουσίας για το μέλλον της χώρας και των πολιτών της, τον αιγιαλό. Στις διατάξεις για τον αιγιαλό, καθορίζονται με σαφήνεια οι διαδικασίες που αφορούν την αξιοποίησή του προς όφελος των τοπικών κοινωνιών και του εθνικού συμφέροντος με σεβασμό στο περιβάλλον, με στόχο να κυριαρχεί η αειφορία στην αναπτυξιακή προοπτική. Σε αυτό το τρίπτυχο δίνουμε μία αξιόπιστη, καινοτόμα διαδικασία και λειτουργική λύση για τα ζητήματα του αιγιαλού που αφορούν σε ευαίσθητες περιβαλλοντικά και γεωμορφολογικά περιοχές της χώρας μας. Προστατεύουμε τον αιγιαλό απέναντι στην αυθαιρεσία και ταυτόχρονα, δίνουμε στους πολίτες πρόσβαση στον ίδιο τον αιγιαλό. Θα ήθελα, όμως, να αναφερθώ σε ένα πρόβλημα που εμφανίζεται ιδιαίτερα και ειδικά στα Δωδεκάνησα. Θα ήταν πολύ χρήσιμο να μου δίνατε λίγο χρόνο, κύριε Πρόεδρε, για να κάνω μία ιστορική αναφορά. Το πρόβλημα ξεκινάει από την εποχή της Τουρκοκρατίας. Ο Σουλτάνος της τότε Οθωμανικής Αυτοκρατορίας αφαιρούσε την κυριότητα των γαιών σε κατοίκους των περιοχών που αντιστάθηκαν σε αυτόν, που είναι γνωστές ως δορυάλωτες, δηλαδή νησιά τα οποία έχουν πολεμήσει εναντίον του και κατακτήθηκαν με πόλεμο. Κατά την Τουρκοκρατία, η αναγνωρισιμότητα της κυριότητας νομής και κατοχής των ακινήτων των φυσικών προσώπων γίνονταν με το λεγόμενο προικοσύμφωνο, στο οποίο εγγράφονταν η θέση, η έκταση, τα στοιχεία των ιδιοκτητών όμορων ακινήτων, καθώς επίσης καθορίζονταν και η λεγόμενη προίκα όπως πολλές φορές η αποδοχή των κληρονομικών δικαιωμάτων και η αναγνώριση διακατοχικών δικαιωμάτων σε τρίτους. Παράλληλα, το τουρκικό καθεστώς κατέγραψε τα ακίνητα και υποχρέωνε τους κατοίκους των ακινήτων να δηλώσουν και να αποδίδουν καθορισμένο ποσοστό σε σοδειά ή σε χρηματικό ποσό. Λόγω του υψηλού συντελεστή φορολόγησης και αδυναμίας καταβολής του σχετικού τιμήματος, καθόσον προείχε η επιβίωση των Δωδεκανησίων και των οικογενειών τους, πολλοί δεν προέβαιναν σε σχετική δήλωση, ώστε να αποφύγουν τη φορολόγηση και κατά αυτόν τον τρόπο να εξασφαλίσουν κατά ένα μέρος την επιβίωσή τους και την αποφυγή της υποχρεωτικής στρατιωτικής επιβολής του τιμήματος. Το 1912, με τη στρατιωτική εισβολή των Ιταλών και την κατάκτηση των νησιών της Δωδεκανήσου διατηρήθηκε σχεδόν το ίδιο φορολογικό καθεστώς των ακινήτων και της αναγνώρισης της νομής και κατοχής έως την περίοδο του 1922 που ξεκίνησε η κατάρτιση του κτηματολογίου της Δωδεκανήσου. Κατά την κατάρτιση του κτηματολογίου της Ρόδου, της Κω και εν μέρει της Λέρου από τους Ιταλούς κατακτητές διατηρήθηκαν οι διακρίσεις των ακινήτων σε ελευθέρας ιδιοκτησίας - μουλκ - ή δημόσιες γαίες - αρζί μιρί - ως κατάλοιπο της Οθωμανικής Αυτοκρατορίας. Γνωρίζοντας οι Ιταλοί, ωστόσο, την ανεπάρκεια των καταστάσεων δηλωθέντων ακινήτων θεσμοθέτησαν τον Κτηματολογικό Κανονισμό, ο οποίος συμπεριλάμβανε στο μεγαλύτερο μέρος της διαδικασίας εγγραφής των ακινήτων, αναγνωρίζοντας πάσης φύσεως αποδεικτικά στοιχεία, ενώ απαιτούσαν και καταβολή τιμήματος για την εγγραφή τους στους κτηματολογικούς τόμους. Σε πολλές περιπτώσεις, ακίνητα τα οποία εξυπηρετούσαν στρατιωτικές ανάγκες του κατακτητή αποτυπώθηκαν, έλαβαν αριθμό κτηματολογικής μερίδας, αλλά καταγράφηκαν ως δημόσια κτήματα, ενώ άλλα ακίνητα, κυρίως παράκτιων περιοχών, εξαιρέθηκαν της αποτύπωσης και δεν έλαβαν καθόλου αριθμό κτηματολογικής μερίδας. Τα ακίνητα αυτά εξυπηρετούσαν στρατιωτικές ανάγκες των κατακτητών. Με τη συνθήκη παράδοσης των νησιών της Δωδεκανήσου το 1948 και με την ενσωμάτωση στη μητέρα Ελλάδα το κυβερνητικό διάταγμα 132/1929 παρέμεινε σε ισχύ μέχρι σήμερα, ενώ δεν υπάρχει καμμία αναφορά για τις προαναφερόμενες εκκρεμότητες. Την περίοδο του 1960 με τη σύσταση της κτηματολογικής υπηρεσίας του δημοσίου στα Δωδεκάνησα, στο πλαίσιο των αρμοδιοτήτων της και βάσει της τότε υφιστάμενης νομοθεσίας έγινε καταγραφή στα προαναφερόμενα ακίνητα, δηλαδή αυτά που δεν είχαν αποτυπωθεί και λάβει κτηματολογικές μερίδες κατά την κατάρτιση των κτηματολογίων Ρόδου και Κω, ενώ τα ακίνητα αυτά ήδη είχαν υφιστάμενες προ πολλών ετών μόνιμες κατοικίες και είχαν χαρακτηριστεί ως αυθαίρετα κτίσματα διωκόμενα επί δεκαετίες με εξοντωτικά πρόστιμα για τους ιδιοκτήτες. Με την ψήφιση του ν.2971/2001, όπως τροποποιείται από το σχέδιο νόμου που συζητάμε σήμερα, ο αιγιαλός προσδιορίζεται ως η ζώνη της ξηράς που βρέχεται από τη θάλασσα από τις μεγαλύτερες και συνήθεις αναβάσεις του χειμέριου κύματος και ως ουσιώδες στοιχείο του φυσικού περιβάλλοντος προστατεύεται από την πολιτεία. Στα Δωδεκάνησα, όμως, ειδικότερα, σύμφωνα με το άρθρο 3 του Κτηματολογικού Κανονισμού 132/1929, όπως σας είπα, ορίζεται ότι ο αιγιαλός έξω από τα αστικά κέντρα, εκτός δηλαδή των οργανωμένων σχεδίων πόλεως, είναι η χερσαία εκείνη ζώνη που εκτείνεται από τη θάλασσα μέχρι το όριο του μέγιστου χειμέριου κύματος, αλλά περιλαμβάνει επιπλέον και μία ζώνη πλάτους δώδεκα μέτρων. Σε αυτή, λοιπόν, τη ζώνη της προσαύξησης των δώδεκα μέτρων σε κάποιες περιπτώσεις υπάρχουν νομίμως υφιστάμενα κτήρια, τα οποία είτε προϋπήρχαν του έτους 1948 είτε είναι οικοδομικές μερίδες με κτήρια, κατοικίες πάνω σε αυτές τις κτηματολογικές μερίδες, καταγεγραμμένα στα βιβλία των κτηματολογίων, οι οποίες βρίσκονται διάσπαρτες εντός της ενιαίας κοινόχρηστης κτηματολογικής ζώνης και εμφανίζονται στους κατά τόπους κτηματολογικούς χάρτες που συνέταξαν οι Ιταλοί στη Δωδεκάνησο του 1923. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ ένα λεπτό ακόμη, κύριε Πρόεδρε. Σήμερα είναι απαραίτητη η αποκατάσταση της ισοτιμίας στη μεταχείριση των πολιτών της Δωδεκανήσου, σε σχέση με τις υπόλοιπες περιοχές της Ελλάδας, αναφορικά με την αντιμετώπιση των κτισμάτων που βρίσκονται σε αυτή τη ζώνη των δώδεκα μέτρων, που είναι προσαύξηση του χειμέριου κύματος, δηλαδή η προσαύξηση του αιγιαλού της υπόλοιπης χώρας. Είναι, επίσης, απαραίτητη για την καλύτερη αξιοποίηση του αιγιαλού αυτή η ρύθμιση και για την ικανοποίηση του γενικού συμφέροντος. Δεν ζητάμε κατάργηση αυτής της ζώνης των δώδεκα μέτρων. Ζητάμε να διατηρηθεί αυτή η ζώνη των δώδεκα μέτρων. Δεν μπορεί, όμως, να παραβλέψει κανείς ότι μέσα σε αυτήν τη ζώνη υπάρχουν ιδιοκτησίες και κτίσματα. Αυτή τη ρύθμιση ζητάμε. Συζήτησε το Υπουργείο Οικονομίας μία πρόταση, η οποία προήλθε μετά από γρήγορη διαβούλευση με τοπικούς φορείς, την οποία θα διαβάσω για να είναι γραμμένη και στα Πρακτικά της Βουλής. Ελπίζω από το Υπουργείο Οικονομίας να τη λάβει υπ' όψιν στην επόμενη φάση επεξεργασίας αυτού του σχεδίου και της επίλυσης αυτών των προβλημάτων. Λέμε, λοιπόν, για τα νησιά του Νομού Δωδεκανήσου και για τις εκτός σχεδίου περιοχές κατά τη διαδικασία χάραξης των ορίων του αιγιαλού και κατά εφαρμογή του άρθρου 3 του Κτηματολογικού Κανονισμού Δωδεκανήσου 132/1929 που διατηρήθηκε σε ισχύ με το άρθρο 8 παράγραφος 2 του ν.510/1947, όπου γίνεται προσαύξηση του χειμέριου κύματος κατά δώδεκα μέτρα και αυστηρά μέσα σε αυτήν τις δωδεκάμετρη ζώνη και όχι στη συνήθη ανάβαση του χειμέριου κύματος, να εξαιρούνται τα κτήρια τα οποία προϋφίστανται του 1948.
Κύριε συνάδελφε, πρέπει να ολοκληρώσετε.
Δεν ζητάμε δηλαδή νομιμοποίηση αυθαιρέτων τωρινής γενιάς όπως αυτά εμφανίζονται, κύριε Πρόεδρε, στις αεροφωτογραφίες αντίστοιχου έτους, καθώς επίσης και ημερίδες οικοδομών που είναι και καταγεγραμμένες στα βιβλία των κτηματολογικών γραφείων Ρόδου και Κω ως μερίδες οικοδομών. Νομίζω πως αυτό είναι ένα δίκαιο αίτημα των κατοίκων, αλλά και μια αποκατάσταση της ισονομίας και της δικαιοσύνης που πρέπει να αποκαταστήσουμε, κύριε Υπουργέ. Και πρέπει γρήγορα στην επόμενη φάση αυτό να το λάβετε υπ' όψιν, ώστε να μπορέσουμε να προχωρήσουμε στην επίλυση του. Ευχαριστώ πολύ.
Ευχαριστούμε τον κ. Γάκη. Τον λόγο έχει ο έχει ο Υπουργός Ναυτιλίας και Νησιωτικής Πολιτικής κ. Κουβέλης για δέκα λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, η ναυτιλία των Ελλήνων με τον μεγάλο αριθμό εγκατεστημένων γραφείων διαχείρισης πλοίων, ο οποίος ανερχόταν την 31η Δεκεμβρίου 2018 σε χίλιες τετρακόσιες μία εταιρείες έναντι χιλίων τριακοσίων ογδόντα επτά εταιρειών την 31η Δεκεμβρίου του 2017- δηλαδή η παρούσα ποσοστιαία αύξηση είναι 1% - έχει καταστήσει τη χώρα μας σε ένα από τα σημαντικότερα κέντρα πλοιοδιαχείρισης παγκοσμίως με προφανή οφέλη για την εθνική οικονομία, την απασχόληση, αλλά και τη στήριξη του ευρύτερου ναυτιλιακού πλέγματος. Σήμερα - να το γνωρίζει το Κοινοβούλιο - η χωρητικότητα του διαχειριζομένου στόλου ανέρχεται σε τέσσερις χιλιάδες επτακόσια σαράντα έξι πλοία άνω των χιλίων GT, χωρητικότητας 365,45 εκατομμυρίων τόνων DWT, σημειώνοντας αύξηση περίπου 6,6% σε σχέση με το προηγούμενο έτος. Η ελληνική και ελληνόκτητη ναυτιλία αποτελεί το χαρακτηριστικότερο παράδειγμα εξωστρέφειας και υγιούς επιχειρηματικότητας, που δραστηριοποιείται σε όλα τα μήκη και πλάτη του πλανήτη. Επισημαίνω ότι χαρακτηριστικό είναι το γεγονός ότι και για το έτος 2018 η ελληνόκτητος ναυτιλία συνέχισε να εκπροσωπεί άνω του 20% της παγκόσμιας χωρητικότητας σε όρους DWT και πλέον του 51% της ναυτιλίας της Ευρωπαϊκής Ένωσης. Η ναυτιλία των Ελλήνων αποτελεί αδιαμφισβήτητα έναν από τους σημαντικότερους τομείς της εθνικής οικονομίας, συνεισφέροντας πάνω από 9% στο Ακαθάριστο Εθνικό Προϊόν. Η ναυτιλία συμβάλλει σημαντικά στη μείωση του ελλείμματος του ισοζυγίου τρεχουσών συναλλαγών μέσω της εισαγωγής κεφαλαίων από το εξωτερικό, γεγονός το οποίο επιβεβαιώνεται από τα επίσημα στοιχεία της Τράπεζας της Ελλάδος για την εισαγωγή ναυτιλιακού συναλλάγματος, που διοχετεύεται πολύπλευρα στην οικονομία, την ενίσχυση της απασχόλησης, καθώς και την επίτευξη πολλαπλασιαστικών ωφελημάτων σε παράπλευρες δραστηριότητες που σχετίζονται με τη ναυτιλία. Επικεντρώνομαι στο άρθρο 56 και συγκεκριμένα στο νέο συνυποσχετικό μεταξύ του ελληνικού δημοσίου και της ναυτικής κοινότητας που υπεγράφη τον Φεβρουάριο του 2019, δηλαδή του τρέχοντος έτους, και επισημαίνω ότι η ελληνική ναυτιλιακή κοινότητα μέσω της εθελοντικής πρωτοβουλίας της αποδεικνύει την πρόθεσή της να συμβάλλει περαιτέρω στην εθνική οικονομία της χώρας. Η εν λόγω πρωτοβουλία υλοποιήθηκε για πρώτη φορά το 2014, που με το άρθρο 42 του ν.4301/2014 κυρώθηκε και είχε ισχύ νόμου από τις 18 Ιουλίου του 2013 με συνυποσχετικό μεταξύ του ελληνικού δημοσίου και της ναυτιλιακής κοινότητας. Η αρχική διαδικασία οικειοθελούς παραχώρησης είχε εφαρμογή για το χρονικό διάστημα από το έτος 2014 έως το έτος 2018 για τα φορολογικά έτη 2013 έως 2017, στο πλαίσιο της οποίας συμμετείχαν το έτος 2014 τετρακόσιες εβδομήντα οκτώ εταιρείες και στα επόμενα έτη εξήντα πέντε επιπλέον εταιρείες, οι οποίες αντιπροσώπευαν συνολικά πλέον του 95% της χωρητικότητας του υπό διαχείριση από την Ελλάδα στόλου. Η κύρωση του νέου συνυποσχετικού του ελληνικού δημοσίου με τη ναυτιλιακή κοινότητα αποτελεί ένα νέο συμβόλαιο μεταξύ της πολιτείας με τη ναυτιλία, που ανταποκρίνεται στην επιδίωξη της Κυβέρνησης για κοινωνικά ανταποδοτική επιχειρηματικότητα. Βασική διαφοροποίηση του νέου συνυποσχετικού, σε σχέση με το προγενέστερο, του έτους 2014, είναι ότι η καταβολή της οικειοθελούς παροχής μετατοπίζεται από το εταιρικό φορολογικό επίπεδο των πλοιοκτητριών εταιρειών στο επίπεδο των φυσικών προσώπων υπό την ιδιότητα των τελικών μετόχων ή εταίρων ή πραγματικών δικαιούχων, δικαιούχων πλοιοκτητριών εταιρειών, πλοίων υπό ελληνική ή ξένη σημαία, φορολογικών κατοίκων Ελλάδας, ανερχόμενη σε σταθερό ποσοστό 10% επί των εισαγομένων ποσών σε οποιοδήποτε νόμισμα, προερχόμενων από εισοδήματα εκ μερισμάτων των εν λόγω πλοιοκτητριών εταιρειών για αόριστη χρονική διάρκεια. Κι αυτό είναι πολύ σημαντικό. Πρόκειται για συμφωνητικό αορίστου χρόνου. Σύμφωνα με τα στοιχεία της αρμόδιας Διεύθυνσης Ποντοπόρου Ναυτιλίας - αδιαμφισβήτητα στοιχεία - , ο αριθμός των πλοίων που συμμετείχαν μέχρι σήμερα στη νέα διαδικασία οικειοθελούς παροχής ανέρχεται σε ιδιαίτερα υψηλό ποσοστό του διαχειριζομένου στόλου της ποντοπόρου ναυτιλίας. Ειδικότερα, στη νέα διαδικασία μετείχαν περισσότερες από πεντακόσιες τριάντα ναυτιλιακές εταιρείες, η πλειοψηφία των οποίων αφορούσε διαχειρίστριες εταιρείες του άρθρου 25 του ν.27/1975, καθώς επίσης και ναυτικών εταιρειών του ν.959/1979. Ο συνολικός αριθμός δηλωθέντων πλοίων ξεπέρασε τον εντυπωσιακό αριθμό των τεσσάρων χιλιάδων δεκαέξι πλοίων και η δηλωθείσα χωρητικότητα - εδώ είναι το κρίσιμο στοιχείο - ξεπερνάει το 95% της συνολικής διαχειριζόμενης χωρητικότητας της ποντοπόρου ναυτιλίας. Η σχεδόν καθολική συμμετοχή της ναυτιλιακής κοινότητας στη νέα οικειοθελή παροχή επιβεβαιώνει κατά την εκτίμησή μας ότι η δημιουργική Ελλάδα είναι παρούσα στην προσπάθεια κεφαλαιοποίησης της αναπτυξιακής πορείας της χώρας. Επιτρέψτε μου να πω το εξής. Τα μακροοικονομικά μεγέθη της χώρας αδιαμφισβήτητα αναδεικνύουν τη συνεισφορά της ελληνικής ποντοπόρου ναυτιλίας στην απασχόληση και στο Ακαθάριστο Εγχώριο Προϊόν της χώρας μας. Συγκεκριμένα, σύμφωνα με στοιχεία της Τράπεζας της Ελλάδος, για το έτος 2018 εισέρρευσε συνάλλαγμα της κατηγορίας «Μεταφορές» του ισοζυγίου υπηρεσιών και ανέρχονταν σε 16.629,9 εκατομμύρια ευρώ έναντι 14.473,8 εκατομμυρίων ευρώ του αντίστοιχου έτους 2017 και 12.574 εκατομμυρίων ευρώ του αντίστοιχου έτους 2016. Είναι προφανής η αύξηση και κατά συνέπεια είναι προφανέστατη η απόδοση εσόδων με το συνυποσχετικό στο ελληνικό δημόσιο. Συγκρίνοντας το ποσό του εισρεύσαντος συναλλάγματος του 2018 με το ποσό της αντίστοιχης περιόδου του 2017, προκύπτει αύξηση της τάξης του 14,9% και, συγκρινόμενο με το ποσό της αντίστοιχης περιόδου του 2019, αύξηση της τάξεως του 32,25%. Σύμφωνα με την ετήσια έκθεση της Ένωσης Ελλήνων Εφοπλιστών 2017-2018, το 2017 οι εισροές στο ισοζύγιο πληρωμών από την παροχή ναυτιλιακών υπηρεσιών υπολογίζονται σε περίπου 9,14 δισεκατομμύρια ευρώ, σημειώνοντας αύξηση 16,91% σε σχέση με το 2016, όταν οι εισροές στο ισοζύγιο πληρωμών ήταν 7,81 δισεκατομμύρια ευρώ. Κυρίες και κύριοι συνάδελφοι, σύμφωνα με στατιστικά στοιχεία της αρμόδιας διεύθυνσης του Υπουργείου Ναυτιλίας και Νησιωτικής Πολιτικής παρατηρείται αύξηση του διαχειριζομένου στόλου για το έτος 2018, τέσσερις χιλιάδες τετρακόσια πενήντα έξι διαχειριζόμενα πλοία με χωρητικότητα 200,3 εκατομμύρια ΟΧ κατά 2,37% και χωρητικότητας κατά 3,42%, έναντι του έτους 2017, γεγονός που καταδεικνύει αφ' ενός τη διεύρυνση του ελληνόκτητου στόλου και αφ' ετέρου τη δυναμική που παρουσιάζει ο ναυτιλιακός τομέας στην εθνική οικονομία, παρά την υφιστάμενη κρίση στην παγκόσμια ναυλαγορά τα τελευταία έτη. Πρέπει να σας πω ότι το ποσό ενός εκατομμυρίου ευρώ κάθε έτος από τα χρήματα που θα εισρέουν στο ελληνικό δημόσιο από το συνυποσχετικό - που είναι εξαιρετικά σημαντικό ποσό - θα διατίθεται για τη ναυτική εκπαίδευση. Γνωρίζω ότι η συνεχής αναφορά σε αριθμούς πιθανότατα να μην είναι εύληπτη στην παρούσα διαδικασία, αλλά έκανα την αναφορά αυτή για να καταδείξω ότι τα τελευταία χρόνια, με συγκεκριμένη πολιτική, έχουμε αυτά τα επιτεύγματα στον χώρο της ναυτικής βιομηχανίας, επιτεύγματα και αποτελέσματα τα οποία συνεισφέρουν στη συνεχή προσπάθεια της αύξησης των εσόδων του ελληνικού δημοσίου και προφανέστατα με την πολυεπίπεδη δίκαιη ανάπτυξη που επιδιώκουμε. Σας ευχαριστώ.
Ευχαριστούμε τον κύριο Υπουργό. Κυρία Υπουργέ, έχετε τον λόγο για να καταθέσετε τις νομοτεχνικές βελτιώσεις. Για την οικονομία του χρόνου δεν χρειάζεται να τις αναγνώσετε, μπορείτε απλά να τις καταθέσετε και θα τις μοιράσουν οι υπηρεσίες. Αν είναι κάτι σημαντικό βέβαια, μπορείτε να το πείτε.
Δεν θα αναφερθώ αναλυτικά σε όλες, θα αναφερθώ σε δυο - τρεις που είναι ιδιαίτερα σημαντικές, όπως το τελευταίο εδάφιο της παραγράφου 2 του άρθρου 1 του ν.2971/2001, που αφορά την παραλία και τον ορισμό της παραλίας που ήταν μικρότερο πλάτος τα τριάντα μέτρα. Σε αυτή την περίπτωση μπορεί να καθορίσει μικρότερο πλάτος παραλίας, μετά από αιτιολογημένη κρίση, λαμβάνοντας υπ' όψιν ιδίως τα ειδικότερα γεωμορφολογικά στοιχεία και ιδιαίτερα χαρακτηριστικά του φυσικού και δομημένου περιβάλλοντος της περιοχής. Στο πλαίσιο εκπόνησης και θεσμοθέτησης των τοπικών χωρικών σχεδίων σε περιοχές που είναι καθορισμένος ο αιγιαλός, καθορίζεται και η γραμμή παραλίας με βάση τα ως άνω κριτήρια και στις περιπτώσεις που η φάση εκπόνησης των τοπικών χωρικών σχεδίων έχει ήδη καθοριστεί, η παραλία αυτή ενσωματώνεται ως έχει. Είναι το πρώτο που θεωρούμε σημαντικό. Το δεύτερο, επίσης, που θεωρούμε ότι είναι σημαντικό είναι ότι η ισχύς της παραγράφου 5 του άρθρου 2, που αντικαθίσταται με το άρθρο 24 του σχεδίου νόμου, αρχίζει από την έναρξη ισχύος του παρόντος. Επίσης, έγινε πολλή συζήτηση στις επιτροπές για το 14Α, περίπτωση β΄. Θα την επανεξετάσουμε και το επόμενο διάστημα θα τη φέρουμε πιο βελτιωμένη. Την αφαιρούμε από το συγκεκριμένο. Ένα ακόμα ιδιαίτερα σημαντικό είναι - το ανέφερα και στις επιτροπές - ότι το Υπουργείο Οικονομικών δεν αδειοδοτεί. Αδειοδοτεί την παραχώρηση χρήσης. Τα άλλα Υπουργεία αδειοδοτούν τις εγκαταστάσεις, αδειοδοτούν τα τεχνικά έργα και έρχεται το Υπουργείο Οικονομικών, αφού έχει πάρει όλα τα προηγούμενα, και κάνει την παραχώρηση χρήσης. Για αυτό στις περιπτώσεις εκεί που φαίνεται η αδειοδότηση, συμπληρώνουμε και την παραχώρηση χρήσης, για να μην υπάρχει καμμία αμφιβολία. Τελειώνοντας, θα ήθελα να πω ότι για τις συγκεκριμένες νομοτεχνικές βελτιώσεις - και κάποιες ακόμη που έρχονται μέσα στο επόμενο διάστημα - πήραμε υπ' όψιν μας Βουλευτές που τις πρότειναν - βλέπω εδώ τον κ. Ξυδάκη, τον κ. Τσιρώνη και κάποιους άλλους Βουλευτές - και τις περιβαλλοντικές οργανώσεις, όπως, επίσης, και τους συναδέλφους της Αντιπολίτευσης με τις προτάσεις που κάναμε και με τη συζήτηση που έγινε στις επιτροπές και ερχόμαστε και φέρνουμε το συγκεκριμένο κείμενο.
Θα φέρετε κι άλλες;
Είναι μερικές ακόμη, κάτι λίγες, αλλά οι βασικές είναι εδώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, έξι μαθήτριες και μαθητές και δύο εκπαιδευτικοί συνοδοί τους από το Ελληνικό Σχολείο Στοκχόλμης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Ξυδάκη, έχετε τον λόγο για επτά λεπτά και αμέσως μετά ο κ. Τσιρώνης.
Ευχαριστώ, κύριε Πρόεδρε. Η Υπουργός μόλις πριν κάλυψε πολλές από τις παρατηρήσεις τις οποίες έχουμε αναπτύξει - και από την Αντιπολίτευση αλλά και από τη Συμπολίτευση - περίπου ενάμισι με δυο χρόνια πριν. Εγώ κάνω ερωτήσεις προς την κ. Παπανάτσιου, την Υπουργό, από τον Ιανουάριο του 2018- και με επανάληψη τον Ιούνιο του 2018- και συζητούμε επαρκώς για τη θωράκιση του Έλληνα πολίτη, του αισθήματός του και του συνταγματικού του δικαιώματος να έχει πρόσβαση σε όλες τις παραλίες της ελληνικής επικράτειας, για το πώς θα εκσυγχρονίσουμε τη νομοθεσία της δεκαετίας του 1980, τον λεγόμενο «νόμο Τρίτση», με τον οποίο δόθηκε απρόσκοπτη πρόσβαση στους πολίτες, αλλά και για την πολιτική βούληση, το πολιτικό σχέδιο και τη διαρκή εκφρασμένη βούληση της Αριστεράς, όπως εκφράστηκε και το 2005, όταν με την «Ανοιχτή Πόλη» και τον Αλέξη Τσίπρα κατεβήκαμε στις παραλίες του Ελληνικού και ρίξαμε τα παράνομα συρματοπλέγματα. Νομίζω ότι μέσα από πολλές δυσκολίες, μέσα από πολλές νομικές δυσκολίες και εναρμόνιση ενός σύνθετου νομοθετικού πλαισίου και καινούργιων επιχειρηματικών δραστηριοτήτων, οι οποίες άλλες είναι χρήσιμες και ωφέλιμες για την οικονομία και άλλες είναι οχλούσες και παρακωλύουσες την ελεύθερη πρόσβαση στις παραλίες, βρέθηκε μια τομή. Πήρε πολύ χρόνο, πήρε πολύ κόπο και τώρα έχουμε μια σώφρονα και δημοκρατική χρήση των παραλιών και του αιγιαλού. Νομίζω ότι και με τους κανόνες που θέτουμε τώρα μπαίνει ένας φραγμός και κάποια λελογισμένα όρια απέναντι στην υπερεκμετάλλευση και τα φαινόμενα του υπερτουρισμού, τα οποία μόνο ζημιά θα κάνουν μεσοπρόθεσμα. Ήδη κάνουν και τώρα που μιλάμε στη συνολική δυναμικότητα της οικονομίας του τουρισμού. Διασφαλίζουμε τον πολίτη και όλα τα συνταγματικά του δικαιώματα. Ταυτόχρονα, δείχνουμε κατανόηση και γνώση, θεσπίζοντας κανόνες που βοηθούν την υγιή επιχειρηματικότητα. Από τις παρατηρήσεις που είχαμε κάνει, η Υπουργός έχει δεχθεί κάποιες υπό τη μορφή βελτιώσεων. Υπάρχουν ήδη ενσωματωμένες και θα μας τα ανακοινώσει όλα - νομίζω ότι τα έχει δώσει στους συναδέλφους - και για το όριο του 60% κάθε παραλίας να παραμένει ελεύθερη, να μην παραδίδεται για εμπορική εκμετάλλευση έως το 40%, που θα παραδίδεται για εμπορική εκμετάλλευση. Προφυλάσσονται και οι μικρές παραλίες, στις οποίες υπήρχε μια ασάφεια στη διατύπωση. Αναφερόταν ότι θα μπορούσαν και οι μικρές παραλίες με εμβαδό εκατόν πενήντα - διακοσίων τετραγωνικών μέτρων να παραδοθούν για εκμετάλλευση. Δεν πρόκειται για αυτό. Δεν θα απλωθούν ξαπλώστρες και ομπρέλες σε αυτή τη μικρή παραλία. Θα υπάρξει μόνο μια ελάχιστη διευκόλυνση σε μια επιχείρηση που έχει πλωτά μέσα και παίρνει τους λουόμενους ή τους τουρίστες και τους πηγαίνει μέσα στη θάλασσα. Υπάρχει δίκαιη αντιμετώπιση, αυστηρή και ισόνομη για όλους τους παραβάτες και για αυτούς που κάνουν αυθαίρετη καταπάτηση της παραλίας - που πάει και κατέχει ένα τμήμα - με πολύ αυστηρές κυρώσεις. Είναι αυτόφωρο το αδίκημα και επιλαμβάνεται το Λιμενικό. Ελπίζω το Λιμενικό να κάνει τη δουλειά του, να είναι παρόν, να είναι εκεί. Δεν είναι πάντα. Μιλάμε με όρους της πραγματικότητας και όχι με όρους του ιδεατού καθήκοντος ή του καθήκοντος, αυτού που πρέπει. Δεν είναι πάντα το Λιμενικό στην ώρα του, όμως τώρα, με τις ρυθμίσεις της νομοθεσίας, ορίζεται η προς εκμετάλλευση έκταση με πινακίδα που ορίζεται ακριβώς και λέει πού είναι. Η ιστοσελίδα του οικείου δήμου θα περιέχει το σκαρίφημα και το τοπογραφικό της εμπορικής παραλίας, άρα και της ελεύθερης, και θα υπάρχει και ένας αριθμός τηλεφώνου, για να σπεύσει και να ζητήσει την τιμωρία ο πολίτης, αν διαπιστώσει παράβαση. Είναι τραγικό και αστείο στην Ελληνική Δημοκρατία του 2019, όταν δούμε ένα όχημα να καταλαμβάνει πεζοδρόμιο ή να φράζει με αυτή την κτηνωδία, που χαρακτηρίζει δυστυχώς μερικούς συμπολίτες μας, τη διάβαση για έναν τυφλό ή για έναν ανάπηρο, να μπορούμε και να είμαστε υποχρεωμένοι ηθικά να πάρουμε τηλέφωνο την Τροχαία και να έρθει να το σηκώσει. Το ίδιο δικαίωμα θα πρέπει να έχει και ο Έλληνας πολίτης, ο οποίος πάει με την οικογένειά του να κάνει δέκα μπάνια ετησίως. Όταν βλέπει να έχουν καταλάβει την παραλία και να τον υποχρεώνουν να πληρώσει ξαπλώστρες και ομπρέλες σε τμήμα που πρέπει να είναι ελεύθερο, θα πρέπει να έχει το δικαίωμα να ζητήσει την άμεση απομάκρυνση και την άμεση τιμωρία. Με μεγάλη χαρά βλέπω ότι έχουν περιληφθεί αυτές οι προβλέψεις σε αυτό το νομοθετικό πλαίσιο που έχουμε. Ελπίζω, εύχομαι και κάνω έκκληση ή και απαίτηση ο νόμος αυτός να αρχίσει να εφαρμόζεται αμέσως. Όλη η διαδικασία των εφαρμοστικών διατάξεων και των υπουργικών αποφάσεων να μην αργήσει, να προλάβουμε αυτό το καλοκαίρι να έχουμε μια καλύτερη εικόνα και μια καλύτερη ουσία, μια πιο δημοκρατική λειτουργία μέσα στη χώρα μας. Θέλουμε τον τουρισμό. Θέλουμε το έσοδο από τον τουρισμό. Θέλουμε να στηρίξουμε την τουριστική οικονομία, αλλά μια οικονομία που στηρίζεται σε μία άδικη κοινωνική λειτουργία, που αποκλείει τον πτωχό, τον αδύνατο, τον πολίτη από την ελεύθερη πρόσβαση στις παραλίες της πατρίδας του, δεν είναι μια υγιής οικονομία. Είναι μία άρρωστη οικονομία, που χαρακτηρίζει τους δουλοπάροικους και τους είλωτες. Χαίρομαι που μερικές διατάξεις από αυτές βάζουν μία τάξη σε μερικά θέματα, τα οποία έχουν πολύ μεγάλο συμβολικό βάρος και έχουν και ηθικό και ψυχολογικό όφελος για τους πολίτες που θα ζητήσουν να ξεκουραστούν από τα βάσανα της χρονιάς και δίνει και ένα μεγάλο μήνυμα τι σημαίνει ισοπολιτεία, ισονομία και σεβασμός στα πολιτικά και ατομικά δικαιώματα. Σας ευχαριστώ πολύ.
Ευχαριστούμε τον κ. Ξυδάκη. Συγγνώμη, κύριε Τσιρώνη, αλλά προηγείται ο κ. Βορίδης. Σας είχα προσφωνήσει, αλλά είχα παραλείψει τον κ. Βορίδη, επειδή δεν ήταν στην Αίθουσα. Κύριε Βορίδη, έχετε τον λόγο για επτά λεπτά.
Νομίζω ότι δεν θα τα χρειαστώ, κύριε Πρόεδρε, γιατί θα αναφερθώ σε ένα ζήτημα, το οποίο μου έχει προξενήσει αλγεινή εντύπωση και θα ήθελα λίγο τη θέση της Κυβέρνησης πάνω σε αυτό. Κατετέθη μια τροπολογία, η οποία, με το που κατετέθη, απεσύρθη; Όχι, θέλω να ακούσω αν απεσύρθη ή όχι για να συζητήσουμε για αυτή.
Ποια τροπολογία λέτε;
Αμέσως. Είναι αυτή που αναφέρεται στη σύμβαση παραχώρησης μεταξύ ΤΑΙΠΕΔ και «Ιπποδρομίες Ανώνυμη Εταιρεία». Είναι η τροπολογία με αριθμό 2092.
Δεν την έχω υπ' όψιν μου.
Αν δεν την έχετε υπ' όψιν σας, είναι ακόμη χειρότερα τα πράγματα, γιατί φέρει την υπογραφή σας στη θέση του Υπουργού Οικονομικών, του κ. Ευκλείδη Τσακαλώτου. Υπογράφετε εσείς, κυρία Παπανάτσιου, όπως φέρει την υπογραφή σας και στη θέση του Αναπληρωτή, του κ. Χουλιαράκη. Επίσης, δεν υπογράφεται από τον αρμόδιο Υπουργό Αθλητισμού, αλλά από την κ. Ζορμπά. Θέλω, λοιπόν, να ρωτήσω αν αυτή η τροπολογία ισχύει ή όχι, για να τη συζητήσουμε; Αν δεν ισχύει, θέλω επίσης να κάνω ερωτήσεις για την κατάθεσή της. Την ξέρει η Κυβέρνηση; Εσείς που την υπογράφετε, την ξέρετε την τροπολογία; Για να μη χάνω τον χρόνο, κατ' αρχάς να ξέρουμε εάν έχει αποσυρθεί ή όχι. Μπορεί να μας το διευκρινίσετε αυτό το ζήτημα;
Κύριε Βορίδη, έχει αποσυρθεί.
Συγγνώμη, κύριε Πρόεδρε, που τη ζητώ τη διευκρίνιση, αλλά είναι σημαντικό.
Σας δηλώνω εγώ ότι έχει αποσυρθεί.
Εμφανίζεται αυτή κατατεθείσα.
Πού την είδατε;
Πού την είδα; Θα σας πω πού την είδα, επειδή με ρωτάει ο κύριος σύμβουλος. Δεν ξέρω βέβαια την ιδιότητα του κυρίου που με ρωτάει, αλλά για να διευκολύνουμε τη διαδικασία - αν και δεν υποχρεούμαι να απαντώ σε συμβούλους…
Είναι γενικός γραμματέας…
Ό,τι και να είστε. Δεν είστε μέλος της Κυβέρνησης, δεν είμαι υποχρεωμένος να σας απαντώ. Θα σας πω ότι είναι η τροπολογία με γενικό αριθμό 2092 και ειδικό 281. Κατετέθη στις 15-4-19, ώρα 14: 05΄. Λοιπόν, πρόκειται περί αθλίας απόπειρας. Ακούστε, κύριε Μαντά, και θα μου δώσετε εσείς δίκιο σε αυτό που λέω τώρα, όχι άλλος, εσείς, το μετράω πολύ, ειδικά από εσάς. Έχει υπάρξει, κυρίες και κύριοι συνάδελφοι, μια σύμβαση παραχώρησης μεταξύ του ΤΑΙΠΕΔ και της «ΙΠΠΟΔΡΟΜΙΕΣ Α. Ε.». Ο στόχος αυτής της συμβάσεως παραχώρησης είναι η διεξαγωγή ιπποδρομιών και η ανάθεση ιπποδρομιακού στοιχήματος. Είναι η εξέλιξη - το λέω προς όλους τους συναδέλφους - αν θυμάστε, της ιστορίας με τον ΟΔΙΕ. Υπήρχε παλιά ο Οργανισμός Διεξαγωγής Ιπποδρομιών Ελλάδος. Αυτός μπήκε σε μια διαδικασία αποκρατικοποιήσεως - και ορθώς λέω εγώ - , εν συνεχεία ετέθη το ζήτημα ποιος θα διεξάγει τις ιπποδρομίες και έγινε ένας διεθνής διαγωνισμός. Στον διεθνή διαγωνισμό - τη θυμάστε ενδεχομένως οι παλαιότεροι ημών την ιστορία - υπήρχαν διάφορα σχήματα. Τελικώς κατέληξε να συμμετάσχει ένας, οι «ΙΠΠΟΔΡΟΜΙΕΣ Α.Ε.», με βασικό μέτοχο, αν θυμάμαι καλά, τον ΟΠΑΠ. Αυτός, λοιπόν, κατόπιν αυτού του διαγωνισμού, ανέλαβε την παραχώρηση. Ωραία ως εδώ. Του παραχωρήθηκε, λοιπόν, με βάση τη σύμβαση αυτή, το αποκλειστικό δικαίωμα διεξαγωγής ιπποδρομιών με τους όρους της συμβάσεως και ιπποδρομιακού στοιχήματος. Για τη χρήση των εγκαταστάσεων του Ιπποδρομίου Μαρκοπούλου έπρεπε να καταβάλλει το ποσό των 2 εκατομμυρίων ευρώ ετησίως. Έρχεται η σύμβαση αυτή εδώ και γίνεται αλλαγή, με το εξής επιχείρημα. Προσέξτε τώρα. Επειδή, λέει, έχουν σταματήσει να διεξάγονται ιπποδρομίες, ποιος έχει την ευθύνη διεξαγωγής ιπποδρομιών; Ο παραχωρησιούχος, αυτός πρέπει να τις κάνει. Αυτός σταμάτησε να τις κάνει, γιατί χάνει χρήματα, και ζητάει τα εξής. Τονίζω το έχει πάρει με διεθνή διαγωνισμό. Ζητάει να του μειωθεί η μίσθωση, από 2 εκατομμύρια ευρώ που πληρώνει να πληρώνει 200.000 ευρώ. Σε βάθος εικοσαετίας η σύμβαση, από την οποία έχουν παρέλθει τα πέντε χρόνια και μένουν δεκαπέντε ακόμα. Αυτό κάνει περίπου μια διαφορά, αν θυμάμαι καλά, με γρήγορο υπολογισμό 30 εκατομμύρια να εισπράττει το ΤΑΙΠΕΔ λιγότερα, το δημόσιο δηλαδή. Δεύτερον, ζητάει να μπορέσει να συγχωνεύσει τις «ΙΠΠΟΔΡΟΜΙΕΣ Α.Ε.», που είναι ζημιογόνος, με τον ΟΠΑΠ. Γιατί; Ο ΟΠΑΠ έχει κέρδη, θα συμψηφίσει τις ζημίες που έχει με τα κέρδη, για να αποφύγει την καταβολή φόρου, δηλαδή άλλα περίπου 10 εκατομμύρια απώλεια από αυτόν τον συμψηφισμό. Επίσης, να αλλάξουν οι χρήσεις γης γύρω από το Ιπποδρόμιο, προκειμένου να δοθούν πρόσθετες χρήσεις γης. Άρα να αποκτήσει μια πρόσθετη αξία και όλες αυτές οι μονομερείς, βλαπτικές για το δημόσιο συμφέρον, μεταβολές θα γίνουν - το τονίζω - χωρίς την παραμικρή δέσμευση και αλλαγή των υποχρεώσεων του παραχωρησιούχου. Και αυτή η τροπολογία έρχεται τώρα, εκπρόθεσμη, ενώ εξελίσσεται η συζήτηση αυτή σε αυτό το νομοσχέδιο, χωρίς υπογραφές των Υπουργών, παρά με υπογραφή της κ. Παπανάτσιου, η οποία προφανώς δεν έχει καν αντιληφθεί περί τίνος πράγματος ομιλούμε. Ελπίζω να έχει αποσυρθεί. Να μη διανοηθείτε να κάνετε τέτοιο βήμα ούτως ή άλλως, πολλώ μάλλον με μια διαδικασία υφαρπαγής. Κύριε Πρόεδρε, ευχαριστώ πολύ. Θέλω να περιμένω να ακούσω την τοποθέτηση της Κυβέρνησης στο ζήτημα αυτό, ότι πράγματι έχει αποσυρθεί αυτή η απαράδεκτη τροπολογία που έρχεται με αυτή την απαράδεκτη μεθόδευση, η οποία είναι σκανδαλωδώς βλαπτική για το δημόσιο συμφέρον και βάζει δε μπροστά - και αυτό είναι ακόμα χειρότερο - την αγωνία οικογενειών που ζουν πράγματι από τη διεξαγωγή ιπποδρομιών. Έρχεται τώρα ο παραχωρησιούχος και λέει: «Εγώ σταματώ τη διεξαγωγή», άρα δεν παίρνουν χρήματα οι προπονητές, δεν παίρνουν χρήματα οι ιδιοκτήτες ίππων, δεν παίρνουν χρήματα οι εργαζόμενοι. Τους έχει στον αέρα, παραβιάζοντας τη σύμβαση, και αντί το ελληνικό δημόσιο να ενεργοποιήσει τα δικαιώματα που έχει από τη σύμβαση, εξαιτίας των παραβιάσεων που κάνει ο παραχωρησιούχος, αντιθέτως έρχεται και κάνει βλαπτικές μεταβολές, χωρίς να έχει δεσμεύσει τον παραχωρησιούχο στο παραμικρό. Και έρχεται να το περάσει σήμερα με αυτόν τον τρόπο, εξ υφαρπαγής, χωρίς καν υπογραφές των αρμοδίων Υπουργών, του Υπουργού Οικονομικών δηλαδή, που είναι για το ΤΑΙΠΕΔ, του κ. Τσακαλώτου, και του αρμοδίου Υπουργού Αθλητισμού, που είναι ο κ. Βασιλειάδης, παρά με άλλες υπογραφές. Με συγχωρείτε, αλλά είναι απίστευτο αυτό το οποίο συμβαίνει, είναι πρωτοφανές. Θεωρώ ότι είναι τελείως αδιανόητο. Φαντάζομαι ότι την έχετε ήδη αποσύρει.
Κύριε Βορίδη, να σας ενημερώσω με βάση το Προεδρείο, με τη γνώση που έχουμε εμείς, έχει αποσυρθεί η εν λόγω τροπολογία.
Στο site της Βουλής είναι αναρτημένη.
Στο σημείωμα που έχω λέει ότι δεν έχει κατέβει ακόμη.
Πάντως έχει κατατεθεί, κύριε Πρόεδρε.
Δεν το αρνήθηκε κανείς αυτό, κύριε Βορίδη.
Για να αποσυρθεί κάτι που έχει κατατεθεί, πρέπει να υπάρξει δήλωση.
Κύριε Πρόεδρε, θα ήθελα τον λόγο.
Βεβαίως. Ορίστε, κυρία Υπουργέ, έχετε τον λόγο.
Είχε κατατεθεί όταν οι Υπουργοί έλειπαν στο εξωτερικό και οι δύο. Επειδή επιστρέψανε οι Υπουργοί, αποσύρθηκε και θα επανέλθει σε κάποιο άλλο νομοσχέδιο από τους αρμόδιους Υπουργούς. Εγώ είχα υπογράψει για τους Υπουργούς που έλειπαν στο εξωτερικό, και για τον Αναπληρωτή και για τον Υπουργό Οικονομικών. Εσείς επτά λεπτά σκιαμαχείτε εδώ πέρα τώρα για πράγματα τα οποία δεν υπάρχουν αυτή τη στιγμή.
Κύριε Πρόεδρε, μου επιτρέπετε να λάβω τον λόγο για το «σκιαμαχείτε»;
Ορίστε, κύριε Βορίδη, έχετε τον λόγο.
Κυρία Υπουργέ, να ενημερώσουμε για την κοινοβουλευτική διαδικασία: όταν κατατίθεται μια τροπολογία, η τροπολογία αυτή, μας λέτε ότι έγινε με αυτόν τον τρόπο, δηλαδή τι; Έλειπαν οι Υπουργοί και βάλατε εσείς υπογραφή. Εγώ να ρωτήσω: και γιατί να μην περιμένετε να έρθουν οι Υπουργοί και να βάλουν κανονικά υπογραφή, παρά σπεύσατε, υπογράψατε, καταθέσατε;
Καλώς υπεγράφη…
Όχι καλώς, κακώς.
Ακριβώς επειδή επιστρέψανε, γι' αυτό αποσύρθηκε και θα πάει σε άλλο νομοσχέδιο.
Κακώς. Αλλά προσέξτε και κάτι άλλο τώρα. Για να αποσυρθεί μια τροπολογία, άπαξ και κατετέθη, χρειάζεται δήλωση της Κυβερνήσεως - αλλιώς δεν αποσύρεται μαγικά - , η οποία, κύριε Μαντά, μόλις έγινε. Ευχαριστούμε πολύ.
Πάντως έχει αποσυρθεί.
Αυτό θα το διευκρινίσετε, κυρία Υπουργέ, και την ώρα που θα πάρετε τον λόγο. Μπορείτε εάν θέλετε να τοποθετηθείτε. Τον λόγο έχει ο κ. Τσιρώνης για επτά λεπτά.
Ευχαριστώ, κύριε Πρόεδρε. Δεν χρειάζεται να είναι κάποιος ιδιαίτερα έμπειρος για την ελληνική παραλία. Όποιος έχει περπατήσει σε ελληνική παραλία θα δει αυτή την αθλιότητα, αυτή την αναρχία - με την κακώς εννοούμενη έννοια της λέξης - που επικρατεί, με ανθρώπους να μη γνωρίζουν τι είναι δικό τους και τι είναι του κράτους, με δρόμους που βουλιάζουν, πέφτει αυτοκίνητο μέσα και ο δήμαρχος δεν μπορεί να διορθώσει, γιατί είναι παράνομος ακόμα και ο δρόμος, με βιολογικούς καθαρισμούς που στην πρώτη φουσκοθαλασσιά, όπως στη Νάξο, πλημμυρίζουν, γιατί είναι παρανόμως πάνω στον αιγιαλό, με τη μισή πόλη της Ζαχάρως στην παραλία να είναι χτισμένη πάνω σε παλαιό αιγιαλό και να είναι εντελώς παράνομη, πέντε, επτά, οχτώ οικοδομικά τετράγωνα μέσα, δεν μιλάμε στο κύμα, αυτή τη στιγμή να είναι τελείως στον αέρα, ή με κάποια μπιτσόμπαρα σε παραλίες, όπως στη Σαντορίνη, που, όχι μονάχα λειτουργούν απρόσκοπτα, είναι εντελώς παράνομα, αλλά έχουν κάνει και προβλήτες μέσα στη θάλασσα και κανένας φυσικά δεν μπορεί να τους κουνήσει. Όλο αυτό το χάος, που οφείλεται στο πελατειακό κράτος, σε αυτό το φαύλο πελατειακό κράτος που βούλιαξε τη χώρα μας, ξαφνικά εδώ πέρα μέσα η Αντιπολίτευση δεν το θυμάται, δεν το έχει ζήσει, δεν το έχει δει, δεν έχει δει όλη αυτή την αθλιότητα δεκαετιών ή δεν έχει δει ότι έχουν χτιστεί καριέρες, επιχειρήσεις, ξενοδοχεία, τα οποία τα περισσότερα δεν έχουν άδεια, αθλητικά κέντρα, ακόμα και σχολεία. Και έρχεται τώρα, για παράδειγμα, κάποιος κύριος από την Αντιπολίτευση και ανακαλύπτει ότι ο κ. Βούτσης, με δική μου σύμφωνη γνώμη, ανακάλεσε κατεδάφιση ενός σπιτιού στα Περιβολάκια Ραφήνας! Πω, πω, το σκάνδαλο, το πελατειακό! Να σας πω όμως, για να ακούν οι συμπολίτες σας που έχουν σπίτια μέσα σε τέτοιες εκτάσεις, αυθαίρετα, ότι ο συγκεκριμένος πολίτης, λοιπόν, που το σπίτι του το έχει χτίσει εδώ και πολλές δεκαετίες, όταν το έχτισε είχε πάρει άδεια και δεν ήταν δασική η περιοχή, ήταν γεωργική. Αυθαίρετο, εκτός σχεδίου έχτισε ο άνθρωπος. Τρεις πολυκατοικίες γύρω του, στο ίδιο οικοδομικό τετράγωνο, είναι νόμιμες, δεν είναι δασικές. Και όλη η έκταση της περιοχής, εάν δείτε, η αναδασωτέα έκταση που κρίθηκε, αφού είχε χτίσει ο άνθρωπος το σπίτι του, η αναδασωτέα είναι έκταση εξακοσίων τετραγωνικών μέτρων, 25Χ25, συμπολίτισσες και συμπολίτες. Ειδικά αυτή η κηλίδα γης ήταν δάσος κατά το Δασαρχείο. Όλη η άλλη έκταση γύρω δεν είναι δάσος. Και τι είπαμε εμείς με τον κ. Βούτση τότε; Να αναβληθεί η κατεδάφιση μέχρι να γίνουν δασικοί χάρτες, οι οποίοι έχουν γίνει στην περιοχή αυτή τη στιγμή που μιλάμε. Τότε, όταν μας παραδώσανε, είχαμε δασικούς χάρτες μόνο στο 0,8% της Ελλάδος, ούτε στο 1%. Γινόταν επί δεκαετίες φυσικά, για να έχετε όμηρους αυτούς τους πολίτες. Τους είχατε όμηρους στην Πεντέλη, στα Περιβολάκια και οπουδήποτε αλλού. Και έχετε και το θράσος και μιλάτε. Και τώρα αυτές οι οικιστικές πυκνώσεις, για τις οποίες περί πολλού ο λόγος, είναι μόνο το 0,17% των χαρτών. Έχουμε κυρώσει το 40% των χαρτών της χώρας και θα τελειώσουμε, κυρίες και κύριοι συνάδελφοι, και δεν θα είναι όμηροι πια οι πολίτες, θα ξέρει ο συμπολίτης μας αυτός εάν το σπίτι του είναι πάνω σε δάσος ή όχι και όχι στιγματικά μια - μια περίπτωση: δασικό - μη δασικό, δασικό - μη δασικό, που ειρωνικά το λέτε «δαντέλα». Και γυρίζω τώρα στο νομοσχέδιο αυτό, το οποίο είναι κάτι αντίστοιχο, γιατί ίδιες με τα δάση είναι και οι παραλίες μας. Αυτή η αναρχία, αυτό το πελατειακό καθεστώς, το οποίο διέλυσε τη χώρα, είχε όμηρους όλους τους πολίτες. Εμείς, οι Οικολόγοι Πράσινοι, ξέρετε, είχαμε πολλές αντιρρήσεις, το επισήμανα και στις επιτροπές, έχω μιλήσει επίσημα, και τις καταθέσαμε και μπορώ να ομολογήσω ότι είμαι αρκετά ικανοποιημένος για πάρα πολλές βελτιώσεις. Θα πω σε ποια συμφωνήσαμε και σε ποια όχι. Κατ' αρχάς ξεκαθαρίσαμε κάτι πάρα πολύ σημαντικό, ότι, όταν λέμε για αδειοδότηση υφιστάμενων εγκαταστάσεων, μιλάμε αποκλειστικά για αυτές που είναι ουσιωδώς αναγκαίες, τεράστια διαφορά: Ένας ταρσανάς που δεν είχε νόμιμη γλίστρα. Πώς θα μπορούσε ο άλλος να ρίξει τα σκάφη του στη θάλασσα; Ή μια υδατοκαλλιέργεια χωρίς εγκαταστάσεις. Μα, πώς μπορεί να μην έχει μια βάρκα αυτός που έχει τους κλωβούς; Δεν γινόταν. Οι ουσιωδώς αναγκαίες εγκαταστάσεις, λοιπόν, δύναται να αδειοδοτηθούν, αν κατά τον νόμο μπορούν να αδειοδοτηθούν. Να το πούμε αυτό, γιατί είναι πάρα πολύ σημαντικό. Περάσαμε μέσα στον νόμο επιτέλους την προσαρμογή στην κλιματική αλλαγή, γιατί κινδυνεύουμε να φτάσει η θάλασσα πολύ πιο ψηλά. Προσθέσαμε επιτέλους τους ειδικούς όρους «NATURA». Και φυσικά στο άρθρο 28, για παράδειγμα, μόνο αποκλειστικά δημόσια και για κοινωφελή σκοπό νομιμοποιούνται, τελειώνουμε με τα παράνομα ιδιωτικά. Και φυσικά αποκλείστηκε κάθε νομιμοποίηση ξενοδοχείων τα οποία δεν είχαν τη δυνατότητα αυτή. Διατηρούμε μια σοβαρή διαφωνία - και εάν τεθεί ζήτημα ονομαστικής ψηφοφορίας εμείς θα καταψηφίσουμε - για τις έρευνες υδρογονανθράκων. Να το ξεκαθαρίσουμε. Εμείς, οι Οικολόγοι Πράσινοι, διαφωνούμε γενικά με τις εξορύξεις. Το έχουμε πει, το έχουμε επισημάνει και πιστεύουμε ότι είναι μια καταστροφή όχι μόνο για το περιβάλλον, αλλά και για την οικονομία της χώρας. Δεν θα ωφεληθεί σε τίποτα η οικονομία της χώρας από τις εξορύξεις. Έστω όμως ότι η πλειοψηφία του Κοινοβουλίου υπογράφει, παρά τη δική μας αντίρρηση, συμβάσεις. Και εδώ να επισημάνω ότι και τα κόμματα που είναι αντίθετα, εκτός από τους Οικολόγους, όπως το ΚΚΕ, δεν διαφωνούν με τις εξορύξεις, αλλά διαφωνούν με την παραχώρηση σε ιδιώτες. Έχει μεγάλη διαφορά. Εμείς διαφωνούμε με τις εξορύξεις αυτές καθαυτές. Έχουμε ριζική διαφορά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μισό λεπτό, κύριε Πρόεδρε, και ολοκληρώνω. Η πλειοψηφία του Κοινοβουλίου - και το σέβομαι - θέλει να γίνουν αυτές οι εξορύξεις. Και πρέπει να γίνουν έρευνες. Ε, δεν είναι ανάγκη να γίνουν οι έρευνες επί του αιγιαλού. Ξέρουμε όλοι πώς γίνονται οι έρευνες, με ηχοβολισμούς, με μικρές εκρήξεις ή με γεωτρήσεις. Ε, δεν είναι ανάγκη να γίνουν στα πενήντα μέτρα του αιγιαλού. Ας στριμωχτεί και λίγο η εταιρεία που θα κάνει αυτές τις έρευνες. Κυρία Υπουργέ, σας καταθέτω την έκκληση και τώρα, ας στριμωχτεί η εταιρεία και ας πάει πενήντα μέτρα παραπάνω. Θέλουμε να ξεκαθαρίσουμε στο άρθρο που λέει ότι επιτρέπονται οι ερευνητικοί σκοποί - φυσικά και επιτρέπονται - για επιστημονικούς λόγους: να αποκλειστεί η έρευνα για υδρογονάνθρακες, γιατί χρειάζεται να καταλάβουν και αιγιαλό. Ας πάνε πενήντα μέτρα πιο δώθε ή πιο κείθε. Σας ευχαριστώ πολύ.
Ευχαριστούμε τον κ. Τσιρώνη. Είχαμε προετοιμαστεί για τον κ. Καραθανασόπουλο, αλλά προφανώς κάτι θα προέκυψε. Θα μιλήσει αμέσως τώρα η κ. Βαγιωνάκη. Η κ. Βαγιωνάκη έχει τον λόγο εκ μέρους της Κοινοβουλευτικής Ομάδας του ΣΥΡΙΖΑ. Ορίστε, κυρία συνάδελφε, έχετε τον λόγο για επτά λεπτά.
Αγαπητές συναδέλφισσες και συνάδελφοι, συζητάμε σήμερα ένα νομοσχέδιο το οποίο έχει πολλές ρυθμίσεις, αλλά αυτές που μονοπώλησαν το ενδιαφέρον και στην επιτροπή, αλλά και με τα δημοσιεύματα του Τύπου, αφορούσαν τον αιγιαλό, θα έλεγα όχι άδικα, με δεδομένο ότι εδώ, δηλαδή στον αιγιαλό, συγκρούονται πολλά και διαφορετικά συμφέροντα. Το νομοσχέδιο προσπαθεί να βάλει τάξη σε μια σειρά από ασάφειες και «παραθυράκια» του παρελθόντος, αλλά και να λύσει πιεστικές ανάγκες της κοινωνίας. Το να υπάρξουν κανόνες που να ρυθμίζουν τις πολλές και διαφορετικές δραστηριότητες για εμένα είναι το ζητούμενο, είναι βασικό, «γιατί στην αναμπουμπούλα ο λύκος χαίρεται». Η έλλειψη κανόνων οδηγεί σε αυθαιρεσίες και, κατά τη δική μου γνώμη, η έλλειψη κανόνων βολεύει κάποιους και γι' αυτό ίσως το άφησαν έτσι στο παρελθόν. Αυτά πρέπει, όμως, να γίνουν με μία προϋπόθεση, ένα ζητούμενο: την προστασία του περιβάλλοντος, χωρίς να αφήνονται παρερμηνείες και κενά, αφού στο άρθρο 24 σαφώς αναφέρεται ότι ο αιγιαλός αποτελεί ουσιώδες στοιχείο του φυσικού περιβάλλοντος της χώρας, που προστατεύεται από την πολιτεία, η οποία το διαχειρίζεται σύμφωνα με τη φύση του και τον κοινόχρηστο χαρακτήρα του. Θα ήθελα να σταθώ σε δύο - τρία σημεία που αφορούν τον αιγιαλό. Διακρίνω μία προσπάθεια που γίνεται στο νομοσχέδιο να στηριχθούν αναπτυξιακές προσπάθειες, που δεν έχουν να κάνουν μόνο με τον ήλιο και τη θάλασσα. Είναι σαφείς οι ρυθμίσεις στήριξης της υδατοκαλλιέργειας ή των αγροτοκτηνοτροφικών και αλιευτικών δραστηριοτήτων, όπως γίνεται στο άρθρο 36, για την κατά χρήση παραχώρηση νησίδων του δημοσίου σε αγροτικούς, γεωργικούς, κτηνοτροφικούς και αλιευτικούς συνεταιρισμούς, οργανώσεις παραγωγών του αγροτικού τομέα και σε δημοτικές επιχειρήσεις για την προώθηση των δραστηριοτήτων τους, μετά από σύμφωνη γνώμη του Υπουργείου Εθνικής Άμυνας. Έχω μια επιφύλαξη για τις ΑΠΕ, που αναφέρονται στο ίδιο άρθρο, λόγω των συνοδών κυρίως έργων, που πολλές φορές αλλοιώνουν το περιβάλλον. Δεύτερο σημείο είναι τα μέτρα που προβλέπονται στην απλή χρήση αιγιαλού. Εδώ σαφώς οι αλλαγές είναι υπέρ της κοινόχρηστης χρήσης. Η αναλογία 40% -60% για όλες τις παραλίες και 30% -70% για τις περιοχές «NATURA», - το πρώτο στοιχείο δηλαδή αφορά την παραχώρηση και το δεύτερο την ελεύθερη χρήση - έχει σαφή βελτίωση σε σχέση με το παρελθόν και βελτίωση όσον αφορά την ελεύθερη πρόσβαση στις παραλίες. Τρίτον, είναι η προνομιακή αντιμετώπιση ναυταθλητικών κέντρων και η χρήση, προνομιακά από τα αθλητικά σωματεία, αθλητικών δραστηριοτήτων. Νομίζω ότι κι αυτό είναι στη σωστή κατεύθυνση. Ωστόσο, στη διάρκεια των συνεδριάσεων της Επιτροπής Οικονομικών υπήρξαν ενστάσεις εν μέρει για το άρθρο 34 και εν μέρει για το άρθρο 28. Έγινε δε μία αναλυτική και εποικοδομητική, θα έλεγα, συζήτηση επ' αυτών στην επιτροπή. Κατά τη γνώμη μου η εξαντλητική περιγραφή των εξαιρέσεων θα μπορούσε να κάνει καθαρό το τι θέλουμε να κάνουμε στο άρθρο 34. Όπως επίσης και η περιγραφή στο άρθρο 28 αυτών που εξαιρούνται και για τα οποία αναλυτικά αναφερόμαστε στο άρθρο 34. Δηλαδή τα όσα προβλέπονται στο άρθρο 28 δεν αφορούν κατοικίες κάθε είδους, καταστήματα κάθε είδους, συμπεριλαμβανομένων εμπορικών και υγειονομικού ενδιαφέροντος, με τα παραρτήματα και τα προσαρτήματά τους, κάμπινγκ, τουριστικά καταλύματα γενικά και ξενοδοχειακές μονάδες. Νομίζω ότι αυτό θα ξεκαθάριζε ακόμα περισσότερο το τοπίο και πιθανόν θα άμβλυνε τις παρεξηγήσεις. Οι Βουλευτές της Κρήτης έχουμε καταθέσει μία τροπολογία που αφορά τα θύματα των τελευταίων φυσικών καταστροφών στο νησί. Δεν ξέρω αν μπορεί να γίνει αποδεκτή. Είναι ένα θέμα το οποίο μπορεί να μην το δούμε στο υπάρχον νομοσχέδιο, θεωρώ όμως ότι κατ' αναλογίαν με το τι συνέβη σε ανάλογα γεγονότα στο παρελθόν, είναι δίκαιο και κοινωνικά αποδεκτό. Δεν ξέρω με ποιον τρόπο, αλλά η Κυβέρνηση πρέπει να βρει τον τρόπο να θεσμοθετήσει αυτό το ζήτημα. Σας ευχαριστώ.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε επικεφαλής των αντιπροσωπειών των ευρωπαϊκών χωρών της Κοινοβουλευτικής Συνέλευσης Γαλλοφωνίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο Ανεξάρτητος Βουλευτής κ. Κωνσταντίνος Κατσίκης για επτά λεπτά. Αμέσως μετά θα πάρει τον λόγο ο κ. Μπαλωμενάκης.
Ευχαριστώ, κύριε Πρόεδρε. Αξιότιμη κυρία Υπουργέ, κυρίες και κύριοι συνάδελφοι, τα πέντε συνολικά μέρη του σχεδίου νόμου, που τίθενται σήμερα υπό ψήφιση, περιλαμβάνουν ομολογουμένως πολλές και ετερόκλητες διατάξεις, οι οποίες εξετάστηκαν ενδελεχώς κατά τις προηγούμενες συνεδριάσεις της αρμόδιας Επιτροπής Οικονομικών Υποθέσεων. Αναφορικά με το πρώτο μέρος, ομολογουμένως η χώρα μας οφείλει να προχωρήσει στην κύρωση της συμφωνίας για την Ασιατική Τράπεζα Υποδομών και Επενδύσεων, προκειμένου να καταστεί πλήρες μέλος σε αυτόν τον διεθνή χρηματοδοτικό οργανισμό, που αριθμεί σήμερα ενενήντα τρεις χώρες - μέλη. Η Ελλάδα εξάλλου, οφείλει να ενταχθεί στο γκρουπ των χωρών που συνδέονται οικονομικά με την αγορά της Ασίας και με τον τρόπο αυτόν διασφαλίζει την ενεργό συμμετοχή της σε όλες εκείνες τις προοπτικές ανάπτυξης που βρίσκονται προ των πυλών. Το δεύτερο και το τρίτο μέρος του παρόντος νομοσχεδίου, για τον ΦΠΑ των συναλλαγών προπληρωμένων καρτών και για τη θέσπιση κανόνων κατά των πρακτικών φοροαποφυγής των ομίλων - επιχειρήσεων αντιστοίχως, αποτελεί ούτως ή άλλως συμβατική υποχρέωση της χώρας μας, προκειμένου να εναρμονίσει την εθνική της νομοθεσία με το ευρωπαϊκό θεσμικό πλαίσιο και επομένως δεν θα επεκταθώ περαιτέρω. Έρχομαι λοιπόν στο τέταρτο μέρος του σχεδίου νόμου και πιο συγκεκριμένα στο άρθρο 25. Αισθάνομαι, κύριοι συνάδελφοι, ευτυχής γιατί ένα θέμα που ταλάνιζε εκατοντάδες πολίτες επιλύεται με τρόπο διαφανή και δίκαιο. Αναφέρομαι στη σύσταση δευτεροβάθμιας Επιτροπής Χάραξης Αιγιαλού, στην αρμοδιότητα της οποίας υπάγεται η εξέταση των ενστάσεων των πολιτών κατά αποφάσεων χάραξης αιγιαλού και παλαιού αιγιαλού, που εκδίδονταν από την αρμόδια υπηρεσία. Αδυνατώ όμως να κατανοήσω πώς ένα τόσο απλό θέμα, θέμα κοινής λογικής, θα έλεγα, χρειάστηκε τόσος χρόνος και τόση προσπάθεια που έφτασε πια στα όρια του αγώνα για να επιλυθεί. Αποτελούσε μεγάλη πρωτοτυπία, επί τόσα και τόσα, πολλά χρόνια, οι ίδιοι άνθρωποι που εξέδιδαν τις αποφάσεις οι ίδιοι να αποφαίνονται και για τις αντιρρήσεις επί των ενστάσεων που διατύπωναν οι φορολογούμενοι. Η διάταξη του άρθρου 25 αποκαθιστά την ασφάλεια δικαίου στη συνείδηση των πολιτών και εξομαλύνει τις σχέσεις κράτους - πολίτη. Την αγωνία αυτή των πολιτών, επί δύο χρόνια μετέφερα, ως όφειλα, με πολλούς τρόπους, με επιστολές, με υπομνήματα, με συναντήσεις, με επίκαιρη ερώτηση στην πολιτική ηγεσία του Υπουργείου Οικονομικών. Όλες αυτές οι προσπάθειες ευοδώθηκαν και αισθάνομαι ικανοποιημένος, διότι η Υφυπουργός Οικονομικών κ. Παπανάτσιου κατανόησε απολύτως την αναγκαιότητα επίλυσης του προβλήματος αυτού, συμβάλλοντας ουσιαστικά και καθοριστικά στην επίλυσή του και γι' αυτόν τον λόγο δημόσια την ευχαριστώ. Θα παραμείνω στο τέταρτο μέρος του σχεδίου νόμου και θα επιμείνω στα θέματα χρήσης και οριοθέτησης του αιγιαλού, όπως αυτά περιλαμβάνονται στα άρθρα 23 έως και 42. Την περασμένη Τετάρτη 10 Απριλίου, κύριοι συνάδελφοι, κατέθεσα τη με γενικό αριθμό 2079 και ειδικό 271 τροπολογία αναφορικά με το άρθρο 36. Δεν ξέρω αν διανεμήθηκε, δεν ξέρω αν την πήρατε, δεν ξέρω εάν το περιεχόμενό της προκάλεσε την προσοχή σας ή το ενδιαφέρον σας. Δεν εδόθη η ευκαιρία να καταλάβω ποιες είναι οι απόψεις σας γι' αυτή την τροπολογία. Προτείνουμε, λοιπόν, μέσω αυτής της τροπολογίας να εισαχθεί μία ακόμη δικλίδα εθνικής ασφάλειας. Και βέβαια δεν ξέρω, κυρία Υπουργέ, εάν σκέφτεστε να την κάνετε ή όχι δεκτή. Προτείνουμε δικλίδα εθνικής ασφαλείας υπέρ των κυριαρχικών μας δικαιωμάτων, στις περιπτώσεις που αφορούν στην παραχώρηση χρήσης σε νησίδες, βραχονησίδες, υφάλους, σκοπέλους και αβαθή θαλάσσιων εκτάσεων. Και τούτο διότι διαπιστώνουμε την κρισιμότητα των προβλεπόμενων παραχωρήσεων νησίδων του δημοσίου, του άρθρου 16 του ν.2971/2001 όπως ίσχυε τότε και όπως αυτό σήμερα τροποποιείται με το άρθρο 36 με το παρόν σχέδιο νόμου. Ειδικά για τα εθνικά μας συμφέροντα, την εθνική μας άμυνα και την ασφάλεια πρέπει πιστεύω να νομοθετούμε εξαλείφοντας κάθε πιθανό μελλοντικό κίνδυνο. Διότι θα μπορούσε να υπάρξει σχετικός κίνδυνος, κύριοι συνάδελφοι, όταν οντότητα αλλοδαπών συμφερόντων, αμφιλεγόμενης διάθεσης έναντι της Ελλάδας, αποκτήσει δικαιώματα χρήσης επί των άλλων χώρων, οι οποίοι εν δυνάμει δύναται να έχουν στρατηγική σημασία. Γνωρίζουμε την ύψιστη στρατηγική σημασία που μπορούν να προσλάβουν οι νησίδες και οι βραχονησίδες του Αιγαίου μας. Ειδικά, μάλιστα, όταν αυτές αποκτούν φυσικά ή νομικά πρόσωπα ξένων συμφερόντων και πολλές φορές όχι φιλικών προς τη χώρα μας. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Είναι επιβεβλημένο, λοιπόν, για τους λόγους αυτούς να υπάρξει ένα πιο αυστηρό νομικό πλαίσιο καθοριστικό, σύμφωνα με το οποίο καμμία νομική ή φυσική οικονομική οντότητα να μην μπορεί να κατέχει ποσοστό ανώτερο του 25% επί του συνολικού οικονομικού σχήματος που διεκδικεί ή στο οποίο κατοχυρώνεται ή παραχωρείται η χρήση ενός εκ των πιο πάνω κρίσιμων χώρων. Αυτή είναι η ουσία της τροπολογίας, κύριε Πρόεδρε και κυρία Υπουργέ, μέσω της οποίας αιτούμεθα την περαιτέρω αυστηροποίηση του θεσμικού πλαισίου προς όφελος των εθνικών μας συμφερόντων. Ζητούμε, λοιπόν, στο άρθρο 36 να προστεθεί παράγραφος 6 η οποία θα έχει ως εξής: «Στις παραχωρήσεις του παρόντος άρθρου, που γίνονται ύστερα από σύμφωνη γνώμη και του Υπουργείου Εθνικής Άμυνας, με τη σύμφωνη γνώμη του Συμβουλίου Άμυνας, απαγορεύεται η παραχώρηση να γίνεται προς οικονομικό σχήμα στο οποίο φυσική ή νομική οντότητα αλλοδαπών συμφερόντων κατέχει ποσοστό ανώτερο του 25%». Ως εκ τούτου θεωρώ απαραίτητη την έγκριση τής εν λόγω τροπολογίας, η οποία πιστεύω πως θα έχει την ευρύτατη αποδοχή από το σύνολο των συναδέλφων. Έτσι πιστεύω. Κλείνοντας, θα ήθελα να μείνω λίγο στο άρθρο 61. Κυρία Υπουργέ, παρ' ότι προηγουμένως σας ευχαρίστησα δημοσίως, τώρα θα ήθελα να μου επιτρέψετε να σας επιστήσω την προσοχή σε ένα θέμα για το οποίο πιστεύω πως οι απαντήσεις που δώσατε για τα όσα διαδραματίζονται στην Επιτροπή Εποπτείας και Ελέγχου Παιγνίων δεν ήταν τουλάχιστον οι επιθυμητές, οι αναμενόμενες. Θυμίζω στο Σώμα και σε όσους συναδέλφους δεν είχαν την ευκαιρία να παρακολουθήσουν τα όσα διαμείφθηκαν στην τελευταία συνεδρίαση της Επιτροπής Οικονομικών, ότι τη στιγμή που εμείς καλούμεθα σήμερα να ψηφίσουμε, όπως προβλέπει το άρθρο 61, για την αναγκαιότητα δημιουργίας νέων θέσεων, αλλά και για την παραμονή των ήδη υπηρετούντων υπαλλήλων στην Επιτροπή Εποπτείας και Ελέγχου Παιγνίων, έρχονται στο φως στοιχεία απομάκρυνσης υπαλλήλων. Ζητώ, λοιπόν, από την ηγεσία του Υπουργείου Οικονομικών να πάρει θέση απέναντι στις καταγγελίες που έρχονται στο φως και σχετίζονται με απομακρύνσεις αποσπασμένων υπαλλήλων μετά από απόφαση της διοίκησης της Επιτροπής Εποπτείας και Ελέγχου Παιγνίων. Δρομολογούνται απομακρύνσεις μη επιθυμητών πολιτικά υπαλλήλων - αυτό εμείς καταλαβαίνουμε - προκειμένου να ανοίξει ο δρόμος για την απόσπαση και τη μετάταξη άραγε «ημετέρων»; Διερωτώμεθα. Αυτό είναι το ερώτημα. Πιστεύω πως ουδείς μπορεί να κρύπτεται κάτω από τον μανδύα της ανεξάρτητης αρχής. Επανέρχομαι, λοιπόν, κυρία Υπουργέ - και λυπούμαι αν γίνομαι δυσάρεστος - γιατί αφ' ενός θεωρώ πως αυτό το θέμα πρέπει να το τακτοποιήσετε κινούμενη εντός του πεδίου του αισθήματος δικαίου και όταν λέτε πως το Υπουργείο Οικονομικών δεν μπορεί να πάρει θέση, τη στιγμή που η Επιτροπή Εποπτείας και Ελέγχου Παιγνίων είναι μια ανεξάρτητη αρχή, μάλλον λέτε ότι δεν έχετε καμμία επιρροή σε αυτή την υπηρεσία, για την οποία τόσο εγώ, όσο πιστεύω και οι συνάδελφοι, είμαστε βέβαιοι ότι συνεργάζεστε και επηρεάζετε τη λειτουργία της. Αφ' ετέρου - αν μου επιτρέπετε την έκφραση - «πετάτε το μπαλάκι» στον Υπουργό Οικονομικών όταν λέτε πως είναι εκείνος που θα αποφασίσει εάν τελικά θα εγκρίνει την απόσπαση των υπαλλήλων που θα ζητήσουν να υπηρετήσουν στην ανεξάρτητη αυτή αρχή. Δεν μπορεί, λοιπόν, να συμβαίνουν και τα δύο, δηλαδή δεν μπορεί στις νέες αποσπάσεις να έχει λόγο ο Υπουργός Οικονομικών, ενώ για τις λήξεις των παλαιών αποσπάσεων να είναι αρμόδιος μόνο ο πρόεδρος της ανεξάρτητης αρχής. Γι' αυτό θα ήθελα να ζητήσω από τον Υπουργό Οικονομικών να τοποθετηθεί απομακρύνοντας, αν θέλετε, όποιες σκιές πλανώνται σε αυτή την υπόθεση. Σας ευχαριστώ.
Ευχαριστούμε. Τον λόγο έχει ο κ. Μπαλωμενάκης, Βουλευτής του ΣΥΡΙΖΑ, για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, είναι γεγονός ότι με αυτό το σχέδιο νόμου καταβάλλεται προσπάθεια να περιοριστούν τα φαινόμενα αυθαιρεσίας επί του αιγιαλού, να διασφαλιστούν ατομικά δικαιώματα λουομένων και γενικά χρηστών του δημοσίου αυτού αγαθού και να αποκλειστούν παρόμοια φαινόμενα στο μέλλον. Είναι, επίσης, γεγονός ότι τα τελευταία χρόνια έχει προκύψει μία σημαντική αλλαγή στο καθεστώς χρήσης του παραλιακού χώρου με την εισαγωγή του συστήματος ηλεκτρονικών πλειστηριασμών, που σε σημαντικό βαθμό περιορίζει περιπτώσεις αυθαιρεσιών και δημιουργία κυκλωμάτων εκμετάλλευσής τους από οργανωμένα συμφέροντα. Αυτά είναι γεγονότα τα οποία γνωρίζουν οι πολίτες και έχουν επανειλημμένα επιδοκιμαστεί τόσο από τους φορείς της τοπικής αυτοδιοίκησης, όσο και από περιβαλλοντικές οργανώσεις και κινήσεις υπέρ των ελεύθερων χώρων. Γι' αυτό και ακούγεται παράδοξο να κατηγορούν την Κυβέρνηση εκπρόσωποι των κομμάτων εκείνων που διαχρονικά ταυτίστηκαν με την αδιαφορία, για να μην πούμε την περιφρόνηση προς το φυσικό περιβάλλον, που είχαν παραχωρήσει τεράστιες εκτάσεις σε ιδιωτικά συμφέροντα και εποφθαλμιούσαν και τα τελευταία τμήματα περιαστικού πρασίνου, που θα τα είχαν και αυτά οικοπεδοποιήσει και παραδώσει στο αδηφάγο μεγάλο κεφάλαιο, εάν δεν είχε αναπτυχθεί τα τελευταία χρόνια το διεκδικητικό κίνημα των πολιτών υπέρ των ελεύθερων χώρων, υπέρ του δικαιώματος τελικά της ανεμπόδιστης χρήσης των φυσικών αγαθών. Μου έρχεται στον νου η περίπτωση της έκτασης των Αγίων Αποστόλων δυτικά της πόλης των Χανίων, που την είχαν βάλει στο μάτι ήδη από τη δεκαετία του 1960 διαπλεκόμενα συμφέροντα, συμφέροντα που συγκοινωνούσαν ευθέως και απροκάλυπτα με την πολιτική εξουσία της εποχής, η οποία πολιτική εξουσία της εποχής είχε - είναι γνωστό ήδη αυτό - και τοπική διάσταση, που αργότερα, ακόμα και επί της παντοκρατορίας του ΠΑΣΟΚ, με εμφανείς και αφανείς υπόγειες διεργασίες έγιναν «απόπειρες αξιοποίησης» και που σήμερα, χάρη στο αποφασιστικό και παλλαϊκό κίνημα για τη σωτηρία τους, αποτελούν το καμάρι της περιοχής μας, χώρο αναψυχής και μαζικής άθλησης και ψυχαγώγησης της πόλης των Χανίων. Είμαστε υπερήφανοι, κυρίες και κύριοι συνάδελφοι, - κυρίως σε εσάς της Αντιπολίτευσης απευθύνομαι, που λοιδορείτε τόσο ανιστόρητα την Αριστερά και τους αγώνες της για το δημόσιο συμφέρον - που αποτελέσαμε και αποτελούμε μέρος των αγώνων για τους ελεύθερους χώρους. Ταυτόχρονα, αυτό το σχέδιο νόμου χαρακτηρίζεται από την αναγκαία ευελιξία για περιπτώσεις έργων που έγιναν για την αντιμετώπιση φυσικών καταστροφών ή για την αποφυγή αυτών, για περιπτώσεις που απαιτείται από την εθνική άμυνα ή από το γενικότερο συμφέρον. Να μην έχετε καμμία αμφιβολία ότι όπου απαιτούνται εξαιρέσεις, αυτές θα έχουν αιτιολόγηση και η αιτιολόγηση θα είναι σύμφωνη με το πνεύμα αυτού του νόμου και με το Σύνταγμα της χώρας μας. Υπάρχει προοπτική να ατονήσει και εν τέλει να καταργηθεί ως έννοια εφεξής ο παλαιός αιγιαλός. Στην εκτίμηση αυτή συντείνει βεβαίως η αλλαγή στον χαρακτήρα του, από ιδιωτική περιουσία του δημοσίου σε δημόσια πλέον περιουσία, κυρίως όμως η ολοκλήρωση των χαράξεων του αιγιαλού, που, όπως ξέρετε, αποτελεί διακηρυγμένο στόχο και δέσμευση αυτής της Κυβέρνησης. Με την οριστικοποίηση των χαράξεων δεν θα υπάρχει πλέον ανάγκη διαχωρισμού του αιγιαλού σε τμήματα αναλόγως του τρόπου διαμόρφωσής του όπως γίνεται μέχρι σήμερα. Οι πάσης φύσεως συναλλαγές των πολιτών με το κράτος για το θέμα αυτό θα γίνουν ταχύτερες και ασφαλέστερες. Για να προσεγγίσουμε καλύτερα το όλο θέμα θέλω να αναφερθώ σε μερικές παραδοχές που ισχύουν διαχρονικά: Πρώτη παραδοχή: η μέχρι σήμερα χάραξη των ορίων αιγιαλού και παλαιού αιγιαλού υπήρξε σε πολλές περιπτώσεις ατελής ή όχι πάντοτε ακριβής. Σε ορισμένες περιπτώσεις είχε γίνει και με ρουσφετολογικά κριτήρια. Δεύτερη παραδοχή: οι κατά τόπους υπηρεσίες ελέγχου, δηλαδή οι κτηματικές υπηρεσίες, δεν ήταν ούτε είναι σήμερα άρτια εξοπλισμένες και δεν διαθέτουν το κατάλληλο προσωπικό για να αντιμετωπίσουν τον όγκο των υποθέσεων αιγιαλού και παραλίας. Τρίτη παραδοχή: καθ' όλο το προηγούμενο διάστημα υπήρξαν πράγματι παρεμβάσεις επί του αιγιαλού και της παραλίας, που γενικά μπορούμε να τις κατατάξουμε σε τρεις κατηγορίες: Όσες έγιναν στο απώτατο παρελθόν από οργανισμούς τοπικής αυτοδιοίκησης για καλλωπισμό και στοιχειώδεις ανέσεις ή και πρόσβαση των πολιτών στη θάλασσα. Πολλές από αυτές στη συνέχεια εκμισθώθηκαν δυνάμει του προϊσχύοντος καθεστώτος εκμίσθωσης, μέσω των κοινοτήτων ειδικά, σε ιδιώτες για την άσκηση επιχειρηματικής δραστηριότητας ή ακόμα είχαν δοθεί οι βεβαιώσεις από προέδρους κοινοτήτων που μπορούσαν να τα δώσουν βάσει του τότε καθεστώτος, που περιέπλεκαν το καθεστώς κυριότητας και δημιούργησαν εσφαλμένες επιδιώξεις καταπάτησής τους. Τα όποια κτίσματα ή εγκαταστάσεις επί των χώρων αυτών υφίστανται σήμερα, εξακολουθούν να έχουν κοινόχρηστο χαρακτήρα. Ίσως, όμως, με μια στενότερη ερμηνεία αυτών των διατάξεων να κινδυνεύουν και αυτά να κριθούν κατεδαφιστέα, κάτι που θα πρέπει να το προσέξουμε. Υπάρχει ακόμα η μάλλον μεγαλύτερη κατηγορία όσων έχουν κατασκευάσει κτίσματα ως τμήμα της νόμιμης οικοδομής ή άλλες εγκαταστάσεις που επικάθονται στον παλαιό αιγιαλό. Αντιλαμβάνομαι ότι με την παρούσα ρύθμιση δεν υπάρχει η δυνατότητα εξαγοράς κυριότητος, ωστόσο βρίσκω την παρατήρηση της συναδέλφου κ. Καρακώστα για τους παραδοσιακούς οικισμούς και την ανάγκη προφύλαξης της φυσιογνωμίας τους και της ύπαρξής τους εν τέλει σωστή. Για την ιστορία, πρέπει να πούμε ότι παρόμοια δυνατότητα εξαγοράς υπήρχε όσο ο παλιός αιγιαλός χαρακτηριζόταν ως τμήμα της ιδιωτικής περιουσίας του δημοσίου. Εν όψει της αυστηροποίησης των διατάξεων και της εντεινόμενης προστασίας του κοινόχρηστου χαρακτήρα της παραλιακής ζώνης, νομίζω ότι πρέπει να εξεταστεί στο μέλλον έστω και με μεταβατικού χαρακτήρα διάταξη η δυνατότητα να προτιμώνται κατ' αποκλειστικότητα οι ιδιοκτήτες των κυρίως κτισμάτων σε περιπτώσεις μακροχρόνιας μίσθωσης, προκειμένου να αποφευχθούν η αναστάτωση και οι άσκοπες έριδες με τρίτους. Δεν πρέπει να μας διαφεύγει ότι πλείστοι έχουν ή προβάλλουν δικαιώματα κυριότητος ή αμφισβητούν ή αμφισβήτησαν τον χαρακτηρισμό της συγκεκριμένης έκτασης ως παλαιό αιγιαλό και ότι μετά από πολυετείς δικαστικούς αγώνες συνήθως τούς έχουν επιβληθεί πρόστιμα υψηλότατα που ειδικά για περιπτώσεις μικρών ή μεσαίων εισοδημάτων είναι απλώς αδύνατο να πληρωθούν. Γι' αυτό κατά την εξέταση των αιτημάτων μακροχρόνιας μίσθωσης του τμήματος εκείνου που ενδεχομένως εισέρχεται το κύριο κτίσμα στον χώρο του ενιαίου πλέον αιγιαλού, θα πρέπει να υπάρξει - πρώτον - αναστολή της υποχρέωσης καταβολής των ποσών που τους έχουν καταλογιστεί και - δεύτερον - να μην επιβάλλονται νέα πρόστιμα όσο διαρκεί η εξέταση της αίτησης, όπως επίσης και να διευκολυνθεί η αποπληρωμή με μακροχρόνιες τμηματικές καταβολές. Θα είναι μια πράξη δικαιοσύνης που θεμελιώνεται στις αδυναμίες του προηγούμενου συστήματος σχέσεων κράτους - πολίτη, που δεν ήταν πάντα διαφανείς ούτε αξιόπιστες, ενός συστήματος που μέσω αδράνειας ή σκόπιμων καθυστερήσεων κράτησε ομήρους πολλούς καλοπροαίρετους ιδιοκτήτες παραλιακών οικημάτων. Στις αδυναμίες του παλιού συστήματος επίλυσης των διαφορών νομίζω ότι μπορεί να θεμελιωθεί και ειδική αιτιολόγηση που δικαίως ζητά το Συμβούλιο της Επικρατείας, προκειμένου να γίνονται ανεκτές οι εξαιρέσεις. Τελειώνοντας, κύριε Πρόεδρε, κυρία Υπουργέ, θέλω να κάνω κι εγώ μια αναφορά στην προτεινόμενη εκ μέρους των Βουλευτών τροπολογία για αναλογική εφαρμογή των αποζημιώσεων όχι γενικώς και αορίστως στους πληγέντες, αλλά σε όσους είχαν ανθρώπινα θύματα. Όπως ξέρετε, είχαμε τέσσερις περιπτώσεις σε ανατολική Κρήτη και μία στη δυτική Κρήτη πνιγμών από τις πλημμύρες. Υπάρχουν διατάξεις από τη Μάνδρα και αντίστοιχες από το Μάτι. Νομίζω ότι είναι θέμα και δικαιοσύνης να υλοποιηθεί και να γίνει δεκτή αυτή η τροπολογία ή αργότερα στο μέλλον, όπως είπαμε προηγουμένως, να έλθει κάποια τέτοια διάταξη και για τον εξής λόγο: Τις μέρες των φυσικών καταστροφών είχε έλθει μια πρόταση από τον κ. Δένδια από τη Νέα Δημοκρατία και δεν έγινε δεκτή, με τη βεβαιότητα και την υπόσχεση ότι θα έλθει ως νομοθετική ρύθμιση άμεσα. Πρέπει, λοιπόν, τώρα να τη δούμε συγκεκριμένα και να μπορέσουμε να υλοποιήσουμε - επαναλαμβάνω - αυτό το δίκαιο αναλογικά αίτημα. Ευχαριστώ.
O κ. Κέλλας, Βουλευτής της Νέας Δημοκρατίας, έχει τον λόγο για επτά λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, βρισκόμαστε έναν μήνα μόλις πριν από τις αυτοδιοικητικές εκλογές και από τις ευρωεκλογές και φέρνετε ένα ακόμα νομοσχέδιο με καταφανή προχειρότητα και αποσπασματικότητα. Θα ξεκινήσω από την Ασιατική Τράπεζα Υποδομών και Επενδύσεων. Τι είναι αυτή η τράπεζα; Η ίδρυση αυτής της τράπεζας αποφασίστηκε αρχικά από την Κίνα και τη Ρωσία που είναι μέλη του Οργανισμού Συνεργασίας της Σαγκάης και έχουν ως στόχο στην παρούσα χρονική περίοδο την υλοποίηση του νέου «Δρόμου του Μεταξιού», της λεγόμενης πρωτοβουλίας της «Ζώνης και του Δρόμου» της ΟBOR. Η χώρα μας συμμετέχει στην ΟBOR μέσω του λιμανιού του Πειραιά, ωστόσο μόλις προχθές το ΚΑΣ, το οποίο, ως γνωστό, διορίζει η Κυβέρνηση, όρισε τον Πειραιά ως χώρο αρχαιολογικού ενδιαφέροντος. Αποτέλεσμα η επένδυση της «COSCO» και του ΟΛΠ ύψους 600 εκατομμυρίων ευρώ να πηγαίνει προς ματαίωση και η «COSCO», όπως γνωρίζετε, αγαπητοί συνάδελφοι, αναζητεί χώρο στην Ιταλία για την επένδυση. Άρα, δεν ξέρω αν πράγματι έχει σημασία η κύρωση της συμφωνίας ή αν εντάσσεται σ' ένα ευρύτερο παιχνίδι εντυπώσεων που προσπαθείτε να καλλιεργήσετε. Η συμπεριφορά σας δείχνει πως ναι μεν θέλετε τις επενδύσεις στα λόγια μόνο, αλλά με τις πράξεις σας κάνετε ό,τι μπορείτε για να τις αποτρέψετε. Το ίδιο σενάριο είχαμε και πέρυσι πάλι με απόφαση του ΚΑΣ για το Ελληνικό. Τεσσεράμισι χρόνια είστε στην Κυβέρνηση και το Ελληνικό, η μεγαλύτερη ελληνική επένδυση, ακόμα δεν λέει να ξεκινήσει. Τρανταχτό παράδειγμα στο παρόν νομοσχέδιο είναι το άρθρο 24. Τροποποιείτε το άρθρο 2 του ν.2971/2001 που αφορά την κυριότητα της ζώνης μεταξύ νέου και παλαιού αιγιαλού, καταργώντας το καθεστώς της ιδιωτικής περιουσίας του δημοσίου. Αυτό βέβαια για μια χώρα νησιωτική, όπως είναι η Ελλάδα, με την τεράστια ακτογραμμή που διαθέτει, δημιουργεί σοβαρότατα εμπόδια σε επιχειρήσεις και επενδυτές και ειδικότερα στη βιομηχανία και τον τουρισμό. Όταν ο κ. Τσίπρας μιλάει για ανάπτυξη το εννοεί ή κοροϊδεύει ή το κάνετε από χόμπι για να δημιουργείτε διαρκώς προβλήματα στην ιδιωτική πρωτοβουλία; Όπως επισημαίνει και ο ΣΕΒ στο υπόμνημά του, η διάταξη της παραγράφου 5 του άρθρου 24 αποτελεί παραβίαση του συνταγματικά κατοχυρωμένου δικαιώματος στην ιδιοκτησία, ενώ δεν τεκμαίρεται και από τις αποφάσεις του Συμβουλίου της Επικρατείας, κάνοντας λόγο για χώρο ανεπίδεκτης κτήσης ιδιωτικών δικαιωμάτων. Επιπλέον, με την παρούσα ρύθμιση εγείρεται σοβαρό ζήτημα σχετικά με την εδαφική συνέχεια των επιχειρήσεων και τη σύνδεση των εγκαταστάσεών τους με τα λιμάνια και τις ακτές. Η διακοπή της θα προκαλέσει πολλαπλούς κινδύνους για την ασφάλεια των εργαζομένων και του κοινωνικού συνόλου που θα βρίσκονται σε αυτή τη ζώνη. Συνεπώς η έκταση μεταξύ παλαιού και νέου αιγιαλού θα πρέπει να παραμείνει υπό το ισχύον καθεστώς στην ιδιωτική περιουσία του δημοσίου και να προβλεφθεί η δυνατότητα παραχώρησης του παλαιού αιγιαλού με ανταλλάγματα. Κυρία Υπουργέ, θα πρέπει να λάβετε υπ' όψιν σας την τροπολογία που κατέθεσε η συνάδελφος κ. Μπακογιάννη σε σχέση με την προσθήκη στο άρθρο 26 για τα ακίνητα τα οποία είναι καταγεγραμμένα ως παλαιοί αιγιαλοί και εντός των οποίων υπάρχουν κτίσματα που εξυπηρετούν ξενοδοχειακές ή άλλες τουριστικές μονάδες. Ξέρετε πάρα πολύ καλά - είστε και από άκρως τουριστικό νομό - ότι ο τουρισμός είναι η «βαριά» βιομηχανία της χώρας και οφείλουμε να τον ενισχύουμε. Θα έλθω σε ένα άλλο ζήτημα, το οποίο προκαλεί επίσης ερωτηματικά. Η ρύθμιση στο άρθρο 36 τι σκοπό έχει; Σε ποιους ιδιώτες θα παραχωρηθούν οι βραχονησίδες; Αναφέρομαι στην παράγραφο 3. Θα παραχωρείται βραχονησίδα με απλή απόφαση του Υπουργού Οικονομικών …
Αυτό έχει διαγραφεί.
Πολύ ωραία. Προχωρώ σ' ένα θέμα, το οποίο είναι χαρακτηριστικό της εξαπάτησης και της κοροϊδίας του ελληνικού λαού. Τι λέγατε το 2012 σαν Αντιπολίτευση για τους εφοπλιστές; «Να φορολογηθούν, πίνουν το αίμα του λαού». Τότε η Νέα Δημοκρατία είχε κάνει μια συμφωνία για 140 εκατομμύρια ευρώ. Εσείς τι ζητούσατε; Δύο δισεκατομμύρια ευρώ και τώρα είστε Κυβέρνηση. Τα 2 δισεκατομμύρια τα κάνετε σήμερα με το νομοσχέδιο 40 εκατομμύρια. Χρειάζεται να πω κάτι; Δεν χρειάζεται. Κλείνω με το άρθρο 45 του πολυνομοσχεδίου. Κύριε Υπουργέ, χρωστάει το δημόσιο στον ιδιώτη επιτόκιο για τους τόκους υπερημερίας. Ήταν 6%. Το μειώνετε στο 3%. Έχει καλώς. Χρωστάνε 4 εκατομμύρια οι ιδιώτες στο δημόσιο, άλλος 3.000, άλλος 5.000, άλλος 100.000 ευρώ και δεν έχουν να τα πληρώσουν. Επιτόκιο; Είναι 8,76%, σχεδόν το τριπλάσιο. Είναι δυνατόν; Ευτυχώς οι μέρες σας είναι μετρημένες. Σας ευχαριστώ.
Ευχαριστούμε πολύ. Τον λόγο έχει η Υφυπουργός Οικονομικών κ. Παπανάτσιου για πέντε λεπτά.
Κύριε Πρόεδρε, είναι η κανονική μου ομιλία και θα αναφερθώ και στις τροπολογίες.
Εγώ πριν από λίγο ανέβηκα στο Βήμα και δεν ξέρω αν μιλήσατε προηγουμένως.
Επειδή θέλω να αναλύσω και τις τροπολογίες, θα μου δώσετε όσον χρόνο χρειάζεται.
Βεβαίως. Ορίστε, έχετε τον λόγο.
Ευχαριστώ πολύ. Κυρίες και κύριοι συνάδελφοι, με το σημερινό νομοσχέδιο του Υπουργείου Οικονομικών κατ' αρχάς στα άρθρα 1 έως 7 επικυρώνεται η συμφωνία ένταξης της χώρας μας στην Ασιατική Τράπεζα Υποδομών και Επενδύσεων. Η Ασιατική Τράπεζα είναι διεθνής χρηματοδοτικός οργανισμός που λειτουργεί σαν πολυμερής αναπτυξιακή τράπεζα, με έδρα το Πεκίνο. Έχει φτάσει και απαρτίζεται από εβδομήντα χώρες - μέλη σε όλο τον κόσμο, ενώ είκοσι τρία κράτη, μεταξύ των οποίων και η Ελλάδα, βρίσκονται σε καθεστώς εγκεκριμένου υποψηφίου μέλους. Σταθερή επιδίωξη της εθνικής οικονομικής πολιτικής είναι η συνεργασία και η συμμετοχή της Ελλάδας σε όλους τους σημαντικούς διεθνείς χρηματοδοτικούς θεσμούς, με στόχο την οικονομική στήριξη επενδυτικών σχεδίων υψηλής προστιθέμενης αξίας και την ανάπτυξη επωφελών συνεργασιών για την ελληνική οικονομία. Αυτόν τον σκοπό επιτελεί και η συμφωνία ένταξης της Ελλάδας σαν μέλος στην Ασιατική Τράπεζα, που κυρώνουμε σε αυτό το νομοσχέδιο. Επίσης, στα άρθρα 8, 9 και 10 του νομοσχεδίου ενσωματώνεται στο Εθνικό μας Δίκαιο η οδηγία της Ευρωπαϊκής Ένωσης 2016/1065 για τον καθορισμό και την εφαρμογή του όρου «κουπόνια», τα γνωστά σε όλους μας vouchers, που χρησιμοποιούνται στις οικονομικές συναλλαγές. Έτσι προσδιορίζονται το κουπόνι συγκεκριμένου σκοπού και το κουπόνι πολλαπλών σκοπών και ορίζεται ποια είναι η φορολογική υποχρέωση για λόγους ΦΠΑ αυτών των δύο μέσων οικονομικών συναλλαγών. Με τα άρθρα 35-38 ενσωματώνεται στην εθνική νομοθεσία η οδηγία 2016/1164 της Ευρωπαϊκής Ένωσης για τη θέσπιση κανόνων κατά πρακτικών φοροαποφυγής που έχουν άμεση επίπτωση στη λειτουργία της εσωτερικής αγοράς. Πιο συγκεκριμένα, θεσπίζεται ένα ποσοστό 30% για τη δυνατότητα έκπτωσης του υπερβάλλοντος κόστος δανεισμού των φορολογουμένων και αφορά τα φορολογητέα κέρδη, προ τόκων, φόρων απομείωσης και αποσβέσεων του φορολογούμενου. Ακόμη, επαναδιατυπώνεται ο ορισμός των ελεγχόμενων αλλοδαπών εταιρειών, σύμφωνα με τις διατάξεις της οδηγίας, και επισημαίνεται ότι στην έννοια των συνδεδεμένων προσώπων περιλαμβάνονται και τα φυσικά πρόσωπα. Ενσωματώνεται, επίσης, στο εσωτερικό μας δίκαιο γενικός κανόνας απαγόρευσης καταχρήσεων, με βάση τον οποίο η διοίκηση δεν λαμβάνει υπ' όψιν διευθέτηση ή σειρά διευθετήσεων οι οποίες έχουν σαν στόχο την απόκτηση φορολογικού πλεονεκτήματος που καταστρατηγεί το αντικείμενο ή τον σκοπό των φορολογικών διατάξεων. Ας έρθουμε στο επίμαχο άρθρο 45. Τι λέει το συγκεκριμένο άρθρο; Κατ' αρχάς, θα ήθελα εδώ να διευκρινίσω ότι οι νέες διατάξεις που προτείνουμε δεν αφορούν συλλήβδην όλες τις περιπτώσεις έντοκης επιστροφής αξιώσεων των πολιτών από το δημόσιο, αλλά υπάρχουν και εξαιρέσεις. Συγκεκριμένα, να δούμε τι δεν αφορούν, πρώτα απ' όλα. Κατ' αρχάς, δεν αφορούν την έντοκη επιστροφή αχρεωστήτως καταβληθέντων φόρων. Και ποιοι είναι αυτοί οι αχρεωστήτως καταβληθέντες φόροι; Είναι φόροι εισοδήματος φυσικών και νομικών προσώπων, παρακρατούμενοι φόροι, ΦΠΑ και όλα τα υπόλοιπα που αφορούν από το δημόσιο προς τους πολίτες. Επίσης, στις περιπτώσεις που σε σύμβαση στην οποία συμβάλλεται νόμιμα το δημόσιο, έχει περιληφθεί ειδική πρόβλεψη σχετικά με το εφαρμοζόμενο επιτόκιο. Κι εδώ δεν συμπεριλαμβάνεται, λοιπόν, αυτό που ψηφίζουμε σήμερα. Τρίτον, τις αξιώσεις των ιδιωτών που στηρίζονται σε ειδικές και ευθέως εφαρμοζόμενες διατάξεις του Ενωσιακού Δικαίου με τις οποίες έχει καθοριστεί ρητά και ειδικά το ύψος του επιτοκίου. Πού έρχεται, λοιπόν, και εφαρμόζεται σήμερα αυτό το επιτόκιο; Εφαρμόζεται στις αγωγές για αποζημίωση κατά του δημοσίου. Είναι το μοναδικό σημείο που εφαρμόζεται αυτό το επιτόκιο. Και τώρα να δούμε λίγο πώς είναι διαμορφωμένο και το επιτόκιο στα ληξιπρόθεσμα χρέη των πολιτών προς το δημόσιο. Στα μεν ληξιπρόθεσμα τα οποία δεν είναι ρυθμισμένα έχουμε 8,76% ή 0,73% κάθε μήνα, ενώ, αν ο οφειλέτης βρίσκεται στη ρύθμιση, το επιτόκιο είναι 5%. Μη δημιουργούμε μία εικόνα - κι εγώ δεν ξέρω τι γίνεται - με τα επιτόκια. Με τα άρθρα 46 και 47 ρυθμίζονται οι παραχωρήσεις ακινήτων της δημόσιας περιουσίας σε δύο δήμους, το Δήμο Καλαμάτας και το Δήμο Κοζάνης. Έτσι, με το άρθρο 46 παραχωρείται χωρίς αντάλλαγμα στο Δήμο Καλαμάτας για ενενήντα εννέα έτη η χρήση, διαχείριση και εκμετάλλευση τμήματος του δημόσιου ακινήτου το οποίο βρίσκεται στην δυτική παραλία Καλαμάτας, στη θέση Κορδία. Η παραχώρηση γίνεται για την κατασκευή από τον δήμο εγκαταστάσεων άθλησης, τη διαμόρφωση νέων χώρων στάθμευσης, τη δημιουργία ζωνών πρασίνου και γενικά για την ανάπλαση και αξιοποίηση του χώρου. Επίσης, με το άρθρο 47 παραχωρείται στο Δήμο Κοζάνης η χρήση της έκτασης του πρώην Στρατοπέδου «Ψυχογιού», για ενενήντα εννέα χρόνια και σε αυτούς, με σκοπό την αξιοποίηση της παραχωρούμενης έκτασης με χρήσεις όπως αναψυχή, πολιτισμός, αθλητισμός, χώρος δημοτικού σχολείου. Κι ερχόμαστε στο άρθρο 48, σε συνέχεια προηγουμένων μέτρων για την στήριξη των πληγέντων από τις πυρκαγιές του περασμένου καλοκαιρού, στους οποίους χορηγήσαμε απαλλαγή ΕΝΦΙΑ. Ερχόμαστε τώρα να το φέρουμε και για το έτος 2019, επιπλέον του έτους 2018 για το οποίο ήδη ίσχυε η απαλλαγή. Σημειώνουμε ότι η εν λόγω απαλλαγή εκτός από τους πληγέντες της Περιφέρειας Αττικής επεκτείνεται και στους πληγέντες της Περιφερειακής Ενότητας Κορίνθου. Επίσης, με την παρούσα ρύθμιση ορίζεται ότι η απαλλαγή του ΕΝΦΙΑ μπορεί να χορηγηθεί, εφόσον οι ιδιοκτήτες των ακινήτων είναι κάτοχοι δελτίου επανελέγχου ή έκθεσης αυτοψίας ή πρωτοκόλλου αυτοψίας επικινδύνου ετοιμόρροπου κτηρίου του Υπουργείου Υποδομών και Μεταφορών. Με το άρθρο 49 τροποποιείται ο κώδικας του ΦΠΑ και καθορίζεται με σαφήνεια ο τόπος φορολόγησης για λόγους ΦΠΑ της υπηρεσίας μεταφοράς των αγαθών και των μισθώσεων των επαγγελματικών πλοίων αναψυχής. Με το άρθρο 50 εναρμονίζεται νομοθετικά η αντιμετώπιση του νέου θερμαινόμενου προϊόντος καπνού με τα λοιπά προϊόντα καπνού. Στο άρθρο 52 ορίζεται ότι στην εξάντληση της φορολογικής υποχρέωσης των δικαιούχων για τα αναδρομικά των ειδικών μισθολογίων, συμπεριλαμβάνεται και η εισφορά αλληλεγγύης. Πριν ξεκινήσω με το κομμάτι του αιγιαλού, θα ήθελα να αναφερθώ λίγο στις τροπολογίες. Έτσι, στην τροπολογία με γενικό αριθμό 2087 και ειδικό 277 που αφορά το Γενικό Λογιστήριο του Κράτους, με την προτεινόμενη διάταξη αναμορφώνονται οι αρμοδιότητες του αυτοτελούς Τμήματος Έκτακτων Ελέγχων Χρηματοδοτούμενων Προγραμμάτων της Γενικής Διεύθυνσης Ελέγχων Συγχρηματοδοτούμενων Προγραμμάτων του Γενικού Λογιστηρίου του Κράτους, προκειμένου να επέλθει πλήρης εναρμόνιση με το νομικό πλαίσιο που οριοθετεί τις αρμοδιότητες της αρχής ελέγχου. Το πρόβλημα που διαπιστώθηκε κατά την εφαρμογή της ρύθμισης, της οποίας προτείνεται η τροποποίηση, ήταν ο κίνδυνος να εμφιλοχωρήσουν ακυρότητες στην ελεγκτική διαδικασία της αρχής ελέγχου που διενεργείται σε συνέχεια εισαγγελικών παραγγελιών. Έτσι, επιδιώκεται να διασφαλιστεί το κύρος των ελέγχων που διενεργεί η Επιτροπή Δημοσιονομικού Ελέγχου. Με το άλλο άρθρο της συγκεκριμένης τροπολογίας προτείνεται να παραταθούν μέχρι τις 30 Απριλίου οι προθεσμίες για την έκδοση συμψηφιστικών χρηματικών ενταλμάτων, τακτικών και προπληρωμής, και η διενέργεια των τακτοποιητικών λογιστικών εγγραφών. Είχαμε ήδη ζητήσει πάλι μία παράταση, δεν κατέστη δυνατό να ολοκληρωθούν και γι' αυτό ζητάμε και δεύτερη που πηγαίνει τώρα μέχρι τις 30 Απριλίου. Στην τροπολογία με γενικό αριθμό 2089 και ειδικό 278 για τα προϊόντα απόσταξης μικρών αποσταγματοποιών, ερχόμαστε να δώσουμε μία δυνατότητα να μπορέσουν να διαθέσουν τα προϊόντα τους αυτοί που κατέχουν τους άμβυκες. Δεν μιλάμε για τους παραγωγούς. Οι παραγωγοί οι οποίοι είναι οι διήμεροι, αυτοί που βράζουν το τσίπουρο ή την ρακί, παραμένουν κανονικά στη διάταξη. Εδώ αυτοί που κατέχουν τους άμβυκες και κάνουν τις αποστάσεις για λογαριασμό άλλων, επειδή τα δικαιώματα που είχαν πάρει τα είχαν πάρει σε προϊόν, τους δίνουμε τη δυνατότητα, επειδή βάζουμε κάποιες δεσμεύσεις για λόγους, κατ' αρχάς, υγείας - είναι πάρα πολύ σημαντικό και να ξέρουν αυτοί που θα καταναλώσουν το χύμα προϊόν ότι έχουμε βάλει κάποιες δεσμεύσεις - με αυτή τη λογική τους δίνουμε τώρα ένα διάστημα να μπορούν με τις ίδιες, όμως, προϋποθέσεις να διαθέσουν το προϊόν τους για ένα χρόνο. Βέβαια, θα πρέπει να δηλώσουν τα αποθέματά τους στο ταμείο, όπως επίσης και μέσα στον χρόνο θα πρέπει να έχουν ολοκληρώσει την πώληση των αποθεμάτων. Στο δεύτερο άρθρο της ίδιας τροπολογίας έχουμε ρυθμίσεις για το αποθεματικό κεφάλαιο της ΕΤΑΔ. Με την κείμενη νομοθεσία η εταιρεία «Ελληνικά Τουριστικά Ακίνητα Α.Ε.» υποχρεώθηκε να σχηματίσει ειδικό αποθεματικό ύψους ίσου προς το 12,5% της αξίας του δικαιώματος διοίκησης και διαχείρισης των περιουσιακών στοιχείων που απέκτησε από τον ΕΟΤ. Η δημιουργία αυτού του ειδικού αποθεματικού κεφαλαίου δεν υπαγόταν σε καμμία φορολογία και οριζόταν ότι μετά την παρέλευση δέκα ετών από τη δημοσίευση του νόμου, αυτό το ειδικό αποθεματικό κεφάλαιο μπορεί να κεφαλαιοποιείται με απόφαση γενικής συνέλευσης των μετόχων της εταιρείας. Επειδή στη συνέχεια οι ανωτέρω προβλέψεις καταργήθηκαν με το ν.4389/2016, καθίσταται αναγκαίο να ρυθμιστεί εκ νέου η δυνατότητα κεφαλαιοποίησης, η διανομή του ως άνω ειδικού αποθεματικού κεφαλαίου και να διατυπωθεί ρητά ότι στην περίπτωση αυτή δεν εφαρμόζονται οι σχετικές διατάξεις του κώδικα φορολογίας εισοδήματος. Το τρίτο σημείο της τροπολογίας με γενικό αριθμό 2089 έχει να κάνει με τους ορκωτούς λογιστές. Είναι η τροποποίηση του άρθρου 193 του ν.4389. Με βάση την κοινοτική οδηγία, που ενσωματώθηκε στον ν.4449/2017, μπορεί να προσφέρει τις υπηρεσίες του με την ιδιότητα του ορκωτού λογιστή για χρονική περίοδο μέχρι πέντε έτη και να επαναλάβει τα καθήκοντά του μετά την παρέλευση δύο ετών. Ερχόμαστε τώρα να εναρμονίσουμε το συγκεκριμένο στις διατάξεις του άρθρου 193. Εκεί προβλέπεται ότι η εταιρεία δεν μπορεί να εκλέγει για περισσότερα από τρία συναπτά έτη τον ίδιο ελεγκτή ή ελεγκτική εταιρεία. Και αυξάνουμε από τρία σε πέντε τα έτη για το χρονικό διάστημα για το οποίο ο ίδιος ελεγκτής ή η ελεγκτική εταιρεία μπορεί να εκλεγεί, ούτως ώστε να μην έχουμε διαφορετική αντιμετώπιση μέσα σε δύο νόμους. Και στην τροπολογία με γενικό αριθμό 2090 και ειδικό αριθμό 2079 ερχόμαστε να λύσουμε ζητήματα πολύ σημαντικά που αφορούν τον ΕΝΦΙΑ και τις δηλώσεις στοιχείων ακινήτων του Ε9. Τι κάνουμε εδώ; Για τις δηλώσεις στοιχείων ακινήτων που υποβάλλονται από 1-1-2019 δίνουμε ένα ικανό χρονικό διάστημα στους φορολογούμενους να υποβάλουν τις δηλώσεις Ε9 και να αποφεύγονται οι παρερμηνείες ως προς την καταληκτική ημερομηνία υποβολής των δηλώσεων. Με τις προτεινόμενες τροποποιήσεις του άρθρου αυτού δίνεται η δυνατότητα στους φορολογούμενους να διορθώσουν την περιουσιακή τους κατάσταση, υποβάλλοντας τις δηλώσεις του Ε9 χωρίς την επιβολή προστίμων, ενώ για λόγους ισονομίας ρυθμίζεται η μη επιβολή προστίμων που δεν έχουν βεβαιωθεί σε αντίστοιχες περιπτώσεις που έχουν προκύψει από τα τέλη του 2014 μέχρι σήμερα. Γιατί ερχόμαστε να βάλουμε αυτή τη ρύθμιση τώρα; Ερχόμαστε να βάλουμε τώρα αυτή τη ρύθμιση, γιατί πολλοί φορολογούμενοι, πολλοί συνάνθρωποί μας, πολλοί πολίτες πηγαίνοντας στο Κτηματολόγιο και προκειμένου να κάνουν την ορθή απεικόνιση των ακινήτων τους, είδαν πάρα πολλές διαφορές με το Ε9 που είχαν συντάξει οι λογιστές. Και θεωρούμε, στο πλαίσιο της χρηστής διοίκησης, μέχρις ότου ολοκληρωθεί και το Κτηματολόγιο και σε κάθε περιοχή που θα ολοκληρώνεται στον ίδιο χρονικό ορίζοντα θα πρέπει να ολοκληρώνεται και το Ε9 του κάθε φορολογούμενου. Είχαμε περιπτώσεις που για τον αριθμό της παροχής ή για κάποια πολύ μικρά πράγματα - που δεν αλλάζουν ούτε τα τετραγωνικά ούτε τίποτα άλλο για το Ε9, που να αλλάζει την αξία του ΕΝΦΙΑ - θα έπρεπε να μπει πρόστιμο στον φορολογούμενο. Με τη δεύτερη παράγραφο της συγκεκριμένης τροπολογίας φέρνουμε τα αναλογικά τέλη κυκλοφορίας. Τα γνωρίζουμε κάθε χρόνο. Θέλουμε να δώσουμε τη δυνατότητα σε όσους πολίτες - επειδή έρχεται και το Πάσχα τώρα και το καλοκαίρι - δεν μπορούν ή δεν θέλουν να έχουν τα αυτοκίνητά τους καθ' όλη τη διάρκεια του χρόνου, με χαμηλότερα τέλη κυκλοφορίας αναλογικά για έναν μήνα θα καταβάλλονται τα 2/12 του ποσού, για τρεις μήνες θα καταβάλλονται τα 4/12 και για χρήση για τους υπόλοιπους μήνες μέχρι τη λήξη θα καταβάλλονται τα δωδέκατα που απομένουν συν 2/12. Μπορεί όποιος το έχει ανάγκη λόγω της ακινησίας εντός του έτους 2019 να καταβάλει τα τέλη κυκλοφορίας αναλογικά για τους υπόλοιπους μήνες μέχρι το τέλος του έτους, προκειμένου να του επιστραφούν οι πινακίδες. Με την τροποποίηση του άρθρου 12 του ν.4530/2018- αυτό αφορά τα ταξί - καθορίζεται αναλυτικά ο τρόπος έκδοσης των φορολογικών παραστατικών από τις οντότητες παροχής υπηρεσιών διαμεσολάβησης, καθώς και από τις οντότητες - εκμεταλλευτές ΤΑΞΙ, σύμφωνα με τις ισχύουσες φορολογικές διατάξεις των ελληνικών λογιστικών προτύπων. Ορίζονται ειδικότερα θέματα αναφορικά με τον τρόπο καταβολής της αμοιβής των υπ' όψιν φορέων διαμεσολάβησης. Επίσης, στην απόδειξη θα πρέπει να είναι ευκρινείς οι αμοιβές για τις δύο περιπτώσεις. Τροποποιούμε και το άρθρο 33 του ΚΕΔΕ. Έως και σήμερα στις περιπτώσεις που τρίτος έχει οφειλή προς πρόσωπο με οφειλές στο δημόσιο και παραλείψει να προβεί σε σχετική δήλωση εντός συγκεκριμένου διαστήματος οκτώ ημερών από την επίδοση κατάστασης του δημοσίου προς αυτόν, τότε καταλήγει να οφείλει το σύνολο του ποσού που οφείλει ο οφειλέτης του δημοσίου ακόμη και όταν η δική του οφειλή προς αυτόν είναι μικρότερη ή δεν υφίσταται τέτοια οφειλή. Με τις νέες διατάξεις ο ανωτέρω τρίτος καθίσταται οφειλέτης του δημοσίου μόνο για ό,τι οφείλει ή μέλλεται να οφείλει, δηλαδή στον οφειλέτη του δημοσίου, εφόσον αυτό προκύπτει από πρόσφορα διαθέσιμα ηλεκτρονικά μέσα της φορολογικής διοίκησης. Επίσης, τροποποιούμε το άρθρο 13 του ν.4211/2013, δηλαδή, το ΤΕΠΑΗ. Και με τη δεύτερη παράγραφο επιδιώκεται να δοθεί και για το έτος 2019 στα υπόχρεα σε καταβολή ΤΕΠΑΗ πρόσωπα η δυνατότητα να ευνοηθούν από την έκπτωση που χορηγείται λόγω προπληρωμής του και για τα βρισκόμενα στα ελληνικά χωρικά ύδατα πλοία κατά τον χρόνο της πρώτης εφαρμογής του ΤΕΠΑΗ, στις 9-5-2019. Η έκπτωση χορηγείται, εφόσον το σύνολο του οφειλόμενου για το 2019 τέλος για τους μήνες Μάιο έως τον Δεκέμβριο καταβληθεί μέχρι τις 18-5-2019. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού]] Κύριε Πρόεδρε, χρειάζομαι χρόνο για να αναλύσω λίγο και το κομμάτι που αφορά τον αιγιαλό.
Έχετε ακόμα τρία λεπτά.
Δεν αρκούν τα τρία λεπτά. Θέλω τουλάχιστον δέκα λεπτά, κύριε Πρόεδρε, γιατί έχουνε τεθεί διάφορα ζητήματα και θα μου επιτρέψετε να αναφερθώ σε όλα αυτά.
Από τις βουλευτικές, γίνεται κάποια δεκτή;
Από τις βουλευτικές τροπολογίες γίνεται δεκτή η τροπολογία της κ. Θελερίτη, που αφορά την Κόρινθο. Δεν θυμάμαι τον αριθμό. Όταν κατέβω κάτω, θα σας την πω. Για την τροπολογία της κ. Βαγιωνάκη και του κ. Μπαλωμενάκη - επειδή έπρεπε να υπάρχουν στοιχεία από το Γενικό Λογιστήριο του Κράτους - θα πρέπει να το δούμε σε κάποια μετέπειτα υπουργική τροπολογία. Δεν είμαστε αρνητικοί. Τη βλέπουμε θετικά. Δεν μπορούμε τώρα να την κάνουμε δεκτή, γιατί δεν έχουμε τα στοιχεία από το Γενικό Λογιστήριο του Κράτους. Την τροπολογία με γενικό αριθμό 2080 και ειδικό 2072 της κ. Θελερίτη, του κ. Τσόγκα και του κ. Ψυχογιού, την κάνουμε αποδεκτή. Θεωρούμε ότι οι διατάξεις για τον αιγιαλό είναι ένα από τα πιο σημαντικά τμήματα του υπό συζήτηση νομοσχεδίου. Το πρότυπο ανάπτυξης που υιοθετήθηκε μεταπολεμικά από το ελληνικό κράτος δεν ακολούθησε το πρότυπο του κοινωνικού κράτους, όπως στις άλλες ευρωπαϊκές χώρες στον χωροταξικό, πολεοδομικό και περιβαλλοντικό σχεδιασμό, τις οικονομικές παραμέτρους σε αυτό το πεδίο, τα προγράμματα κοινωνικής κατοικίας, μιας πολιτικής διατήρησης της ιστορικής κληρονομιάς και της δημιουργίας ενός εκτεταμένου δικτύου δημοσίων μέσων μεταφοράς. Μπορεί η επιλογή αυτή να απάντησε αρχικά στις μετεμφυλιακά οξυμμένες στεγαστικές κοινωνικές και εργασιακές ανάγκες και να κέρδισε τη μαζική λαϊκή συναίνεση, όμως ταυτόχρονα διαμόρφωσε τις προϋποθέσεις για τον ενταφιασμό πολιτικών που προκρίνουν το δημόσιο έναντι του ιδιωτικού συμφέροντος και προωθούν το συλλογικό όραμα της πόλης και την αρμονική σχέση πόλης - υπαίθρου - φύσης. Έκτοτε οι καταχρηστικές παροχές από το κράτος - το κράτος που εσείς δημιουργήσατε όλα αυτά τα χρόνια - συλλογικών αγαθών, όπως το δικαίωμα δόμησης και η ανοχή εκ μέρους του της αυθαιρεσίας, σε όλες τις δυνατές εκδοχές της, αποτέλεσαν τη μοναδική σταθερή σχέση του με τον ιδιωτικό τομέα, όσον αφορά τα πολεοδομικά, οικιστικά και περιβαλλοντικά θέματα. Γιατί από επιλογή, κύριοι της Αντιπολίτευσης - εννοώ την Αξιωματική Αντιπολίτευση και το ΚΙΝΑΛ - έγιναν όσα έγιναν και είστε υπόλογοι πολιτικά σαν παρατάξεις. Είστε υπόλογοι για το όραμα του συντελεστή δόμησης, της κατεδάφισης των διατηρητέων, της αυθαίρετης οικοδόμησης και χρήσης της περιαστικής γης, ακόμη και των αιγιαλών, των δασών και των ρεμάτων που συναντήθηκε με το όραμα των Ολυμπιακών Αγώνων, σε μια ακραία περιφρόνηση οποιασδήποτε συλλογικής δέσμευσης απέναντι στην κοινότητα, τον δημόσιο χώρο και το μέλλον. Υπάρχει αρκετό φωτογραφικό υλικό στο Υπουργείο στη διάθεσή σας, όποτε θέλετε να σας το δώσουμε. Είστε υπόλογοι για την αυθαίρετη δόμηση, καθώς εκφράστηκε με τον καλύτερο τρόπο η κρατική σας πολιτική του μαστιγίου και του καρότου, που εν ολίγοις σήμαινε εντοπισμό των αυθαιρετούντων, σιωπηρή ανοχή, αγαστή συνεργασία με τις κάθε είδους αρχές και εν τέλει κάθαρση της νομιμοποίησης, που απέφερε ταυτόχρονα αύξηση των κρατικών και όχι μόνο εσόδων μέσω των προστίμων. Είστε υπόλογοι γιατί το κομματικό σας «παρέχω αέρα»: φάνταζε και συχνά ήταν επικερδές. Είστε υπόλογοι γιατί ανακατέψατε τον μακιαβελισμό με το μπετόν αρμέ. Συνάδελφοι και συναδέλφισσες, οφείλουμε όλοι με κάθε ειλικρίνεια να πούμε προς όλες τις κατευθύνσεις πως τέτοιας κλίμακας περιβαλλοντικές και οικιστικές επιβαρύνσεις που συνέβησαν στη χώρα μας τα τελευταία πενήντα περίπου χρόνια δεν είναι εύκολα αναστρέψιμες, αν και η κλιματική αλλαγή τις απαιτεί. Χρειάζονται γενικευμένες ανατροπές μεγάλης κλίμακας που απαιτούν χρόνο, δημόσιους πόρους, χώρο και νέες συνειδήσεις, θα μπορούσα να πω και διακομματική συναίνεση στα αυτονόητα. Σε κάθε περίπτωση, εμείς επιλέγουμε αυτόν τον δρόμο, τον δύσβατο, τον ναρκοθετημένο εκ των προτέρων, με προβλήματα ιστορικού χαρακτήρα. Στην αρχή του δρόμου τώρα βρισκόμαστε. Βέβαια, πολλές ρυθμίσεις έχουν ήδη θεσμοθετηθεί από το Υπουργείο Περιβάλλοντος και από άλλα αρμόδια Υπουργεία, ενώ πολλές βρίσκονται σε εξέλιξη. Βρισκόμαστε στον δρόμο έστω οριακά ή με μισό ή ένα βήμα μπροστά, πάντως δεν κάνουμε πίσω στην προστασία του αιγιαλού και της παραλίας και της κοινοχρησίας τους. Κυρίες και κύριοι συνάδελφοι, οι σημερινές προτεινόμενες ρυθμίσεις αντιμετωπίζουν κυρίως την πρόκληση της περιβαλλοντικής και ιδιοκτησιακής προστασίας των δικαιωμάτων του δημοσίου στον αιγιαλό και τους λοιπούς κοινόχρηστους χώρους, στην κατεύθυνση μεγέθυνσης της κοινοχρησίας τους, της αποφυγής νέων αυθαιρεσιών, που αποτελούν στην εποχή μας κρίσιμο μέγεθος στην κλιματική αλλαγή, αλλά και συνεκτιμώντας ανάγκες που έχουν προκύψει και διαρκώς εμφανίζονται και αφορούν κοινωνικοοικονομικές και αναπτυξιακές παραμέτρους. Επιχειρούνται κάποιες σημαντικές τομές στη νομοθεσία που διέπει τον αιγιαλό, την παραλία, υπέρ της κοινοχρησίας, ορισμένες παρεμβάσεις προκειμένου να αποκατασταθούν έστω και εν μέρει ή ακόμη και οριακά αστοχίες του παρελθόντος και να χαραχθεί ένας ενιαίος διαφανής τρόπος της προστασίας του ευαίσθητου περιβάλλοντος του αιγιαλού και των λοιπών κοινόχρηστων χώρων, με ταυτόχρονη διασφάλιση των εντελώς αναγκαίων δραστηριοτήτων, για τις οποίες η χρήση του αιγιαλού αποτελεί ανελαστική προϋπόθεση άσκησής τους. Και όλα αυτά, επαναλαμβάνω, σε ναρκοθετημένο έδαφος από αβλεψίες, αυθαιρεσίες, δουλείες και πιέσεις κάθε είδους, ιστορικού πολλές φορές χαρακτήρα. Θα αναφερθώ λίγο πιο αναλυτικά στις παρεμβάσεις που κάνουμε. Αναφέρθηκα και πριν στη νομοτεχνική που κάναμε για την παραλία. Το πλάτος της παραλίας που ισχύει μέχρι σήμερα φτάνει μέχρι τα πενήντα μέτρα. Προσδιορίζει, λοιπόν, το μέγιστο, χωρίς να προσδιορίσει το ελάχιστο, το οποίο θα μπορούσε να είναι ένα ή δύο μέτρα. Με την προτεινόμενη διάταξη προσδιορίζουμε πως το ελάχιστο πλάτος της παραλίας δεν μπορεί να είναι μικρότερο από τα τριάντα μέτρα, εκτός των περιπτώσεων που τα γεωμορφολογικά και ιδιαίτερα χαρακτηριστικά το καθιστούν αναγκαίο. Εισάγεται και για πρώτη φορά ο συνδυασμός του προσδιορισμού αυτού με τα τοπικά χωρικά σχέδια. Είναι προφανής η θετική επίδραση της ρύθμισης αυτής υπέρ της κοινοχρησίας. Εδώ έχουμε και κάποια ειδικά καθεστώτα σε συγκεκριμένες περιοχές, όπως είναι τα Δωδεκάνησα. Αυτά θα τα δούμε σε επόμενη νομοθετική ρύθμιση. Θα ήθελα εδώ να αναφέρω, για να μην υπάρχει και κάποια ανησυχία, ότι η παράγραφος 5 του ν.2971, του άρθρου που υπάρχει στον ν.4281/2014 που αφορά τις περιπτώσεις όπου υφίσταται σχέδιο πόλεως και η οριογραμμή της παραλίας δεν μπορεί να υπερβεί την εγκεκριμένη γραμμή δόμησης. Σε παραδοσιακούς οικισμούς η γραμμή της παραλίας δεν μπορεί να υπερβεί τη γραμμή δόμησης, όπως αυτή νομίμως έχει διαμορφωθεί. Σε πόλεις και οικισμούς που δημιουργήθηκαν πριν από το έτος 1923, έχουν πληθυσμό κάτω των δύο χιλιάδων, η οριογραμμή της παραλίας δεν μπορεί να υπερβεί την διαμορφωμένη γραμμή δόμησης, όπως αυτή νομίμως έχει διαμορφωθεί. Απαγορεύεται ρητά για πρώτη φορά η κατασκευή κτισμάτων και γενικά η τοποθέτηση κατασκευασμάτων στον αιγιαλό, την παραλία, την όχθη, την παρόχθια ζώνη, το υδάτινο στοιχείο, τον πυθμένα και το υπέδαφος του βυθού της θάλασσας, της λιμνοθάλασσας, της λίμνης και της κοίτης πλεύσιμου ποταμού. Εισάγεται δε η αρμοδιότητα των ΟΤΑ, σύμφωνα με την οποία κάθε δήμος είναι υποχρεωμένος να εξασφαλίζει την πρόσβαση σε άτομα με αναπηρία τουλάχιστον σε μία παραλία στα διοικητικά του όρια. Μέχρι σήμερα δεν υπήρχε παρόμοια πρόβλεψη στον νόμο του αιγιαλού. Για πρώτη φορά, επίσης, προβλέπεται υποχρεωτική ύπαρξη ελεύθερης διόδου από τον δημόσιο δρόμο προς τον αιγιαλό, όταν μεταξύ του αιγιαλού και της δημοσίας οδού περιλαμβάνεται ιδιωτικό ακίνητο. Και, κυρίως, με τις προτεινόμενες διατάξεις, μετά την ψήφιση του συγκεκριμένου νομοσχεδίου, ο παλαιός αιγιαλός που καθορίζεται ή επανακαθορίζεται μετά την έναρξη ισχύος της διάταξης παύει να ανήκει στην ιδιωτική περιουσία του δημοσίου και ανήκει στη δημόσια κτήση. Είναι ανεπίδεκτος κτήσης ιδιωτικών δικαιωμάτων και καταγράφεται πλέον σαν πράγμα κοινόχρηστο που ανήκει κατά κυριότητα στο δημόσιο. Εδώ υπάρχει διπολισμός όσον αφορά το ΚΙΝΑΛ. Από τη μία κατηγορούμαστε γιατί αφήνουμε πίσω το ιδιωτικό δικαίωμα του δημοσίου από τον εισηγητή του ΚΙΝΑΛ και αντίστοιχα ακούμε από εκπρόσωπο του ΚΙΝΑΛ, τον κ. Καρρά, ότι ζητάει την κοινοχρησία του παλαιού αιγιαλού μιας συγκεκριμένης περιοχής. Ας μας πούνε τι από τα δύο θέλουν. Θεωρούμε ότι η συγκεκριμένη διάταξη αποτελεί πραγματική τομή στο νομικό καθεστώς του παλαιού αιγιαλού. Έχουμε πλέον ενιαία και ολοκληρωμένη οικοσυστημική διαχείριση των τριών μέχρι σήμερα ασαφών εννοιών: αιγιαλός, παραλία, παλαιός αιγιαλός. Διατηρούμε κάποια έργα με αυστηροποίηση των προϋποθέσεων. Όσον αφορά τη διατήρηση έργων, που έχουν εκτελεστεί και λειτουργούν νόμιμα με βάση αναπτυξιακούς νόμους, προϋπόθεση για τη διατήρηση του έργου είναι η τήρηση της ισχύουσας νομοθεσίας για περιβαλλοντική αδειοδότηση και θέλουμε τις σύμφωνες γνώμες του Υπουργείου Περιβάλλοντος, του καθ' ύλην αρμοδίου Υπουργείου και του ΓΕΝ, όπως επίσης τη στατική επάρκεια, κάτι που δεν ζητούσε ο προηγούμενος νόμος. Η διάταξη αυστηροποιείται και ορίζεται ρητά ότι η διατήρηση και περαιτέρω παραχώρηση γίνεται μόνο έναντι ανταλλάγματος. Έχουμε τα αναγκαία έργα προστασίας. Δεν θα αναφερθώ περισσότερο, έχει γίνει μεγάλη συζήτηση στις επιτροπές. Νομίζω ότι κανένας μας δεν διαφωνεί εδώ μέσα. Όσον αφορά τα αντιδιαβρωτικά έργα και τα επείγοντα έργα, στα οποία πρέπει να παρέμβουμε και που και αυτό δεν υπήρχε καθόλου στον προηγούμενο νόμο, όλοι μας πρέπει να το αντιμετωπίσουμε γιατί, όπως ακριβώς αναφέρθηκα, έχουμε πάρα πολύ έντονα προβλήματα λόγω της κλιματικής αλλαγής. Τροποποιούμε το πλαίσιο υπέρ της κοινοχρησίας, παραχώρησης απλής χρήσης αιγιαλού. Η πιο συνηθισμένη χρήση του αιγιαλού και της παραλίας είναι αυτή η απλή χρήση για την τοποθέτηση ομπρελών και ξαπλωστρών, θαλάσσιων μέσων αναψυχής, αυτοκινούμενων ή ρυμουλκούμενων καντινών. Ωστόσο, έχει διαπιστωθεί ότι το πλαίσιο παραχώρησης απλής χρήσης έχει αρκετά προβλήματα λόγω πολλών ασαφειών. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού]] Κύριε Πρόεδρε, θα έχω ολοκληρώσει σε δύο λεπτά. Οι ασάφειες αυτές δημιουργούν δυσλειτουργίες, με αποτέλεσμα να ενθαρρύνεται η αυθαιρεσία και η παρανομία. Στόχος μας είναι να επεκταθεί όσο το δυνατόν περισσότερο η παραχώρηση απλής χρήσης του αιγιαλού με ηλεκτρονικές δημοπρασίες, ώστε αφ' ενός μεν η διαδικασία να είναι απολύτως αδιάβλητη, καθώς επίσης να επεκταθούν οι ηλεκτρονικές δημοπρασίες και στις παραχωρήσεις από τους δήμους για τους ίδιους λόγους. Ένα άλλο καινοτόμο είναι το αντάλλαγμα που καθορίζεται με αντικειμενικό πλέον τρόπο και επομένως αμερόληπτο. Έχουμε προσαρμογές και περιορισμούς σε παραχωρήσεις για κατασκευή του έργου. Στο θέμα αυτό, εκτός από τα αντιδιαβρωτικά έργα, προβλέπεται η δυνατότητα της παραχώρησης χρήσης του αιγιαλού σε δημόσιους ή ιδιωτικούς φορείς για την εκτέλεση έργων που λόγω της φύσης τους δεν μπορούν να λειτουργήσουν χωρίς τη χρήση του αιγιαλού. Αυτά μπορεί να είναι για σκοπούς κοινωφελείς, προστασίας του περιβάλλοντος, ναυταθλητικούς, ερευνητικούς, ανάπλασης βιομηχανικούς, εξορυκτικούς, συγκοινωνιακούς, λιμενικούς, ναυπηγοεπισκευαστικούς, αλιευτικούς, ενεργειακούς. Και εδώ είναι κάτι διαφορετικό, που υπήρχε στον προηγούμενο νόμο και δεν υπάρχει τώρα, το ότι δεν περιλαμβάνονται έργα στον αιγιαλό για τουριστικούς και εμπορικούς σκοπούς. Προβλέπεται η δυνατότητα παραχώρησης χρήσης για έργα τα οποία έχουν κατασκευαστεί χωρίς τις απαραίτητες άδειες στον αιγιαλό με την προϋπόθεση ότι θα μπορούν να πάρουν την παραχώρηση της χρήσης του αιγιαλού. Δεν μιλάμε για κτίσματα. Μιλάμε για έργα. Αυτά θα πρέπει να έχουν κατασκευαστεί πριν την 28η Ιουλίου 2011 και ανήκουν σε συγκεκριμένες κατηγορίες, οι οποίες απαριθμούνται στο νομοσχέδιο. Ερωτηθήκαμε γιατί δεν ήρθαν οι δήμοι εδώ. Ξέρετε, όλα αυτά που φέρνουμε στο συγκεκριμένο νομοσχέδιο είναι μετά από απαίτηση των δήμων όλης της χώρας. Οι δήμοι όλης της χώρας έχουν τέτοιου είδους ζητήματα. Όλοι αυτοί είναι εκείνοι οι οποίοι μας έχουν φέρει όλα αυτά τα θέματα. Εξαιρούνται ρητά από την αδειοδότηση χρήσης του αιγιαλού κάθε είδους κατοικίες, κάθε είδους καταστήματα, συμπεριλαμβανομένων εμπορικού και υγειονομικού ενδιαφέροντος, όπως τα κάμπινγκ, τουριστικά καταλύματα γενικά και ξενοδοχειακές μονάδες. Αυτό σημαίνει ότι, αν είναι παράνομες ή έχουν κάποιες εγκαταστάσεις πάνω στον αιγιαλό, θα κατεδαφιστούν. Οι μόνες ξενοδοχειακές μονάδες που μπορούν να έχουν την παραχώρηση χρήσης στον αιγιαλό είναι αυτές που κατασκευάστηκαν από το δημόσιο ή τον ΕΟΤ ή για λογαριασμό τους, όπως είναι τα ιστορικά «ΞΕΝΙΑ» του ΕΟΤ. Θα μπορούσαμε να μη φέρουμε υπό τις διαμορφωμένες αυτές συνθήκες τις ρυθμίσεις του 2971/2001 για τον αιγιαλό και την παραλία και να τον αφήσουμε στην ησυχία του μαζί με όσα έλυσε, αλλά και όσα άφησε στο έλεος του τυχαίου, του ιστορικά ανερμάτιστου, των κάθε λογής αυθαιρετούντων και καταπατητών, αλλά και της διαρκούς ομηρίας πολλών άλλων, κλείνοντας τα μάτια στα εκατοντάδες ή και χιλιάδες αιτήματα - ρωτήστε όλοι τους δημάρχους αδιακρίτως χρώματος και τους συλλόγους αδιακρίτως σκοπού - δίκαιων ή και παράλογων πολλές φορές και μη δίνοντας πειστικές τουλάχιστον απαντήσεις που σε κάθε περίπτωση οφείλουμε να δώσουμε, είτε αρέσουν είτε όχι. Θα μπορούσαμε να το κάνουμε, ακούγοντας τη ρεαλιστική συμβουλή κάποιων συναδέλφων που κάτι ξέρουν παραπάνω από εμάς και να ασχοληθούμε μόνο με τις χαράξεις. Δεν θα αναφερθώ πάλι στις χαράξεις. Αναφέρθηκα όταν απάντησα στην ερώτηση του κ. Μανιάτη. Μιλάμε για πράξεις και παραλείψεις δεκαετιών που υποκύπτουν καμμιά φορά σε στρατηγικές επιλογές και που οδήγησαν σε όλες αυτές τις αυθαιρεσίες που έμμεσα και ανόητα ομολογούν πως έγιναν και εκ των υστέρων υποκριτικά μας καταγγέλλουν μαζί με συγκεκριμένα μέσα μαζικής ενημέρωσης πως πάμε να νομιμοποιήσουμε, λες και όλα αυτά έγιναν επί ημερών του ΣΥΡΙΖΑ. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού]] Αγαπητοί συνάδελφοι, τα ξέρουν όλα αυτά οι πολίτες. Ξέρουν ότι τουλάχιστον θα προσπαθήσουμε να βρούμε μία λύση, όχι πάντα αρεστή προς όλους, όχι ίσως πάντα χωρίς σφάλματα, όχι πάντα έγκαιρα, αλλά με ευήκοα ώτα για διορθώσεις. Γι' αυτό προστρέχουν και ελπίζουν στον ΣΥΡΙΖΑ, διότι ξέρουν τι έχει συμβεί στο παρελθόν από άριστους τεχνοκράτες και δήθεν επαΐοντες. Κυρίως, όμως, γιατί ξέρουν πως η όποια λύση θα είναι δίκαιη και θα είναι χωρίς δωράκια και ανταλλάγματα. Σας ευχαριστώ.
Είχαμε χρόνο ρεκόρ τριάντα έξι λεπτών, κυρία Παπανάτσιου. Υπάρχει ένα πρόβλημα, όμως: Έχουμε περάσει τον χρόνο της νομοθετικής εργασίας και έχουμε μπει στον χρόνο του κοινοβουλευτικού ελέγχου. Δηλαδή έχουν έρθει οι Βουλευτές για τον κοινοβουλευτικό έλεγχο. Οπότε πρέπει να μιλήσετε εσείς, κύριε Μαντά, να αρχίσει ο κοινοβουλευτικός έλεγχος και να γίνει μετά η ψηφοφορία για το νομοσχέδιο.
Δεν γίνεται να το τελειώσουμε πρώτα;
Δεν γίνεται γιατί οι υπόλοιποι πρέπει να περιμένουν. Και οι Υπουργοί είναι δύο. Εν πάση περιπτώσει, έχουμε ακόμη χρόνο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, τριάντα μαθητές και μαθήτριες και τρεις συνοδοί εκπαιδευτικοί από το Γυμνάσιο Καστελλίου Μινώα Πεδιάδας. Η Βουλή σάς καλωσορίζει.
Κύριε Πρόεδρε, θα ήθελα τον λόγο για ένα λεπτό, σας παρακαλώ.
Ορίστε, κυρία Παπανάτσιου, έχετε τον λόγο.
Θα ήθελα να καταθέσω κάποιες φραστικές νομοτεχνικές βελτιώσεις.
Τον λόγο έχει ο Κοινοβουλευτικός Εκπρόσωπος του ΣΥΡΙΖΑ ο κ. Χρήστος Μαντάς για δώδεκα λεπτά.
Ευχαριστώ, κύριε Πρόεδρε. Θα ξεκινήσω την παρέμβασή μου με ορισμένες παρατηρήσεις και ορισμένα γενικά θέματα, γιατί νομίζω ότι η κ. Παπανάτσιου έκανε εξαντλητική, πραγματικά, παρουσίαση του νομοσχεδίου και νομίζω ότι έλυσε πολλές απορίες. Άρα στο κομμάτι του νομοσχεδίου θα αρκεστώ μόνο σε μερικά παραδείγματα για να καταλαβαίνουμε ποια σημαντικά πράγματα αλλάζουν την επόμενη μέρα. Πρώτη παρατήρηση: Υπάρχει ένας πραγματικός διχασμός που εγώ διαπίστωσα στον δημόσιο λόγο της Νέας Δημοκρατίας, ιδιαίτερα με την παρέμβαση του κ. Δένδια. Ο κ. Δένδιας υπερασπίστηκε με τόσο πάθος το άρθρο 24 του Συντάγματος που θα πρότεινα στην επόμενη τετραετία του ΣΥΡΙΖΑ, όπου θα ολοκληρωθεί και η διαδικασία της συνταγματικής Αναθεώρησης, εισηγητής να είναι ο κ. Δένδιας, ειδικότερα για το άρθρο 24 του Συντάγματος. Απλώς να υπενθυμίσω ότι ήταν ένα από τα τρία ή τέσσερα κρίσιμα άρθρα που στην τελευταία στροφή της συζήτησης για το Σύνταγμα είχε κάνει έκκληση ο κ. Μητσοτάκης να αλλάξουμε. Διότι ιδεοληπτικά η Νέα Δημοκρατία θεωρεί ότι το άρθρο 24 και η τήρηση των κανόνων για το περιβάλλον, όπως επίσης και η αρχαιολογία γενικά, είναι τα εμπόδια στην ανάπτυξη. Αυτά βρίσκει ως εμπόδια στην ανάπτυξη η Νέα Δημοκρατία. Παρατήρηση δεύτερη απέναντι στον κ. Μανιάτη και σε αυτά που είπε. Θα έλεγα, κύριοι συνάδελφοι και κυρία Υπουργέ, ότι σε απόγνωση βρίσκεται - γιατί μας μίλησε με έναν πάρα πολύ έντονο τρόπο ο κ. Μανιάτης, λες και μιλούσε κι εγώ δεν ξέρω για ποιο θέμα, ήταν εντονότατη η ομιλία του - η πολιτική ηγεσία του ΚΙΝΑΛ, η οποία θέλει ντε και καλά να αγκαλιάσει και να στηρίξει τη γνωστή μορφοποιημένη σήμερα Δεξιά του κ. Μητσοτάκη για την επόμενη μέρα. Γιατί φαντασιώνονται ότι η επόμενη μέρα θα είναι μια μέρα που θα έρθουν να στηρίξουν την πρωτιά της Δεξιάς. Έτσι φαντασιώνονται. Απλώς επισημαίνω ότι αυτή η εκδοχή, από την πλευρά κυρίως του κ. Μανιάτη, που μίλησε με μια ρητορική φανατισμού και σύγχυσης ταυτόχρονα, δεν έχει καμμία σχέση με τις εκτιμήσεις και τις απόψεις της ευρωπαϊκής σοσιαλδημοκρατίας για μια ακόμη φορά. Αλλά αυτό φαίνεται να μην τους νοιάζει, να μην τους ενδιαφέρει. Σε ποιο περιβάλλον συζητάμε σήμερα αυτό το νομοσχέδιο το οποίο όντως, κυρία Υπουργέ και κύριοι συνάδελφοι, είναι ένα μεγάλο νομοσχέδιο και ένα σύνθετο νομοσχέδιο; Δεν είναι απλό. Για να γίνει κατανοητό, ιδιαίτερα σε ορισμένες διατάξεις, πού βρισκόμαστε και πού ακριβώς πάμε, εγώ θα έλεγα ότι δεν αρκεί μόνο η συζήτηση στη Βουλή. Θα πρότεινα να κωδικοποιήσετε ως Υπουργείο με έναν τρόπο και τις αλλαγές που γίνονται. Θα πω σε ποια κατεύθυνση γίνονται οι αλλαγές και νομίζω ότι είναι πολύ κρίσιμο αυτό. Υπάρχει μια γενικότερη σύγχυση και θα αναφερθώ σ' αυτό. Πριν, όμως, θα ήθελα να πω δυο - τρία λόγια για το σε ποιο περιβάλλον συζητάμε αυτή τη στιγμή. Από πολλές πλευρές δόθηκε μια εντύπωση, νομίζω εκτός πραγματικότητας, αν μου επιτρέπεται αυτή η έκφραση, ότι βρισκόμαστε μπροστά στην κατάρρευση των πάντων. Για μια ακόμη φορά η καταστροφολογία και η επιλεκτική ανάγνωση της πραγματικότητας δεν επιτρέπουν σε πολλά κόμματα της Αντιπολίτευσης - και στην Αξιωματική Αντιπολίτευση ιδιαίτερα και στο ΚΙΝΑΛ κατά δεύτερο λόγο - να καταλάβουν πού βρισκόμαστε. Σήμερα, λοιπόν, η απόδοση του δεκαετούς ομολόγου είναι στο 3,29%. Είναι η χαμηλότερη εδώ και δεκαπέντε χρόνια. Πώς να το κάνουμε, δηλαδή; Αυτό να μην καταλαβαίνουμε τι σημαίνει; Να μην καταλαβαίνουμε τι σημαίνει όταν ο δείκτης την Παρασκευή στο Χρηματιστήριο Αθηνών έκλεισε στις 766 μονάδες. Υψηλό εννέα μηνών 26% παραπάνω και ισχυρότερη έναρξη έτους εδώ και δύο δεκαετίες. Τρίτο στοιχείο. Δεν καταλάβατε καθόλου ότι αυτές τις προηγούμενες εβδομάδες, πρώτον, επιστράφηκε κοντά στο 1 δισεκατομμύριο ευρώ από τις διακρατήσεις των ελληνικών ομολόγων; Από το πρωί ως το βράδυ λέγατε ότι δεν θα γίνει. Δεν καταλάβατε ότι αυτό το πράγμα έγινε πραγματικότητα και αυτό μαζί με το προχθεσινό; Δηλαδή, την αποδοχή και από το Διεθνές Νομισματικό Ταμείο της πρότασης της ελληνικής Κυβέρνησης να αποπληρώσουμε ένα μέρος των δανείων από το Διεθνές Νομισματικό Ταμείο. Αυτό σημαίνει να κάνουμε ένα σημαντικό βήμα για την απαλλαγή από την εξάρτηση - όπως θέλετε πείτε την - από το Διεθνές Νομισματικό Ταμείο. Δηλαδή, να απαλλάξουμε τη χώρα μας, τον Έλληνα φορολογούμενο από δεκάδες, εκατοντάδες εκατομμύρια που πλήρωνε για ένα ακριβό επιτόκιο. Αυτό έδωσε ένα ισχυρό σήμα στις αγορές και ισχυρό σήμα στους επενδυτές. Επίσης είναι μια αποτελεσματική πολιτική για την καθημερινότητα του απλού Έλληνα. Γιατί όταν το κράτος, η πολιτεία ελαφρύνεται από τέτοιου είδους βάρη, αλλάζει η καθημερινότητα. Μπορεί να μη γίνεται αυτόματα, αλλά είναι μια πορεία σταθερή, μια πορεία που κανένας αντικειμενικός παρατηρητής δεν μπορεί παρά να την αποτυπώσει. Όλη η Ευρωζώνη επιβραδύνεται. Στη χώρα μας η πρόβλεψη για φέτος και του χρόνου - χωρίς να συνιστά αυτό θριαμβολογία και success story - είναι πολύ πάνω από τον μέσο όρο της Ευρωζώνης. Δεν άκουσα να λέμε κουβέντα γι' αυτό. Υπήρξαν κι άλλες αναλογίες παλιότερα. Τι θέλω να πω; Θέλω να πω ότι όταν κάνουμε μια συζήτηση και μια πολιτική αντιπαράθεση, να την κάνουμε με όλα τα στοιχεία. Επειδή πάρα πολλές φορές απ' αυτόν τον ορυμαγδό των fake news των συστημικών μέσων μαζικής ενημέρωσης και των ορκισμένων εχθρών της Αριστεράς που έχουν κατακλύσει τα πάντα δεν μπορεί κανένας να καταλάβει τι ακριβώς συμβαίνει και πού βρίσκεται η αλήθεια, τουλάχιστον στο ελληνικό Κοινοβούλιο να μπορούμε να λέμε αλήθειες. Να λέμε την πραγματικότητα ολόκληρη. Δεν έχουμε δυσκολίες; Πάρα πολύ σοβαρές. Μεγάλες πληγές στο κοινωνικό σώμα. Μεγάλα προβλήματα. Μεγάλη υστέρηση στην ανάπτυξη της χώρας για ένα νέο παραγωγικό μοντέλο που εμείς θέλουμε, το επιδιώκουμε και έχουμε σημαντικά σημάδια βελτίωσης σ' αυτό. Για να μην πούμε ποια ήταν η αναλογία των τουριστικών επιχειρήσεων στις συνολικές επενδύσεις που γίνονταν στο παρελθόν και πώς τώρα έχει αλλάξει δραματικά υπέρ της μεταποίησης. Αυτό έτσι γίνεται; Εκ θεού; Αυτομάτως; Είναι μια συγκεκριμένη πολιτική. Σε αυτό το περιβάλλον, λοιπόν, συζητάμε και το συγκεκριμένο νομοσχέδιο. Μάλιστα, το πρώτο μέρος του νομοσχεδίου είναι σ' αυτή την κατεύθυνση. Δηλαδή, η προσχώρηση της χώρας μας στην Ασιατική Τράπεζα Επενδύσεων είναι ένα βήμα προς το μέλλον. Χωρίς αμφιβολία. Απ' όλες τις πλευρές ειπώθηκε. Ενσωματωνόμαστε σε μεγάλα πρότζεκτ. Η χώρα μας είναι πύλη εισόδου στην Ευρώπη με αξιοπιστία. Και γι' αυτό γίνονται όλα αυτά. Ούτε αυτά είναι αυτονόητα. Ούτε γίνονται αυτόματα. Είναι, λοιπόν, ένα πολύ συγκεκριμένο δείγμα το πρώτο μέρος του νομοσχεδίου, το οποίο, απ' ό,τι κατάλαβα, θα ψηφιστεί απ' όλες τις πλευρές, όπως και πολλές άλλες διατάξεις. Στο τέλος της μέρας θα καταλάβουμε ότι πάρα πολλές από τις διατάξεις που φέρνουμε με την ουσιαστική συμβολή των κομμάτων της Αντιπολίτευσης, την ουσιαστική συμβολή των Βουλευτών της Συμπολίτευσης και με την ουσιαστική συμβολή των φορέων, θα υπάρχει στο τέλος της μέρας κατά την γνώμη μου και κατά τη γνώμη μας ένα σαφώς θετικό νομοσχέδιο. Κλείνω, κύριε Πρόεδρε, όσο μπορώ πιο γρήγορα. Οι ρυθμίσεις του νομοσχεδίου στο θέμα του αιγιαλού - για το οποίο προκλήθηκε μεγάλη ταραχή, θα έλεγα, και μεγάλη σύγχυση σε έναν βαθμό, αν μου επιτρέπετε - νομίζω ότι θα γείρουν προς μια πολύ θετική πλευρά. Θα πω ένα παράδειγμα. Πού έγινε μεγαλύτερη κριτική; Η μεγαλύτερη κριτική έγινε σε δύο κυρίως άρθρα, στο άρθρο 34 και στο άρθρο 24. Είχαμε δύο επιλογές. Ή θα κρύβαμε το κεφάλι μας μέσα στην άμμο ή θα κάναμε ρυθμίσεις τέτοιες ώστε να μην κρύψουμε το κεφάλι μας στην άμμο. Δεν λέω για τις άλλες, που είναι απολύτως θετικές. Λέω για τα προβλήματα. Μεταξύ του 2001, του 2011 και στη συνέχεια υπάρχει μια πραγματικότητα. Και δεν μπορούμε να κρυβόμαστε σ' αυτή. Λέω ένα παράδειγμα για να γίνω κατανοητός για το τι ρυθμίζουμε πριν από τις 28 Ιουλίου. Φτιάχτηκε ένα αλιευτικό καταφύγιο νόμιμο. Έχει λάβει τις αδειοδοτήσεις από τον νόμο, τις περιβαλλοντικές μελέτες, τις σύμφωνες γνώμες συναρμοδίων υπηρεσιών, από τα Υπουργεία κ.λπ.. Ωστόσο, επειδή καθυστέρησε στη γραφειοκρατία, δεν πρόλαβε να λάβει την άδεια παραχώρησης από το Υπουργείο Οικονομικών. Διότι όλη η συζήτηση είναι για τους όρους των αδειών παραχώρησης από το Υπουργείο Οικονομικών. Αυτό συζητάμε. Δηλαδή, αυτό το αλιευτικό καταφύγιο τι ακριβώς να το κάνουμε; Τι προτείνετε; Να μην πούμε ότι υπάρχει; Να το κατεδαφίσουμε; Εμείς λέμε να δώσουμε σε τέτοιου είδους περιπτώσεις μία δυνατότητα, εάν πληρούν τους όρους, να νομιμοποιηθεί. Τι θέλουμε, δηλαδή, να κάνουμε; Τέλος, νομίζω και με τις νομοτεχνικές βελτιώσεις και με την απόσυρση του 24β που μας βασάνισε πάρα πολύ - το ξέρει και η κυρία Υπουργός και όλοι οι συνεργάτες που ασχολήθηκαν με αυτό - είναι πολύ προτιμότερο, φαίνεται στο τέλος της μέρας, να μελετήσουμε πολύ συγκεκριμένα για ποια πράγματα μιλάμε και να το φέρουμε με έναν πιο ακριβή τρόπο στη νομοθέτηση. Νομίζω ότι σωστά έγινε αυτό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τέλειωσα, κύριε Πρόεδρε. Παραβίασα την υπόσχεσή μου κατά ένα λεπτό. Νομίζω ότι η επόμενη μέρα, ειδικότερα τα θέματα της ρύθμισης του αιγιαλού, είναι σαφώς σε θετική κατεύθυνση, σαφώς σε κατεύθυνση υπεράσπισης του περιβάλλοντος και επίλυσης υπαρκτών προβλημάτων, για τα οποία δεν μπορούμε να βάζουμε το κεφάλι μας μέσα στην άμμο. Σας ευχαριστώ πολύ.
Κι εγώ σας ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία τριάντα εννέα φοιτητές και ένας καθηγητής από τη Νομική Σχολή Αθηνών. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Έχουμε ήδη μπει στον προγραμματισμένο για σήμερα χρόνο κοινοβουλευτικού ελέγχου. Οπότε ούτως ή άλλως θα υπάρξει μετά η ψηφοφορία.
Ποια ψηφοφορία, κύριε Πρόεδρε; Πρέπει να μιλήσουμε.
Μη βιάζεστε, κύριε Κουτσούκο. Ή θα προχωρήσουμε τώρα στον κοινοβουλευτικό έλεγχο και θα ακολουθήσει η ψηφοφορία ή θα μιλήσετε μετά τον κοινοβουλευτικό έλεγχο και θα ακολουθήσει η ψηφοφορία. Τι από τα δύο θέλετε;
Είμαστε εδώ από το πρωί και θέλουμε δέκα - δεκαπέντε λεπτά για να τελειώσει το νομοσχέδιο. Έχουμε δηλώσει οι εισηγητές - εγώ τουλάχιστον - ότι θα μιλήσουμε όπως δικαιούμαστε και μετά μπαίνουμε στην ψηφοφορία. Εσείς τώρα τι μας προτείνετε, κύριε Πρόεδρε; Να διακόψουμε το νομοθετικό έργο, να τελειώσει ο κοινοβουλευτικός έλεγχος, για να φύγει ο κύριος Υπουργός, που είχε την καλοσύνη να έρθει. Οι δικοί μου Υπουργοί, ο κ. Τσακαλώτος και ο Υπουργός Υγείας, εδώ και έξι μήνες δεν έρχονται. Αυτό μας προτείνετε; Επειδή το Προεδρείο δεν μπόρεσε να διεκπεραιώσει τη διαδικασία και έδωσε στην κ. Παπανάτσιου τρία τέταρτα; Εγώ προσωπικά δεν το δέχομαι. Να πάρετε οποιαδήποτε απόφαση θέλετε, ρωτήστε και τους άλλους εισηγητές των κομμάτων, αλλά εγώ προσωπικά δεν το δέχομαι. Με όλο τον σεβασμό σε αυτούς που περιμένουν και ξέρω ότι μεταξύ αυτών είναι και ο συνάδελφός μου για μία ενδιαφέρουσα επίκαιρη ο Θόδωρος Παπαθεοδώρου.
Εντάξει, κύριε συνάδελφε. Πρέπει να ενσωματωθούν νομοτεχνικές που κατέθεσε η Υπουργός. Εκ των πραγμάτων δεν μπορεί αυτή τη στιγμή να γίνει ψηφοφορία.
Αν δεν είχαμε τον κοινοβουλευτικό έλεγχο;
Δεν μπορεί να γίνει τώρα, γιατί δεν έχουμε αυτό που λέμε «σπλάχνο» του νομοσχεδίου. Πρέπει να το φτιάξουν.
Δεν μπορεί να γίνει η ψηφοφορία. Δεν είναι έτοιμο. Δεν μπορεί να γίνει η ψηφοφορία εκ των πραγμάτων. Άρα, λοιπόν, αφού δεν μπορεί να γίνει η ψηφοφορία ή θα τα κάνουμε όλα μετά ή θα μιλήσουμε τώρα, θα διακοπεί και μετά θα συνεχίσουμε με τη ψηφοφορία. Ένα από τα δύο θα κάνουμε.
Να ολοκληρωθεί η συζήτηση θέλω, κύριε Πρόεδρε.
Να ολοκληρωθεί η συζήτηση. Εγώ δεν έχω αντίρρηση. Ένα από τα δύο, λοιπόν. Θέλετε το πρώτο; Να γίνει το πρώτο. Τον λόγο έχει ο κ. Παυλίδης για πέντε λεπτά.
Κύριε Πρόεδρε, θα σεβαστώ τον χρόνο και θα φροντίσω να είμαι σύντομος. Νομίζω δεν είχα και πολύ μεγάλη πρόθεση να ξαναμιλήσω, αλλά με αυτά που άκουσε από ορισμένους εκπροσώπους της Αντιπολίτευσης, ειλικρινά, έχω εκπλαγεί. Ακούσαμε ρουσφετολογία, σκάνδαλα, κρυφές διατάξεις. Εγώ κοίταγα ποιον συνάδελφο έπιασαν με τη γίδα στην πλάτη. Έτσι κάπως αισθάνθηκα. Νομίζω ότι κάποια ζητήματα δεν απαντιούνται ούτε με όρους πολιτικής ανάλυσης, αλλά μάλλον με όρους ψυχιατρικής διερεύνησης. Δεν μπορεί την ίδια στιγμή να κατηγορούμαστε ότι δημιουργούμε το ελάχιστο όριο στην παραλία, στα τριάντα μέτρα, με προϋποθέσεις φυσικά και με σεβασμό στα τοπικά χωροταξικά σχέδια ή για παράδειγμα για το γεγονός ότι υπάρχει μια υπερπροστασία των παλιών αιγιαλών, περνώντας τα από ιδιωτική περιουσία σε δημόσια κτήση και μπορεί να δημιουργηθούν προβλήματα σε αυτό, άρα υπάρχει μία προδιάθεση νομοθετικής υπερπροστασίας του δημόσιου χώρου και, ταυτόχρονα, να κατηγορούμαστε ότι τα ξεπουλήσαμε όλα, τα δώσαμε όλα, αναφέρω εκφράσεις όπως ακριβώς ακούστηκαν. Ξεκινάω με τον κ. Βαρδαλή, με κάποιες τοποθετήσεις που έκανε. Πρώτον, δεν νομιμοποιούμε αθρόα αυθαίρετα. Διαχειριζόμαστε και δίνουμε το δικαίωμα, την άδεια παραχώρησης χρήσης - γιατί για παραχώρηση χρήσης μιλάμε - σε ειδικές κατηγορίες πράξεων, οι οποίες έτσι κι αλλιώς αν θα μπορούσαν και σήμερα να γίνουν, θα μπορούσαν να αδειοδοτηθούν με την ισχύουσα περιβαλλοντική αδειοδότηση. Ό,τι δεν μπορεί έστω και σήμερα με την ισχύουσα περιβαλλοντική αδειοδότηση να πάρει παραχώρηση χρήσης, δεν θα πάρει ακόμα και αν ήταν και στο παρελθόν τέτοιο. Δεύτερον, περιορίζεται η πρόσβαση πολιτών. Έχουμε νομοθετήσει τρία τέσσερα σημεία, που η πρόσβαση των πολιτών ίσα - ίσα επαυξάνεται, βρίσκουμε διόδους από τον δημόσιο δρόμο στην παραλία, επεκτείνουμε τον ελεύθερο χώρο στα εκατόν πενήντα τετραγωνικά μέτρα της παραχώρησης αιγιαλού από τους ΟΤΑ και χίλια δυο άλλα ζητήματα. Τρίτον, δεν ξεπουλάμε οικοσυστήματα. Παραχωρούμε χρήση σε περιοχές «NATURA», να υπάρχει πολύ συγκεκριμένο αυστηρό πλαίσιο «NATURA», και εκτός αυτού προφανώς υπάρχει το δικαίωμα ήπιων χρήσεων σε περιοχές «NATURA», είναι πολύ ειδικό και αυστηρό το καθεστώς και δεν νομίζω ότι ο καθένας νομιμοποιείται πολύ εύκολα μέσα στο ελληνικό Κοινοβούλιο να μιλάει με έναν τρόπο, δίνοντας μία αντίληψη ότι ξεπουλάμε τα οικοσυστήματα. Δίνουμε τις περιοχές «NATURA» στο κεφάλαιο με μία ανευθυνότητα, κατά τη γνώμη μου, πολιτική, που δεν απαντά ούτε σε συγκεκριμένα πλαίσια του νομοθετήματος ούτε στο υπάρχον ήδη νομοθετικό πλαίσιο αυτών των πολύ ευαίσθητων περιβαλλοντικών χώρων. Και στο τέλος ακούω, και εδώ εξανίσταμαι ότι δίνουμε και 60% των εσόδων στους ΟΤΑ ως κίνητρο και να ξεπουλήσουν και άλλα πράγματα. Πάντα γινόταν αυτό, πάντα έπαιρναν οι δήμοι το 60% και το δημόσιο το 40%, και μάλιστα επειδή είμαι στην αυτοδιοίκηση πολλά χρόνια, είμαι από αυτούς που έλεγαν ότι πρέπει το ποσοστό που παίρνει η Κτηματική Υπηρεσία και δη το δημόσιο να μειωθεί, γιατί οι δήμοι έχουν πολύ συγκεκριμένες υποχρεώσεις απέναντι στην παραλία, να την καθαρίσουν, να βάλουν ναυαγοσώστες, να διαχειριστούν τη γαλάζια σημαία και χίλια δυο άλλα ζητήματα. Με αυτή την έννοια, λοιπόν, μιλώντας πάντα για την παραχώρηση του αιγιαλού στους δήμους - και άρα στους συμβασιούχους ομπρελοκαθισμάτων και άλλων χρήσεων - πάντα έπαιρνε ο δήμος ένα πολύ μεγάλο ποσοστό αυτής της χρήσης για λειτουργικές ανάγκες διαχείρισης της παραλίας. Ακούσαμε εδώ για περιβαλλοντική υποκρισία, αναισθησία, ότι είμαστε ανάλγητοι περιβαλλοντικά και όλα αυτά. Θα πω κάποια κομβικά τέσσερα σημεία ως τίτλους. Θεσμοθετούμε τριάντα μέτρα ελάχιστο όριο παραλίας - δεν υπήρχε, το κάνουμε σήμερα - με προϋποθέσεις φυσικά και με μία αντιστοίχιση με τα τοπικά χωρικά σχέδια. Ο παλαιός αιγιαλός και η παλιά όχθη ανήκουν από εδώ και πέρα όχι στην ιδιωτική περιουσία του δημοσίου αλλά σε δημόσια κτήση. Δημιουργούμε υποχρεωτικότητα πρόσβασης στον αιγιαλό από δημόσιο δρόμο, αν υπάρχουν ακίνητα ενδιάμεσα. Προτεραιότητα για παραχώρηση χρήσης πριν από όλα με περιβαλλοντικές εγκρίσεις και αδειοδοτήσεις από το Υπουργείο Περιβάλλοντος και Ενέργειας και όχι μόνο από αποφάσεις Υπουργού Οικονομικών όπως ακούσαμε εδώ όπως προ του 2011, δύο χρόνια υποβολή αίτησης αδειοδότησης και εξαίρεση από κατεδάφιση, μετά - εντός εξαμήνου - όσα πλέον δεν μπορούν να ενταχθούν στο νόμο, θεωρούνται οριστικά αυθαίρετα και κατεδαφιστέα εντός εξαμήνου και χίλια δυο άλλα. Το πλαίσιο είναι πολύ αυστηροποιημένο για κοινοχρησία αιγιαλού. Διευρύνουμε την κοινοχρησία, αποφεύγουμε νέες αυθαιρεσίες και αντιμετωπίζουμε προβλήματα και παθογένειες του παρελθόντος. Τέλος, επειδή ο κ. Δένδιας έβαλε ένα ζήτημα, σε σχέση με το ότι κρύβουμε μέσα στο νομοσχέδιο χίλια δυο πράγματα. Νομίζω το νομοσχέδιο είχε πέντε μέρη - κουραστικό ήταν - αλλά τα τρία από αυτά, το πρώτο, το δεύτερο και το τρίτο μέρος ήταν η Αναπτυξιακή Τράπεζα και συμμορφώσεις σε ευρωπαϊκές οδηγίες και κανονιστικές πράξεις, και μόνο το πέμπτο μέρος αφορούσε εκκρεμότητες φορολογικές και τελωνειακές. Και το κυρίαρχο μέρος ήταν ο αιγιαλός, γι' αυτό και η συντριπτική πλειοψηφία των ομιλιών και όλων των συναδέλφων αντιμετώπισε το τέταρτο μέρος και τίποτα άλλο. Ολοκληρώνω αναφέροντας μόνο δυο ζητήματα. Το πρώτο για τον κ. Γεωργιάδη, επειδή είναι γνωστή η καιροσκοπική πολιτική αντίληψη του.
Ολοκληρώστε, παρακαλώ.
Ολοκληρώνω, κύριε Πρόεδρε. Σχετικά με το θέμα της πανεπιστημιακής έρευνας περί κωλοτούμπας στο Columbia νομίζω ότι δεν θα πρέπει να μιλάει ο κ. Γεωργιάδης, που είναι ένας βασικός εκπρόσωπος του πολιτικού καιροσκοπισμού. Ξέρω ότι με βάση τις δηλώσεις, θα έπρεπε να είναι στην ομογένεια σήμερα και στο εξωτερικό, αφού έχασε το δημοψήφισμα και ξαναβγήκε ο ΣΥΡΙΖΑ στις εκλογές, όπως δήλωσε ο ίδιος τον Σεπτέμβρη του 2015. Μάλλον θα έπρεπε να είναι κάτοικος εξωτερικού και όχι στη χώρα - για να μην αναφέρω δηλώσεις του περί της Νέας Δημοκρατίας όπως «δεν έχει σώας τας φρένας, είναι παρανοϊκός, ναρκομανής όποιος θεωρεί ότι θα προσχωρήσω στη Νέα Δημοκρατία» και πολλά αλλά. Τελειώνω με το εξής και το θεωρώ σημαντικό. Ήταν, κατά τη γνώμη μου, εξοργιστική η τοποθέτηση του κ. Μανιάτη. Ο κ. Μανιάτης έχει μία άποψη ότι μάλλον περάσαμε από τη νεολιθική εποχή στη διακυβέρνηση ΣΥΡΙΖΑ. Δεν υπήρχε μεταβατικό πολιτικοοικονομικό, θεσμικό, διοικητικό στάδιο. Απλώς από τον πολιτισμό της νεολιθικής εποχής περάσαμε στη διακυβέρνηση ΣΥΡΙΖΑ. Ενδιάμεσα υπήρχε μια μεταπολίτευση σαράντα χρόνων και σε αυτή τη μεταπολίτευση σαράντα χρόνων κάποιοι έπρεπε να φέρουν Κτηματολόγιο, κανονιστικές πράξεις για τους αιγιαλούς, κανονιστικές πράξεις για τις κατεδαφίσεις. Τίποτα δεν τηρήθηκε. Η πολιτική τυμβωρυχία περί Μάνδρας και όσον αφορά στο Μάτι με αυτό, ακριβώς, έχει να κάνει. Με το γεγονός δηλαδή - και ακούσαμε εκπροσώπους του ΣΕΒ στη διαβούλευση που έβαλαν το ζήτημα - ότι υπήρχαν ενταγμένες μεγάλες επενδύσεις στον αναπτυξιακό νόμο, οι οποίες δεν μπορούσαν καν να πάρουν περιβαλλοντικές εγκρίσεις, είτε για θεσμικές αβλεψίες είτε για άλλου τύπου ύποπτες συναλλαγές. Τελειώνω και λέω: Για όλους αυτούς που μας κατηγορούν για όλα αυτά ας απολογηθούν εδώ τι ξήλωσαν, τι κατεδάφισαν, τι αντιπλημμυρικά έργα έκαναν στην Αττική αυτά τα σαράντα χρόνια, για να μπορούμε να μιλάμε επί ίσοις όροις. Τελειώνω αφιερώνοντας τους στίχους του Μανώλη Αναγνωστάκη: «Φοβάμαι τους ανθρώπους που με καταλερωμένη τη φωλιά τους, δυστυχώς, πασχίζουν να βρουν λεκέδες στη δική σου». Ευχαριστώ.
Ευχαριστούμε. Κύριε Βεσυρόπουλε, έχετε τον λόγο και εσείς για πέντε λεπτά. Να κρατήσουμε, σας παρακαλώ, τον χρόνο.
Ευχαριστώ, κύριε Πρόεδρε. Κυρίες και κύριοι συνάδελφοι, θα αναφερθώ και πάλι στις πρακτικές ορθής νομοθέτησης, τις οποίες δεν δείχνει να υπολογίζει ιδιαίτερα αυτή η Κυβέρνηση. Κατατέθηκαν νομοτεχνικές βελτιώσεις για τις οποίες λάβαμε γνώση πριν από λίγο, ενώ θα μπορούσαν να είχαν δοθεί στα κόμματα από την Παρασκευή, με δεδομένο ότι η διαδικασία ως προς τη συζήτηση στην Επιτροπή Οικονομικών Υποθέσεων είχε ολοκληρωθεί από την Πέμπτη. Επίσης βλέπουμε το παράδοξο, να καταθέτει η Κυβέρνηση τροπολογίες και μετά να τις αποσύρει. Θα ήθελα να αναφερθώ στη νομοτεχνική βελτίωση ως προς το άρθρο 36, με την οποία τροποποιείται ο ν.2971/2001 για την παραχώρηση νησίδων του δημοσίου και αβαθών θαλάσσιων εκτάσεων. Η αρχική διάταξη, έτσι όπως παρουσιάστηκε στο νομοσχέδιο, έδινε τη δυνατότητα παραχώρησης βραχονησίδων. Όπως είχα επισημάνει και στις συζητήσεις που έγιναν στην Επιτροπή Οικονομικών Υποθέσεων, με τη συγκεκριμένη διάταξη όχι μόνο ανατρεπόταν το ισχύον θεσμικό πλαίσιο, αλλά και θα είχαμε να αντιμετωπίσουμε και πολύ σοβαρότερα προβλήματα. Και αυτό γιατί μέχρι σήμερα δεν επιτρέπεται η παραχώρηση βραχονησίδων, ενώ για την παραχώρηση νησίδων, υφάλων, σκοπέλων και αβαθών θαλάσσιων εκτάσεων προβλεπόταν ότι θα πρέπει προηγουμένως να έχει εκφράσει τη σύμφωνη γνώμη του και να έχει καθορίσει τους όρους παραχώρησης το Γενικό Επιτελείο Ναυτικού. Η Κυβέρνηση εντάσσοντας και τις βραχονησίδες στο πλαίσιο παραχώρησης νησίδων, υφάλων, σκοπέλων και αβαθών θαλάσσιων εκτάσεων, φαίνεται ότι δεν είχε συνυπολογίσει το γεγονός ότι υπάρχουν βραχονησίδες που ανήκουν σε ευαίσθητους εθνικούς χώρους. Χαίρομαι που στη νομοτεχνική βελτίωση που κατατέθηκε από το Υπουργείο Οικονομικών εξαιρέθηκε η παραχώρηση βραχονησίδων. Επίσης θα ήθελα να υπάρξουν διευκρινίσεις από την κυρία Υπουργό ως προς το άρθρο 41, το οποίο προβλέπει την κατεδάφιση, εντός έξι μηνών, όλων των κατασκευών που εμποδίζουν την ελεύθερη πρόσβαση στον αιγιαλό και την παραλία. Θα πρέπει να μας πείτε τι περιλαμβάνει αυτή η διάταξη, αλλά και το πώς και για ποιες περιοχές θα ενεργοποιηθεί. Θεωρώ, επίσης, λάθος και θεσμικό ατόπημα της Κυβέρνησης το γεγονός ότι παρέκαμψε από τη διαδικασία διαβούλευσης ως προς τη σύνταξη του νομοσχεδίου το Τεχνικό Επιμελητήριο Ελλάδος, όπως προκύπτει και από τις σημερινές δηλώσεις του Προέδρου του κ. Στασινού. Το ότι δεν είναι κομματικά ελεγχόμενη από τον ΣΥΡΙΖΑ η διοίκηση του Τεχνικού Επιμελητηρίου, δεν σας δίνει το δικαίωμα να παρακάμπτετε έναν θεσμικό φορέα. Θα ήθελα να κάνω και μία αναφορά στις διατάξεις του άρθρου 60, με τις οποίες αποσαφηνίζεται το πλαίσιο δυνατότητας διενέργειας εκτάκτων διαχειριστικών ελέγχων των διαχειρίσεων των εποπτευόμενων φορέων του Υπουργείου Οικονομικών. Θα θεωρούσαμε και εμείς σωστή τη διάταξη της εναρμόνισης του πειθαρχικού ελέγχου των υπαλλήλων των υπηρεσιών του Υπουργείου Οικονομικών, με τα ισχύοντα για τον πειθαρχικό έλεγχο των υπαλλήλων της ΑΑΔΕ. Υπάρχουν όμως κάποια ερωτήματα που συνδέονται με τη λειτουργικότητα εφαρμογής της συγκεκριμένης διάταξης. Το πρώτο είναι κατά πόσο είναι επαρκής η στελέχωση και ο βαθμός ετοιμότητας των υπαλλήλων της μονάδας εσωτερικού ελέγχου του Υπουργείου Οικονομικών. Ιδιαίτερα οι προϊστάμενοι των επιχειρησιακών οργανικών μονάδων σε επίπεδο διεύθυνσης ή υποδιεύθυνσης χειρίζονται θέματα ιδιαίτερης σημασίας και βαρύτητας. Τη συγκεκριμένη χρονική περίοδο που θεσπίζονται οι διατάξεις αυτές, δεν γνωρίζουμε αν οι υπηρετούντες υπάλληλοι στη μονάδα εσωτερικού ελέγχου θα μπορούσαν να ανταποκριθούν στα συγκεκριμένα καθήκοντα. Σχετικά με τις διατάξεις περί αστικής ευθύνης δεν διευκρίνισε σε ποιες περιπτώσεις υπέχουν αστική ευθύνη έναντι του δημοσίου, και κάτω από ποιες προϋποθέσεις εφαρμόζονται οι διατάξεις του άρθρου 38 του ν.3528/2007. Θα πρέπει να απαντηθούν τρία ερωτήματα: Ποιος προσδιορίζει τη ζημία, με ποια κριτήρια και με ποιες πράξεις. Και, βέβαια, να επισημάνω ότι στην αντίστοιχη περίπτωση για τους υπαλλήλους της ΑΑΔΕ με την παράγραφο 1 του άρθρου 64 του ν.4603/2019, εξειδικεύτηκαν ακριβώς οι περιπτώσεις που υπέχουν αστική ευθύνη μόνο έναντι του δημοσίου και μάλιστα μόνο εάν ενεργήσουν με δόλο, χωρίς να γίνεται καμμία αναφορά στις διατάξεις του άρθρου 38 του Υπαλληλικού Κώδικα, που σημαίνουν απευθείας καταλογισμό. Άρα εδώ έχουμε διαφορετική αντιμετώπιση των υπαλλήλων του Υπουργείου Οικονομικών σε σχέση με αυτούς της ΑΑΔΕ. Κυρίες και κύριοι συνάδελφοι, η Νέα Δημοκρατία όπως πράττει πάντα, λειτουργεί τεκμηριωμένα και εποικοδομητικά στην κοινοβουλευτική διαδικασία. Το ίδιο έπραξε και στο νομοσχέδιο που συζητάμε σήμερα. Σας ευχαριστώ.
Κι εμείς ευχαριστούμε. Τον λόγο έχει ο κ. Κουτσούκος για πέντε λεπτά.
Θα ξεκινήσω με την κατά σύστημα στρεψοδικία του ΣΥΡΙΖΑ, που την επανέλαβε από το Βήμα της Βουλής ο Κοινοβουλευτικός Εκπρόσωπός του, ο κ. Μαντάς, προηγουμένως. Ο ΣΥΡΙΖΑ μπροστά στο αδιέξοδό του και στην προσπάθειά του να κρυφτεί πίσω από τη λεγόμενη «προοδευτική συμμαχία», αλλοιώνει συστηματικά τις θέσεις του Κινήματος Αλλαγής, καθώς δεν μπορεί να αντιληφθεί πως πλέον οι όροι που θα καθορίσουν τις εξελίξεις στη χώρα μας, μετά από τις επόμενες εκλογές, θα είναι διαφορετικοί και θα είναι διαφορετικοί, γιατί το Κίνημα Αλλαγής - όπως ευελπιστούμε - θα έχει καθοριστικό ρόλο στις εξελίξεις, για να ανατρέψει τα δεσμά που σώρευσε ο ΣΥΡΙΖΑ με την πολιτική του, τη διαρκή πολιτική λιτότητας, την αναιμική ανάπτυξη, την πολιτική της υπερφορολόγησης που καθηλώνει την κοινωνία και τη μεσαία τάξη. Αυτή η πολιτική σήμερα εφαρμόζεται από τον ΣΥΡΙΖΑ και από τον κ. Τσίπρα, αύριο θα εφαρμοστεί από τον κ. Μητσοτάκη, αν τυχόν ο λαός του δώσει τη δυνατότητα να ασκήσει την εξουσία. Και αυτό είναι που θέλουμε να αλλάξουμε, γι' αυτό μιλάμε για στρατηγική ήττα αυτής της πολιτικής και στρατηγική νίκη της δικιάς μας πολιτικής. Αυτά είναι πάρα πολύ καθαρά και δεν επιδέχονται των συστηματικών στρεψοδικιών του ΣΥΡΙΖΑ. Η κ. Παπανάτσιου έκανε μία φιλότιμη προσπάθεια, μέσα από τις νομοτεχνικές αλλαγές, προκειμένου να διορθώσει μερικά πράγματα από το νομοσχέδιο. Εγώ θέλω να την επαινέσω για αυτή της την προσπάθεια. Δεν είμαστε από εκείνους τους μίζερους, που δεν αναγνωρίζουν κάτι όταν γίνεται. Και σε τελική ανάλυση, κύριε Πρόεδρε, το πιστωνόμαστε κιόλας, γιατί το μεγαλύτερο μέρος αυτών των παρατηρήσεων ανήκει στη δικιά μου παράταξη και στη δικιά μου τοποθέτηση, τη δικιά μου και του κ. Μανιάτη. Θα αναφερθώ ειδικά σε αυτές τις νομοτεχνικές βελτιώσεις. Εκείνο, όμως, που δεν μπορούμε να αποδεχτούμε, κυρία Υπουργέ, είναι η επωδός όλων αυτών, ότι «εσείς καταστρέψατε τον τόπο και εμείς τα διορθώνουμε», διότι θα επαναλάβω αυτό που είπα και στην ομιλία μου, ότι κάνετε αυτό για το οποίο μας καταγγέλλετε, δηλαδή δίνετε τη δυνατότητα νομιμοποίησης μιας νέας γενιάς αυθαιρεσιών από το 2001 μέχρι το 2011. Το μόνο αποδεκτό για εμάς θα ήταν η παράταση της ρύθμισης των αυθαιρεσιών ή των μη νόμιμων εγκαταστάσεων που είχαν συντελεστεί μέχρι το 2001, που υπήρχε ο νόμος τον οποίο αλλάζετε εσείς. Πέραν τούτου τίποτα άλλο. Έτσι, λοιπόν, πρέπει να παρατηρήσω ότι λύνετε θετικά αυτό που είπα πως ήταν εις βάρος των πολιτών, δηλαδή ο προσδιορισμός με έναν τρόπο που δεν επιδέχετο αμφισβητήσεων του πλάτους της παραλίας στα τριάντα μέτρα, όπως λύνετε θετικά - κατά τη γνώμη μου - κατά μέρος την αυθαιρεσία του άρθρου 24, που έθιγε περιουσίες και δικαιώματα στον παλαιό αιγιαλό με την καινούργια διάταξη που προσθέσατε και η οποία λέει ότι αυτά όσα γίνουν μέχρι τώρα με τις διατάξεις αυτού του νομοσχεδίου δεν θίγονται. Τις κρατάω σαν δύο θετικές από τις ενέργειές σας. Οι βελτιώσεις, όμως, του τίτλου των άρθρων 28 και 34 δεν αναιρούν τον χαρακτήρα αυτών των διατάξεων όπως τον έχω μέχρι σήμερα περιγράψει, παρά - επαναλαμβάνω - τις βελτιώσεις που τις αναγνωρίζω ως θετικές και ένα μέρος των οποίων θέλω να το πιστωθώ και εγώ, διότι σας είπα ότι την κατάπτυστη διάταξη του 1β του 34 πρέπει να την αφαιρέσετε. Κατά συνέπεια, θα εμμείνουμε στις αντιρρήσεις μας. Επίσης θέλω να σημειώσω ότι δεν κάνατε καμμία βελτίωση στο άρθρο 37 στον αλγόριθμο. Σας είπαν όλοι ότι αυτός ο αλγόριθμος δεν μπορεί να βασίζεται στις αντικειμενικές αξίες παρά στις πραγματικές. Θα πω και για τις τροπολογίες δύο λέξεις. Προσπαθείτε να λύσετε το θέμα των αμβυκούχων. Εφάπαξ για φέτος; Δηλαδή του χρόνου τι θα κάνουν οι άνθρωποι; Τι θα το κάνουν το τσίπουρο και τη ρακή που έχουν; Θα το πιουν; Δεν μπορούν να τα πιουν τόσα πολλά. Άρα πρέπει να κάνετε τη διάταξη πάγια. Ναι μεν κάνετε μία προσπάθεια, αλλά είναι ημιτελής. Στις άλλες τροπολογίες με ορισμένες ενστάσεις θα είμαστε θετικοί. Θέλω, επίσης, κλείνοντας - για να είμαι στον χρόνο - να επικρίνω τη συμπεριφορά σας, που δεν αποδεχθήκατε μία τροπολογία που την ανέπτυξε ο κ. Καρράς και έρχεται σε συνέχεια όσων έχει πει ο κ. Τσίπρας, για να δώσουμε τη δυνατότητα διεξόδου στη θάλασσα στους κατοίκους του Χαϊδαρίου και στην για πολλοστή φορά δικιά μου τροπολογία για το Δήμο Ήλιδας. Σας είπα στην επιτροπή - θα το επαναλάβω, κύριε Μαντά - ότι στην Αμαλιάδα τον κ. Τσίπρα τον καλοδεχτήκαμε, ήρθε έκανε εγκαίνια, τον δεχτήκαμε στο δημαρχείο, δεν τον προπηλακίσαμε, δεν τον υβρίσαμε, φιλόξενοι άνθρωποι είμαστε, τον λόγο πήρε. Προσπαθεί ο Δήμος Ήλιδας να πάρει η Αμαλιάδα την παραθαλάσσια έκταση, έχω καταθέσει πέντε φορές τροπολογία και δεν εδέησε η κ. Παπανάτσιου να την κάνει αποδεκτή, όπως κάνει σε όλους τους σε άλλους δήμους. Μας τιμωρείται επειδή είμαστε ΠΑΣΟΚ; Νομίζω ότι κάνετε πολύ μεγάλο λάθος. Ευχαριστώ, κύριε Πρόεδρε.
Και εγώ ευχαριστώ.
Κύριε Πρόεδρε, θα ήθελα τον λόγο.
Κύριε Βαρδαλή, δεν ζητήσατε τον λόγο. Τον ζητάτε τώρα; Για ποιο θέμα;
Δεν τον ζήτησα, τον ζητώ τώρα - με βάση την εξέλιξη της κουβέντας - για τη δευτερολογία μου
Ορίστε, έχετε τον λόγο για δύο λεπτά.
Έγινε μία προσπάθεια, κυρίως, από τον εισηγητή του ΣΥΡΙΖΑ, να αποφύγει την ουσία της κριτικής με το πρόσχημα «δεν καταλαβαίνω τι λέει το ΚΚΕ και τα λοιπά» που έκανε το κόμμα στο συγκεκριμένο νομοσχέδιο. Εδώ τα πράγματα είναι συγκεκριμένα. Βγαίνει η Νέα Δημοκρατία και όχι μόνο και το Κίνημα Αλλαγής και τους λένε το εξής: Πήρατε μία προσπάθεια την οποία εμείς την αρχίσαμε με το νομοσχέδιο που είχε κατεβάσει το 2014 με Υπουργό Οικονομικών, τον κ. Στουρνάρα, με κάποιες αλλαγές πάνω κάτω και φέρνετε αυτή τη νομοθεσία σήμερα. Τους λέμε ότι εμείς συμφωνούμε, είναι σε θετική κατεύθυνση η ένταξη της χώρας μας στην Ασιατική Τράπεζα Υποδομών και Επενδύσεων. Τους λέμε ότι εμείς συμφωνούμε και θα το ψηφίσουμε το συνυποσχετικό με τους εφοπλιστές και χαίρονται μάλιστα γιατί κάνετε βήματα σύγκλισης. Αυτό σας είπαμε. Τι δεν καταλαβαίνετε; Κάνετε βήματα σύγκλισης ναι ή όχι; Αυτή η πολιτική ποιον υπηρετεί, τους εργαζόμενους και τα λαϊκά στρώματα, τους ναυτεργάτες ή υπηρετεί το κεφάλαιο; Προφανώς το δεύτερο και εδώ δεν λέτε κουβέντα, τουλάχιστον να αντιπαρατεθείτε. Αυτά σας είπε το ΚΚΕ, ότι αυτό που αποδεικνύεται με τη συζήτηση και την ψήφιση αυτού του νομοσχεδίου, είναι οι τεράστιες συγκλίσεις στα βασικά ζητήματα, στα ζητήματα που αφορούν την ανάπτυξη, την καπιταλιστική ανάπτυξη, αυτή την ανάπτυξη που ζούμε και που, βέβαια, εμάς θα μας βρείτε απέναντι. Άλλωστε στην αιτιολογική έκθεση αυτού του νομοσχεδίου για τα ζητήματα του αιγιαλού, των λιμνών, των ποταμών - γιατί δεν μόνο ο αιγιαλός - λέτε ότι βασικό κριτήριο είναι οι ρυθμίσεις αυτές η ανάπτυξη της οικονομίας. Αυτό παίρνεται υπ΄όψιν και νομοθετείτε. Άρα τι δεν καταλαβαίνετε δηλαδή; Εν πάση περιπτώσει, επειδή αναφέρθηκε ένα παράδειγμα και κλείνω, κύριε Πρόεδρε, ανοίγουν διόδους προς τη θάλασσα, ανάμεσα σε μία ιδιωτική περιουσία και τη θάλασσα που δεν υπάρχει δρόμος. Βεβαίως το κάνετε αυτό.
Δεν πρέπει;
Βεβαίως πρέπει, πρέπει να υπάρχουν ούτε συζήτηση. Εμείς άλλο πράγμα σας λέμε. Ανοίγετε δρόμο να φύγει προς τη θάλασσα και να μην μπορεί να αξιοποιήσει γιατί θα πέσει πάνω στις ομπρέλες. Αυτό σας λέμε. Περιορίζεται ο χώρος με τον οποίον θα αξιοποιηθεί από τον λαό και αξιοποιείται για επενδύσεις από τους επιχειρηματίες. Όλο και μεγαλύτερο ποσοστό δίνεται σε αυτούς για αξιοποίηση. Αυτό θεωρείτε εσείς ανάπτυξη της οικονομίας. Και βέβαια με μία σειρά άρθρα, για τα οποία να μην επανέλθω, έχουμε επιχειρηματολογήσει, πώς βοηθάτε τους επιχειρηματίες να αξιοποιήσουν τον αιγιαλό, τον παλιό αιγιαλό και τα λοιπά. Ευχαριστώ, κύριε Πρόεδρε.
Και εγώ ευχαριστώ.
Κύριε Πρόεδρε, θα ήθελα τον λόγο. Πρέπει να απαντήσω δεν μπορούν να μείνουν έτσι κάποια πράγματα.
Εντάξει. Γελώ, γιατί έχετε μιλήσει τριάντα πέντε λεπτά, κυρία Υπουργέ. Ορίστε, έχετε τον λόγο.
Είναι θέματα που τεθήκαν επί της δευτερολογίας. Κατ' αρχάς θα πρέπει θα πρέπει να δούμε τη σύγκριση με το νόμο του 2014, Τι έλεγε εκείνος ο νόμος του 2014; Αφαιρούνταν όλοι οι περιορισμοί στην έκταση που μπορούσε να παραχωρηθεί σε απλή χρήση. Δεν έχει καμμία σχέση με αυτό που κάνουμε εμείς τώρα. Ήταν πεντακόσια μέτρα η παραχώρηση, την κάνουμε τριακόσια. Μας είπε ο κ. Βαρδαλής ότι θα πέσει πάνω στις ομπρέλες. Ξεχνάτε ότι με αυτόν το νόμο τώρα μόνο το 40% μπορεί, κύριε Βαρδαλή, να έχει ομπρέλες, το άλλο 60% είναι ελεύθερο. Αυτό δίνουμε με αυτόν το νόμο, τη δυνατότητα να μείνει ελεύθερο, για να μπορέσει ο καθένας να το εκμεταλλευτεί. Στον προηγούμενο νόμο αφαιρούνται όλες οι αναφορές στην υποχρέωση ελεύθερης και απρόσκοπτης πρόσβασης στον αιγιαλό, καθώς και η απαγόρευση της παραχώρησης αποκλειστικής χρήσης αιγιαλού και παραλίας. Εμείς εδώ πέρα την αποκλειστική χρήση του αιγιαλού και της παραλίας δεν την δίνουμε πουθενά. Η μόνη αναφορά ήταν στις παραχωρήσεις ότι πρέπει να περιλαμβάνονται όροι χρήσης, που να διασφαλίζουν την πρόσβαση του κοινού. Διευκολυνόταν η δημιουργία μόνιμων κατασκευών από ιδιώτες. Σε καμμία περίπτωση το ξεκαθαρίσαμε. Δεν έχει καμμία σχέση ο προηγούμενος νόμος με αυτόν το νόμο που φέρνουμε εμείς. Είναι ξεκάθαρο αυτό. Και ένα πιο τραγικό που υπήρχε σε εκείνο το εκείνο το νομοσχέδιο, ήταν ότι επιτρεπόταν η επιχωμάτωση, το μπάζωμα, του θαλάσσιου χώρου για την εξυπηρέτηση επιχειρηματικής δραστηριότητας, που είχε ενταχθεί στις στρατηγικές επενδύσεις και είχε εγκριθεί ΕΣΧΑΔΑ ή ΕΣΧΑΣΕ, κάτι που δεν έχει καμμία σχέση με αυτή που φέρνουμε εμείς τώρα σε καμμία περίπτωση. Την κοινοχρησία του παλιού αιγιαλού φέρνουμε, μεγαλώνουμε την παραλία, αφήνουμε πιο ελεύθερο τον αιγιαλό. Όλα αυτά δεν συνεκτιμώνται; Και κακά τα ψέματα έχουμε δεχτεί, όσον αφορά το άρθρο 28 και 34, από πάρα πολλούς φορείς παρατηρήσεις. Το είπα και στην ομιλία μου, προσπαθήστε να μας βοηθήσετε να λύσουμε τα προβλήματα. Δεν μπορούμε πλέον να αντιμετωπίσουμε τη συντήρηση. Αυτό οφείλουμε να κάνουμε σήμερα.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, επί των άρθρων και των τροπολογιών του σχεδίου νόμου του Υπουργείου Οικονομίας και Ανάπτυξης. Στο σημείο αυτό θα διακόψουμε τη νομοθετική εργασία, για να εισέλθουμε στον κοινοβουλευτικό έλεγχο και πιο συγκεκριμένα στη συζήτηση των επίκαιρων ερωτήσεων. Μετά την ολοκλήρωση του κοινοβουλευτικού ελέγχου, θα επανέλθουμε στη νομοθετική εργασία, με την ψήφιση του νομοσχεδίου.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητηθούν δύο επίκαιρες ερωτήσεις. Δεν θα συζητηθούν δεκαεννέα επίκαιρες ερωτήσεις για λόγους που θα αναφέρω ευθύς αμέσως. Η δεύτερη με αριθμό 474/8-4-2019 επίκαιρη ερώτηση πρώτου κύκλου του Βουλευτή Λαρίσης της Δημοκρατικής Συμπαράταξης κ. Κωνσταντίνου Μπαργιώτα προς τον Υπουργό Υγείας, με θέμα: «Ούτε μια μονάδα εγκεφαλικών επεισοδίων στην Ελλάδα», δεν θα συζητηθεί εξαιτίας κωλύματος του Αναπληρωτή Υπουργού Υγείας κ. Παύλου Πολάκη, λόγω φόρτου εργασίας. Η πέμπτη με αριθμό 440/22-3-2019 επίκαιρη ερώτηση δεύτερου κύκλου του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς τον Υπουργό Υγείας, με θέμα: «Επίλυση σοβαρών εκκρεμοτήτων σχετικά με την έγκριση ειδικών θεραπειών», δεν θα συζητηθεί εξαιτίας κωλύματος του Αναπληρωτή Υπουργού Υγείας κ. Παύλου Πολάκη, λόγω φόρτου εργασίας. Η έκτη με αριθμό 416/12-3-2019 επίκαιρη ερώτηση δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Υγείας, με θέμα: «Τραγικές ελλείψεις προσωπικού στο Νοσοκομείο Κιλκίς», δεν θα συζητηθεί εξαιτίας κωλύματος του Αναπληρωτή Υπουργού Υγείας κ. Παύλου Πολάκη, λόγω φόρτου εργασίας. Η έβδομη με αριθμό 414/8-3-2019 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης κ. Ιωάννη Κουτσούκου προς τον Υπουργό Υγείας, με θέμα: «Καταγγελίες για μεθοδεύσεις σε βάρος των παρεχόμενων υπηρεσιών υγείας με την υπολειτουργία της Παθολογικής Κλινικής του Νοσοκομείου Αμαλιάδας», δεν θα συζητηθεί εξαιτίας κωλύματος του Αναπληρωτή Υπουργού Υγείας κ. Παύλου Πολάκη, λόγω φόρτου εργασίας.
Κύριε Πρόεδρε, θα ήθελα τον λόγο.
Κύριε Κουτσούκο, εάν θέλετε, θα σας δώσω για ένα λεπτό τον λόγο, όταν ολοκληρώσω την ανάγνωση των διαγραφών των επίκαιρων ερωτήσεων. Όποιος άλλος Βουλευτής από τους ερωτώντες θέλει να λάβει τον λόγο, θα του τον δώσω. Η όγδοη με αριθμό 421/12-3-2019 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, με θέμα: «Σε αναστολή λειτουργίας η Χειρουργική Κλινική του Γενικού Νοσοκομείου Κιλκίς λόγω έλλειψης προσωπικού», δεν θα συζητηθεί εξαιτίας κωλύματος του Αναπληρωτή Υπουργού Υγείας κ. Παύλου Πολάκη, λόγω φόρτου εργασίας. Η δέκατη τέταρτη με αριθμό 316/29-1-2019 επίκαιρη ερώτηση δεύτερου κύκλου του Βουλευτή Λακωνίας της Δημοκρατικής Συμπαράταξης κ. Λεωνίδα Γρηγοράκου προς τον Υπουργό Υγείας, με θέμα: «Καθυστερήσεις στη διακομιδή ασθενών από το ΕΚΑΒ σε μονάδες εντατικής θεραπείας λόγω έλλειψης ιατρικού προσωπικού», δεν θα συζητηθεί εξαιτίας κωλύματος του Αναπληρωτή Υπουργού Υγείας κ. Παύλου Πολάκη, λόγω φόρτου εργασίας. Η δέκατη πέμπτη με αριθμό 332/5-2-2019 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με «τα χρόνια προβλήματα της Ψυχιατρικής Κλινικής του Πανεπιστημιακού Γενικού Νοσοκομείου Ηρακλείου (ΠΑΓΝΗ)», δεν θα συζητηθεί εξαιτίας κωλύματος του Αναπληρωτή Υπουργού Υγείας κ. Παύλου Πολάκη, λόγω φόρτου εργασίας. Η δέκατη έκτη με αριθμό 329/4-2-2019 επίκαιρη ερώτηση δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, με θέμα: «Δημιουργία Τμήματος Βραχείας Νοσηλείας /Ογκολογικής Κλινικής στο Γενικό Νοσοκομείο Δράμας», δεν θα συζητηθεί εξαιτίας κωλύματος του Αναπληρωτή Υπουργού Υγείας κ. Παύλου Πολάκη, λόγω φόρτου εργασίας. Η πρώτη με αριθμό 481/8-4-2019 επίκαιρη ερώτηση δεύτερου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς την Υπουργό Τουρισμού, με θέμα: «Ίδρυση τμήματος Τουρισμού με έδρα τη Ρόδο και ανωτατοποίηση της «ΑΣΤΕΡ» με την ένταξή της στο Πανεπιστήμιο Αιγαίου», δεν θα συζητηθεί εξαιτίας κωλύματος της Υπουργού Τουρισμού κ. Έλενας Κουντουρά, λόγω προγραμματισμένου ταξιδιού στο Ηράκλειο Κρήτης. Η τέταρτη με αριθμό 439/22-3-2019 επίκαιρη ερώτηση δεύτερου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, με θέμα: «Καταπτώσεις εγγυήσεων του ελληνικού δημοσίου για δάνεια που έχουν χορηγηθεί σε ιδιωτικές επιχειρήσεις και πληγέντες φυσικών καταστροφών», δεν θα συζητηθεί εξαιτίας κωλύματος τον Αναπληρωτή Υπουργού Οικονομικών κ. Γεωργίου Χουλιαράκη, λόγω απουσίας του στο εξωτερικό. Η ένατη με αριθμό 420/12-3-2019 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Οικονομικών, σχετικά με την «Ελληνική Βιομηχανία Οχημάτων «ΕΛ.ΒΟ.Α.Β.Ε.»», δεν θα συζητηθεί εξαιτίας κωλύματος του Υπουργού Οικονομικών κ. Ευκλείδη Τσακαλώτου, λόγω φόρτου εργασίας. Η ενδέκατη με αριθμό 355/12-2-2019 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την «εκχώρηση της ακίνητης δημόσιας περιουσίας σε Εταιρεία Ακινήτων του Δημοσίου (ΕΤΑΔ) - Ταμείο Αξιοποίησης Ιδιωτικής Περιουσίας του Δημοσίου (ΤΑΙΠΕΔ)», δεν θα συζητηθεί εξαιτίας κωλύματος του Υπουργού Οικονομικών κ. Ευκλείδη Τσακαλώτου, λόγω φόρτου εργασίας. Η δωδέκατη με αριθμό 350/11-2-2019 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, με θέμα: «Λογαριασμός Επικούρησης της Εθνικής Τράπεζας της Ελλάδος (ΛΕΠΕΤΕ)», δεν θα συζητηθεί εξαιτίας κωλύματος του Υπουργού Οικονομικών κ. Ευκλείδη Τσακαλώτου, λόγω φόρτου εργασίας. Η δέκατη τρίτη με αριθμό 351/11-2-2019 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης κ. Ιωάννη Κουτσούκου προς τον Υπουργό Οικονομικών, με θέμα: «Η σκοπιμότητα και η μεθόδευση της μεταφοράς στο υπερταμείο κατ' απαίτηση των δανειστών πενήντα ενός ακινήτων του δημοσίου στον Δήμο Πύργου», δεν θα συζητηθεί εξαιτίας κωλύματος του Υπουργού Οικονομικών κ. Ευκλείδη Τσακαλώτου, λόγω φόρτου εργασίας. Η πρώτη με αριθμό 3920/30-11-2018 ερώτηση του Βουλευτή Β΄ Αθηνών της Δημοκρατικής Συμπαράταξης κ. Γεωργίου - Δημητρίου Καρρά προς τον Υπουργό Οικονομικών, με θέμα: «Ανάγκη παραχώρησης της δημόσιας έκτασης διακοσίων είκοσι στρεμμάτων στην περιοχή Ναυπηγείων Σκαραμαγκά στους κατοίκους της δυτικής Αθήνας», δεν θα συζητηθεί εξαιτίας κωλύματος του Υπουργού Οικονομικών κ. Ευκλείδη Τσακαλώτου, λόγω φόρτου εργασίας. Η δεύτερη με αριθμό 2932/31-1-2019 ερώτηση του Βουλευτή Β΄ Αθηνών της Δημοκρατικής Συμπαράταξης κ. Γεωργίου - Δημητρίου Καρρά προς τον Υπουργό Οικονομικών, με θέμα: «Αποδέσμευση του Δημοτικού Κλειστού Γυμναστηρίου “Νίκης 2ου Λυκείου” Αγίας Βαρβάρας από το υπερταμείο», δεν θα συζητηθεί εξαιτίας κωλύματος του Υπουργού Οικονομικών κ. Ευκλείδη Τσακαλώτου, λόγω φόρτου εργασίας. Η δέκατη με αριθμό 375/20-2-2019 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης κ. Ανδρέα Λοβέρδου προς τον Υπουργό Εθνικής Άμυνας, με θέμα: «Συμμετοχή της Ελλάδας στην αμυντική συνεργασία της Ευρωπαϊκής Ένωσης», δεν θα συζητηθεί εξαιτίας κωλύματος του Υπουργού Εθνικής Άμυνας κ. Ευάγγελου Αποστολάκη, λόγω του ότι ο Υπουργός Εθνικής Άμυνας προτίθεται να ενημερώσει την Επιτροπή Εξωτερικών και Άμυνας μεταξύ άλλων και για το συγκεκριμένο ζήτημα. Η τρίτη με αριθμό 454/27-3-2019 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς την Υπουργό Προστασίας του Πολίτη, με θέμα: «Καμμία σύλληψη στην Κόρινθο, όπου ομάδες Ρομά προέβησαν σε βιαιοπραγίες», δεν θα συζητηθεί. Η δέκατη έβδομη με αριθμό 262/9-1-2019 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική ανάγκη αυξήσεως της στρατιωτικής θητείας», δεν θα συζητηθεί. Ορίστε, κύριε Κουτσούκο, έχετε τον λόγο.
Κύριε Πρόεδρε, νομίζω ότι πρέπει να αναλάβετε σοβαρά τις ευθύνες σας ως Προεδρείο. Δεν αναφέρομαι σε εσάς προσωπικά. Αναφέρομαι στον κ. Βούτση. Πόσες ερωτήσεις διαγράφηκαν; Δεκαεννέα. Πόσες ερωτήσεις συζητούνται; Δύο. Αυτό γίνεται κάθε φορά που έχουμε κοινοβουλευτικό έλεγχο. Πρόκειται περί ευτελισμού μιας διαδικασίας κατοχυρωμένης από το Σύνταγμα και τον Κανονισμό της Βουλής, δηλαδή της διαδικασίας του ελέγχου που ασκεί η Βουλή στους Υπουργούς. Είμαι απολύτως βέβαιος ότι ο κ. Τσακαλώτος, που με μια απόφασή του μετέφερε στο υπερταμείο δέκα χιλιάδες εκατόν δεκαεννέα ακίνητα πέρυσι το καλοκαίρι, δεν θα κρυβόταν εδώ και έναν χρόνο, αν δεν είχε την ανοχή του Προεδρείου. Δεν θα έβρισκε πάντα κώλυμα. Εξάλλου, η κ. Παπανάτσιου ήταν εδώ προηγουμένως. Θα μπορούσε να της δώσει εντολή να απαντήσει. Το ίδιο συμβαίνει και με τον κ. Πολάκη, που λέει ότι έχει φόρτο εργασίας, ο οποίος κάθε βράδυ ξενυχτάει απαντώντας στους πολιτικούς του αντιπάλους στο facebook και δεν διαθέτει πέντε λεπτά εδώ να έρθει να μας πει τι θα γίνει με το Νοσοκομείο Αμαλιάδας που πάει να κλείσει. Πρόκειται, λοιπόν, περί ευτελισμού των κοινοβουλευτικών διαδικασιών. Ερωτώ τον κ. Παπαγγελόπουλο που είχε την καλοσύνη να είναι εδώ: Εάν προσφύγω αύριο στον εισαγγελέα, κύριε Παπαγγελόπουλε, θα μου δώσει εισαγγελική διαταγή να πάω στον κ. Τσακαλώτο να μου προσκομίσει τους τίτλους των δέκα χιλιάδων εκατόν δεκαεννέα ακινήτων που αρνείται εδώ και έναν χρόνο να φέρει στη Βουλή ή εν πάση περιπτώσει αυτό με συμβουλεύετε να κάνω, αφού η Κυβέρνηση δεν έρχεται να απαντήσει; Κύριε Πρόεδρε, θέλω να τα διαβιβάσετε αυτά ως έντονη διαμαρτυρία και θα υπάρξει - σας λέω - και σχετική πρωτοβουλία της Κοινοβουλευτικής μας Ομάδας γι' αυτό το θέμα. Ευχαριστώ.
Κατ' αρχάς θα απαντήσω ότι αυτό το θέμα μάς έχει απασχολήσει στη Διάσκεψη των Προέδρων επανειλημμένως. Έχουν γίνει οι σχετικές εκκλήσεις. Πρέπει η Κυβέρνηση να υποχρεώσει τους Υπουργούς να έρχονται. Δεν υπάρχει άλλος τρόπος. Δεν μπορεί η Βουλή να τους υποχρεώσει. Αυτό θέλω να πω.
Ο Πρόεδρος μπορεί.
Ούτε ο Πρόεδρος μπορεί. Δεν υποστηρίζω τον κ. Βούτση, αλλά δεν μπορεί, δεν έχει την αρμοδιότητα. Η Κυβέρνηση, όμως, μπορεί να υποχρεώσει τους Υπουργούς να έρχονται. Εκείνο που πρέπει να πω είναι ότι όταν οι Βουλευτές ζητούν τον λόγο - καλή ώρα όπως εσείς - εγώ, αλλά και οι άλλοι Αντιπρόεδροι και ο Πρόεδρος, τούς τον δίνουμε.
Κύριε Πρόεδρε, θέλω κι εγώ τον λόγο.
Ορίστε, έχετε τον λόγο.
Κύριε Πρόεδρε, θα περίμενα σήμερα η κυρία Υπουργός να ήταν εδώ για να απαντήσει με αφορμή την ερώτησή μας, κυρίως γιατί στις ΑΣΤΕ Ρόδου και Αγίου Νικολάου γίνονται παρατεταμένες καταλήψεις. Θα πρέπει επίσης να μας απαντήσει η κυρία Υπουργός, η οποία από τον Νοέμβριο δεσμεύτηκε εδώ στην Ολομέλεια σε αντίστοιχη επίκαιρη ερώτησή μου, ότι θα καταθέσει σχετική νομοθετική πρωτοβουλία για την εξέλιξη των προγραμμάτων σπουδών και τις ΑΣΤΕ. Δεν το έχει πράξει. Παρακαλώ να λάβετε τη σχετική πρωτοβουλία. Ή θα καταθέσει νομοσχέδιο ή θα επανακαταθέσουμε την ερώτηση αυτή, ώστε επιτέλους να έρθει να απαντήσει και να δώσει μια οριστική λύση για το αν πιστεύει ότι οι τουριστικές σπουδές στην Ελλάδα είναι αυτές οι οποίες θα αναβαθμίσουν την ποιότητα του τουρισμού και κυρίως να ξεκαθαρίσει το τοπίο για τις ΑΣΤΕ, γιατί μετά την εξέλιξη της ανωτατοποίησης των ΤΕΙ σε ΑΕΙ - φέρνω σαν παράδειγμα το Δυτικής Αττικής - έχουμε ένα κενό στο hotel management, στις ξενοδοχειακές σπουδές που παρουσιάζουν μια κατάρρευση στη χώρα. Σας ευχαριστώ, κύριε Πρόεδρε.
Εκείνο που πρέπει να σας πω, κύριε Κόνσολα, επειδή το ξέρω, είναι ότι η Πρύτανις του Πανεπιστημίου Αιγαίου ζήτησε από τον Υπουργό Παιδείας την ανωτατοποίηση της σχετικής σχολής και βεβαίως υπάρχει ένα νομοσχέδιο που κατατίθεται στη Βουλή από το Υπουργείο Παιδείας και νομίζω ότι εκεί μπορεί να γίνει η συζήτηση γι' αυτό το θέμα επ' ευκαιρία του νομοσχεδίου.
Κύριε Πρόεδρε, όλοι οι Βουλευτές των κομμάτων έχουν συνυπογράψει να συζητηθεί αυτό το θέμα στις σχετικές Επιτροπές Μορφωτικών Υποθέσεων και Παραγωγής και Εμπορίου και δυστυχώς δύο χρόνια τώρα, μετά από τρεις οχλήσεις και επιστολές, δεν έχει συζητηθεί ακόμα. Μακάρι, λοιπόν, να συνεννοηθούν τα δύο Υπουργεία και να κατατεθεί κοινή πρόταση για την αναβάθμιση των σχολών. Σας ευχαριστώ.
Κυρίες και κύριοι συνάδελφοι, γίνεται γνωστό στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Οικονομίας και Ανάπτυξης: «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις». Οι δύο ερωτήσεις που θα συζητηθούν σήμερα - στις οποίες και θα απαντήσει ο Αναπληρωτής Υπουργός Δικαιοσύνης Διαφάνειας και Ανθρωπίνων Δικαιωμάτων κ. Παπαγγελόπουλος - έχουν το ίδιο περίπου θέμα. Μπορούμε, λοιπόν, εάν θέλουν οι Βουλευτές και αν βέβαια το δέχεται και ο κύριος Υπουργός, να απαντηθούν ξεχωριστά ή, αν θέλουν, να ενοποιηθούν οι ερωτήσεις και οι χρόνοι να είναι ίδιοι. Δεν θα παραβιαστούν, δηλαδή, οι χρόνοι.
Κύριε Πρόεδρε, μπορώ να έχω τον λόγο;
Παρακαλώ, κύριε Παπαθεοδώρου, έχετε τον λόγο.
Ευχαριστώ, κύριε Πρόεδρε. Θα ήθελα να σας ζητήσω να συζητηθούν ξεχωριστά - νομίζω, κύριε Υπουργέ, δεν θα είχατε αντίρρηση - για τον απλό λόγο ότι ενδεχομένως η επιχειρηματολογία μας να είναι διαφορετική. Το θέμα μπορεί να αφορά την ίδια υπόθεση, αλλά σίγουρα θα έχουμε διαφορετικά πράγματα να πούμε. Νομίζω θα διευκολύνει τον κύριο Υπουργό, έτσι ώστε να δώσει πιο ολοκληρωμένες απαντήσεις.
Συμφωνείτε;
Κύριε Πρόεδρε, συμφωνώ κι εγώ. Είναι καλύτερα. Η επιχειρηματολογία θα είναι σε κάποια σημεία διαφορετική και σε κάποια σημεία επικαλυπτόμενη. Είναι καλύτερο για τον κόσμο που μας παρακολουθεί τώρα ή θα το δει αργότερα τα επιχειρήματα να έχουν συνάφεια και να μην φεύγουμε στη συζήτηση από το ένα θέμα στο άλλο, που έχει θέσει ο ένας ή ο άλλος Βουλευτής.
Ωραία.
Κύριε Πρόεδρε, μπορώ να πω κάτι;
Ορίστε, κύριε Υπουργέ, έχετε τον λόγο.
Συγγνώμη που σας διέκοψα, κύριε Πρόεδρε. Δεν έχω ουσιαστική αντίρρηση να απαντήσω ξεχωριστά, όμως είμαι σε δύσκολη θέση και θα την πω δημοσίως. Είχα την εντύπωση, πεπλανημένα ίσως, με είχαν ενημερώσει παλαιότεροι κοινοβουλευτικοί, ότι συνήθως απαντώ και στους δύο Βουλευτές. Γι' αυτόν τον λόγο η δομή της ομιλίας μου ήταν προσανατολισμένη ενιαία και έχω κάνει την κατανομή ανά εξάλεπτο. Επειδή, όμως - αν το δέχονται οι άλλοι, είμαι καλοπροαίρετος άνθρωπος - θα συμφωνήσω με τους ερωτώντες Βουλευτές, αλλά θα παρακαλέσω και εσάς και τους κυρίους Βουλευτές, να μου επιτρέψουν, τουλάχιστον στα τρίλεπτα που μου αναλογούν, τα οποία εγώ τα είχα υπολογίσει έξι συν έξι λεπτά, να μεταφέρω διαφορετικά τον χρόνο. Δηλαδή, στην πρώτη μου απάντηση, στον πρώτο Βουλευτή, θα χρειαστώ τέσσερα λεπτά, τα οποία θα δανειστώ από κάποιο άλλο τρίλεπτο, διότι η δομή ήταν προσανατολισμένη έτσι. Επίσης θα ήθελα και κάποια ανοχή, που θα την ξαναζητήσω όταν πάρω τον λόγο, διότι το θέμα είναι πάρα πολύ σοβαρό έτσι όπως τίθεται. Δεν αφορά μόνο το Υπουργείο Δικαιοσύνης και τη Γενική Γραμματεία κατά της Διαφθοράς, αλλά θεωρώ ότι αφορά το σύνολο των Βουλευτών και των Υπουργών και τους συνεργάτες τους. Γι' αυτό, λοιπόν, και θα ήθελα την ανοχή σας για ένα, δύο λεπτά, προκειμένου να εξηγήσω κάποια πράγματα. Σας ευχαριστώ.
Νομίζω ότι δεν υπάρχει θέμα, κύριε Υπουργέ. Τώρα, λοιπόν, θα συζητηθεί η πρώτη με αριθμό 480/8-4-2019 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Θεοχάρη (Χάρη) Θεοχάρη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Πολιτικά, νομικά και ηθικά ζητήματα που άπτονται της σχέσης της νυν Γενικής Γραμματέως Διαφθοράς με Κυπριακή Εταιρεία». Παρακαλώ, κύριε Θεοχάρη, έχετε τον λόγο.
Ευχαριστώ, κύριε Πρόεδρε. Δώστε μου λίγο χρόνο παραπάνω να ενώσω κι εγώ τη φωνή μου, παρ' όλο που νιώθω τυχερός που είναι εδώ ο κύριος Υπουργός και μου απαντάει, με τους συναδέλφους που μίλησαν προηγουμένως όσον αφορά στο προηγούμενο ζήτημα, που είναι η παντελής έλλειψη ανταπόκρισης από τους Υπουργούς και ο ευτελισμός της διαδικασίας του κοινοβουλευτικού ελέγχου. Επιτρέψτε μου, με όλο το σεβασμό, κύριε Πρόεδρε, να διαφωνήσω με την εκτίμησή σας ότι δεν έχει τη δυνατότητα ο Πρόεδρος της Βουλής να φέρει εδώ τους Υπουργούς για να απαντήσουν. Εάν δεχθούμε τη θέση αυτή την οποία διατυπώσατε προηγουμένως, τότε οδηγούμαστε στην υποβάθμιση του Κοινοβουλίου σε σχέση με την εκτελεστική εξουσία, ενώ οι ρόλοι τους είναι διακριτοί. Και ας μην ξεχνάμε ότι από την αρχή της δεδηλωμένης η εκτελεστική εξουσία υπάρχει όσο έχει την εμπιστοσύνη της Βουλής. Συνεπώς οι Υπουργοί και συνολικά η Κυβέρνηση είναι υποχρεωμένοι να απαντούν στον κοινοβουλευτικό έλεγχο και να μην τον θεωρούν πάρεργό τους. Έχουμε δει αυτό το διάστημα από την Κυβέρνηση του ΣΥΡΙΖΑ τραγελαφικά γεγονότα, τραγελαφικές περιπτώσεις, όπως Υπουργό να λέει τις προάλλες πως βρίσκεται στο εξωτερικό και να είναι εντός της Αιθούσης για να ψηφίσει στην ονομαστική ψηφοφορία ή τον Αναπληρωτή Υπουργό Υγείας, τον κ. Πολάκη, να κάθεται στο εντευκτήριο να πίνει καφέ και να καπνίζει και να έχει δηλώσει κώλυμα και να μην έρχεται εδώ στη Βουλή να απαντήσει.
Κύριε συνάδελφε, θα σας διακόψω για να σας πω ότι ο Γενικός Γραμματέας της Κυβέρνησης, ο κ. Καϊδατζής, ενημερώνει τη Βουλή για το ποιες ερωτήσεις θα απαντηθούν και ότι οι συγκεκριμένοι Υπουργοί που αναφέρθηκαν, για τους λόγους που αναφέρθηκαν, δεν είναι παρόντες. Δηλαδή, η Κυβέρνηση απαντά στο αίτημα της Βουλής για το αν οι Υπουργοί είναι δικαιολογημένα απόντες. Κατά συνέπεια, είναι θέμα της Κυβέρνησης να πει στους Υπουργούς να προσέρχονται.
Κύριε Πρόεδρε, δεν είναι ηθικά, πολιτικά και συνταγματικά σωστή η στάση αυτή. Η Βουλή πρέπει, εάν αυτό χρειάζεται, να αλλάξει ακόμη και τον Κανονισμό της, ώστε να υπάρχουν κυρώσεις στους Υπουργούς οι οποίοι κάνουν κατάχρηση αυτού του δικαιώματός τους. Σε κάθε περίπτωση, το ξαναλέω, δεν στέκει συνταγματικά και πολιτικά. Τώρα, κύριε Υπουργέ, έρχομαι σ' αυτήν την πάρα πολύ σημαντική υπόθεση, την ξεκάθαρη, κατά την άποψή μου, υπόθεση διαφθοράς που έχει έρθει στο φως της δημοσιότητας, έχει πάρει τεράστιες διαστάσεις και αφήνει έκθετη και την Κυβέρνηση και τον ίδιο τον Πρωθυπουργό. Γιατί τι άλλο είναι η διαφθορά αν δεν είναι η κατάχρηση του δημόσιου αξιώματος για ίδιο όφελος, για ιδιωτικό όφελος, που μπορεί να έχει πρακτική εφαρμογή είτε με πολλαπλές μεθόδους, όπως η δωροληψία, όπως ο νεποτισμός, όπως η σύγκρουση συμφερόντων. Και εδώ έχουμε, φυσικά, και κατάχρηση δημοσίου αξιώματος, αλλά και καραμπινάτη, ξεκάθαρη σύγκρουση συμφερόντων. Ας εξηγήσουμε λίγο το χρονικό της ανέλιξης της κ. Ξεπαπαδέα, ώστε να είναι ξεκάθαρο στον ελληνικό λαό. Τον Ιούνιο του 2015, κύριε Υπουργέ, την διορίσατε διευθύντρια του γραφείου σας. Τον Δεκέμβριο του 2015 την υποβιβάσατε από διευθύντρια σε ειδική συνεργάτη, για να μπορεί να παίρνει υποθέσεις - αναρωτιέμαι - ειδικού σκοπού; Τον Σεπτέμβριο του 2016 ορίζεται γραμματέας της επιτροπής που αποφασίζει ποιες υποθέσεις του ΣΔΟΕ θα ελεγχθούν και θα περάσουν στην ΑΑΔΕ και ποιες υποθέσεις δεν θα ελεγχθούν και θα αφεθούν να παραγραφούν. Τον Μάρτιο του 2018 εκπροσωπεί την offshore «HI - MED SOLUTIONS» του κ. Αρτέμη Αρτεμίου. Εδώ κάνω μία μικρή παρένθεση. Θυμίζω πως ο κ. Αρτεμίου δεν είναι ένα τυχαίο πρόσωπο για την Κυβέρνησή σας. Έχουμε τα μπες - βγες στο Μαξίμου, έχουμε τα ταξίδια του στη Βενεζουέλα με τον κ. Παππά, τη Βενεζουέλα που ήταν για ζαρζαβατικά, μας λέτε, τη Βενεζουέλα των μυστικών πτήσεων των αεροσκαφών, θυμίζω, όλο αυτό το διάστημα. Έχουμε τις πληρωμές στον κ. Πετσίτη και τα ερωτηματικά για το πού πηγαίνουν αυτά τα χρήματα. Πρέπει, επιτέλους, αυτά τα ερωτήματα να απαντηθούν από την Κυβέρνησή σας, κύριε Υπουργέ. Έχουμε τις μυστηριώδεις και τριγωνικές σχέσεις του κ. Πετσίτη, του κ. Αρτεμίου και με υπόδικο επιχειρηματία στη χώρα μας. Όλα πολύ σκοτεινά, όλα πολύ μυστηριώδη! Επιστρέφω στην ανέλιξη της κ. Ξεπαπαδέα. Τον Μάιο του 2018 αναβαθμίζεται από τον κ. Αλέξη Τσίπρα, τον Πρωθυπουργό, σε Γενική Γραμματέα για την Καταπολέμηση της Διαφθοράς. Γιατί άραγε; Μήπως ξέρει πάρα πολλά για το συγκεκριμένο θέμα, έχει εμπειρία; Και τέλος, για να ολοκληρωθεί το έγκλημα, τη διορίζετε στην επιτροπή που θα φτιάξει τον νόμο για το ξέπλυμα μαύρου χρήματος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ταυτόχρονα, την ίδια περίοδο ήταν μέλος του Διοικητικού Συμβουλίου και μέτοχος εργολήπτριας εταιρείας, της οικογενειακής της επιχείρησης που παίρνει δημόσια έργα από το ελληνικό δημόσιο. Από τη στιγμή δε που έγινε Γενική Γραμματέας Διαφθοράς, η κ. Ξεπαπαδεα είναι υπεύθυνη για να ελέγχει την εταιρεία του πατέρα της, των αδερφών της και τη δική της. Μιλάμε, δηλαδή, για μια καραμπινάτη και σε πολλαπλά επίπεδα υπόθεση διαφθοράς, με προφανή ηθικά, νομικά και πολιτικά ζητήματα που ανακύπτουν και ερωτήματα που πρέπει να απαντήσετε. Πρώτον, γνωρίζατε ότι η κ. Ξεπαπαδέα ενεργούσε ταυτόχρονα με τις ανώτατες διοικητικές θέσεις που της είχατε δώσει από το 2015 μέχρι και σήμερα ως πληρεξούσια δικηγόρος της εταιρείας του κ. Αρτεμίου; Είχε λάβει η κ. Ξεπαπαδέα την εξαίρεση από την αναστολή του δικηγορικού λειτουργήματος, όπως ορίζει η παράγραφος 8 του άρθρου 57 του π.δ.63/2005; Πότε και από ποιον αρμόδιο Υπουργό; Τρίτον, είχε ειδική άδεια για να είναι μέλος διοικητικού συμβουλίου εταιρείας, όπως υποχρεούται; Τέταρτον, γνωρίζατε ότι η κ. Ξεπαπαδέα ήταν μέλος Δ.Σ. εργολήπτριας εταιρείας και ταυτόχρονα ήλεγχε το Σώμα Επιθεωρητών Δημοσίων Έργων; Και τέλος, προτίθεστε να ζητήσετε την άμεση παραίτηση της Γενικής Γραμματέως για την Καταπολέμηση της Διαφθοράς; Σας ευχαριστώ.
Κι εγώ σας ευχαριστώ. Τον λόγο έχει ο κύριος Υπουργός.
Κύριε Πρόεδρε, κυρίες και κύριοι, ο κ. Θεοχάρης εκτός των ερωτημάτων που μου είχε θέσει, έθεσε και κάποια άλλα θέματα για τα οποία θα απαντήσω ακροθιγώς ελλείψει χρόνου. Έχω τη γνώση. Θα τον παρακαλούσα, όμως αν θέλει εμπεριστατωμένες απαντήσεις, να επανέλθει για τα καινούργια θέματα που έθεσε και εγώ εδώ είμαι. Όπως μου αναγνώρισε ο κ. Κουτσούκος, έχω την καλοσύνη - εγώ δεν το θεωρώ καλοσύνη, αλλά καθήκον μου - να έρχομαι και να απαντώ πάντα. Όμως, να μη με αιφνιδιάζετε, γιατί βασικά έχω πρόβλημα χρόνου λόγω απειρίας. Και μπαίνω τώρα στην ουσία της υπόθεσης. Στην πρώτη πρωτολογία μου θα χρησιμοποιήσω και τον άλλο χρόνο, γιατί θα μιλήσω γενικά. «Ώδινεν όρος και έτεκεν μυν». Μεταφράζω την αρχαία ρήση για να γίνει αντιληπτή από όλους η σοφία της, επειδή απεικονίζει πλήρως τον υπέρμετρο θόρυβο σε αντιδιαστολή με την ελάχιστη έως ανύπαρκτη σημασία του θέματος που συζητάμε τώρα: «Κοιλοπονούσε θεόρατο βουνό και γέννησε μικρό ποντικάκι». Ας δούμε τι ακριβώς συμβαίνει, λοιπόν, με την κ. Αναστασία Ξεπαπαδέα. Όταν τελειώσω, θα καταθέσω στα Πρακτικά - για να μη μετακινούμε τώρα - το από 11-4-2019 ενημερωτικό σημείωμα του Υπουργείου Δικαιοσύνης, Διαφάνειας και Ανθρωπίνων Δικαιωμάτων της Διεύθυνσης Ανθρώπινου Δυναμικού και Διοικητικής Υποστήριξης προς τον Υπουργό Δικαιοσύνης από το οποίο προκύπτει αναλυτικά η πορεία της κ. Ξεπαπαδέα από της αναλήψεως των καθηκόντων της ως διευθύντριας του πολιτικού μου γραφείου μέχρι σήμερα. Το περιεχόμενό του δεν αμφισβητείται, γιατί περίπου η πορεία είναι αυτή που περιέγραψε ο κ. Θεοχάρης και όπως έχει γραφτεί και από τα δημοσιεύματα και ιδίως από το «ΠΡΩΤΟ ΘΕΜΑ» που το ανέδειξε. Και οφείλω να ομολογήσω ότι το «ΠΡΩΤΟ ΘΕΜΑ» ήταν πολύ προσεκτικό στη διατύπωσή του. Άλλοι υπερέβαλαν μετά. Δεν εννοώ εσάς. Εννοώ τον θόρυβο που δημιουργήθηκε. Από το έγγραφο αυτό, λοιπόν, και από τις δηλώσεις της κ. Ξεπαπαδέα στον Τύπο - όταν ήταν αναγκασμένη να απαντάει - , αλλά και από όλα τα δημοσιεύματα σχετικά με το θέμα που συζητάμε σήμερα, δεν υπάρχει καμμία αμφιβολία ότι η κ. Ξεπαπαδέα δεν είχε καμμία δραστηριότητα ως δικηγόρος όσο ήταν διευθύντρια του πολιτικού μου γραφείου και όσο είναι τώρα Γενική Γραμματέας κατά της Διαφθοράς. Ασκούσε το επάγγελμά της ως δικηγόρος μόνο κατά την περίοδο που ήταν ειδική συνεργάτης στο Υπουργείο Δικαιοσύνης. Στο σημείο αυτό πρέπει να επισημανθεί ότι στο άρθρο 31 παράγραφος 1 του ν.4194/2013- πρόκειται για τον Κώδικα Δικηγόρων - ορίζεται ρητά ότι η άσκηση του λειτουργήματος του δικηγόρου αναστέλλεται μόνο σε εκείνους που διορίζονται Υπουργοί, Υφυπουργοί, Γραμματείς του Υπουργικού Συμβουλίου, Γενικοί ή Ειδικοί Γραμματείς της Βουλής και των Υπουργείων, καθώς και στους συμβούλους αυτών, πλην - επαναλαμβάνω - των ειδικών συνεργατών. Άρα η κ. Ξεπαπαδέα ενήργησε απολύτως σύννομα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Για να δούμε, όμως, οι ενέργειες της κ. Ξεπαπαδέα εκτός από νόμιμες ήταν και ηθικές; Τι ακριβώς έπραξε η κ. Ξεπαπαδέα ως δικηγόρος και προκάλεσε τόσο μεγάλο πολιτικό και δημοσιογραφικό θόρυβο, καθώς και τις επίκαιρες ερωτήσεις του κ. Θεοχάρη και του κ. Παπαθεοδώρου; Η κ. Ξεπαπαδέα ως δικηγόρος ανέλαβε την εκπροσώπηση της κυπριακής εταιρείας περιορισμένης ευθύνης κατά το Κυπριακό Δίκαιο και όχι offshore, όπως ανακριβώς ή αναληθώς - για εσάς λέω «ανακριβώς» - και παραπλανητικά ισχυρίζονται κάποιοι με την επωνυμία «HI - MED SOLUTIONS», η οποία υφίσταται από το 1998 και εμπορεύεται ιατρικά μηχανήματα με πολύ μεγάλο κύκλο εργασιών. Επαναλαμβάνω ότι δεν πρόκειται περί offshore εταιρείας, αλλά περί εταιρείας περιορισμένης ευθύνης, σύμφωνα με το Κυπριακό Δίκαιο. Νόμιμος εκπρόσωπός της είναι ο ιδιοκτήτης της, κάποιος Κύπριος πολίτης, και όχι ο κ. Αρτεμίου όπως αναληθώς - για να μη χάνω χρόνο δεν επαναλαμβάνω τα ίδια - λένε κάποιοι. Αυτή η κυπριακή εταιρεία επομένως δεν ανήκει ούτε στον κ. Αρτεμίου ούτε στον κ. Λαυρεντιάδη, όπως κάποιοι αφήνουν να εννοηθεί. Απλώς ο κ. Αρτεμίου είναι δικηγόρος στην Κύπρο της κυπριακής εταιρείας περιορισμένης ευθύνης και - επαναλαμβάνω - όχι offshore εταιρείας και ο κ. Λαυρεντιάδης συνδέεται με άλλη εταιρεία, με την «ALAPIS Α.Ε.», η οποία ήταν μητρική μιας άλλης ανώνυμης εταιρείας της «PHARMAGORA», που εδρεύει στον Εύοσμο Θεσσαλονίκης και κατά της οποίας είχε απαίτηση η κυπριακή εταιρεία. Για την απαίτησή της αυτή μάλιστα η κυπριακή εταιρεία - επαναλαμβάνω και πάλι ότι δεν είναι offshore, αλλά εταιρεία περιορισμένης ευθύνης - είχε εκτελεστεί δικαστική απόφαση από το επαρχιακό δικαστήριο της Λευκωσίας σε βάρος της «PHARMAGORA» και όχι κατά του ελληνικού δημοσίου, όπως, προς αποφυγή επαναλήψεως υπενθυμίζω, αναληθώς, ανακριβώς, τεχνηέντως και λόγω πολιτικής σκοπιμότητας επιβάλλουν να λέμε. Ανατέθηκε, λοιπόν, στην κ. Ξεπαπαδέα από την κυπριακή εταιρεία, από τον Κύπριο ιδιοκτήτη και όχι από τον κ. Αρτεμίου ή τον κ. Λαυρεντιάδη μία απλή και πολύ συγκεκριμένη εντολή, να εκτελέσει την απόφαση του κυπριακού δικαστηρίου στην Ελλάδα, για να εισπράξει το επιδικασθέν ποσό από τη «PHARMAGORA». Επειδή, όμως, η «PHARMAGORA» ήταν σε αδυναμία να καταβάλει το χρέος της, γιατί εν τω μεταξύ νομίζω είχε πτωχεύσει η «ALAPIS», δηλαδή η μητρική της εταιρεία, η τελευταία, η κυπριακή δηλαδή εταιρεία, προέβη σε κατάσχεση εις χείρας του ελληνικού δημοσίου ως τρίτου, το οποίο ήταν οφειλέτης της «PHARMAGORA», δηλαδή της χρωστούσε χρήματα. Πρόκειται για την κλασική περίπτωση κατάσχεσης εις χείρας τρίτου, που προβλέπεται από τον νόμο και εφαρμόζεται κατά κόρον στη δικαστηριακή πρακτική. Επομένως, η κ. Ξεπαπαδέα δεν στράφηκε κατά του ελληνικού δημοσίου - όπως αναληθώς, ανακριβώς, πολιτικώς τεχνηέντως κ.λπ. λέγεται, για να μην κουράζω δεν τα επαναλαμβάνω - , αλλά στράφηκε κατά της ανώνυμης εταιρείας «PHARMAGORA». Επομένως, δεν στράφηκε κατά του δημοσίου - όπως είπαμε - και υπέρ συμφερόντων Λαυρεντιάδη, αλλά μάλλον κατά συμφερόντων Λαυρεντιάδη, αφού όπως είπαμε η «ALAPIS» ήταν συμφερόντων Λαυρεντιάδη και η «PHARMAGORA» ήταν θυγατρική εταιρεία της. Το λέω για να κατανοήσουμε το μέγεθος της ανακρίβειας τουλάχιστον. Στο σημείο αυτό πρέπει να επισημανθεί ότι σύμφωνα με τον Κώδικα Δικηγόρων στο άρθρο 37 του ν.4194/2013, ο δικηγόρος έχει υποχρέωση να αναλάβει κάθε υπόθεση, εκτός αν αυτή είναι προδήλως αβάσιμη, δεν είναι δεκτική υπεράσπισης, έρχεται σε σύγκρουση με τα συμφέροντα άλλων εντολέων του ή αντιβαίνει στις αρχές του. Η ίδια ακριβώς υποχρέωση για τον δικηγόρο καθιερώνεται και από τον Κώδικα Δεοντολογίας δικηγορικού επαγγέλματος. Ο κ. Παπαθεοδώρου τα γνωρίζει καλύτερα από μένα, διότι είναι έμπειρος δικηγόρος και έγκριτος νομικός. Εγώ εδώ και πάρα πολλά χρόνια, τουλάχιστον από τα φοιτητικά μου χρόνια, ακούω και διαβάζω, όπως όλοι έχουμε ακούσει και διαβάσει, δηλώσεις διακεκριμένων νομικών και δικηγόρων ότι το λειτούργημα του δικηγόρου είναι ιερό. Ο συνήγορος δεν πρέπει να ταυτίζεται με τον πελάτη του και να στοχοποιείται από την υπόθεση που χειρίζεται. Τα προαναφερθέντα δεν είναι δυνατόν να ισχύουν για όλους τους δικηγόρους και να μην ισχύουν για την κ. Ξεπαπαδέα. Άρα, η κ. Ξεπαπαδέα ενήργησε και νόμιμα και ηθικά. Θα επανέλθω, αφού ακούσω και τον κ. Παπαθεοδώρου.
Τον λόγο έχει ξανά ο κ. Θεοχάρης.
Είναι πολύ ενδιαφέρον. Είστε ένας πολύ έμπειρος εισαγγελέας και είναι φανερό από τον τρόπο που μιλάτε. Με την εμπειρία σας όλο αυτό το διάστημα - δεν είμαι εγώ δικηγόρος ούτε έχω παρακολουθήσει ευτυχώς από κοντά, δεν έχει τύχει, τις διαδικασίες των δικών - φαίνεται ότι έχετε μάθει πάρα πολλά από τους δικηγόρους, τους οποίους ήσασταν ταγμένος να ξεσκεπάζετε απ' αυτά τα τερτίπια τα οποία περιγράψατε. Χρησιμοποιείτε τα ίδια τερτίπια που είναι νομιμοφανή και σωστά, αλλά στην πραγματικότητα και στην ουσία η αλήθεια είναι ακριβώς ανάποδη απ' αυτήν την οποία περιγράφετε. Θα καταθέσω και εγώ κάποια σχετικά έγγραφα σε σχέση με τα στοιχεία της ανέλιξης. Δεν νομίζω ότι έχουμε καμμία ουσιαστική διαφορά. Είναι τέσσερα ΦΕΚ για τους όποιους διορισμούς. Είμαι σίγουρος ότι θα συμφωνούν και με το υπόμνημα, το οποίο αναφέρατε και το οποίο θα καταθέσετε και εσείς. Η κ. Ξεπαπαδέα, όμως, όσο κρατούσε αυτές τις πολύ σημαντικές θέσεις, ήταν δικηγόρος μιας offshore, κύριε Υπουργέ. Διότι, η offshore δεν ορίζεται από το αν είναι στην Κύπρο ή στην Ελλάδα ή όπου είναι. Ορίζεται από το αν ξέρουμε ποιανού τα συμφέροντα κρύβονται από πίσω. Και η Κύπρος, καλώς ή κακώς, όπως και η Ολλανδία, όπως και το Λουξεμβούργο, όπως και μια σειρά από άλλες τέτοιες χώρες, δεν παρέχει στοιχεία για τον τελικό δικαιούχο, τον βασικό μέτοχο που λέγαμε έτσι πάλαι ποτέ σε μια άλλη κυβέρνηση την οποία υπηρετήσατε. Αυτό είναι λοιπόν το ουσιώδες, το αν ξέρουμε ποιος είναι από πίσω. Και η Κύπρος χρησιμοποιεί κατά κόρον παρένθετα πρόσωπα, όπως ενδεχομένως να είναι και σε αυτήν την περίπτωση. Το πρώτο, λοιπόν, είναι αυτό. Είναι έωλο το επιχείρημα ότι αυτή η εταιρεία δεν είναι offshore. Το δεύτερο είναι ότι αυτή η εταιρεία έχει ως διεύθυνση το γραφείο του κ. Αρτεμίου. Άλλη μια πρακτική που κάνουν οι δικηγόροι που δημιουργούν offshore, που τις δημιουργούν όλες με την ίδια διεύθυνση για διάφορους πελάτες τους στο γραφείο τους. Και αυτό είναι ένα δεύτερο στοιχείο για το ότι μας δείχνει ότι είναι η offshore. Εδώ, λοιπόν, εφόσον η κ. Ξεπαπαδέα εκπροσωπεί αυτήν την εταιρεία, τίθενται μια σειρά από ζητήματα. Πρώτο ζήτημα: Ελέγχει μια εταιρεία που σχετίζεται με τον κ. Αρτεμίου άμεσα. Ο κ. Αρτεμίου ελέγχεται για φοροδιαφυγή, γιατί είναι στα Panama Papers ή θα έπρεπε να ελέγχεται. Αν δεν ελέγχεται, να μας φέρετε εδώ και να μας πείτε για ποιον λόγο δεν ελέγχεται. Η κ. Ξεπαπαδέα ήταν γραμματέας στην επιτροπή που είχε τη δύναμη να αφήσει υποθέσεις να παραγραφούν. Το ερώτημα, λοιπόν, που πρέπει να απαντήσετε ξεκάθαρα είναι τι στάση τήρησε για την υπόθεση του κ. Αρτεμίου σε αυτήν την επιτροπή. Και αυτή η επιτροπή τελικά τι αποφάσισε εν συνόλω; Άφησε την υπόθεση να παραγραφεί ή η υπόθεση αυτή συνεχίζει και ελέγχεται στην ΑΑΔΕ; Αυτό, λοιπόν, πρέπει να απαντηθεί. Η κ. Ξεπαπαδέα, έστω και εμμέσως, εφόσον κάνει κατασχέσεις κατά του ελληνικού δημοσίου, είναι ανώτατος κρατικός λειτουργός. Νοείται ο Πρωθυπουργός, εσείς ως Υπουργός, μια Γενική Γραμματέας, ένας ανώτατος κρατικός λειτουργός που συμβουλεύει εσάς, τον Υπουργό κατά της Διαφθοράς, να κάνει κατασχέσεις κατά του δημοσίου για τον οποιονδήποτε λόγο; Χάθηκαν οι δικηγορικές υποθέσεις; Έπρεπε να πάρει κατάσχεση κατά του δημοσίου; Δεν υπάρχει εδώ πέρα σύγκρουση συμφερόντων, όταν είναι ανώτατος λειτουργός; Τρίτο ζήτημα: Εδώ λέτε, από τον Δικηγορικό Κώδικα, ότι δεν είχε υποχρέωση να πάρει ρητώς εξαίρεση από την άσκηση του επαγγέλματος. Υπάρχει και η άλλη ερμηνεία που λέει ότι είναι δημόσιος υπάλληλος, κρατικός λειτουργός, είναι στο Δημοσιοϋπαλληλικό Κώδικα και ως εκ τούτου, θα έπρεπε να πάρει ρητή εξαίρεση. Τι σας εμπόδιζε να της δώσετε τη ρητή εξαίρεση; Εξάλλου, είναι φανερό ότι το ξέρατε. Υποβαθμίσατε την κ. Ξεπαπαδέα από διευθύντρια σε απλή ειδική σύμβουλό σας. Συνεπώς το κάνατε για να μπορεί να πάρει αυτήν την υπόθεση. Άρα το ξέρατε. Τι σας εμπόδιζε να της δώσετε την εξαίρεση, ώστε να είναι καλυμμένη και να συζητάμε αν η ερμηνεία του κ. Θεοχάρη είναι σωστή ή η ερμηνεία του κ. Παπαγγελόπουλου είναι σωστή; Δεν υπήρχε κανένας λόγος. Και το ερώτημα είναι και άλλο. Μήπως έγινε και κατ' εντολή σας; Μήπως έγινε και κατ' εντολή της Κυβέρνησης να πάρει αυτήν την υπόθεση; Διότι βλέπουμε ότι φεύγει από διευθύντριά σας που έχει κώλυμα, γίνεται ειδική σύμβουλος που δεν έχει κώλυμα, ολοκληρώνει αυτήν την υπόθεση και μετά ξαναγίνεται γενική γραμματέας, που έχει πάλι κώλυμα. Μήπως ανταμείφθηκε για καλές υπηρεσίες; Νομίζω ότι δικαιούμαστε να ερωτηθούμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κι ας έρθουμε και τώρα λίγο και στην ουσία της υπόθεσης την οποία θίξατε στο μεγαλύτερο μέρος της αγόρευσής σας. Υπάρχει ένα σκοτεινό πρόσωπο που κρύβεται πίσω από αυτήν την εταιρεία. Εσείς τον κατονομάσατε. Εγώ θα μιλάω και θα συνεχίσω να μιλάω για υπόδικο επιχειρηματία.
Σας παρακαλώ, ο χρόνος έχει περάσει.
Είναι πάρα πολύ σημαντικό, κύριε Πρόεδρε.
Είμαστε στο πέμπτο λεπτό, παρακαλώ.
Κύριε Πρόεδρε, καταλαβαίνετε ότι δεν είναι μια απλή υπόθεση. Θα τελειώσω πάρα πολύ σύντομα. Ο Υπουργός θα έχει και την ευκαιρία να απαντήσει άλλες τρεις φορές και νομίζω είναι πάρα πολύ σημαντικό.
Σύμφωνοι, αλλά ολοκληρώνετε κι εσείς.
Έχουμε μια εταιρεία που έχει κάνει ελάχιστο τζίρο περί το 1 εκατομμύριο και ξαφνικά κάνει μια σύμβαση 5 εκατομμυρίων με εταιρεία συμφερόντων του υπόδικου επιχειρηματία. Και όταν όλα καταρρέουν, έρχεται αυτή η εταιρεία να ζητήσει τα λεφτά, να πάρει τα χρήματα του ελληνικού δημοσίου, να αδειάσει την εταιρεία «PHARMAGORA» και να πάρει ουσιαστικά και φορολογικά έσοδα. Αυτό εδώ που γίνεται στην πιάτσα είναι μια καραμπινάτη διαδικασία, ώστε να μεταφέρονται έσοδα από την Ελλάδα στην Κύπρο, που έχει ευνοϊκότερη φορολογία. Είναι δυνατόν να αναλαμβάνει ένας άνθρωπος ο οποίος είναι στο γραφείο σας, που είστε εντεταλμένος κατά της διαφθοράς, τέτοιου είδους υπόθεση και να το αφήνετε; Το γνωρίζατε; Δεν είναι δυνατόν αυτά να αφήνονται. Τελειώνω με δύο λόγια, κύριε Πρόεδρε. Για το δεύτερο ζήτημα ο Υπουργός είπε ότι δεν είναι έτοιμος να απαντήσει στη δεύτερη αποκάλυψη, θα έπρεπε όμως. Από τη στιγμή που κάνω εγώ και ο συνάδελφος, ο κ. Παπαθεοδώρου, την ερώτηση, οι αποκαλύψεις ήταν «χιονοστιβάδα». Υπήρξε και το Iefimerida που αποκάλυψε ότι ήταν μέτοχος στο διοικητικό συμβούλιο της οικογενειακής εταιρείας. Ήταν λοιπόν στο διοικητικό συμβούλιο της οικογενειακής επιχείρησης - υποθέτω ότι διαβάζετε ειδήσεις - που παίρνει έργα από το δημόσιο. Θα καταθέσω και άρθρο για έργα που έχει πάρει στα Ιόνια νησιά, στην Κέρκυρα, αν δεν κάνω λάθος. Στο ΓΕΜΗ το βράδυ είναι στο διοικητικό συμβούλιο, το πρωί είναι στο διοικητικό συμβούλιο, τη μια φορά από το Iefimerida, την επόμενη φορά από το «ΠΡΩΤΟ ΘΕΜΑ», από την «Open Corporate» κι εκεί είναι, και ξαφνικά το βράδυ εξαφανίζεται. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Έχουμε λοιπόν μια σειρά πάλι από ερωτήματα και τελειώνω με αυτό, κύριε Πρόεδρε. Είναι μέλος Δ.Σ. στα εκτελεστικά; Αν ήταν εκτελεστικό, θα απαγορευόταν να ήταν. Ως μη εκτελεστικό όφειλε να έχει ειδική άδεια. Πού είναι και παρακαλώ να την καταθέσετε. Ο Κώδικας των Δημοσίων Υπαλλήλων την υποχρεώνει κι έχω κι ένα σχετικό έγγραφο εδώ για να το αποδείξω. Δεύτερον, αντί να δώσετε αυτήν την άδεια έστω και να δικαιολογηθείτε, όπως κάνετε με την εξαίρεση που λέτε ότι δεν χρειάζεται, επιλέγετε την συγκάλυψη. Εξαφανίζετε την κ. Ξεπαπαδέα από το διοικητικό συμβούλιο. Τρίτον, να δεχθώ εγώ καλόπιστα πως δεν είναι πια και είναι εντάξει με τον νόμο και δεν είναι μέλος, όμως από τον ν.4412/2016 εποπτεύει το Σώμα Επιθεωρητών Δημοσίων Έργων, εποπτεύει τους εποπτευόμενους της εταιρείας αυτής που ακόμη και αν έφυγε από το διοικητικό συμβούλιο, είναι εταιρεία του πατέρα της, των αδερφών της, είναι η οικογενειακή της επιχείρηση. Προτίθεστε να την αφήσετε στη θέση της για να κάθεται να εποπτεύει την οικογένεια των γονιών της; Και τέλος, μήπως είναι και μέτοχος και παραμένει; Παρακαλώ αν είναι μέτοχος, είναι δική της η εταιρεία. Δεν νοείται να μείνει και να εποπτεύει την εταιρεία αυτή. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Κλείνω, κύριε Πρόεδρε.
Ολοκληρώνετε, παρακαλώ.
Τέλειωσα! Η «πρώτη φορά Αριστερά» ήρθε για να φέρει ένα νέο ήθος διακυβέρνησης. Αντί αυτού βλέπουμε τον κ. Πετσίτη, τις offshore, τον υπόδικο επιχειρηματία, τα χρήματα να πηγαίνουν από την Ελλάδα στην Κύπρο…
Εκτός ερωτήσεως…
Αεροπλάνα να ανεβοκατεβαίνουν και να μην ξέρουμε τι κάνουμε…
Κύριε Θεοχάρη, παρακαλώ!
Είστε υπόλογοι και όσο καλύπτετε την κ. Ξεπαπαδέα, η κάλυψη στη διαφθορά έρχεται σε εσάς, έρχεται στην Κυβέρνησή σας, έρχεται στον ίδιο τον Πρωθυπουργό, τον Αλέξη Τσίπρα που είναι υπόλογος.
Παρακαλώ, ολοκληρώνετε εντός της ερωτήσεως. Παρακαλώ, κύριε Υπουργέ, παράκληση να είμαστε εντός της ερωτήσεως όλοι…
Δεν είναι εντός της ερωτήσεως.
Δεν το λέω για εσάς. Ορίστε, κύριε Υπουργέ, έχετε τον λόγο.
Όμως τη μετατόπιση των θεμάτων από τον κ. Θεοχάρη, με όλη την καλοπροαίρετη διάθεση και τη συμπάθεια που του έχω, θα την αποδώσω στο γεγονός ότι αντιλήφθηκε ότι πραγματικά κοιλοπονούσε το όρος και γέννησε ποντικάκι. Δεν του βγήκε η ερώτηση και μου πετάει την μπάλα στην εξέδρα, αλλά επειδή έχω παίξει καλή μπάλα κι εγώ στα νιάτα μου, την επαναφέρω πολύ γρήγορα κι έχω και δυνατό αράουτ. Άνοιξε όλα τα θέματα στα οποία είμαι έτοιμος να απαντήσω. Τα γνωρίζω. Επί τροχάδην, λοιπόν λέω τα εξής. Η κ. Ξεπαπαδέα παραιτήθηκε από την οικογενειακή επιχείρηση έγκαιρα. Αυτό μπορείτε να το διαγνώσετε. Κάντε μου ερώτηση να έρθω με συντριπτικά στοιχεία να σας απαντήσω. Τώρα, για να κερδίσουμε τις εντυπώσεις - έρχονται και το Φθινόπωρο εκλογές και θα είστε υποψήφιος - να κάνουμε θόρυβο, να πολυβολούμε την Κυβέρνηση και τον Παπαγγελόπουλο, ο οποίος είναι σάκος του μποξ για ό,τι συμβαίνει στην Ελλάδα; Νομίζετε ότι αυτό θα σας φέρει ψήφους. Δεν θα σας φέρει, ειδικά στην παράταξή σας και δεν λέω τίποτε άλλο. Προχωρούμε τώρα στην υπόθεση με τον κ. Αρτεμίου, ο οποίος δεν είναι ιδιοκτήτης της κυπριακής εταιρείας. Υπάρχει ιδιοκτήτης, μπορώ να τον κατονομάσω κιόλας, αλλά θα κάνουμε τον άνθρωπο βούκινο, έναν άσχετο άνθρωπο. Και η κυπριακή εταιρεία, επαναλαμβάνω - γιατί ο κ. Θεοχάρης το άκουσε και το κατάλαβε, γιατί είναι ευφυής άνθρωπος, απλώς κάνει σπέκουλα γιατί ακούγεται ωραία το offshore - δεν είναι offshore. Είναι εταιρεία περιορισμένης ευθύνης. Πώς να το κάνουμε; Ακόμη και το «ΠΡΩΤΟ ΘΕΜΑ», κύριε Θεοχάρη, δεν μιλάει για offshore. Εγώ είμαι τακτικός αναγνώστης όλων των εφημερίδων και το «ΠΡΩΤΟ ΘΕΜΑ» είναι στις προτεραιότητές μου, γιατί μερικές φορές αποκαλύπτει. Δεν μιλάει όμως για offshore. Ξεκίνησε λοιπόν, ένα χρόνο μετά την παραίτησή της από τη θέση της διευθύντριας. Δεν θέλω να μεταχειριστώ βαριές εκφράσεις - σας το έχω πει, σας συμπαθώ - και να πω ότι είναι συκοφαντίες να λέτε ότι μπορεί και κατόπιν εντολής μου να παραιτήθηκε η κ. Ξεπαπαδέα για να πάει να εξυπηρετήσει τον κ. Αρτεμίου, την offshore, τον κ. Λαυρεντιάδη, τον κ. Μαδούρο, τον κ. Τσάβες και ποιος άλλους θα βάλουμε στο προσκήνιο; Άρα, δεν στέκει αυτό το πράγμα. Ένα χρόνο πριν, πάλι μαντικές ικανότητες είχα. Καμμία υπόθεση δεν συζητείται στην επιτροπή που να είναι η κ. Ξεπαπαδέα. Η κ. Ξεπαπαδέα για το ΣΔΟΕ - από ό,τι με ενημέρωσε τώρα, γιατί δεν μπορώ να παρακολουθώ όλα τα θέματα - παρακολουθούσε και διευκόλυνε το έργο της μεταφοράς των δικογραφιών, δεν ήταν μέλος επιτροπής και δεν είχε αποφασιστικό λόγο. Επιπλέον, εκεί προΐσταται εισαγγελέας. Ε, τι να κάνει η κ. Ξεπαπαδέα τώρα; Πάει και αυτό, λοιπόν. Θα μπορούσα να πω πάρα πολλά για όλα τα παρεμπίπτοντα θέματα, που έθεσε, αλλά επαναλαμβάνω: Θεωρώ καλύτερο για την ενημέρωση του ελληνικού λαού και του Κοινοβουλίου να επανέλθει ο κ. Θεοχάρης με συγκεκριμένα ερωτήματα, για θέματα, που έθεσε μόλις τώρα, τα οποία μπορώ να απαντήσω, αλλά απλώς χάνω χρόνο. Και ο χρόνος είναι περιορισμένος και το θέμα μείζον. Απέδειξα, λοιπόν, στην τροπολογία μου ότι οι ενέργειες της κ. Ξεπαπαδέα ήταν απολύτως σύμφωνες με το νόμο, την ηθική και τη δικηγορική δεοντολογία. Στο σημείο αυτό θέλω να επισημάνω στον κ. Θεοχάρη, ο οποίος - δικαιολογημένα ίσως, νομίζω ότι δεν είναι νομικός, το είπε και ο ίδιος - παραπλανήθηκε και ερωτά, μεταξύ άλλων, αν η κ. Ξεπαπαδέα είχε εξαιρεθεί από την αναστολή του δικηγορικού λειτουργήματος από πότε και από ποιον αρμόδιο Υπουργό. Επειδή, του διάβασα τη διάταξη του Κώδικα περί Δικηγόρων υπαναχώρησε λίγο και είπε ότι υπάρχει κι άλλη ερμηνεία. Επικαλείται και στην ερώτησή του τη διάταξη του άρθρου 57, παράγραφος 8 του Προεδρικού Διατάγματος 63 του 2005. Όμως, στην περίπτωση της κ. Ξεπαπαδέα, όπως και όλων των ειδικών συνεργατών, ισχύει όπως προανέφερα τώρα πια η διάταξη του άρθρου 31, παράγραφος 1, του ν.4194 του 2013 του Κώδικα περί Δικηγόρων, η οποία αναφέρεται στους ειδικούς συνεργάτες δικηγόρους και είναι και ειδικότερη και μεταγενέστερη. Όπως είναι δε, γνωστό ο ειδικός νόμος υπερισχύει του γενικού και ο μεταγενέστερος νόμος, υπερισχύει του προγενέστερου. Τα νομικά αυτά αξιώματα διατυπώθηκαν εύστοχα, πολλούς αιώνες πριν, από επιφανείς νομοδιδασκάλους στην αρχαία Ρώμη, πριν την εποχή του Κατιλίνα και της Μεσσαλίνας, δηλαδή αιώνες πριν το Ρασπούτιν, ως ακολούθως: «Lex specialis derogat lex generali» και “Lex posterior derogat lex priori». Μεταφράζω: «Ο ειδικός νόμος καταργεί τον γενικό νόμο και ο μεταγενέστερος νόμος καταργεί τον προγενέστερο». Αυτά προς το παρόν και θα επανέλθω. Κρατάω χρόνο, γιατί ανακύπτουν διάφορα. Θα έχω βέβαια, τη χαρά να ακούσω και τον κ. Παπαθεοδώρου.
Ευχαριστώ και εγώ. Τώρα θα συζητηθεί η δεύτερη με αριθμό 475/8-4-2019 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης κ. Θεόδωρου Παπαθεοδώρου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Διαπλεκόμενες σχέσεις της Γενικής Γραμματέως για την καταπολέμηση της διαφθοράς κ. Ξεπαπαδέα». Κύριε Παπαθεοδώρου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, επειδή προηγουμένως μιλήσατε για ποντίκια, για όρη, για βουνά, για λαγκάδια, να δούμε λίγο τον ελέφαντα, που είναι εδώ μέσα. Και βεβαίως, επειδή κάνατε και ένα ωραίο μάθημα πρώτου έτους για τον ειδικό και τον γενικό νόμο, θα σας πω, εκ των προτέρων, ότι εγώ θα συμφωνήσω πολύ περισσότερο με σας, παρά με το συνάδελφό μου τον κ. Θεοχάρη. Γιατί; Γιατί, κύριε Υπουργέ, θα συμφωνήσω; Διότι πραγματικά, μάς είπατε τόση ώρα όσα έχει πει η κ. Ξεπαπαδέα στη συνέντευξή της στην «Εφημερίδα των Συντακτών», η οποία έλεγε ότι είχαμε την «HI - MED SOLUTIONS LTD.» περιορισμένης ευθύνης πράγματι. Είχε εκτελεστεί δικαστική απόφαση σε βάρος ελληνικής εταιρείας, θυγατρικής του κ. Λαυρεντιάδη - να τα λέμε όλα - και της ανατέθηκε, από την ίδια την εταιρεία, η εκτέλεση στην Ελλάδα της απόφασης του κυπριακού δικαστηρίου, όπως το είπατε. Στη δίκη, αναγνώρισε στο ελληνικό δημόσιο την οφειλή ταυτόχρονα και της εταιρείας συμφερόντων Λαυρεντιάδη και το νόμιμο των απαιτήσεων της κυπριακής εταιρείας, που η ίδια εκπροσωπούσα, όμως άσκησε ανακοπή και μέχρι τώρα δεν έχει καταβάλει το ποσό, ό,τι είπατε. Κύριε Υπουργέ, δεν ήρθαμε να δούμε εάν ο Κώδικας Δικηγόρων δίνει τη δυνατότητα σε μία ειδική σύμβουλο, νομικό, δικηγόρο ενός Υπουργείου να ασκεί λειτούργημα, δεν ήρθαμε εδώ να ελέγξουμε αν θέλετε τις πληρεξουσιότητες της κ. Ξεπαπαδέα. Ήρθαμε εδώ να ελέγξουμε την πολιτική διαπλοκή μεταξύ της άσκησης επαγγελματικής δραστηριότητας και ταυτόχρονα, των πολιτικών θέσεων, που κατείχε τόσο ως διευθύντρια, όσο και ως σύμβουλος, όσο επίσης και ως γενική γραμματέας μετά. Ταυτόχρονα, όμως, κύριε Υπουργέ, ήρθαμε να ελέγξουμε το εξής. Να σας διορθώσω σε κάτι προηγουμένως. Τη διαχείριση είχε ο κ. Αρτεμίου, γι' αυτό και στην έδρα του, στο δικηγορικό του γραφείο, το οποίο ήταν Αρτεμίου - Πιερής, είχε την αναφορά της η συγκεκριμένη εταιρεία. Γι' αυτό, σε αυτή τη διεύθυνση είχε αναφορά, Αρτεμίου - Πιερής, ένα γνωστότατο δικηγορικό γραφείο στη Λευκωσία, το οποίο εκπροσωπούσε, ως πληρεξούσιος δικηγόρος, η κ. Ξεπαπαδέα στην Ελλάδα. Πότε όλα αυτά, σε σχέση με τον κ. Λαυρεντιάδη; Όταν, ταυτόχρονα, ο κ. Πετσίτης ήταν φορολογικός εκπρόσωπος του κ. Αρτεμίου στην Ελλάδα και ειδικότερα του κ. Αρτεμίου - θα σας πω και την ημερομηνία σε λίγο, γιατί θα το καταθέσω - ως φορολογικός εκπρόσωπος της δικηγορικής εταιρείας, που είχε μαζί με τον κ. Πιερή και διαχειριζόταν συγκεκριμένες κυπριακές εταιρείες του κ. Λαυρεντιάδη στη Λευκωσία. Γιατί μάθαμε τον κ. Πετσίτη, τον κατά τα άλλα ιδιώτη κ. Πετσίτη; Τον μάθαμε τον κ. Πετσίτη προ μηνών, διότι ο κ. Πετσίτης ήταν φίλος του κ. Παππά και ο ίδιος ενεργούσε ως εκπρόσωπος των υπηρεσιών του Μαξίμου στην περίφημη διαπραγμάτευση μεταξύ ΔΕΠΑ και Λαυρεντιάδη. Τι μας κάνει όλο αυτό, κατά λογική αλληλουχία; Πάμε τώρα στο νόμιμο και στο ηθικό. Τι μας κάνει όλο αυτό; Μας κάνει μία σχέση - είδατε πως το λέω γλυκά! - η οποία συνδέει την επαγγελματική δραστηριότητα ενός δικηγόρου με την πολιτική θέση του ίδιου προσώπου. Συνδέει επίσης, αυτό που διερευνά - και θα έπρεπε να διερευνήσει σήμερα - η Γενική Γραμματέας κατά της Διαφθοράς, δηλαδή τις σχέσεις του κ. Πετσίτη με τον κ. Λαυρεντιάδη και τον κ. Παππά. Γιατί, εκτός της πληρεξουσιότητας ο κ. Αρτεμίου, μαθαίνουμε ότι από το 2016 έχει επισκεφτεί το Μέγαρο Μαξίμου και συνταξίδευσε με τον κ. Παππά στη Βενεζουέλα, για να προωθήσει ελληνικά αγροτικά προϊόντα. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Ελάτε όμως, που υπάρχουν κι άλλα ζητήματα, τα οποία σήμερα φαίνεται να μας ενδιαφέρουν περισσότερο. Πράγματι - και ολοκληρώνω με αυτό - υπάρχουν στοιχεία, τα οποία θα πρέπει εσείς να μας τα εξηγήσετε. Γιατί σας είπα ότι συμφωνώ μαζί σας προηγουμένως; Συμφωνώ ότι η κ. Ξεπαπαδέα από 09-02-2016 δεν είναι στην εταιρεία του πατέρα της, διότι υπάρχει έγγραφο, το οποίο ζητά την αντικατάστασή της. Και θα το καταθέτω στα Πρακτικά. Ελάτε όμως, να μας πείτε γιατί, όταν ψάχνουμε το ΓΕΜΗ, ακόμα και στις 08-0-2019, φαίνεται να είναι μέλος του διοικητικού συμβουλίου - εγώ θα σας πω από αβλεψία - και όταν ψάχνουμε ένα άλλο, το «Open Corporates», εκεί βλέπουμε ότι είναι μέλος πάλι του διοικητικού συμβουλίου, από λάθος σας λέω εγώ; Πώς γίνεται, όταν αυτό ανεβαίνει με τη δική μου ερώτηση - και προφανώς την ερώτηση του κ. Θεοχάρη - το όνομα να εξαφανίζεται μέσα σε δύο - τρεις ώρες; Ποιος επενέβη για να εξαφανίστηκε από τα δύο και από το ΓΕΜΗ και από το άλλο site; Άρα, αυτή είναι μία μικρή λεπτομέρεια που, αν θέλετε, μάς στην εξηγείτε. Όμως, το πολιτικό ζήτημα είναι ότι βρισκόμαστε στην ίδια σειρά, δηλαδή η κ. Ξεπαπαδέα, ο κ. Αρτεμίου, ο κ. Παππάς, ο κ. Πετσίτης. Και όλα αυτά συμβαίνουν στην αυλή του Μαξίμου. Αυτό είναι το πολιτικό πρόβλημα και σε αυτό θα πρέπει να απαντήσετε.
Κύριε Υπουργέ, έχετε τον λόγο και πάλι για τρία λεπτά.
Κατ' αρχάς και ο κ. Παπαθεοδώρου δεν απέφυγε τον πειρασμό να μου θέσει και άλλα θέματα. Θα επαναλάβω αυτό για το ΓΕΜΗ. Δεν είμαι βέβαιος αν το ΓΕΜΗ το εποπτεύω εγώ. Εν πάση περιπτώσει, έχω εικόνα και θα σας απαντήσω, αλλά σας παρακαλώ, όπως παρακάλεσα τον κ. Θεοχάρη, να επανέλθετε με συγκεκριμένο ερώτημα για το ΓΕΜΗ και όλα αυτά που θέσατε…
Στο πολιτικό απαντήστε μας.
Θα σας απαντήσω και σε αυτό. Μπορώ να απαντήσω και τώρα αλλά, ξέρετε, χάνω χρόνο και νιώθω άβολα να καταχρώμαι…
Μην ανησυχείτε, τελευταίοι είμαστε.
Έχουμε και συνέχεια.
Ορίστε, ο κύριος Πρόεδρος φροντίζει, ευγενικά μεν και διακριτικά, να με επαναφέρει στην τάξη. Κατ' αρχάς, ως προς το ΓΕΜΗ, θα πω ότι η ανακοίνωση του ΓΕΜΗ είναι το επίσημο έγγραφο, από το οποίο προκύπτει η αποχώρηση από το ΔΣ και όχι οι λοιπές εγγραφές στο site. Για το ΓΕΜΗ δεν ξέρω αν είμαι εγώ υπεύθυνος, αλλά εν πάση περιπτώσει, απαντάω τώρα σε αυτό. Η κ. Ξεπαπαδέα παραιτήθηκε πολύ πριν αναλάβει την υπόθεση του Αρτεμίου. Όπως είπα και στο πρώτο, αλλά και στο δεύτερο τρίλεπτο, τα οποία υπερέβην, η κ. Ξεπαπαδέα, κατά την άποψή μου - και το απέδειξα - δεν έχει διαπράξει κανένα ποινικό ή ηθικό παράπτωμα. Ο κ. Παπαθεοδώρου ρωτάει τον Υπουργό Δικαιοσύνης, στον οποίο απευθύνει την ερώτηση, γιατί μετά τις αποκαλύψεις δεν φρόντισε για την παραπομπή των στοιχείων στις αρμόδιες δικαστικές αρχές προς διερεύνηση. Εγώ αναρωτιέμαι το εξής: Ποιο ποινικό αδίκημα έχει εντοπίσει ο κ. Παπαθεοδώρου ότι πιθανόν να τέλεσε η κ. Ξεπαπαδέα και ρωτά τον Υπουργό Δικαιοσύνης γιατί δεν προέβη σε αυτή την ενέργεια; Είμαι βέβαιος ότι ο κ. Παπαθεοδώρου, ως έγκριτος νομικός, εάν είχε εντοπίσει συγκεκριμένη αξιόποινη πράξη και μπορούσε να την αιτιολογήσει σε τι συνίσταται, θα είχε αναφερθεί στην αξιόποινη πράξη. Εγώ δεν βλέπω ποινικό αδίκημα. Δεοντολογικά να το συζητήσουμε - και το συζητάμε - αλλά να φτάνουμε στο σημείο να υπαινισσόμεθα ότι έχει διαπραχθεί και ποινικό αδίκημα; Μπορώ να θεωρήσω ότι οφείλεται μόνο στη δημιουργία εντυπώσεων. Επιπλέον, ο κ. Παπαθεοδώρου ρωτά τον Υπουργό από πότε γνώριζε την επαγγελματική δραστηριότητα της κ. Ξεπαπαδέα ως πληρεξουσίας δικηγόρου του κ. Αρτεμίου. Εδώ έχετε αστοχήσει, κύριε Παπαθεοδώρου. Όπως ανέφερα διεξοδικά παραπάνω, η κ. Ξεπαπαδέα δεν υπήρξε πληρεξούσια δικηγόρος του Αρτεμίου, αλλά της προαναφερθείσας κυπριακής εταιρείας, της «HI - MED SOLUTIONS», της οποίας δικηγόρος ήταν ο Αρτεμίου. Ο κ. Αρτεμίου ήταν απλώς δικηγόρος αυτής της εταιρείας και η σχέση του με την κ. Ξεπαπαδέα ήταν η περιστασιακή του συνεργασία μαζί της, για μια συνηθισμένη και απλή διαδικασία, ενώπιον των ελληνικών δικαστηρίων. Οποιοδήποτε δικηγόρο να ρωτήσετε, αυτό θα σας πει. Είμαι βέβαιος, κύριε Παπαθεοδώρου, ότι αυτή η διαδικασία είναι συνηθισμένη και απλή και το αναγνωρίζετε πρώτος εσείς και η κ. Ξεπαπαδέα με την κατάθεση του κατασχετηρίου δεν στράφηκε κατά του ελληνικού δημοσίου, το διευκρινίζω, κατά εταιρείας…
…Λαυρεντιάδη, το είπατε και εσείς.
Θυγατρικής, συμφερόντων του κ. Λαυρεντιάδη. Δεν στράφηκε κατά του δημοσίου. Όχι πως θα είχε σημασία, γιατί είναι μια συνηθισμένη συνεργασία, αλλά να μην σπεκουλάρουμε και να λέμε ότι η νυν Γραμματέας κατά της Διαφθοράς είχε στραφεί κατά του δημοσίου. Μα, δεν στράφηκε κατά του δημοσίου. Το δημόσιο αναγνώρισε την οφειλή του. Βέβαια, ο κ. Παπαθεοδώρου, πολύ έξυπνα, ανέφερε κάποια ονόματα και με διευκολύνει, γιατί είχα σκοπό να το πω στο τέλος, στην τελική ομιλία μου. Ανέφερε τον κ. Πετσίτη, τον κ. Αρτεμίου, τον κ. Παππά, τη Βενεζουέλα. Εκτιμώ ότι, εκτός από το νόμιμο και παράνομο, το ηθικό και ανήθικο υπάρχει και το δίκαιο και το άδικο. Η κ. Ξεπαπαδέα, κατά την άποψή μου, και νόμιμα ενήργησε και ηθικά. Όμως, αδικήθηκε. Και αδικήθηκε γιατί βρέθηκε σε λάθος θέση. Ανέδειξε το «ΠΡΩΤΟ ΘΕΜΑ», χωρίς υπερβολές, επαναλαμβάνω, και καλόπιστα το ζήτημα αυτό και πέσαμε πάνω στον κ. Αρτεμίου. Αυτός ο κ. Αρτεμίου, πλέον, έχει δαιμονοποιηθεί. Μπήκε στο Μαξίμου! Έγκλημα! Ξέρετε, εγώ μπαίνω συχνά στο Μαξίμου και εκτός από όλα τα άλλα, για τα οποία θα με πάνε στο Ειδικό Δικαστήριο, θα με πάνε και γι' αυτό, γιατί μπαίνω στο Μαξίμου. Δεν το λέω για εσάς, κύριε Παπαθεοδώρου. Το λέω για κάποιους άλλους έξαλλους. Μπαίνει στο Μαξίμου, έχει ταξιδέψει στη Βενεζουέλα με τον κ. Παππά. Εγώ θα έλεγα να ψάξουμε να βρούμε ποιοι άλλοι ταξίδεψαν. Θα ήταν μεγάλη πτήση και θα ήταν πολύς κόσμος. Όλοι αυτοί πρέπει να λογοδοτήσουν. Μα, πάνε στη Βενεζουέλα το 2013, δυο χρόνια πριν αναλάβει ο ΣΥΡΙΖΑ; Δεν βλέπουν τη συνομωσία, που ετοιμάζεται και έρχεται; Θα έρθει το 2018 και δύο αεροπλάνα θα περάσουν από δω, θα φέρουν χρυσό! Δεν τα είπατε εσείς, αλλά λέω πως έχει παιχτεί το παιχνίδι το τελευταίο διάστημα. Βάζουμε και λίγο κ. Λαυρεντιάδη, βάζουμε και λίγο ΕΛΦΕ, βάζουμε και λίγο ΔΕΠΑ και έδεσε, όχι το γλυκό, αλλά αυτό το κατασκεύασμα της παραπληροφόρησης και της κατασυκοφάντησης. Επαναλαμβάνω ότι δεν αφορά εσάς. Λέω ό,τι επικρατεί το τελευταίο διάστημα. Βρήκαμε την κ. Ξεπαπαδέα να έχει υπογράψει ένα απλό κατασχετήριο «εις χείρας τρίτου» μαζί με τον δαίμονα τον κ. Αρτεμίου, που είναι συνεργάτης του κ. Πιερή, ο οποίος γνωρίζει τον κ. Πετσίτη, ο οποίος ήταν συμμαθητής του κ. Νίκου Παππά. Να τη η συνομωσία, το έγκλημα, το μεγάλο σκάνδαλο. Θα συνεχίσω μετά τη δευτερολογία του κ. Παπαθεοδώρου.
Κύριε Παπαθεοδώρου, έχετε τον λόγο.
Κύριε Υπουργέ, ευφυώς παίρνετε κάποιες αποστάσεις από την υπόθεση και τώρα πλέον γίνεται, αν θέλετε, και λίγο συγκινητικό το θέμα, διότι θεωρείτε ότι η αξιότιμη κ. Ξεπαπαδέα βρέθηκε τη λάθος εποχή, σε λάθος θέση. Εκτός εάν δεν έγινε έτσι τελικά, αν βρέθηκε στην κατάλληλη θέση, στην κατάλληλη εποχή. Εσείς, βέβαια, όπως είχατε υποχρέωση, το είπατε. Όμως ,επειδή εγώ δεν θα μιλήσω για συμπτώσεις, αλλά για συγκεκριμένα δεδομένα, σας θυμίζω ότι στις 6 Ιουλίου 2015 οι κυπριακές εταιρείες συμφερόντων Λαυρεντιάδη, που εμπλέκονταν στο σκάνδαλο της Proton Bank, πέρασαν στην διαχείριση της εταιρείας Αρτεμίου - Πιερή. Σκάνδαλο! Τότε ο ταλαντούχος και δραστήριος κ. Πετσίτης, ο ιδιώτης, που έμπαινε και αυτός στο Μαξίμου - και μάλιστα γιόρταζε και το δημοψήφισμα και νομίζω ήταν και σε άλλες χαρές από ό,τι καταλαβαίνω και σε άλλα ταξίδια - ήταν φορολογικός εκπρόσωπος του κ. Αρτεμίου. Πάλι δεν έχει καμμία σημασία. Όμως, αυτό που έχει σημασία είναι ότι ο κ. Αρτεμίου επέλεξε έναν πληρεξούσιο δικηγόρο στην Ελλάδα, την κ. Ξεπαπαδέα, η οποία είχε και μια άλλη ιδιότητα: ήταν στο ίδιο γραφείο με τον κ. Καλογήρου και τον κ. Δαμασκόπουλο. Είναι κακό; Προφανώς και όχι. Είναι κακό να συνεργάζεσαι με άλλους δικηγόρους; Το κάνουμε όλοι. Όμως, αυτό, που διαμορφώνει την πολιτική σχέση, είναι ότι έχετε υποχρέωση αυτή τη στιγμή να διερευνήσετε και το σκάνδαλο της Proton Bank και τι δουλειά έκανε ο κ. Λαυρεντιάδης, όταν προσπαθούσε να ανταλλάξει ορισμένα ακίνητα με τη ΔΕΠΑ. Ο κ. Χριστάκος λέει άλλα πράγματα. Λέει ότι ο κ. Πετσίτης συμμετείχε στη διαπραγμάτευση. Αυτό δε, έχει αναφορά με το Μέγαρο Μαξίμου και με τον κ. Παππά, διότι θεωρείται ότι ήταν εκπρόσωπος κάποιων υπηρεσιών του Μαξίμου και σε όλα αυτά μέσα βρίσκεται η Γενική Γραμματέας Καταπολέμησης της Διαφθοράς. Εσείς μπορεί να μην απαντήσατε στο συγκεκριμένο ερώτημα. Όμως, υπάρχουν και άλλα ερωτήματα. Εγώ δεν θα αναφέρω ότι υπάρχει τίποτα επίμεμπτο να είσαι στο ίδιο γραφείο με τον κύριο Υπουργό Δικαιοσύνης, όταν είσαι ταυτόχρονα Σύμβουλος ή Γενική Γραμματέας στον κ. Παπαγγελόπουλο, Αναπληρωτή Υπουργό Δικαιοσύνης. Δεν υπάρχει τίποτα μεμπτό. Απλώς, μαζεύονται τα ίδια πρόσωπα για την ίδια δουλειά. Και εδώ η δουλειά είναι η διερεύνηση της διαφθοράς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Όπως ανέφερα προηγουμένως, κύριε Υπουργέ - δεν θα καταχραστώ τον χρόνο σας πολύ - δεν διερευνάται ένα πρόσωπο, το οποίο απλά έκανε τη δουλειά του και ήταν στη λάθος στιγμή. Διερευνάται ποιες ήταν οι συγκεκριμένες σχέσεις, επαγγελματικές και πολιτικές, που διαπλέκονταν κατά την περίοδο 2015, 2016, 2017, 2018. Αυτό διερευνάμε. Αυτό είναι ο κοινοβουλευτικός έλεγχος. Επομένως, σας είπα προηγουμένως ότι υπάρχει το έγγραφο της αντικατάστασης στο διοικητικό συμβούλιο. Αυτό, όμως, που θέλω να ξέρω είναι το εξής: Αφού έχει γίνει από τον Μάιο του 2015, γιατί αυτό παρουσιάζεται και αντικαθίσταται τον Φλεβάρη του 2016; Τα ερωτήματα έχουν να κάνουν και με το πρακτικό της αντικατάστασης. Αφού η κ. Ξεπαπαδέα, έτσι όπως γνωρίζω εγώ, παραιτήθηκε από το διοικητικό συμβούλιο της «ΞΕΝΟΤΕΚ Α.Ε.» τον Μάιο του 2015, γιατί εμφανιζόταν στο ΓΕΜΗ; Δηλαδή, υπήρχαν κάποιοι, που ήθελαν το πολιτικό κακό της, τη στιγμή που ξεκινούσε μία σημαντική πολιτική διαδρομή στο πλευρό σας; Πάμε τώρα σε δύο ερωτήσεις, κύριε Υπουργέ, που νομίζω ότι και οι δύο καταλαβαίνουμε.
Κύριε συνάδελφε, παρακαλώ, ολοκληρώστε.
Τελειώνω, κύριε Πρόεδρε. Η κ. Ξεπαπαδέα, σύμφωνα με το ΦΕΚ, το οποίο έχετε και έχω και εγώ εδώ, συμμετείχε στο πρώτο διοικητικό συμβούλιο, άρα κατείχε μετοχές της «ΞΕΝΟΤΕΚ Α.Ε.». Διαθέτει σήμερα μετοχές; Αν ναι, να μας πείτε. Αν όχι, πότε τις μετεβίβασε; Διότι αν τις είχε, θα έπρεπε να τις είχε μεταβιβάσει. Εφόσον κατέχει αυτήν την πολύ ευαίσθητη θέση, κύριε Υπουργέ, - φαντάζομαι ότι και εσείς είστε πολύ ευαίσθητος, έτσι ώστε να μην υπάρχει τίποτα, το οποίο να σας εκθέσει - η ερώτηση είναι η εξής: Έχετε διερευνήσει εάν με την προηγούμενη επιχειρηματική δραστηριότητα - δεν υπονοώ απολύτως τίποτε άλλο - της κ. Ξεπαπαδέα, αν είχε μετοχές, μήπως υπήρχαν καταθέσεις στο εξωτερικό και αν ναι, σε ποια χώρα; Ευχαριστώ πολύ.
Παρακαλώ, κύριε Υπουργέ, έχετε και πάλι τον λόγο.
Ευχαριστώ, κύριε Πρόεδρε. Θα προσπαθήσω να είμαι πολύ σύντομος, κύριε Πρόεδρε. Ο κ. Παπαθεοδώρου όμως, χείμαρρος, μου έβαλε πολλά ερωτήματα. Θα αναγκαστώ να επαναλάβω αυτό που είπα στον κ. Θεοχάρη. Μάλλον, επειδή το ποντικάκι, όπως θα πω και στο τέλος, δεν είναι μόνο μικρό, είναι ανύπαρκτο, πετάμε την μπάλα πάλι στην εξέδρα. Πάλι θα αναγκάζομαι να τρέχω στο αράουτ και να επαναφέρω τη μπάλα. Έχω και μία ηλικία τώρα για να τρέχω εκτός αγωνιστικού χώρου, να παίρνω την μπάλα και να την επαναφέρω. Λυπηθείτε με!
Ίδια ερώτηση ήταν, με την ίδια διαδρομή.
Ας περιοριστούμε, λοιπόν, στο θέμα μας. Για το θέμα του ΓΕΜΗ, όπως και για τον κ. Λαυρεντιάδη, να επανέλθετε με μία ερώτηση. Το θέμα είναι ότι η κ. Ξεπαπαδέα παραιτήθηκε έγκαιρα. Το αναγνωρίζετε. Εάν τώρα, το ΓΕΜΗ έκανε λάθος, έσφαλε ή δεν ξέρω τι έκανε, σας είπα, δεν είμαι και βέβαιος αν είμαι αρμόδιος εγώ για το ΓΕΜΗ. Το ζητούμενο ποιο είναι; Είναι το εάν η κ. Ξεπαπαδέα - ως όφειλε - παραιτήθηκε. Τα ίδια είπατε και για τον κ. Λαυρεντιάδη και ένα σωρό άλλα. Εδώ είμαι. Επανέλθετε με ερώτηση, να προετοιμαστώ, να έχω τον χρόνο να σας απαντήσω. Είπατε και για Κιτσάκους και για ΔΕΠΑ. Μιλήσατε για Μανώλη Πετσίτη, για Νίκο Παππά, για Βενεζουέλες κ.λ..π..
Στην ίδια σειρά είναι όλοι αυτοί.
Ναι, ακούστηκαν όλα αυτά κι εσείς τα επαναλάβατε. Όλως τυχαίως, εχθές η «REAL» - ομολογώ δεν το μελέτησα, το διάβασα κάθετα και σήμερα νομίζω ότι το επαναφέρει και η «ΔΗΜΟΚΡΑΤΙΑ» - μιλούσε για μία πρόσφατη δικαστική απόφαση, η οποία εμφανίζει τα πράγματα διαφορετικά από ότι ήταν μέχρι τώρα για τη ΔΕΠΑ. Δεν ξέρω. Θα το μελετήσω το θέμα. Όταν θα επανέλθετε για Λαυρεντιάδη και Παππά, θα είμαι ενήμερος και θα σας απαντήσω και γι' αυτό. Αναρωτιέμαι, λοιπόν, τι γίνεται μετά από αυτήν την τελευταία - την πρόσφατη - δικαστική εξέλιξη, με το θέμα αυτό, όπως και με όλα αυτά τα αναπόδεικτα, που πλανώνται ότι πήρε τις εταιρείες του Λαυρεντιάδη. Αυτά νομίζω έγιναν το 2010, το 2011, πριν πέντε, έξι χρόνια. Όλα αυτά τώρα τα συνδέουν με την κ. Ξεπαπαδέα. Μήπως λοιπόν, έχουμε ακούσει πολλά και για τον κ. Πετσίτη; Εδώ, θέλω να ρωτήσω, όχι μόνο εσάς, αλλά και όλους όσους βγαίνουν και κατακεραυνώνουν την περίπτωση Πετσίτη και ειδικά τους δημοσιογράφους: Αλήθεια, ποιο αδίκημα μπορούμε να αποδώσουμε στον κ. Πετσίτη; Ρωτάω για να ξέρω. Εγώ έψαξα. Ήμουν τριάντα πέντε χρόνια εισαγγελέας. Νομίζω ότι στην ποινική δίωξη είχα περάσει τα περισσότερα. Έχω αρκετή πείρα. Ψάχνω να βρω το αδίκημα. Δεν το βρίσκω. Θα μου πείτε ότι έχω γεράσει και έχω φύγει πολλά χρόνια. Γι' αυτό ζητώ βοήθεια. Πείτε μου το αδίκημα που διέπραξε ο κ. Πετσίτης. Διότι, πολύ φοβάμαι ότι ο Θεός - εγώ πιστεύω στον Θεό - η μοίρα ή δεν ξέρω ποιος άλλος έχει πολύ μεγάλο χιούμορ, έδωσε το όνομα «Πετσίτης» σε κάποιον πρόγονο του σημερινού Πετσίτη, γιατί γνώριζε ότι κάποια στιγμή, κάποιος Μανώλης Πετσίτης θα πρωταγωνιστούσε σε «πέτσινο» σκάνδαλο. Φοβάμαι ότι θα αποδειχθεί «πέτσινο» και αυτό το σκάνδαλο. Το ερευνά η δικαιοσύνη. Εγώ, προς το παρόν, ρωτάω ποιο αδίκημα πρέπει να ψάξει η δικαιοσύνη και να τη βοηθήσουμε την καημένη. Απάντηση δεν έχω πάρει. Ποιο είναι το αδίκημα του κ. Πετσίτη; Έμπαινε στο Μαξίμου. Με συγχωρείτε, βρήκα ένα αυτή τη στιγμή: Εσχάτη προδοσία. Προέβλεψε το ποσοστό που νίκησε ο ΣΥΡΙΖΑ στις εκλογές! Πώς το ήξερε; Συμμετείχε στη νοθεία. Θυμάστε, είχαν βγάλει τα κανάλια ένα σημειωματάκι και έλεγε: Ο τάδε προβλέπει τόσο. Ο ΣΥΡΙΖΑ, ο Παπαγγελόπουλος - εγώ δεν ήμουν, με συγχωρείτε - προβλέπει τόσο. Ο κ. Παπαθεοδώρου - ούτε εσείς ήσασταν στην παρέα του Μαξίμου ούτε εγώ ήμουν τότε - προβλέπει τόσο. Και από κάτω έλεγε «Πετσίτης» - τότε πρωτογνώρισα εγώ τον Πετσίτη, ως όνομα - και είχε πετύχει το ποσοστό. Αυτό, λέει, είναι αδίκημα για εμένα. Θα ήθελα να κλείσω γενικά και θεσμικά για το θέμα των ειδικών συνεργατών. Η στοχοποίηση των δικηγόρων για τις υποθέσεις που αναλαμβάνουν είναι άδικη και επικίνδυνη. Όλοι οι Βουλευτές και Υπουργοί έχουν ειδικούς συνεργάτες, οι οποίοι παράλληλα ασκούν δικηγορία. Φανταστείτε τι θα συμβεί αν αρχίσουμε να ψαχνόμαστε. Ποιες υποθέσεις έχει στο παρελθόν ο συνεργάτης του κ. Παπαθεοδώρου; Εγώ δεν έχω συνεργάτες ούτε επιτελείο. Εγώ είμαι περαστικός. Όλοι οι Βουλευτές, όμως, έχουν κάποιο επιτελείο, κάποιους συνεργάτες. Οι περισσότεροι είναι δικηγόροι. Φανταστείτε τι θα συμβεί αν αρχίσουμε να τους ψάχνουμε. Επιπλέον, πολλοί Βουλευτές και της Συμπολίτευσης και της Αντιπολίτευσης είναι διακεκριμένοι δικηγόροι και ασκούν νομίμως δικηγορία. Μάλιστα, αρκετοί από αυτούς, έχουν διατελέσει Υπουργοί στο παρελθόν και ενδέχεται να υπουργοποιηθούν οι της Αντιπολίτευσης και στο μακρινό μέλλον. Μου έρχεται στο μυαλό ο κ. Καραγκούνης, ο οποίος έχει διατελέσει και Υφυπουργός Δικαιοσύνης - νομίζω ότι είναι δικηγόρος - και ο κ. Βορίδης. Ξέρω ότι ασκούν δικηγορία. Πρέπει να αρχίσουμε να ψάχνουμε τις υποθέσεις τους; Θα ήθελα να το αποφύγω, αλλά υποκύπτω στον πειρασμό - είμαι ακόμα ευάλωτος στους πειρασμούς - να πω ότι, πέρα από την πολιτική σκοπιμότητα των ερωτήσεων, ίσως υπάρχει και κάτι άλλο. Μέχρι εκεί θα πω. Δεν θα πω τίποτε άλλο. Θα μπορούσα να πω πάρα πολλά ακόμα, αλλά και είναι αργά και ακολουθεί και άλλη συζήτηση. Θα κλείσω, λοιπόν, την ομιλία μου, επαναλαμβάνοντας αυτά που είπα στην αρχή. Θα μου επιτρέψετε, όμως, μία μικρή μετατροπή. Είχα πει: «Ώδινεν όρος και έτεκεν μυν». Τώρα θα το παραποιήσω: «Ώδινεν όρος και έτεκεν ουδέν», δηλαδή, δεν γέννησε τίποτα. Πονούσε δηλαδή θεόρατο βουνό και δεν γέννησε τίποτα, ούτε καν μικρό ποντικάκι. Μάλλον δεν υπάρχει καν εγκυμοσύνη. Όλα είναι ψεύτικα. Ο λαός μας έχει χαρακτηριστική λέξη για την ψεύτικη εγκυμοσύνη. Αναζητήστε την. Εγώ δεν θα την αναφέρω. Ευχαριστώ πολύ.
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων. Επανερχόμαστε στην ημερήσια διάταξη της νομοθετικής εργασίας και στο νομοσχέδιο του Υπουργείου Οικονομικών. Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Οικονομικών: «Ι. Κύρωση της Συμφωνίας για την Ασιατική Τράπεζα Υποδομών και Επενδύσεων, ΙΙ. Εναρμόνιση του Κώδικα Φ.Π.Α. με την Οδηγία (ΕΕ) 2016/1065, ΙΙΙ. Ενσωμάτωση των σημείων 1, 2, 4 και 5 του άρθρου 2 και των άρθρων 4, 6, 7 και 8 της Οδηγίας 1164/2016, IV. Τροποποίηση του ν. 2971/2001 και άλλες διατάξεις». Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Θέλω να επισημάνω ότι η ψηφοφορία περιλαμβάνει την αρχή του νομοσχεδίου, εξήντα έξι άρθρα, πέντε τροπολογίες, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη εμφανίζονται ως τέσσερα άρθρα προς ψήφιση. Για να ψηφίσετε τα υπόλοιπα, θα πρέπει να κυλήσετε την οθόνη αφής. Στο πάνω δεξιά μέρος της οθόνης εμφανίζεται κάθε φορά ο αριθμός των άρθρων που απομένουν για ψήφιση. Και βεβαίως, θα πρέπει να βεβαιωθείτε ότι έχετε ψηφίσει όλα τα άρθρα, τις τροπολογίες, καθώς και το ακροτελεύτιο άρθρο και το σύνολο του νομοσχεδίου. Αφού καταχωρηθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο και στις υπηρεσίες της Βουλής, προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Οικονομικών: «Ι. Κύρωση της Συμφωνίας για την Ασιατική Τράπεζα Υποδομών και Επενδύσεων, ΙΙ. Εναρμόνιση του Κώδικα Φ.Π.Α. με την Οδηγία (ΕΕ) 2016/1065, ΙΙΙ. Ενσωμάτωση των σημείων 1, 2, 4 και 5 του άρθρου 2 και των άρθρων 4, 6, 7 και 8 της Οδηγίας 1164/2016, IV. Τροποποίηση του ν. 2971/2001 και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 20.05΄ λύεται η συνεδρίαση για αύριο, ημέρα Τρίτη 16 Απριλίου 2019 και ώρα 9.30΄, με αντικείμενο εργασιών του Σώματος: α) αναφορά στη μνήμη του πρώην Προέδρου της Βουλής Δημητρίου Σιούφα και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας και Ανάπτυξης: «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις», σύμφωνα με την συμπληρωματική ημερήσια διάταξη που έχει διανεμηθεί.